Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η δεύτερη με αριθμό 1074/20-6-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Εθνικής Άμυνας, με θέμα: «Επικοινωνία του Υπουργού Εθνικής Άμυνας κ. Πάνου Καμμένου με τον ισοβίτη κ. Γιαννουσάκη». Θα απαντήσει ο Υπουργός Εθνικής Άμυνας κ. Καμμένος. Κύριε Γεωργιάδη, έχετε τον λόγο. Θα υπάρξει μια σχετική ελαστικότητα στους χρόνους της συζήτησης, έτσι ώστε να αναπτυχθούν οι απόψεις.
Ευχαριστώ, κύριε Πρόεδρε. Ευελπιστώ σε μια συζήτηση με τη σοβαρότητα που το θέμα αυτό επιβάλλει. Χαίρομαι που έχετε φέρει σχεδόν όλη την Κοινοβουλευτική σας Ομάδα και τους Υπουργούς σας, κύριε Καμμένε, γιατί φαίνεται ότι κι εσείς αντιλαμβάνεστε τη σοβαρότητα. Δήλωση πρώτη: Εδώ, δεν μιλάμε για το «NOOR 1». Ό,τι έχετε να πείτε για το Noor 1- αν έχετε - θα τα πείτε στον αρμόδιο ανακριτή και στον αρμόδιο εισαγγελέα. Εάν η ελληνική δικαιοσύνη αποφασίσει ότι ο κ. Βαγγέλης Μαρινάκης - επειδή μας είπατε ότι δεν μιλάμε με ονόματα - είναι ένοχος εμπορίας ναρκωτικών, να σαπίσει στη φυλακή. Αυτό δεν θα το κρίνει, όμως, ο Πάνος Καμμένος, δεν θα το κρίνει ο Σταύρος Κοντονής, δεν θα το κρίνω εγώ. Αυτό θα το κρίνει η ελληνική δικαιοσύνη. Πάμε να μιλήσουμε, όμως, γι' αυτά που ξέρουμε και που είναι ιδιαιτέρως σοβαρά. Επειδή, κύριε Πρόεδρε, σήμερα ο κ. Τζανακόπουλος στην τηλεόραση του «ΣΚΑΪ» έκανε ένα ρητορικό ερώτημα, εάν είναι παράνομο να μιλάει ο Υπουργός με τον ισοβίτη, καταθέτω για τα Πρακτικά το άρθρο του Ποινικού Κώδικα που έχει καταπατήσει ο κ. Παναγιώτης Καμμένος, στην περίπτωση που επιβεβαιώσει όσα μας είπε ο κ. Κοντονής την Παρασκευή στη Βουλή, ότι δηλαδή, πράγματι, συνομίλησε με τον καταδικασθέντα για εμπόριο ναρκωτικών κ. Γιαννουσάκη. Καταθέτω στα Πρακτικά της Βουλής το άρθρο 239 του Ποινικού Κώδικα περί καταχρήσεως εξουσίας. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με τις επιβαρυντικές διατάξεις, φτάνει στα δέκα χρόνια φυλάκιση. Αν είναι πάνω από τρεις, φτάνει στα είκοσι χρόνια φυλάκιση. Αυτό προς ενημέρωση του κ. Τζανακόπουλου. Πάμε, λοιπόν, κυρίες και κύριοι συνάδελφοι, να δούμε τα πράγματα από την αρχή. Ο κ. Μάκης Τριανταφυλλόπουλος, κατά δήλωσή του, ενημέρωσε τον κ. Πάνο Καμμένο για την ανάγκη του κ. Γιαννουσάκη να μιλήσει με κάποιον από την Κυβέρνηση, γιατί δεν εμπιστευόταν την ελληνική δικαιοσύνη. Υπενθυμίζω, κύριε Πρόεδρε, και δικές σας δηλώσεις τότε για τον Μάκη Τριανταφυλλόπουλο, όταν είχε κυκλοφορήσει εκείνο το χυδαίο βίντεο για τον Γαβριήλ Σακελλαρίδη. Δεν έχουν περάσει πάνω από τρία χρόνια, όταν σύμπας ο ΣΥΡΙΖΑ έλεγε τον κ. Μάκη Τριανταφυλλόπουλο «πληρωμένο εκτελεστή δολοφόνο χαρακτήρων». Το προσπερνάω, όμως. Τώρα, ο κ. Τριανταφυλλόπουλος, διά του κ. Καμμένου και ελπίζω όχι διά του κ. Κοντονή, έγινε διαπρύσιος κήρυκας κάθαρσης. Τι μας είπε ο κ. Κοντονής εδώ στην Βουλή την Παρασκευή, κύριοι συνάδελφοι; Μας είπε ότι ο κ. Καμμένος, πράγματι, παρατύπως μίλησε με τον κ. Γιαννουσάκη, αλλά το έκανε για να βρει την αλήθεια και γι' αυτό πρέπει να τον συγχωρέσουμε. Να κάνουμε μαζί ένα πείραμα; Πατάω το χρονόμετρο. «Γεια σας. Παναγιώτης Καμμένος, Υπουργός Εθνικής Άμυνας. Ο κ. Γιαννουσάκης;». «Μάλιστα». «Σας καλώ να πείτε την αλήθεια και μόνο την αλήθεια και να πάτε στον εισαγγελέα και να καταθέσετε όσα στοιχεία έχετε και να μη φοβάστε τίποτα». Ήταν ακριβώς δεκαέξι δευτερόλεπτα. Να σας δώσω κι άλλα δεκαέξι; Φτάνουμε στα τριάντα δύο δευτερόλεπτα. Κύριε Υπουργέ, από τις τηλεφωνικές κλήσεις της «COSMOTE» που δημοσιεύθηκαν νομίμως και όχι ως προϊόν υποκλοπών, κύριε Κοντονή - κυκλοφόρησε και σχετικό δελτίο Τύπου της «COSMOTE» σήμερα ότι νομίμως έδωσε τον λογαριασμό στον χρήστη Γιαννουσάκη - προκύπτει ότι ο κ. Καμμένος συνομίλησε μαζί του είκοσι ένα λεπτά. Τουλάχιστον αυτά φαίνονται. Ερώτηση, λοιπόν, πρώτη και σοβαρή: Αφού για να του πείτε αυτά που μας είπε ο κ. Κοντονής την Παρασκευή εδώ χρειάζεστε περίπου δεκαέξι δευτερόλεπτα, είκοσι ένα ολόκληρα λεπτά σε δώδεκα διαφορετικές τηλεφωνικές συνομιλίες, σε sms που ανταλλάσσατε, τι ακριβώς θέλατε να πείτε, κύριε Καμμένε; Να μας πείτε, λοιπόν, τι είπατε στον κ. Γιαννουσάκη και αν προτίθεστε να καταθέσετε στη Βουλή το αντίγραφο της κινήσεως του δικού σας λογαριασμού, για να διαπιστώσει το Σώμα εάν πριν ή μετά τον κ. Γιαννουσάκη συνομιλήσατε με τον κ. Χριστοφορίδη, τον λιμενικό υπάλληλο που φαίνεται από τις τηλεφωνικές συνδιαλέξεις να λέει επί λέξει: «Δεν μας ενδιαφέρει η αλήθεια, κύριε Κοντονή, αλλά να μείνει ο Τσίπρας δέκα χρόνια στην εξουσία, ενοχοποιώντας τον Μαρινάκη, δηλαδή τον Μητσοτάκη». Αυτά λέει ο κ. Χριστοφορίδης. Θέλω να δω από τους τηλεφωνικούς λογαριασμούς του κ. Καμμένου εάν έχει συνομιλήσει με τον κ. Χριστοφορίδη. Άρα, ερώτηση πρώτη: Τι είπατε με τον κ. Γιαννουσάκη; Με ποια αρμοδιότητα μιλήσατε στον κ. Γιαννουσάκη τον ισοβίτη για εμπόριο ναρκωτικών; Γνωρίζετε τον κ. Χριστοφορίδη; Έχετε μιλήσει με τον κ. Χριστοφορίδη; Για να το κλείσω, κύριοι συνάδελφοι, και για να μην καταχραστώ περαιτέρω τον χρόνο, ερωτώ: Πόσο τυχαίο είναι, κύριε Υπουργέ, ότι όλα αυτά συμβαίνουν τη στιγμή που πίσω από εκείνο το έδρανο υπερασπιζόσασταν μετά πάθους τον κ. Σαββίδη, όταν του διαγράψατε το πρόστιμο της «ΣΕΚΑΠ»; Και όλα αυτά συμβαίνουν, κύριε Πρόεδρε, την ώρα που ο Βαγγέλης Μαρινάκης αρπάζει τον «ΔΟΛ» από τον Σαββίδη και ο Μάκης Τριανταφυλλόπουλος, που, κατά δήλωσή του, από τον Ιανουάριο είχε τις συνομιλίες και τα τηλεφωνήματα του κ. Καμμένου, είναι με τον κ. Γιαννουσάκη από τον Ιανουάριο, τυχαία δημοσιεύει τις σχετικές συνομιλίες ένα εικοσιτετράωρο πριν από τη διενέργεια του διαγωνισμού για τον Δημοσιογραφικό Οργανισμό Λαμπράκη, εκείνου δηλαδή που ο φίλος του κ. Καμμένου, ο κ. Σαββίδης, έχασε από τον Βαγγέλη Μαρινάκη. Άρα, εδώ, κύριε Πρόεδρε, δεν συζητάμε γι' αυτό που δακρύβρεχτα μας είπε την Παρασκευή ο κ. Κοντονής, για το αν ο κ. Καμμένος προσπαθούσε να βρει την αλήθεια για το «NOOR 1», αλλά συζητάμε για το αν ο κ. Καμμένος προσπάθησε να παγιδεύσει τον Βαγγέλη Μαρινάκη, για να εμποδίσει την εξαγορά του «ΔΟΛ» απ' αυτόν και να κρατήσει στην εξουσία τον κ. Τσίπρα. Τα υπόλοιπα στη δευτερολογία μου.
Ευχαριστούμε. Κύριε Υπουργέ, έχετε τον λόγο.
Κύριε Πρόεδρε, η Αξιωματική Αντιπολίτευση μέχρι τώρα είχε μια παγκόσμια πρώτη. Αντί να κάνει αντιπολίτευση προς την Κυβέρνηση, έκανε αντιπολίτευση προς την Ελλάδα και αυτό το έδειξε ξεκάθαρα στην αξιολόγηση. Αντιλαμβάνομαι το πρόβλημα και το μένος που έχει η Νέα Δημοκρατία, όταν ιδιαίτερα σήμερα, πριν από λίγη ώρα, η Ελλάδα για πρώτη φορά στο δεκαετές της ομόλογο έπεσε επτάμισι μονάδες κι έφτασε στο 5,425%, χαμηλότερο, δηλαδή, από τον Δεκέμβριο του 2009. Είναι φυσικό, λοιπόν, ότι θα έπρεπε να βρει ένα τέχνασμα, προκειμένου να μεταφέρει τη συζήτηση αλλού. Έρχεται σήμερα εδώ η Αξιωματική Αντιπολίτευση κι έχει τη δεύτερη πρωτοτυπία: Για πρώτη φορά μετά την εποχή του Κοσκωτά, έχουμε την Αξιωματική Αντιπολίτευση να ταυτίζεται με έναν πολίτη, με έναν επιχειρηματία, ο οποίος επιχειρηματίας, όμως, δεν είναι ένας απλός επιχειρηματίας που αγόρασε ένα μέσο μαζικής ενημερώσεως, είναι ένας πολίτης που έχει εκκρεμείς υποθέσεις με τη δικαιοσύνη. Για την υπόθεση «NOOR», φέρεται να έχει εμπλοκή στη χρηματοδότηση του ναρκοπλοίου και υπάρχουν εμβάσματα από τις εταιρείες συμφερόντων του προς τον Γιαννουσάκη, δηλαδή τον ισοβίτη αυτόν ο οποίος φέρεται ότι είναι ο μάρτυρας που ήθελε να καταθέσει. Εμπλέκεται στην υπόθεση ξεπλύματος μαύρου χρήματος στην Ελλάδα για λαθρεμπόριο πετρελαίου και υπάρχει, πέραν των απορρήτων καταθέσεων του Γιαννουσάκη, σύλληψη του διευθυντή του κ. Μαρινάκη, κ. Συντυχάκη, στο «Ελευθέριος Βενιζέλος» με 622.000 ευρώ. Θα το καταθέσω αυτό. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παράλληλα, υπάρχει εμπλοκή του με κακουργηματική δίωξη από τον Εισαγγελέα Δασκακόπουλο από τις 5 Σεπτεμβρίου 2016, όπου δυο φορές οι αρμόδιοι Εισαγγελείς, ο κ. Σταματογιάννος και η κ. Ρουσσέα που αναλάβανε, έχουν δηλώσει αποχή. Αυτός είναι, λοιπόν, ο επιχειρηματίας τον οποίον έρχεται να υπερασπιστεί σήμερα ο Αντιπρόεδρος της Νέας Δημοκρατίας. Είναι η πρώτη φορά, λέω, μετά την υπόθεση Κοσκωτά, που τότε ο Βουλευτής της Νέας Δημοκρατίας και μετέπειτα Υπουργός κ. Σούρλας κατέθεσε ερώτηση για το «σκάνδαλο Κοσκωτά». Ξέρετε τι έγινε τότε; Εκλήθη να ανακαλέσει την ερώτηση, βγήκε ανακοίνωση από την Νέα Δημοκρατία ότι δεν έχει καμμία σχέση με τη Νέα Δημοκρατία ο συγκεκριμένος Βουλευτής και ότι κινείται προσωπικά. Μάλιστα, με δημοσίευμα η εφημερίδα «ΚΑΘΗΜΕΡΙΝΗ», την οποία αγόρασε εν συνεχεία ο κ. Κοσκωτάς, γράφει: «Ύποπτη ερώτηση Βουλευτή της Νέας Δημοκρατίας». Το καταθέτω στη Βουλή. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Πρόεδρε, κυρίες και κύριοι συνάδελφοι, η υπόθεση «NOOR» δεν είναι μια απλή υπόθεση ναρκωτικών. Είναι μια υπόθεση που έχει διεθνείς προεκτάσεις, μια υπόθεση που αφορά διακίνηση ναρκωτικών τριών τόνων, αξίας άνω των 30 εκατομμυρίων ευρώ, που πέραν του ότι θα σκοτώνανε πάνω από εκατό χιλιάδες παιδιά, πέραν του ότι το προϊόν των χρημάτων αυτών φέρεται να έρχεται από το Ιράν και πιθανώς και το πετρέλαιο από το οποίο μετέφερε, θα αποτελούσε αντάλλαγμα για τη χρηματοδότηση της τρομοκρατίας, όπως σήμερα αναφέρει το έγκριτο ινστιτούτο Gatestone. Θυμίζω ότι είναι το ινστιτούτο που στήριξε την υποψηφιότητα Τραμπ. Μάλιστα αναφέρει ότι η υψηλή κοινωνία της Ελλάδας, η υψηλή ελίτ θα κάνει τα πάντα, προκειμένου να προστατεύει και να μην αποκαλυφθεί η υπόθεση αυτή που έχει να κάνει με θέματα εθνικής ασφάλειας, ευθύνες του Υπουργείου Εθνικής Άμυνας και, εκτός από την εθνική ασφάλεια, με θέματα τα οποία έχουν να κάνουν και με τις διεθνείς σχέσεις της χώρας. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα σας θυμίσω ότι εμπλέκονται στην υπόθεση Τούρκοι έμποροι ναρκωτικών και ότι από την εποχή του Χουσεΐνογλου Τούρκοι έμποροι ναρκωτικών με σχεδιασμό από το τουρκικό κράτος έβαζαν ναρκωτικά στην ελληνική κοινωνία, όπως και στα στρατόπεδα. Τέλος, είναι μία υπόθεση που αφορά όλους μας, ιδιαίτερα σήμερα, που είναι η Ημέρα κατά της Διακίνησης των Ναρκωτικών. Άρα, είναι μία υπόθεση η οποία αφορά την εθνική ασφάλεια και την ιδιότητά μου ως Υπουργού Εθνικής Άμυνας. Πότε βγήκε αυτή η υπόθεση στον αέρα; Η υπόθεση βγήκε στον αέρα ακριβώς μετά την εισβολή της Οικονομικής Αστυνομίας για τις καταθέσεις Γιαννουσάκη σε επιχειρήσεις του κ. Μαρινάκη στις 14 και 15 Ιουνίου και μάλιστα, όταν στις επιχειρήσεις αυτές δεν βρέθηκαν τα παραστατικά που να αποδεικνύουν ότι το πετρέλαιο ήταν αυτό που πληρώθηκε για το «NOOR», αλλά, όπως είπανε στις εταιρείες του κ. Μαρινάκη στην Οικονομική Αστυνομία, ήταν για να εξυπηρετήσουν κάποια τιμολόγια. Αυτό συνεχίζει να το ερευνά η Οικονομική Αστυνομία. Κατά διαβολική σύμπτωση δε, μετά την είσοδο στις 14 και 15 Ιουνίου σε εταιρείες του κ. Μαρινάκη, ο κ. Μαρινάκης βρέθηκε στο εστιατόριο «Παπαϊωάννου» στον Πειραιά με την κ. Ντόρα Μπακογιάννη και την κ. Αλεξία Μπακογιάννη. Σύντροφος της κ. Αλεξίας Μπακογιάννη είναι ο κ. Παπαδόπουλος, που έχει αναλάβει στα μέσα του κ. Μαρινάκη την επίθεση εναντίον μου. Είναι, για να θυμίσω σε όσους δεν θυμούνται, αυτοί οι οποίοι πήραν από τον Ελληνικό Ερυθρό Σταυρό 300.000 ευρώ για να στηρίξουν τον έρανο των 50.000 ευρώ. Είναι ακριβώς η περίοδος εκείνη που ο Υπουργός Βορίδης και προηγουμένως ο Υπουργός Γεωργιάδης μοιράζονται τα χρήματα του ΚΕΕΛΠΝΟ. Ένας δε εκ των ανθρώπων που παίρνουν χρήματα του ΚΕΕΛΠΝΟ είναι ο καταδικασμένος ως εγκέφαλος της υποθέσεως, ο κ. Αιμίλιος Κοτσώνης, που στις τρεις δικογραφίες που σας προανέφερα έχει δεκάδες συνομιλίες με Βουλευτές της Νέας Δημοκρατίας. Κάποιοι ξάπλωναν μαζί του και στο «Nammos» στη Μύκονο. Είναι ο άνθρωπος αυτός, ο οποίος ήταν συνέταιρος ή μάλλον αφεντικό του κ. Κουρτάκη στο «ΜΕΤΡΟΡΑΜΑ», το οποίο κατά διαβολική σύμπτωση είχε την ίδια ακριβώς διεύθυνση με τα «ΠΑΡΑΠΟΛΙΤΙΚΑ». Ο κ. Κουρτάκης είναι αυτός που καταδικάστηκε πριν από λίγους μήνες σε δύο χρόνια φυλακή από εμένα για συκοφαντική δυσφήμιση, γιατί είπε ότι ο γιος μου είναι τρομοκράτης και φίλος της Πόλας Ρούπα και συνολικά τους τελευταίους έξι μήνες έχει φάει έξι χρόνια φυλακή. Είναι εκείνος, που από ένα εκ των μέσων του κ. Μαρινάκη, τα «ΠΑΡΑΠΟΛΙΤΙΚΑ» και την προηγούμενη έκδοση, αφιέρωσε για πρώτη φορά σε πολιτικό είκοσι έξι σελίδες, εκατόν πενήντα οκτώ φορές το όνομα «Καμμένος», εξήντα τέσσερα το «Υπουργός Εθνικής Άμυνας» και εννιά φορές το «ΑΝΕΛ». Με ποιους δικηγόρους; Μα, φυσικά με τον μέγιστο δικηγόρο, τον Βουλευτή της Νέας Δημοκρατίας και πρώην Υπουργό, τον κ. Βορίδη. Βλέπουμε, λοιπόν, ότι εδώ πια έχουμε μία ξεκάθαρη υποστήριξη ενός υπόπτου, ενός εμπλεκόμενου σε τέσσερις υποθέσεις, που ο ίδιος ο Γιαννουσάκης, ο οποίος μου ζήτησε να καταθέσει, έχει καταγγείλει τον ίδιο τον κ. Μαρινάκη. Και ποιοι είναι αυτοί οι οποίοι πρώτοι το αποκάλυψαν και δεν ήμουν εγώ, βέβαια; Ήταν η εκπομπή που παίχτηκε στον «ΣΚΑΪ» του κ. Αλαφούζου. Θα σας θυμίσω ότι στον «ΣΚΑΪ» του κ. Αλαφούζου στην εκπομπή «Δίκη» του κ. Θωμαΐδη - όλα τα σχετικά δελτία είναι στη διάθεσή σας - ανέφεραν με λεπτομέρειες την πιθανή εμπλοκή του κ. Μαρινάκη στην υπόθεση του «ΝΟOR» 1, όπως επίσης και στα στημένα του ποδοσφαίρου. Είναι αυτοί οι οποίοι αποκάλυψαν τις σχέσεις και προχώρησε στη συνέχεια η υπόθεση σε έρευνα από τη δικαιοσύνη. Καταθέτω τις εταιρείες του κ. Μαρινάκη που συστεγάζονται, τις εταιρείες του κ. Αιμιλίου Κοτσώνη, ο οποίος ήταν μαζί με τον κ. Κουρτάκη στο ίδιο κτήριο. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στο θέμα του κρατουμένου. Όταν ένας κρατούμενος αποκαλύπτει σημαντικά στοιχεία για την υπόθεση τριών τόνων ηρωίνης, αναφερόμενους σε κορυφαία πρόσωπα του επιχειρείν και της πολιτικής ζωής, τον λαμβάνουμε σοβαρά υπ' όψιν. Τα ναρκωτικά δεν είναι μόνο ποινικό αδίκημα. Δεν είναι μόνο θέμα δικαστικό, είναι πολιτικό, αλλά κυρίως κοινωνικό θέμα. Και όταν εξομολογείται στον δημοσιογράφο ότι κινδυνεύει η ζωή του ιδίου και της οικογένειάς του για όσα φοβερά και απροκάλυπτα έχει αποκαλύψει και ζητάει την προστασία της πολιτείας, είσαι υποχρεωμένος να του την παρέχεις, γιατί το ζητούμενο είναι η αποκοπή του δρόμου της ηρωίνης και η εξάλειψη των καθαρμάτων που την εμπορεύονται. Όταν ο δημοσιογράφος σε θέτει προ των ευθυνών - ρωτήστε τον ίδιο γιατί ζήτησε από εμένα και όχι από τον Υπουργό Δικαιοσύνης πρώτα - και είναι ο παραλήπτης της ίδιας επιστολής που εγώ είχα πάρει και είχα καταθέσει στη δικαιοσύνη πριν από αρκετούς μήνες και εμπλέκεται το συγκεκριμένο πρόσωπο, τότε είμαι υποχρεωμένος να ακολουθήσω τον νόμο και τις διαδικασίες που προβλέπονται στον Κώδικα Ποινικής Δικονομίας. Όταν το πρόσωπο που εμπλέκει ο ισοβίτης στις αποκαλύψεις του για το μεγαλύτερο φορτίο ηρωίνης που πιάστηκε είναι, εκτός από εφοπλιστής, πρόεδρος μιας από τις μεγαλύτερες ποδοσφαιρικές ομάδες του τόπου και ταυτόχρονα φέρει και πολιτική ιδιότητα ως πρόεδρος δημοτικού συμβουλίου, τότε πολλαπλασιάζονται αυτά στη νιοστή. Και μάλιστα, πριν προχωρήσω στην επικοινωνία με τον Υπουργό Δικαιοσύνης, έκανα την επικοινωνία με δικαστή, ο οποίος με διαβεβαίωσε ότι ο πολιτικός όχι μόνο έχει δικαίωμα να επικοινωνήσει με φυλακισμένο πολίτη που αποκαλύπτει σοβαρά εγκλήματα όταν αυτό του ζητηθεί…
Το όνομα του δικαστή!
…και όταν αντιληφθεί ότι κινδυνεύει η ζωή του κρατουμένου, αλλά έχει και υποχρέωση να το πράξει. Εάν ο πολιτικός έχει ευθύνη για όλους τους πολίτες, κατά μείζονα λόγο έχει ευθύνη για τους πολίτες που στερούνται τις ελευθερίες τους. Και πάμε στα άρθρα του Κώδικα Ποινικής Δικονομίας. Κατά το άρθρο 30 του Κώδικα Ποινικής Δικονομίας, ο Υπουργός Δικαιοσύνης έχει το δικαίωμα να παραγγείλει στον εισαγγελέα πλημμελειοδικών τη διενέργεια προκαταρκτικής εξέτασης για κάθε αξιόποινη πράξη. Κατά το άρθρο 40 του ίδιου Κώδικα, ακόμα και οι ιδιώτες οφείλουν να αναγγείλουν στον αρμόδιο εισαγγελέα, αν αντιληφθούν αξιόποινη πράξη που διώκεται αυτεπαγγέλτως. Ειδικότερα δε στις υποθέσεις ναρκωτικών - και εδώ μιλάμε για τη μεγαλύτερη υπόθεση ναρκωτικών στην Ευρώπη - κατά το άρθρο 27 του Κώδικα περί Ναρκωτικών του ν.4139/2012 που εσείς ψηφίσατε, ο νομοθέτης επιβραβεύει αυτούς που δίνουν πληροφορίες για την αποκάλυψη των διακινητών ναρκωτικών και τους χορηγεί ελαφρυντικό, αναστολή εκτέλεσης ποινής και αποφυλάκιση, για να δώσουν το μεγαλύτερο ψάρι δηλαδή. Εξάλλου και σύμφωνα με τη διάταξη του άρθρου 28 του νόμου περί ναρκωτικών, ακόμα και άνδρες του Λιμενικού, του ΣΔΟΕ και της Αστυνομίας μπορούν να χρησιμοποιούν και συγκαλυμμένα στοιχεία ταυτότητας και παραποιημένα φορολογικά στοιχεία. Τι έκανα ακριβώς, λοιπόν; Όταν μου ζήτησε την προστασία διά του δημοσιογράφου κ. Τριανταφυλλόπουλου, επικοινώνησα με τον Υπουργό Δικαιοσύνης και του ζήτησα να συναντηθεί με τον δημοσιογράφο, προκειμένου να δούμε αν κινδυνεύει ή όχι ένας ισοβίτης που καταγγέλλει το μεγαλύτερο ψάρι. Και αυτό έπραξα. Και ο ίδιος ο Υπουργός ανέλαβε και έστειλε τον εισαγγελικό λειτουργό, ως όφειλε, για να πάρει κατάθεση. Γιατί με είχε πάρει τηλέφωνο εκείνο το βράδυ τέσσερις και πέντε φορές; Διότι αργούσε να πάει ο εισαγγελικός λειτουργός, γιατί φοβόταν για την οικογένειά του, περιγράφοντας ότι έξω από το σπίτι του είχε υπόπτους, οι οποίοι μπορούσαν να τον «φάνε», όπως τους άλλους επτά ή οκτώ μάρτυρες οι οποίοι «φαγώθηκαν» για την υπόθεση του «NOOR». Επειδή θέλετε και παραδείγματα, εγώ θα σας θυμίσω την υπόθεση του Πρωθυπουργού Σημίτη, όπου όταν πήγε και τον επισκέφθηκε ο κ. Θεόδωρος Αγγελόπουλος στις 30 Ιανουαρίου 2003, ημέρα Πέμπτη και ώρα 20.30΄, του κατήγγειλε τότε - διαβάζω τη δήλωση Αγγελόπουλου στην ένορκη εξέταση μάρτυρα - τα εξής: «Κατά τη συνάντηση που είχα με τον Πρωθυπουργό τον ενημέρωσα για την πρόσφατη συζήτηση που είχα με τον Γρηγόρη Μιχαλόπουλο και τις απειλές που δέχθηκα για τη γυναίκα μου και τα παιδιά μας. Ο Πρωθυπουργός είχε ακούσει για τον Γρηγόρη Μιχαλόπουλο και επικεντρώσαμε την προσοχή μας στην ειδική μεταχείριση και αντιμετώπιση του θέματος. Εν συνεχεία, ο Πρωθυπουργός διαβίβασε το σημείωμα του Δημήτρη Αγγελόπουλου, αντίγραφο του οποίου παρέδωσε και ο ίδιος αμέσως, χαρακτήρισε την υπόθεση ως πολύ σοβαρή και ανέλαβε και το προώθησε ο ίδιος στις αρμόδιες υπηρεσίες». Έχουμε, λοιπόν και άλλο παράδειγμα για την υπόθεση της «17ης Νοέμβρη». Καταθέτω και τα άρθρα 40 και το άρθρο 37 για την υποχρέωση, όπως επίσης και το άρθρο 28 του νόμου περί ναρκωτικών. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στο πολιτικό κομμάτι. Βοά η κοινωνία για τις σχέσεις Μαρινάκη με την οικογένεια Μητσοτάκη. Μπορείτε να διατηρείτε ό,τι σχέσεις θέλετε, κοινωνικές, είναι το δικαίωμά σας. Μπορείτε να διατηρείτε με δική σας ευθύνη και όσες επιχειρηματικές σχέσεις επιλέγετε. Ένα πράγμα δεν μπορείτε να κάνετε: Όταν όλοι αυτοί οι όποιοι φίλοι σας ελέγχονται για σοβαρά ποινικά αδικήματα, να μπαίνετε μπροστά και να τους παρέχετε ασυλία! Εάν το νόμιμο δεν είναι πάντοτε και ηθικό, το παράνομο είναι εντελώς ανήθικο και εγκληματικό. Και αυτό σας αφορά και εσάς και τον Βορίδη, που ήταν δικηγόρος του κ. Μαρινάκη και της παρέας. Εάν, μάλιστα, αναλογιστείτε ότι ο δήθεν κυνηγημένος από εμάς Μαρινάκης έχει γίνει επί των ημερών μας ιδιοκτήτης του «ΔΟΛ» και εκ μέρους του «MEGA», αντιλαμβανόμαστε όλοι μέσα σε αυτή την Αίθουσα το ποια ευθύνη έχει καθένας και πώς φέρεται αυτή η Κυβέρνηση. Ναι, επαναλαμβάνω ότι τηλεφωνήθηκα μαζί του και του ανέφερα και έθεσα το εξής αμείλικτο ερώτημα, όπως και σ' εσάς: Ο κ. Μαρινάκης μήνυσε εμένα, μήνυσε τον ανακριτή, μήνυσε τον δημοσιογράφο. Τον ισοβίτη που τα αποκάλυπτε όλα αυτά αβίαστα, με δική του βούληση στον Τριανταφυλλόπουλο γιατί δεν τον μήνυσε; Ένας αθώος άνθρωπος, ο οποίος ξαφνικά εμπλέκεται σε εμπόριο ηρωίνης τριών τόνων, απ' αυτόν που θα ξεκίναγε τις μηνύσεις ή όχι; Μήπως φοβήθηκε ένας ισοβίτης να φάει λίγους ακόμη μήνες φυλακή για συκοφαντική δυσφήμιση; Τέλος, οφείλουν οι αρχές να διερευνήσουν και τα 2 επιπλέον εκατομμύρια που έστειλε ο κ. Μαρινάκης στον ισοβίτη χωρίς να έχει σχέση μαζί του. Υπάρχει κι ένα άλλο μείζον θέμα, το οποίο δεν το γνώριζε και περιήλθε στη γνώση μου όταν διάβαζα τις συνεντεύξεις στην εκπομπή «Ζούγκλα», τις οποίες και καταθέτω, όπου λέει ξεκάθαρα ο ισοβίτης: «Ο Καμμένος δεν με έχει εκβιάσει ποτέ. Θα τον είχα μηνύσει αν με εκβίαζε». [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν cd, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αναφέρει, λοιπόν, ο ισοβίτης στη συζήτηση με τον Τριανταφυλλόπουλο για πρώην Υπουργό της Νέας Δημοκρατίας, ο οποίος προσπάθησε να τον πείσει να αλλάξει τις καταθέσεις του. Ούτε αυτό είναι άξιο της διερεύνησης από τη δικαιοσύνη; Η περί δικαίου συνείδηση δεν είναι υπόθεση μόνο των δικαστών και μόνο του Υπουργού Δικαιοσύνης, αλλά και ημών όλων των πολιτών, κύριοι συνάδελφοι, και δεν υιοθετούμε αβασάνιστα τα όσα λέει ένας ισοβίτης για διακίνηση ηρωίνης. Δεν θα τα διερευνήσουμε, όμως; Στον δημοσιογράφο σε ανύποπτο χρόνο δηλώνεται ότι εκβιάζεται και ότι κινδυνεύει και αν αποκαλυφθούν πρόωρα, πριν δηλωθούν, πριν δηλαδή αισθανθεί ασφαλής για την οικογένειά του, θα αναγκαστεί να πάρει πίσω όσα έχει αποκαλύψει και θα στραφεί εναντίον των ανακριτών και δικαστικών αρχών. Και το πράττει μετά από δύο μήνες που έχει προβεί σε αποκαλύψεις στον δημοσιογράφο. Γνωρίζετε πότε; Την επόμενη μέρα που ο Τριανταφυλλόπουλος γνωρίζει όλα αυτά, καταθέτει ως μάρτυρας υπεράσπισής μου μετά από μήνυση του Κουρτάκη και απευθυνόμενος στην εισαγγελέα της έδρας μιλάει για τα εννιακόσια κιλά ηρωίνης που λείπουνε και που γι' αυτά εμπλέκει τον Μαρινάκη ο ισοβίτης. Την επόμενη μέρα ο Γιαννουσάκης ανατρέπει όλα όσα έχει αποκαλύψει και στρέφεται κατά του ανακριτή και του εισαγγελέως. Γιατί, άραγε; Έτσι θα περάσει αυτό; Κυρίες και κύριοι συνάδελφοι, καταθέτω και την ερώτηση Σούρλα τότε για τον Κοσκωτά.
Κύριε Πρόεδρε, παρακαλώ τελειώνετε.
Τελειώνω, κύριε Πρόεδρε. Καταθέτω την καταγγελία που ήρθε την ανώνυμη και πήγε στην Εισαγγελία του Αρείου Πάγου με τις τρεις καταθέσεις. Πάρτε να διαβάσετε τα φύλλα εξετάσεων για Γιαννουσάκη, όπως, επίσης πάρτε και τα τράνσφερ της εταιρείας, τα οποία υπήρχαν. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα λέω όλα αυτά, διότι εδώ πια υπάρχει κι ένα άλλο θέμα. Προσπαθούν να μην εμπλέξουν απλώς ένα πολιτικό κόμμα που εμπλέκεται - και λυπάμαι που είναι η Νέα Δημοκρατία - αλλά μια ολόκληρη ομάδα, όπως ακριβώς έκανε ο Κοσκωτάς και από διάλογο, ο οποίος δημοσιεύθηκε μεταξύ του Κουρτάκη, του εκδότη της εφημερίδας «ΠΑΡΑΠΟΛΙΤΙΚΑ» και του Βρέντζου, του Προέδρου του Ολυμπιακού. Για να καταλάβουν και ο Ολυμπιακοί πώς τους βάζουν ασπίδα, λέει μέσα: «Να μάθουμε ποιοι είναι Ολυμπιακοί, αλλά και με προεκτάσεις - που θα τους φέρουμε εκεί, δηλαδή, που θέλουμε - να τους ψιλοδιαβρώνουμε πάνω στην ολυμπικοφροσύνη τους, δικαστικούς, εφοριακούς, αστυνομικούς, οικονομικούς ανθρώπους των μίντια». Βλέπετε ότι στην προσπάθεια να διαφυλάξει τον εαυτό του από την έρευνα της δικαιοσύνης, που εσείς του παρέχετε, φτάνει στο σημείο να κάνει τον Παναθηναϊκό θυγατρική του Ολυμπιακού. Εμείς αυτό δεν θα το επιτρέψουμε.
Ευχαριστώ. Έχετε τον λόγο, κύριε Γεωργιάδη.
Ήταν χλιαρά τα χειροκροτήματα. Λογικό. Αφού φτάσατε να χειροκροτείτε τον Μάκη Τριανταφυλλόπουλο, που πριν από τρία χρόνια εν χορώ όλοι τον βρίζατε για το βίντεο του Σακελλαρίδη και σας παρέσυρε σ' αυτό ο Καμμένος, μπράβο του! Κύριε Υπουργέ, μένω έκπληκτος με αυτά που είπατε. Εγώ σας είπα από την αρχή ότι εδώ εμείς δεν μπορούμε να δικάσουμε. Εάν έχετε στοιχεία για τον κ. Μαρινάκη, να τα πάτε στον εισαγγελέα και τον ανακριτή. Φαντάζομαι ότι ο κύριος Υπουργός Δικαιοσύνης που είναι δίπλα σας, θα σας διαβεβαιώσει ότι έχει εμπιστοσύνη στην ελληνική δικαιοσύνη. Φαντάζομαι κι εσείς. Εάν η ελληνική δικαιοσύνη, όπως σας είπα, κρίνει τον κ. Μαρινάκη ένοχο, να σαπίσει στη φυλακή, .όπως κάθε έμπορος ναρκωτικών. Εσείς, όμως, εδώ και ενώπιον των συναδέλφων κάνατε τη δίκη του κ. Μαρινάκη. Τον βγάλατε περίπου ως ελεγχόμενο ήδη στο εμπόριο ναρκωτικών, σε λαθρεμπορία πετρελαίου και σε διάφορα άλλα που είπατε. Συγγνώμη, κύριοι συνάδελφοι. Έναν χρόνο πριν δεν πανηγυρίζατε για τον διαγωνισμό των τηλεοπτικών αδειών και δεν λέγατε πόσο ευχαριστημένοι είσαστε που επιτέλους εξυγιαίνετε το τηλεοπτικό τοπίο και ότι ήταν μεγάλη επιτυχία της Κυβερνήσεώς σας οι νέες τηλεοπτικές άδειες; Ο ένας από τους τέσσερις, που έπαιρνε τις άδειες, δεν ήταν ο κ. Μαρινάκης, κύριε Πρόεδρε; Θα μας τρελάνετε; Εις γνώσιν σας, δηλαδή, δίνατε, κύριε Καμμένε, τη μία από τις τέσσερις τηλεοπτικές άδειες της χώρας σε έναν ελεγχόμενο για εμπόριο ναρκωτικών και για λαθρεμπορία. Και αυτό, κύριε Καμμένε, το λέγατε εξυγίανση του τηλεοπτικού τοπίου και χειροκροτούσαν οι Βουλευτές από κάτω;
Παρακαλώ!
Και άντε να σας πω ότι πέρσι δεν το ξέρατε. Κύριε Υπουργέ, παρακαλώ πολύ στη δευτερολογία σας - επειδή εγώ δεν έχω τριτολογία - να σημειώσετε τα ερωτήματά μου, γιατί αυτό το νόημα έχει ο κοινοβουλευτικός έλεγχος και να απαντήσετε σε αυτά. Πριν δεν απαντήσατε σε κανένα. Κάνατε μόνον τη δίκη Μαρινάκη. Εγώ σας ρώτησα τι λέγατε επί είκοσι ένα λεπτά με τον κ. Γιαννουσάκη. Αυτά που μας είπατε εδώ είναι είκοσι ένα δευτερόλεπτα. Τα υπόλοιπα είκοσι ένα λεπτά και σαράντα δευτερόλεπτα τι λέγατε με τον κ. Γιαννουσάκη; Σημειώστε τις ερωτήσεις γιατί φαίνεστε πολύ στριμωγμένος. Μη γελάτε καθόλου. Μη γελάτε, κύριε Υπουργέ, και θυμηθείτε την ημέρα. Στο τέλος εύχομαι να μην έχει αυτή η υπόθεση την κατάληξη που νομίζω ότι θα έχει. Όπως ξέρετε, γι' αυτήν την υπόθεση έχει διαταχθεί προκαταρκτική έρευνα. Υποχρεούται η δικαιοσύνη να ανοίξει τις τηλεφωνικές σας γραμμές. Εγώ σας είπα «φέρτε τις στη Βουλή να τις καταθέσετε μόνο σας». Ο κ. Χριστοφορίδης είναι ο λιμενικός ανακριτικός υπάλληλος, ο οποίος φέρεται ότι εκβιάζει στις ηχογραφημένες συνομιλίες τον Γιαννουσάκη για να εμπλέξει τον Μαρινάκη, για να βγει από τη φυλακή, και του λέει επί λέξει «τώρα είναι η ευκαιρία σου να κάνεις έναν εχθρό». Ερώτηση και σημειώστε: Τον ξέρετε τον κ. Χριστοφορίδη; Να μας απαντήσετε, όμως, καθαρά εδώ. Έχετε μιλήσει με τον κ. Χριστοφορίδη όλο αυτό το διάστημα;
Προϊστάμενός του ήσαστε.
Και εσείς ήσαστε προϊστάμενός του. Τον ξέρατε;
Παρακαλώ, κύριε Γεωργιάδη, διά του Προέδρου.
Όταν θα ανοίξουν οι τηλεφωνικές σας γραμμές - αφού φοβάστε και δεν τις φέρνετε στη Βουλή - θα φανεί ότι έχετε μιλήσει και με τον κ. Χριστοφορίδη; Εάν έχετε μιλήσει με τον κ. Χριστοφορίδη, πάει να πει ότι εσείς βάζατε στον Χριστοφορίδη τα λόγια που αυτός ακούμε να λέει. «Δεν με νοιάζει» λέει ο Χριστοφορίδης, ο ανακριτικός υπάλληλος του Λιμενικού «αν είναι αθώος ή ένοχος ο Μαρινάκης. Με νοιάζει να ενοχοποιηθεί ο Μαρινάκης και μέσω αυτού ο Μητσοτάκης για να μείνει δέκα χρόνια ο Τσίπρας στην εξουσία». Σας ερωτώ, λοιπόν: Έχετε μιλήσει με τον Χριστοφορίδη στο τηλέφωνο τις επίμαχες ημέρες; Τρίτον, έχετε μιλήσει με την κ. Τζίβα; Και μια και ακολουθεί ο Υπουργός Δικαιοσύνης, έχετε εσείς, κύριε Υπουργέ της Άμυνας, την αρμοδιότητα να καθορίζετε ποιος εισαγγελέας θα πάει σε ποια φυλακή και τι ώρα; Εσείς το κάνατε; Πριν είπατε ότι το κάνατε γιατί ανησυχούσε για τη ζωή του.
Δεν είπα τέτοιο πράγμα. Τον Υπουργό Δικαιοσύνης ενημέρωσα.
Θα τα δούμε όταν ανοίξουν οι τηλεφωνικές σας γραμμές, γιατί απ' ό,τι φαίνεται φοβηθήκατε να τις φέρετε εδώ. Ξαναλέω για να είμαστε συνεννοημένοι: Είχατε ενημερώσει τον κ. Τσίπρα; Σημειώστε το ερώτημα, κύριε Υπουργέ. Ο κύριος Πρωθυπουργός ήταν ενήμερος για τις ενέργειές σας; Γιατί ρωτάω, κύριε Πρόεδρε; Εδώ έκανε ολόκληρη δίκη Μαρινάκη. Ωραία, ας υποθέσουμε, λοιπόν, ότι αρχές Ιανουαρίου και τέλη Ιανουαρίου που ακούμε τα τηλέφωνα ο κ. Καμμένος έχει πληροφορηθεί ότι ο Μαρινάκης ενδεχομένως ενέχεται σε εμπόριο ναρκωτικών. Ενημέρωσε τον κ. Τσίπρα; Εάν τον ενημέρωσε, γιατί ο κ. Τσίπρας στις αρχές Μαΐου, λίγο πριν από τον διαγωνισμό για τον «ΔΟΛ», είδε στο Μέγαρο Μαξίμου τον κ. Μαρινάκη; Δεν είχατε τη διάθεση, κύριε Καμμένε, να προστατεύσετε τον Πρωθυπουργό από συνάντηση στο Μέγαρο Μαξίμου από έναν άνθρωπο σαν και αυτόν που παρουσιάσατε εκεί πέρα επάνω και χειροκρότησαν και από κάτω οι Βουλευτές σας; Δηλαδή ο κ. Τσίπρας στο Μέγαρο Μαξίμου, έναν μήνα πριν, κύριε Υπουργέ, κύριε Καμμένε, έβλεπε έναν πιθανό έμπορο ναρκωτικών; Εμπόρους ναρκωτικών βλέπει ο κ. Τσίπρας στο Μέγαρο Μαξίμου; [[Χειροκροτήματα από την πτέρυγα της Νέας Δημοκρατίας]] Άρα, συγκεφαλαιώνοντας, κύριε Υπουργέ, παρακαλώ να απαντήσετε σε αυτά που σας ρωτάμε και όχι να μας λέτε ιστορίες για αγρίους. Ο Σημίτης δεν πήρε κανέναν Μιχαλόπουλο εκείνη την ώρα καταδικασθέντα. Το πήγε στον εισαγγελέα. Εσείς δεν το πήγατε στον εισαγγελέα. Εσείς αποφασίσατε να πάρετε ο ίδιος τηλέφωνο, μία, δύο, τρεις, τέσσερις, πέντε, έξι, επτά, οκτώ, εννέα, δέκα, έντεκα, δώδεκα φορές! Τι του λέγατε δώδεκα φορές, κύριε Υπουργέ; Θα μας το πείτε; Θα μας πείτε επιτέλους; Κύριε Πρόεδρε, κόντεψα να δακρύσω όταν είπε ότι χρησιμοποιεί ο Μαρινάκης τον Ολυμπιακό για να προστατέψει τα συμφέροντά του. Είδα πόσο πολύ στηλίτευσε ο Πάνος ο Καμμένος την επίθεση των οργανωμένων Παοκτζήδων του κ. Σαββίδη, όταν διαγράψατε το πρόστιμό του εδώ στη Βουλή, με την ψήφο των Βουλευτών δυστυχώς και έβγαινε ο οργανωμένος ΠΑΟΚ και έβριζε τον Μητσοτάκη. Είδα τότε πως πρώτος ο Καμμένος βγήκε και είπε «δεν ντρέπεται ο Σαββίδης να βάζει μπροστά τους Παοκτζήδες;». Τώρα, όμως, τον πείραξε για τους Ολυμπιακούς. Όπου σε συμφέρει….. Ανακεφαλαιώνω και κλείνω. Ένα, ο κ. Τσίπρας γνώριζε ή δεν γνώριζε; Αν γνώριζε, γιατί συνάντησε τον Μαρινάκη ενεχόμενος σε τόσες κατηγορίες όσες είπατε; Δεύτερον, θα μας καταθέσετε στη Βουλή τους καταλόγους με τις τηλεφωνικές σας συνομιλίες για να διαπιστώσουμε, αν υπήρχε όντως σκευωρία και αν - ακόμα χειρότερα - ήσασταν σπείρα; Γιατί, κύριε Πρόεδρε, να ξέρετε ότι ο κ. Καμμένος δεν ξέρει όλο τον Ποινικό Κώδικα. Αν είναι πάνω από τρεις οι άνθρωποι που ενέχονται στη σκευωρία είναι σπείρα. Και τότε ξέρετε - επειδή μίλησε ο κ. Τζανακόπουλος - πόσα χρόνια είναι η φυλακή; Είκοσι. Άρα, λοιπόν, κύριε Καμμένε, απαντήστε σε αυτά που σας ρωτάω και όχι για τον Κοσκωτά, τον Σούρλα, τον Μιχαλόπουλο και τον Σημίτη. Τι λέγατε είκοσι δυο λεπτά; Το ήξερε ο Τσίπρας; Τον είχατε ενημερώσει; Πώς ο καταδικασμένος σε ισόβια έμπορος ναρκωτικών σάς στέλνει μήνυμα στο κινητό σας «δεν έχει έρθει ακόμα εισαγγελέας» και μετά από είκοσι λεπτά μέσα στα μαύρα μεσάνυχτα φτάνει εκεί εισαγγελέας; Ποιος έδωσε άδεια να ανοίξει η φυλακή στις δώδεκα το βράδυ για να μπει εισαγγελέας; Είχε ενημερώσει η εισαγγελέας τον προϊστάμενό της; Με ποιου την εντολή βρέθηκε εκεί το βράδυ εκείνο; Γιατί δεν πήρε ανακριτική κατάθεση η εισαγγελέας, η οποία εκείνη την ώρα πήγε με τη γραμματέα της, αλλά δεν πήρε τελικώς κατάθεση γιατί προφανώς ο Γιαννουσάκης δεν έλεγε αυτά που είχατε προσυμφωνήσει; Θα καταθέσετε στη Βουλή την κίνηση των τηλεφωνικών σας λογαριασμών; Κλείνω, κύριε Πρόεδρε. Άκουσα και εσάς και σας εκτιμώ ιδιαίτερα και το λέω με ειλικρίνεια. Είπατε το πρωί σε συνέντευξή σας «αν ο κ. Καμμένος πήγαινε για την αλήθεια δεν πειράζει». Αν, όμως, ο κ. Καμμένος πήγαινε γιατί ήθελε να εμποδίσει έναν επιχειρηματία να αγοράσει τον Δημοσιογραφικό Οργανισμό Λαμπράκη και για να επιτύχει τον πολιτικό του σκοπό, να μείνει ο Τσίπρας στην εξουσία άλλα δέκα χρόνια, προσπάθησε να παγιδεύσει ένα πολίτη αυτής της χώρας κάνοντας κατάχρηση εξουσίας και οργανώνοντας μια σκευωρία, τότε τι πρέπει να κάνετε, κύριε Βούτση, με τόσους αγώνες στην Αριστερά για τον συνεταίρο σας στην εξουσία; Μέχρι εκεί θα φτάσετε για την καρέκλα; Ευχαριστώ πολύ.
Κύριε Γεωργιάδη, έχετε αντίρρηση να διαγραφεί, με την άδειά σας, από τα Πρακτικά η φράση …;
Καμμία αντίρρηση, να διαγραφεί.
Παρακαλώ πολύ να διαγραφεί από τα Πρακτικά. Κύριε Υπουργέ, έχετε τον λόγο.
Γνώριζα τον κ. Γεωργιάδη ως καλό έμπορο βιβλίων από την τηλεόραση. Ως υπερασπιστή εμπλεκομένων με ποινικές υποθέσεις, δεν τον είχα γνωρίσει. Άξιος ο μισθός σας, κύριε Γεωργιάδη. Άξιος ο μισθός σας και είμαι βέβαιος ότι θα σας επιβραβεύσουν με πολλές συνεντεύξεις στα Μέσα που ελέγχει ο κ. Μαρινάκης.
Κύριε Πρόεδρε, να διαγραφεί και αυτό.
Ακούστε, όμως, κάτι. Συνομιλίες δικές μου, όποιες έχετε, καταθέστε τις.
Εγώ δεν έχω.
Συνομιλίες Βουλευτών της Νέας Δημοκρατίας έχουν καταγράψει οι κοριοί της ΕΥΠ με τον κ. Αιμίλιο Κοτσώνη, όπως έχουν δημοσιευτεί…
Πού το ξέρετε;
Έχουν δημοσιευτεί στο διαδίκτυο.
Φέρτε μας το δημοσίευμα.
Έχουν δημοσιευτεί χθες στο DOCUMENTO.
Τρία χρόνια πριν.
Εσείς πηγαίνατε και καθόσασταν στο «NAMMOS” και οι άλλοι με το κομπολόι στο χέρι σάς έβλεπαν λαδωμένους και τους φιλάγατε τα πόδια. Και μάλιστα, έλεγαν ότι όποιοι φιλάτε καλά, θα μπορέσετε να εκλεγείτε και να γίνετε και Υπουργοί. Μέσα στη συνομιλία που αποκαλύφθηκε, έγραψε ξεκάθαρα «για να γίνεις Υπουργός Αθλητισμού, πρέπει να περάσεις από τον Μαρινάκη». Αυτή είναι η κατάντια. Και λυπάμαι πάρα πολύ για την κατάντια σας.
Από εκεί πέρασε ο Κοντονής για να γίνει;
Ανοίξτε όσα τηλέφωνα θέλετε. Εγώ μιλάω από το δικό μου κινητό και όχι από πακιστανικά τηλέφωνα. Αν ήθελα να κάνω οποιαδήποτε παρανομία, θα μιλούσα από άλλα τηλέφωνα. Μιλάω από το δικό μου κινητό, δημόσια και κάνω αυτό, που έχω καθήκον.
Δώστε τα, λοιπόν.
Το καθήκον μου είναι, όταν ένας κρατούμενος ισοβίτης έρχεται και λέει «φοβάμαι για τη ζωή μου και τη ζωή της οικογενείας μου και θέλω να καταγγείλω τον παραπάνω» να μην τον προστατεύσω, αλλά να προστατεύσω τον μάρτυρα που «θα δώσει» τον παραπάνω, όσο ψηλά και αν είναι, σε όσα σαλόνια και αν έχει περάσει, όσα και αν έχει μοιράσει. Από εκεί και πέρα, όσον αφορά τα μέσα ενημέρωσης, αυτή η Κυβέρνηση δεν εμπόδισε κανέναν. Εμένα ο ΔΟΛ με έβριζε, κύριε Ψυχάρη, με βρίζει και τώρα, θα με βρίζει και αύριο είμαι σίγουρος. Δεν φοβόμαστε εμείς αυτούς που μας βρίζουν, αρκεί να πληρώνουν, όταν καταδικάζονται για συκοφαντικές δυσφημίσεις. Έχουν μαζέψει τόσα χρόνια φυλακή όλοι αυτοί, που κάποια στιγμή θα κληθούν να τα πληρώσουν. Προσέξτε μην είστε κι εσείς μέσα!
Κύριε Πρόεδρε, δεν απάντησε σε κανένα ερώτημα!
Παρακαλώ! Κυρίες και κύριοι συνάδελφοι, θα συζητηθεί η δεύτερη με αριθμό 1041/19-6-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Αντιθεσμικές παρεμβάσεις στο έργο της δικαιοσύνης από τον κ. Πάνο Καμμένο». Θα απαντήσει ο Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Σταύρος Κοντονής. Παρακαλώ πολύ, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, άκουσα με πολλή προσοχή αυτά που είπε ο κ. Καμμένος. Επομένως, απευθύνομαι στον Υπουργό Δικαιοσύνης, ο οποίος έχει τη θεσμική ευθύνη να προστατεύσει τη λειτουργία της δικαιοσύνης. Ξεκαθαρίζω κάτι, κύριε Υπουργέ. Εγώ δεν υιοθετώ - το λέω εξ' αρχής - αυτά που λέει ένας ισοβίτης ούτε στις καταθέσεις του, αλλά ούτε και τις συνεντεύξεις του. Αυτά, λοιπόν, θα τα κρίνει η δικαιοσύνη, κύριε Υπουργέ. Και φαντάζομαι ότι μοιραζόμαστε εμείς οι δύο την ίδια αγωνία, πρώτον, να κρίνει η δικαιοσύνη ανεπηρέαστη, δεύτερον, να καταλογίσει η δικαιοσύνη τις ευθύνες και τρίτον, όποιοι είναι ένοχοι, να πάνε φυλακή. Συμφωνούμε; Ωραία. Νομίζω, λοιπόν, ότι σε αυτή την περίπτωση, η δική σας η ευθύνη είναι λίγο διαφορετική από αυτή, η οποία έχει περιγραφεί όλο αυτό τον καιρό. Γιατί το λέω αυτό; Για ποιον λόγο ελέγχεται η Κυβέρνηση σήμερα; Για ποιον λόγο υπάρχει ο κοινοβουλευτικός έλεγχος απέναντι στον Υπουργό; Κύριε Υπουργέ, για πρώτη φορά μετά από πάρα πολύ καιρό ξέρετε γιατί ελέγχεται η Κυβέρνηση; Για την ύπαρξη ή την ένδειξη ή την εντύπωση ενός παραπολιτικού και παραδικαστικού κυκλώματος, που φαίνεται να χειραγωγεί τη δικαιοσύνη και να κάνει μεθοδεύσεις. Γι' αυτό ελέγχεται η Κυβέρνηση. Δεν ελέγχεται, γιατί διαβάσαμε κάποιες αναφορές ισοβίτη. Δεν ελέγχεται γιατί είμαστε υπέρ του επιχειρηματία Α κι όχι Β ή υπέρ του ισοβίτη. Ο ισοβίτης, ο οποίος δίνει αυτά, τα οποία δίνει και λέει ότι εκβιάζεται και φέρεται επίσης να εκβιάζει, κυρίες και κύριοι συνάδελφοι, κάνει τη δουλειά του. Το θέμα είναι οι υπόλοιποι κάνουν τη δουλειά τους; Και λέω το εξής. Τι έχουμε εδώ; Τι έχουμε σε όλη αυτή την περίοδο; Γιατί μιλήσαμε και την προηγούμενη εβδομάδα, κύριε Υπουργέ, και σας ζήτησα να το διαψεύσετε. Αντίθετα, είπατε ότι καλώς έγινε και ότι θα επέμβει η δικαιοσύνη. Επομένως, σήμερα εγώ κατάλαβα ότι ο Υπουργός κ. Καμμένος επικοινώνησε τηλεφωνικά με τον κρατούμενο στο κινητό του, από το κινητό του, όπως είπε μόλις τώρα, και του προανήγγειλε επίσκεψη εισαγγελέως. Και αυτό είναι κανονική δικαιοσύνη, κανονικής χώρας! Το είπατε προηγουμένως. Είπατε, ότι του είπατε στο τηλέφωνο - δεν το κρίνω, το είπατε, όμως, και μπορούμε να το δούμε στα Πρακτικά - ότι θα έρθει εισαγγελέας.
Είπα ότι ειδοποίησα τον Υπουργό Δικαιοσύνης, για να έρθει εισαγγελέας!
Ειδοποιήσατε και τον Υπουργό Δικαιοσύνης. Πολύ καλά. Επαναλαμβάνω, κυρίες και κύριοι συνάδελφοι. Αυτή είναι κανονική διαδικασία στο πλαίσιο των δικονομικών εγγυήσεων και ο κάθε πολίτης μπορεί να το κάνει - έτσι είπε προηγουμένως ο κύριος Υπουργός - κι επίσης, όλα αυτά είναι, για να λάμψει η αλήθεια! Πάμε παρακάτω. Δεν σας έχει κάνει, κύριε Υπουργέ, εντύπωση ότι ο ισοβίτης αυτός έχει κινητό τηλέφωνο στη φυλακή και μάλιστα, από την «COSMOTE» παίρνει αναλυτικό κατάλογο των τηλεφωνημάτων του και μάλιστα, με δική του πρωτοβουλία δίνει αυτά τα τηλεφωνήματα καθώς και τα sms σε εφημερίδες; Και όλα αυτά σας φαίνονται φυσιολογικά; Εκεί η δικαιοσύνη δεν έχει κανένα πρόβλημα! Συνεχίζουμε. Εισαγγελική λειτουργός φαίνεται να αυτονομείται. Ενεργεί εκτός ορίων αρμοδιότητας. Και εκεί νομίζω ότι έχουμε πρόβλημα, διότι από την πρώτη στιγμή εσείς, κύριε Υπουργέ, δεν βρήκατε κανένα ψεγάδι σε αυτή τη διαδικασία. Προχωρώ σε κάτι άλλο, το οποίο θεωρώ σοβαρό. Σοβαρό είναι, επίσης, κύριε Υπουργέ, το γεγονός ότι, αν κοιτάξετε όλα αυτά, τα οποία σας ανέφερα, αν κοιτάξετε δηλαδή αυτή τη διαδικασία, εγώ μια απάντηση θέλω. Αν ξέρετε τι έχει πει ο κ. Καμμένος, μπορείτε να μου απαντήσετε με ένα «ναι» ή με ένα «όχι». Και κάτι άλλο: Κύριε Υπουργέ, όλα αυτά δεν σας θυμίζουν λίγο παράγκα, παράγκα πολιτική, παράγκα φυλακής, παράγκα δικαιοσύνης; Δεν σας θυμίζουν παράγκα, η οποία δεν μπορεί να υπάρχει σε ένα ευρωπαϊκό κράτος, του οποίου είστε Υπουργός Δικαιοσύνης; Αυτή είναι η ερώτηση. Σας ευχαριστώ.
Ευχαριστώ. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, αναλυτικά είχε γίνει η συζήτηση την προηγούμενη εβδομάδα, με αφορμή νομοσχέδιο του Υπουργείου Δικαιοσύνης στην Ολομέλεια και μου κάνει εντύπωση ο τρόπος, με τον οποίο σήμερα οι ερωτώντες Βουλευτές έχουν σαλπίσει «ισπανική υποχώρηση» στο κραυγαλέο ερώτημα της κοινωνίας και του Κοινοβουλίου. Δηλαδή, κύριοι συνάδελφοι, αν ήσαστε εσείς μπροστά σε έναν κρατούμενο γι' αυτή την υπόθεση, ο οποίος σας λέει δύο πράγματα, «κινδυνεύει η ζωή μου και θα πεθάνω, όπως δολοφονήθηκαν άλλοι επτά μάρτυρες σε αυτή την υπόθεση» και δεύτερον, «θέλω να αποκαλύψω περαιτέρω στοιχεία», εσείς τι θα του λέγατε; Θα του λέγατε «επειδή έχεις καταδικαστεί πρωτοδίκως σε ισόβια για εμπόριο ναρκωτικών, εγώ δεν μιλώ με εσένα, δεν ξέρω τι μου λες, πες τα κάπου αλλού, βρες κάποιον άλλον»; Τι θα λέγατε; Είμαι σίγουρος ότι όλοι οι Βουλευτές θα έλεγαν το πολύ απλό. Θα ενθάρρυναν με χίλιους τρόπους αυτόν τον άνθρωπο να καταθέσει τα στοιχεία, που γνωρίζει και να δώσει τα έγγραφα, που έχει στην κατοχή του, στις αρμόδιες αρχές. Συμφωνούμε ότι θα το κάναμε όλοι αυτό; Εγώ βρίσκομαι ακόμα σε μια εξιδανικευμένη κατάσταση και λέω ότι θα το κάναμε όλοι. Επομένως, ο Υπουργός Εθνικής Άμυνας στη συγκεκριμένη περίπτωση γιατί εγκαλείται; Για παρατυπίες; Για υπερβάλλοντα ζήλο; Μπορείτε να πείτε ό,τι θέλετε. Το καθήκον του, όμως, ως Υπουργός και ως πολίτης το έκανε. Του είπε «δώσε στη δικαιοσύνη αυτά τα πράγματα» και προφανώς, προσπάθησε να τον ενθαρρύνει, με όποιον τρόπο μπορούσε εκείνη την ώρα, για να πράξει αυτά, τα οποία έπρεπε να πράξει. Ποια είναι, όμως, η αλληλουχία των γεγονότων, για την οποία μίλησα την προηγούμενη εβδομάδα στη Βουλή; Η αλληλουχία των γεγονότων, κυρίες και κύριοι Βουλευτές, δεν έχει να κάνει, σε καμμία περίπτωση, ούτε με επιχειρηματικά συμφέροντα ούτε με πλειστηριασμούς εκδοτικών ομίλων και θα σας πω γιατί. Ως προς το επιχείρημά σας - όχι το δικό σας μόνο, αλλά το επιχείρημα γενικώς - ότι ο Καμμένος στις 17 Ιανουαρίου, από ό,τι διαλαμβάνεται σε αυτά τα δημοσιεύματα, επικοινώνησε με τον κατηγορούμενο, δεν του ανέφερε τίποτα σχετικά με επιχειρηματικές δραστηριότητες κ.λπ., πέραν του γεγονότος ότι τότε, Ιανουάριο μήνα, είχατε ακούσει εσείς κάτι για πλειστηριασμό του ΔΟΛ; Ήξερε κανένας ότι ο κ. Μαρινάκης θα πάρει μέρος στον πλειστηριασμό του ΔΟΛ; Επομένως, εσείς τι κάνετε εδώ; Κύριε συνάδελφε, είναι η σειρά των γεγονότων, που θέλω να δείτε. Τι γίνεται, λοιπόν, εδώ; Εδώ γίνεται η εξής λαθροχειρία: Αυτό που δεν ήξερε ο κ. Καμμένος στις 17 Ιανουαρίου, προσπαθείτε να το προσάψετε όταν έγινε ο πλειστηριασμός του ΔΟΛ, όταν ο κ. Καμμένος πλέον δεν είχε καμμία επαφή με τον κατηγορούμενο. Κυρίες και κύριοι Βουλευτές, κονιορτοποιείται ο ισχυρισμός περί εξαγοράς του ΔΟΛ από τον κ. Μαρινάκη. Κονιορτοποιείται! Σας λέω, λοιπόν, ότι έγιναν αυτά που έγιναν τον Ιανουάριο, με ενημέρωσε ο Υπουργός και εγώ αμέσως ενημέρωσα τις εισαγγελικές αρχές. Κύριε συνάδελφε, έχετε δίκιο σε ορισμένα από αυτά που είπατε. Όμως, όσον αφορά το εάν έχουμε παραβίαση του κανονισμού των φυλακών, είχα πει και στην επιτροπή, αν θυμάστε, κύριε Παπαθεοδώρου, ότι ήδη έχω διατάξει έρευνα, την οποία έχει αναλάβει εισαγγελικός λειτουργός. Όσον αφορά τις καταγγελίες Γιαννουσάκη εις βάρος του προανακριτικού υπαλλήλου και της εισαγγελέως, ήδη διεξάγεται έρευνα σε όλα τα επίπεδα από τον αρμόδιο Εισαγγελέα Εφετών Πειραιά, αν δεν κάνω λάθος. Όσον αφορά τις καταγγελίες και τα έγγραφα, τα οποία έχει δώσει ο κρατούμενος στις φυλακές στον κ. Τριανταφυλλόπουλο και στην αρμόδια εισαγγελέα, ήδη και εκεί διεξάγεται εισαγγελική έρευνα και όπως σας είχα ενημερώσει - το ξέρω διότι, διά του Υπουργείου διαβιβάζεται - έχει ενεργοποιηθεί η διαδικασία δικαστικής συνδρομής. Πού βλέπετε, λοιπόν, εδώ οποιαδήποτε παρατυπία; Και μιλάτε εσείς για παραδικαστικό, όταν όλα αυτά που σας ανέφερα είναι στα χέρια της δικαιοσύνης, διερευνώνται από τη δικαιοσύνη, όπως έχουμε υποχρέωση να πράξουμε; Διότι εδώ, κυρίες και κύριοι συνάδελφοι, έχουμε έναν κρατούμενο, ο οποίος εν αρχή δίνει στοιχεία και λογαριασμούς και κατονομάζει πρόσωπα. Προσέξτε τα αυτά που σας λέω. Δίνει στοιχεία, λογαριασμούς και εμβάσματα. Θα διερευνηθούν αυτά δικαστικά; Θα διερευνηθούν. Μετά αλλάζει τροπάρι και λέει: «Κάποιοι με πιέζουν». Θα διερευνηθούν αυτά; Βεβαίως θα διερευνηθούν. Και διερευνώνται. Επομένως, η δικαιοσύνη η οποία έχει επιληφθεί εδώ, διερευνά τα πάντα και θα καταλήξει στην αλήθεια. Σας λέω, όμως, κάτι, το οποίο θα πρέπει να σας προβληματίσει. Μεταξύ όλων των σπουδαίων και υψίστου ενδιαφέροντος πραγμάτων, τα οποία ο συγκεκριμένος ανέφερε, ήταν και για μία βαλίτσα με 650.000 ευρώ. Αυτή η βαλίτσα ήλθε στο Ελληνικό και διαπιστώθηκε ότι έτσι έχουν τα πράγματα. Κατονόμασε και πρόσωπα και πιστοποιήθηκαν από τους ελέγχους αυτά, τα οποία είπε ο σημερινός κρατούμενος.
Κύριε Υπουργέ, θα έχετε και δευτερολογία.
Τελειώνω, κύριε Πρόεδρε. Θέλω, λοιπόν, να σας πω να μην προτρέχετε, ενόψει των ερευνών που θα κάνει η δικαιοσύνη. Όλα βρίσκονται στα χέρια δικαστικών λειτουργών. Δεν υπάρχει περίπτωση να μη λάμψει η αλήθεια. Όμως, θέλω να σας πω κάτι ακόμα και με αυτό να τελειώσω. Κύριε συνάδελφε, πότε ξεκίνησε αυτός ο ορυμαγδός δημοσιευμάτων περί δήθεν σκευωρίας, που στήνεται εις βάρος ενός επιχειρηματία; Ξεκίνησε μερικές μέρες μετά τον έλεγχο, τον οποίο πραγματοποίησε στα γραφεία του η Οικονομική Αστυνομία. Εδώ, λοιπόν, θα πρέπει να ξεκαθαρίσουμε κάτι. Σ' αυτόν τον τόπο όλοι ελεγχόμεθα. Όλοι! Οι μεγαλόσχημοι οικονομικοί παράγοντες και εσχάτως και παράγοντες των μέσων μαζικής ενημέρωσης δεν θα ελέγχονται; ‘Η μήπως τους πέρασε η ιδέα ότι αυτά που ήξεραν από προηγούμενες κυβερνήσεις θα τα συνεχίσει και η παρούσα Κυβέρνηση; Η παρούσα Κυβέρνηση θα ολοκληρώσει την έρευνα, όπως ακριβώς τη διεξάγει η δικαιοσύνη. Και σας λέω ότι η δικαιοσύνη θα καταλήξει σε συμπεράσματα και τότε θα δούμε ακριβώς ποιοι γίνονται, όχι βαποράκια ναρκωτικών, αλλά βαποράκια επιχειρηματικών συμφερόντων στο χώρο του Κοινοβουλίου! Θα τα δούμε όλα!
Κύριε συνάδελφε, έχετε τον λόγο.
Επειδή, κύριε Υπουργέ, δεν έχω την ίδια αισθητική, δεν θα μιλήσω για βαποράκια. Θα σας πω, όμως, το εξής: Δεν ξέρω αν υπάρχουν βαποράκια επιχειρηματικών συμφερόντων μέσα στη Βουλή. Πάντως, συνήγοροι αυτών, οι οποίοι θα ελεγχθούν για το πώς και ποια ήταν η δράση τους σε αυτή την υπόθεση υπάρχουν, γιατί μόλις τώρα αθωώσατε τον κ. Καμμένο. Συνήγοροι, λοιπόν, υπάρχουν. Εγώ δεν έχω να διαπιστώσω τίποτε άλλο, πέρα από το γεγονός ότι οι αλυσίδες, που δένουν τους ΑΝΕΛ με τον ΣΥΡΙΖΑ, πρέπει να είναι πολύ βαριές. Πρέπει να είναι πολύ βαριές, κύριοι συνάδελφοι, και αυτό θα το δείτε και το επόμενο διάστημα. [[Θόρυβος από την πτέρυγα του ΣΥΡΙΖΑ]] Αυτό, λοιπόν, το οποίο θα σας πω εγώ, είναι το εξής: Μίλησε ο κύριος Υπουργός για αλληλουχία γεγονότων. Ελάτε να δούμε την αλληλουχία γεγονότων. [[Θόρυβος από την πτέρυγα του ΣΥΡΙΖΑ]] Αφού για να παρακολουθήσετε ήρθατε, γιατί με διακόπτετε;
Παρακαλώ ησυχία.
Η αλληλουχία γεγονότων είναι ότι την προηγούμενη εβδομάδα, πράγματι, όταν το συζητήσαμε, μιλήσατε για παρότρυνση εκ μέρους του κυρίου Υπουργού. Εγώ σας λέω από τα Πρακτικά τι είπατε εσείς. Το δεύτερο, λοιπόν, είναι όταν ακούσαμε, όταν διαβάσαμε νέους διαλόγους, τους οποίους πρέπει να σας πω ότι δεν επιθυμώ να διαβάζω στις εφημερίδες, γιατί αν έκανε σωστά τη δουλειά της η δικαιοσύνη, δεν θα υπήρχαν τέτοιοι διάλογοι, όπως δεν θα υπήρχαν και καταγραφές από κρατούμενο. Καταλαβαίνετε; Καταγραφές παράνομες! Καταγραφές από κρατούμενο! Με ποιόν; Με Υπουργούς, εισαγγελείς, όταν ο κρατούμενος φέρεται, για εμένα, να λέει ότι «Την εισαγγελέα την έχω καταγράψει», όταν από το αφήγημα φαίνεται - ακόμα και μικρό παιδί καταλαβαίνει - ότι αυτός που τον ρωτάει, τον ρωτάει για να καταγράψει. Δεν ξέρω κατά πόσο είναι αλήθεια αυτά. Αυτά ήθελα να διαψεύσετε. Εκεί ήθελα να παρέμβετε στην αλληλουχία των γεγονότων. Μιας και μιλάμε για την αλληλουχία γεγονότων, πράγματι υπήρξε μια προηγούμενη δημοσίευση, μια συνέντευξη, που έλεγε τα αντίθετα. Φαίνεται να υπάρχουν και οι ένορκες καταθέσεις, που λένε πάλι τα αντίθετα. Όταν μιλάμε, λοιπόν, για παραδικαστικό, γι' αυτό λέμε ότι έρχονται αυτά τα πράγματα στη Βουλή και όλο αυτό το διάστημα δεν είχε επέμβει η δικαιοσύνη με δική σας εντολή, έτσι ώστε να μην χρειάζεται σήμερα να το κουβεντιάζουμε.
Μα, τι λέτε, κύριε συνάδελφε;
Γι' αυτό σας μιλάω. Να πω και κάτι άλλο, επειδή μιλήσατε για την αλληλουχία. Ξέρετε, δεν πάω πίσω, πάω από τότε που μάθαμε όλοι. Γιατί μάθαμε; Γιατί το διαβάσαμε στις εφημερίδες, κύριε Υπουργέ. Κύριε Υπουργέ, χρειάζεται τις καλές προθέσεις του κυρίου Υπουργού Εθνικής Αμύνης η δικαιοσύνη, για να κάνει σωστά τη δουλειά της, τη στιγμή που ήσασταν εσείς Υπουργός Δικαιοσύνης και όλα αυτά θα μπορούσαν να έρθουν σε εσάς; Όχι. Προφανώς, όχι. Άρα, να μας εξηγήσετε στην αλληλουχία των γεγονότων πού κολλάει αυτό. Δεύτερον, η εποπτεύουσα εισαγγελική αρχή των φυλακών Αυλώνα, Κορυδαλλού ή όπου αλλού - δεν ξέρω που πήγε ο κρατούμενος - ήταν ενήμερη για τις επισκέψεις της εισαγγελικής λειτουργού; Ήταν ενήμερη; Γιατί έτσι έπρεπε να γίνει. Μη μου μιλήσετε για παρατυπίες, γιατί όταν η επόπτρια δεν είναι ενήμερη, κάτι άλλο συμβαίνει. Και αυτό, νομίζω ότι η έρευνά σας θα το βρει. Συνεχίζουμε: Είναι μικρή η παρατυπία, παραδείγματος χάρη, αν δεν είχε γνώση όλων αυτών ο εισαγγελέας επόπτης των φυλακών; Ξέρετε κάτι; Εδώ, μέσα σε αυτή την Αίθουσα, θα χάσουμε το μέτρο. Έχουμε συζητήσει, όχι για δικονομικές ατασθαλίες, για ουσιώδη προβλήματα. Ξέρετε γιατί σας το λέω αυτό; Γιατί εσείς σήμερα έπρεπε να έρθετε εδώ και να πείτε «Όχι, όλα αυτά δεν συνέβησαν», και αν συνέβησαν να πείτε «Τους έχω στείλει στον εισαγγελέα», όχι ότι, «Κάνω ακόμα...» κ.λπ.. Από πότε το ξέρετε αυτό; Από πότε ξέρετε ότι τον Γενάρη, παραδείγματος χάρη, έγινε επίσκεψη - αυτό σας ρωτάω, την αλληλουχία των γεγονότων, για την οποία μου μιλάτε - μιας εισαγγελικού λειτουργού, χωρίς να το ξέρει η επόπτριά της - αν δεν το ήξερε - και μέχρι σήμερα, τέλη Ιουνίου, δεν έχει βγει καμμία απόφαση, αλλά τώρα κάνετε την έρευνα; Για ποιον λόγο; Γιατί τώρα βγήκαν αυτά. Αυτός είναι ο λόγος. Και ίσως τα ξέρατε και προηγουμένως, γιατί δεν είναι δυνατόν να μην τα ξέρατε, όταν έχουν κατατεθεί, κύριε Υπουργέ, συγκεκριμένες αναφορές και είστε προϊστάμενος των υπηρεσιών αυτών. Επίσης, μέχρι σήμερα, από τότε που έγιναν όλα αυτά και από τότε που τα ξέρατε - γιατί ο συνάδελφός σας, ο κ. Καμμένος, ήρθε και σας το είπε - με τον ανακριτικό υπάλληλο, που δεν έχει ενοχληθεί ακόμα μέχρι σήμερα, τον λιμενικό, τι έχει γίνει; Από τότε, λοιπόν, που ήρθε και σας είπε «Ορίστε όλα αυτά εδώ …
Δεν μου είπε για τον ανακριτικό υπάλληλο.
Δεν σας είπε! Σας είπε μόνο για την εισαγγελέα.
Όχι, μου είπε για τον ισοβίτη.
Για τον ισοβίτη μόνο! Ακριβώς! Για τίποτα άλλο. Έτσι, λοιπόν, θέλω να σας πω το εξής: Εάν όλα αυτά στην αλληλουχία των γεγονότων - για την οποία μιλήσατε προηγουμένως - τα είχατε ψάξει στην ώρα τους, σήμερα δεν θα ήμασταν εδώ. Θα είχατε εσείς τους ενόχους και θα μας λέγατε ότι κάποιοι πάνε να χειραγωγήσουν τη δικαιοσύνη. Μέχρι σήμερα, λοιπόν, είμαστε ακόμα - από την προηγούμενη εβδομάδα, όπου βγήκαν αυτά τα πράγματα στη δημοσιότητα - να ψάχνουμε τους ενδεχόμενους ενόχους. Κοιτάξτε να δείτε: Ακριβώς όταν μίλησα για «παράγκα» προηγουμένως, γι' αυτό μιλούσα. Όταν μιλούσα για «παραδικαστικό» - γιατί δεν το δεχθήκατε - γι' αυτό μιλούσα. Όταν μίλησα για «μεθοδεύσεις», γι' αυτά μιλούσα. Και σε αυτά, δυστυχώς, δεν πήρα απαντήσεις, κύριε Υπουργέ.
Ευχαριστώ. Ορίστε, κύριε Υπουργέ, έχετε τον λόγο.
Κύριε Πρόεδρε, ξεκίνησα την ομιλία μου, λέγοντας ότι η Αντιπολίτευση επί του θέματος έχει σαλπίσει σήμερα «ισπανική υποχώρηση» και δεν χρειάζεται τίποτα περισσότερο από το να διαβάσετε τα ερωτήματα στην επίκαιρη ερώτηση, που έχουν κατατεθεί και να τα συγκρίνετε με τα αγωνιώδη ερωτήματα, που προσπαθεί να εφεύρει ο ερωτών Βουλευτής στην παρούσα συνεδρίαση. Ουδεμία σχέση!
Διαβάστε την ερώτηση, σας παρακαλώ πολύ.
Σας είπα και προηγουμένως - αναφέρομαι στη Βουλή και θέλω να τα ακούει και η κοινωνία - ότι εσείς μου φαίνεται πως επιλεκτικά παίρνετε ό,τι σας βολεύει. Σας είπα από την πρώτη στιγμή - και όχι σήμερα, ούτε στην Ολομέλεια της προηγούμενης εβδομάδας, από την επιτροπή - ότι αμέσως μόλις ελήφθησαν αυτά τα στοιχεία, συνεχίστηκε η έρευνα - με τα νέα στοιχεία, τα οποία έδωσε ο κρατούμενος - εκ μέρους της εισαγγελικής αρχής. Συνεχίστηκε. Πού είναι εδώ το παραδικαστικό; Υπάρχει εδώ «παράγκα» κ.λπ.; Όχι. Αμέσως μόλις ο ίδιος ισχυρίστηκε τα αντίθετα, πάλι η δικαιοσύνη αυτοδυνάμως - χωρίς τίποτα, δεν χρειάζεται η παρέμβαση κανενός Υπουργού Δικαιοσύνης, εάν έχετε υπόψη σας τέτοιες διαδικασίες, σας λέω...
Όχι.
Χαίρομαι ιδιαιτέρως. Εάν, λοιπόν, λάβετε αυτά υπόψη σας, θα δείτε ότι δεν υπάρχει ούτε παρέμβαση ούτε ανάγκη παρεμβάσεως, πολύ περισσότερο. Διότι μόλις ο ίδιος κατέθεσε μηνήσεις και αναφορές περί εκβιασμών κ.λπ., γι' αυτά επελήφθη η δικαιοσύνη. Γιατί χρειάζεται η παρέμβαση η δική μου; Σε τελευταία ανάλυση, σας είπα και προχθές ότι έχω διατάξει έρευνα για τις συνθήκες κράτησης του συγκεκριμένου, για ορισμένα σημεία, για τα οποία υπάρχουν ευθύνες και θα αποδοθούν. Το ζήτημα, όμως, που μου κάνει εντύπωση εδώ, είναι το εξής: Έρχεστε στο Κοινοβούλιο και επικαλείστε διαλόγους, τους οποίους διαβάζετε σε εφημερίδες και στο διαδίκτυο…
Το αντίθετο.
…τη στιγμή που γνωρίζετε ότι αυτοί οι διάλογοι, αυτά τα δημοσιεύματα είναι παράνομα αποδεικτικά μέσα σε μία διαδικασία.
Σας το είπα προηγουμένως.
Μα, σας είπα, το γνωρίζετε. Για να μην σας πω ότι είναι και παρανόμως κτηθέντα αποδεικτικά μέτρα. Στηρίζετε, λοιπόν, μία επιχειρηματολογία - προσέξτε πού είναι εδώ το επιεικώς ανέντιμο - σε απαράδεκτα αποδεικτικά μέσα, τα οποία οποιοδήποτε δικαστήριο θα τα πάρει και θα τα πετάξει εις τον κάλαθο των αχρήστων, για να πλήξετε τον Υπουργό Άμυνας, την Κυβέρνηση και «όποιον πάρουν τα σκάγια», κατά το κοινώς λεγόμενο. Επομένως, θέλω να σας πω, κύριε συνάδελφε, ότι εδώ πολλά λέγονται και πολλά ακούγονται. Σε τρία επίπεδα διεξάγεται η εισαγγελική έρευνα, η οποία ξεκίνησε και συνεχίζεται και στα τρία επίπεδα χωρίς καμμία πολιτική παρέμβαση. Ακόμη, είναι νόμιμη κατά το άρθρο 30 του Κώδικα Ποινικής Δικονομίας. Δεν χρειάζονται οι εισαγγελικές παραγγελίες, όταν κάτι συμβαίνει μπροστά στα μάτια τους. Θέλω, δε, να σας πω ότι όσον αφορά τις καταθέσεις, οι οποίες και αυτές δημοσιοποιήθηκαν, έχουν ληφθεί - για να τα ξέρετε, κύριοι συνάδελφοι - από το 2015. Μήπως και το 2015 ο κ. Μαρινάκης ήταν να πάρει τον ΔΟΛ και δεν το ξέρουμε; Εκεί, σε καταθέσεις, λέει πολλά και ενδιαφέροντα - όχι σε συνεντεύξεις, σε καταθέσεις - ο περί ου ο λόγος κρατούμενος. Αυτές, δε, οι καταθέσεις βρίσκονται στη δικογραφία, την οποία χειρίζεται η αρμόδια εισαγγελέας, η οποία είναι και η προϊσταμένη της εισαγγελίας Πειραιά και η οποία διεξάγει κανονικά την έρευνα. Πού βλέπετε εσείς παρανομίες και σε τελική ανάλυση, παρατυπίες - γιατί παρανομίες δεν υπάρχουν - επ' αυτού του ζητήματος; Θέλω, λοιπόν, να σας διαβεβαιώσω ότι η δικαιοσύνη διεξάγει τις έρευνες και πως όλες οι καταγγελίες - ακόμα και οι αντιφατικές του ιδίου προσώπου - θα ελεγχθούν, μέχρι κεραίας. Για τα στοιχεία, που έχει δώσει, τους αριθμούς εμβασμάτων και όλα τα σχετικά, ήδη με τη διαδικασία της δικαστικής συνδρομής ζητάμε διασταύρωση και επιβεβαίωση. Και επ' αυτών όλων των ζητημάτων η δικαιοσύνη θα μιλήσει. Να μην υπάρχει καμμία αμφιβολία σε κανέναν. Όμως, αυτό που πρέπει να κρατήσουμε, είναι ότι επιτέλους, σε αυτόν εδώ τον τόπο, όλοι ελέγχονται και κανένας μεγαλόσχημων οικονομικός παράγοντας ή εκδότης δεν πρόκειται να βρεθεί στο απυρόβλητο. Αυτό είναι υπόσχεση της Κυβέρνησης στον ελληνικό λαό και η Κυβέρνηση τις υποσχέσεις της, τις τηρεί μέχρι κεραίας!
Προχωράμε στην τέταρτη με αριθμό 1042/19-6-2017 επίκαιρη ερώτηση πρώτου κύκλου του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Καταγγελίες για παρεμβάσεις στο έργο της δικαιοσύνης σχετικά με την υπόθεση Noor 1». Κύριε Λαγέ, έχετε τον λόγο.
Ευχαριστώ, κύριε Πρόεδρε. Κατ' αρχάς, μιλώντας και εμείς ως Χρυσή Αυγή, θα μάθει ο ελληνικός λαός κάποιες αλήθειες και κάποια ονόματα, που δεν αναφέρθηκαν. Περίμενα από τους δύο προηγούμενους Βουλευτές, που κατέθεσαν παρόμοιες ερωτήσεις, να τολμήσουν να μιλήσουν και να πουν κάποια άλλα ονόματα. Γιατί ξέρετε, σε όλο αυτό το σκάνδαλο που έχει δημιουργηθεί τις τελευταίες μέρες, δεν εμπλέκεται, δυστυχώς, μόνο ο Πάνος Καμμένος, αλλά και άλλα άτομα, τα οποία θα κατονομάσουμε εμείς, όπως είχαμε κάνει από τις 6 Ιουνίου από το Βήμα της Βουλής. Και τότε, δεν είχε δώσει κανείς σημασία. Εδώ θα ήθελα να διαψεύσω και τον Πάνο Καμμένο και τον Κοντονή, τον Υπουργό, γατί είπαν ότι όλα αυτά ξεκίνησαν από τις 15 του μηνός, που υπήρξαν κάποιες έρευνες και κάποιοι έλεγχοι στα γραφεία του επιχειρηματία, του εφοπλιστή Μαρινάκη. Ναι, μπορεί να ξεκίνησαν τότε, γιατί όλο το διαπλεκόμενο σύστημα που υπάρχει, ίσως να ξεκίνησε και να έγραφε τότε κάποια πράγματα. Θα επαναλάβω, όμως, - και όποιος θέλει να δει και να επιβεβαιώσει αυτό που λέω, να κοιτάξει τα Πρακτικά - ότι η Χρυσή Αυγή στις 6 του μηνός - εννέα μέρες πριν τουλάχιστον - είχε μιλήσει από το Βήμα της Βουλής και είχε πει για τα συγκεκριμένα ζητήματα. Μάλιστα, είχαμε πει, πριν να βγουν όλα αυτά στη δημοσιότητα, ότι εμείς θα ζητούσαμε - και είχαμε ζητήσει - την άρση του απορρήτου του Υπουργού Πάνου Καμμένου, αλλά όχι μόνο. Γιατί το ερώτημα, που είχαμε θέσει εμείς και το οποίο κρίνουμε ότι είναι σημαντικό, είναι πώς έφτασε ο Υπουργός Καμμένος να έχει επαφές με τον ισοβίτη. Αυτό είναι το ζητούμενο. Και επειδή ο κ. Κοντονής προηγουμένως βρήκε εύκολους αντιπάλους, τους κορόιδευε και τους έλεγε ότι δεν υπάρχει καμμία παρατυπία και καμμία παρανομία. Σοβαρά, κύριε Κοντονή; Πώς έφτασε ο Πάνος Καμμένος και είχε συνομιλία με τον κ. Γιαννουσάκη; Μέσω του κ. Τριανταφυλλόπουλου; Δεν νομίζω. Ξέρετε τι έχουμε μάθει εμείς και τα είχαμε πει την προηγούμενη φορά; Ότι αυτός που έφερε σε επαφή τον κ. Καμμένο, ήταν ο κ. Φυτράκης, ο οποίος είναι Γενικός Γραμματέας στο Υπουργείο Δικαιοσύνης, επιφορτισμένος με τα θέματα σωφρονιστικών καταστημάτων.
Ούτε που τον ξέρω.
Τον ξέρουμε εμείς.
Ούτε που ξέρω ποιος είναι.
Παρακαλώ.
Είχαμε πει, λοιπόν, να γίνει άρση τηλεφωνικού απορρήτου και στον κ. Φυτράκη και στον κ. Δουλάμη, που τον έχετε βάλει και αυτόν στο Υπουργείο. Να, η εμπλοκή του Υπουργείου, κύριε Κοντονή, για να λέμε ονόματα.
Δεν τους ξέρω αυτούς.
Τους ξέρω εγώ, κύριε Καμμένο.
Δεν τους έχω μιλήσει ποτέ.
Τους ξέρω εγώ. Ας γίνει άρση τηλεφωνικού απορρήτου, να δούμε εάν αυτοί ήταν που είχαν μεσολαβήσει…
Κύριε Καμμένο, παρακαλώ. Η ερώτηση είναι…
Γιατί ανησυχείτε τώρα; Με τους προηγούμενους Βουλευτές δεν μιλούσατε. Τι θέλετε τώρα;
Σας παρακαλώ, κύριε Λαγέ. Ένα λεπτό. Σήμερα, έχουμε Κοινοβουλευτικό Έλεγχο. Η ερώτηση είναι προς τον Υπουργό Δικαιοσύνης. Παρακαλώ πολύ, κύριε Καμμένο, μην παρεμβαίνετε, εκτός αν υπάρξει κάποιο ζήτημα. Αντιλαμβάνεστε. Παρακαλώ, συνεχίστε.
Θα υπάρξει και προσωπικό στην πορεία για άλλα πράγματα. Συζητάμε, λοιπόν, για τα συγκεκριμένα ονόματα. Εδώ, ο Υπουργός λέει ότι δεν υπάρχει κάποιο θέμα και δεν τίθεται ζήτημα. Εμείς λέμε ότι τίθεται ζήτημα. Αν γίνει άρση τηλεφωνικού απορρήτου των συγκεκριμένων, θα δούμε ποιοι είχαν εφοδιάσει με κινητά τηλέφωνα τον Γιαννουσάκη, ποιοι τον είχαν βάλει σε VIP κελί, για να περνάει καλά και να είναι σε πρόσβαση με τον Υπουργό και δεν ξέρω και με ποιον άλλον. Ξεκινάμε, λοιπόν, με τις παρανομίες και τις παρατυπίες που υπάρχουν και το γεγονός ότι εμείς τα είχαμε πει στις 6 του μηνός όλα αυτά: Έχω στα χέρια μου μια μηνυτήρια αναφορά του Γιαννουσάκη, η οποία δεν ξέρω εάν λέει αλήθεια ή ψέματα. Εμένα δεν με ενδιαφέρει αυτό. Μάλλον, με ενδιαφέρει, αλλά δεν είμαι αυτός που θα το κρίνει. Θα το κρίνουν οι αρμόδιες αρχές. Εμείς αυτό θέλουμε ως Χρυσή Αυγή. Εγώ, όμως, λέω τι έχω στα χέρια μου, διότι όλοι εδώ προηγουμένως, σάς μιλούσαν για δημοσιεύματα. Εγώ, λοιπόν, έχω στα χέρια μου μηνυτήρια αναφορά του Γιαννουσάκη στις 5 Απριλίου 2017 και με αριθμό πρωτοκόλλου 768, η οποία έχει πάει στην Εισαγγελία του Αρείου Πάγου. Κατονομάζει μέσα ότι ο Υπουργός Καμμένος τον απειλούσε και του έλεγε να δώσει…
Εγώ; Δεν υπάρχει τέτοιο πράγμα.
Έτσι λέει ο Γιαννουσάκης. Τι να κάνουμε τώρα; Κάντε του μήνυση.
Δεν υπάρχει τέτοιο πράγμα.
Έλεγε, λοιπόν, ο Γιαννουσάκης - για να δούμε, πού υπάρχουν παρανομίες και παρατυπίες - ότι ο Καμμένος τον απειλούσε και του έλεγε, «Εάν θέλεις ασφάλεια για την οικογένειά σου, πες μας ότι εμπλέκεται ο συγκεκριμένος επιχειρηματίας, ο Μαρινάκης, για να καθαρίσεις, κι εγώ σου εγγυώμαι ότι στο εφετείο η ποινή σου θα πέσει». Αυτά λέει ο Γιαννουσάκης με μηνυτήρια αναφορά στις 5 Απριλίου. Καλά, εσείς, Υπουργέ, κύριε Κοντονή, που έχετε ψάξει την υπόθεση και τη γνωρίζετε, σημειώνετε τώρα πότε είναι αυτή η αναφορά, που σας λέω; Δεν την έχετε δει; Την έχω πάρει στα χέρια μου εγώ κι εσείς, ο Υπουργός, που ψάχνετε, δεν την ξέρετε;
Το τι θα απαντήσω είναι δικό μου θέμα.
Εγώ σας βλέπω να σημειώνετε εκεί και ψάχνετε να βρείτε τι γίνεται. Δεν τα ξέρετε καλά τα πράγματα.
Σημειώνω, για να σας δώσω απαντήσεις.
Παρακαλώ πολύ, κύριε Λαγέ. Να ξέρετε ότι διά του Προέδρου γίνονται οι αναφορές. Δεν γίνονται σε προσωπική βάση. Το ξέρετε. Είστε χρόνια τώρα εδώ.
Μήπως θα με βγάλετε έξω από την Αίθουσα, γιατί δεν απευθύνομαι στον Πρόεδρο, και να τελειώσει το θέμα πιο εύκολα και πιο γρήγορα;
Αυτό που λέτε τώρα είναι άλλο. Αυτό είναι για άλλοτε.
Ξέρω εγώ; Βγάλτε με, γιατί ακούγονται πράγματα, που δεν πρέπει.
Τώρα όμως, για να βοηθήσετε τη διαδικασία, δεν θα κάνετε πινγκ - πονγκ. Διά του Προέδρου θα δώσετε όλα τα στοιχεία που θεωρείτε.
Στις 5 Απριλίου 2017, λοιπόν, υπάρχει η μηνυτήρια αυτή αναφορά του Γιαννουσάκη. Αυτά είναι πράγματα, τα οποία δεν τα έχει πει κανείς άλλος. Γιατί η εισαγγελία δεν έχει επέμβει; Γιατί το Υπουργείο Δικαιοσύνης δεν έχει επέμβει, να δει εάν αυτά που καταγγέλλει ο Γιαννουσάκης είναι αληθή ή ψευδή; Γιατί δεν γίνεται αυτή η διαδικασία; Να, λοιπόν, οι παρατυπίες και οι παρανομίες του Υπουργείου, που λέμε. Λέει, λοιπόν, ο Γιαννουσάκης εδώ συγκεκριμένα πράγματα: «Στις 17 Ιανουαρίου 2017, βραδινή ώρα, επικοινώνησε μαζί μου ο Υπουργός Εθνικής Άμυνας, Πάνος Καμμένος…» - βραδινή ώρα, σε κινητό τηλέφωνο - «…και μου είπε ότι θα δεχόμουν επίσκεψη από την Εισαγγελέα Πειραιά. Μάλιστα, το ίδιο βράδυ ο Υπουργός επικοινώνησε τηλεφωνικά με αρχιφύλακα». Λέει μέσα ποιο είναι το όνομα και θα το καταθέσω, εάν μου ζητηθεί. Δεν θέλω να εμπλέξω κι άλλους ανθρώπους αυτή τη στιγμή, όπως εγώ δεν θέλω να μπλέξω ούτε το Λιμενικό. Για εμένα, αυτοί είναι ο τελευταίος τροχός της αμάξης. Εδώ, εμπλέκονται άλλοι. Ο λιμενικός που πήγε να κάνει τη διαδικασία της ανάκρισης, σίγουρα δεν έχει πάει από μόνος του. Ας αφήσουμε, λοιπόν, τους λιμενικούς και τους αρχιφύλακες έξω και να κοιτάξουμε τους Υπουργούς. Αυτά λοιπόν - λέω και πάλι - λέει ο Γιαννουσάκης. Επίσης, λέει - και αυτό είναι γεγονός και το έχουν δει όλοι - «Μπαίνοντας μέσα στη φυλακή η εισαγγελέας στις 11.30΄ τη νύχτα…». Γιατί 11.30΄ η ώρα τη νύχτα; Γιατί δεν πήγε το πρωί; Μήπως γιατί οι πιέσεις που είχαν ασκηθεί εκείνη την ημέρα κι εκείνο το βράδυ στον Γιαννουσάκη ήταν τόσο έντονες, ώστε να πιστεύουν κάποιοι ότι εκείνη την ώρα είχε σπάσει ο Γιαννουσάκης και θα έδινε την κατάθεση που όλοι ήθελαν; Ρωτάω τώρα εγώ. Μπορεί να είναι και λάθος αυτό που λέω. Στις 23.30΄, λοιπόν, μπήκε η Εισαγγελέας μέσα η κ. Τζίβα και αρνήθηκε στην πύλη να δώσει τα στοιχεία. Και αυτό τώρα εάν το ψάξετε - έχει βάλει ο κύριος Υπουργός να γίνουν κάποιες έρευνες - θα δείτε ότι δεν υπάρχει το όνομα. Όμως εδώ την έχετε πατήσει όλοι εσείς, γιατί παραδεχθήκατε όλοι ότι έχει πάει. Δηλαδή, εάν δεν το λέγατε εσείς οι ίδιοι, δεν θα βρισκόντουσαν τα στοιχεία της εισαγγελέως. Εδώ την έχετε πατήσει. Αλλά ανοίξατε τα στόματά σας και είπατε: «Ναι, μπήκε μέσα». Και ότι μπήκε μέσα η εισαγγελέας στις 23.30΄ τη νύχτα και έκατσε μέχρι τις 3.30΄ το πρωί, χωρίς να γραφούν τα στοιχεία της, αυτό μάλλον είναι παράτυπο. Την πατήσατε, λοιπόν. Προτρέξατε να τα πείτε όλα αυτά. Επίσης, επειδή ρώτησε ο κ. Κοντονής: «Αν γνωρίζετε εσείς μια τέτοια υπόθεση, τι θα λέγατε στον εμπλεκόμενο αυτό ισοβίτη; Άνθρωπος είναι και ο ισοβίτης και μπορεί να ξέρει και να πει κάποιες αλήθειες. Δεν θα του λέγατε να πει την αλήθεια;». Βεβαίως θα του λέγαμε να πει την αλήθεια, μόνο που δεν θα τον απειλούσαμε. Γιατί σύμφωνα με αυτά που γράφει ο κ. Γιαννουσάκης, λέει ότι μετά από όλο αυτό που έγινε, ενώ υπήρχε 24ωρη αστυνομική φύλαξη στο σπίτι της οικογένειάς του, γιατί φοβόντουσαν για πιθανό χτύπημα, κάποιοι να πειράξουν τους δικούς του, έφυγε αυτή η ασφάλεια, την αφαίρεσαν από το σπίτι του κ. Γιαννουσάκη. Εμείς, λοιπόν, αυτό δεν θα το κάναμε, επειδή ρώτησε ο κ. Κοντονής. Και θα φροντίζαμε ο άνθρωπος αυτός να καταθέσει τι πραγματικά ξέρει. Γιατί όποιος εμπλέκεται σε υπόθεση διακίνησης ναρκωτικών, πρέπει να δεχθεί τη μεγαλύτερη των ποινών και αυτό είναι ασυζητητί. Όμως πρέπει εδώ να ξεκαθαρίσουμε το τι γίνεται και το εάν επεμβαίνουν οι Υπουργοί με νόμιμο ή με παράνομο τρόπο.
Κύριε Υπουργέ, έχετε τον λόγο.
Κύριε Πρόεδρε, νόμιζα ότι ο ερωτών Βουλευτής είχε αντιληφθεί τι είχε διαμειφθεί με τις δύο προηγούμενες ερωτήσεις. Είναι, όμως, πολιτικά ενδιαφέρον να συγκρούεται η δεξιά με την ακροδεξιά, ποιος θα κάνει τον καλύτερο συνήγορο του Γιαννουσάκη και ποιος θα εμφανιστεί στο Κοινοβούλιο υπερασπιζόμενος όσα εσχάτως λέει. Σας είπα ότι την καταγγελία αυτήν, την οποία εσείς κατά έναν περίεργο τρόπο - όχι ανεξήγητο, αλλά περίεργο - την έχετε υιοθετήσει από το άλφα μέχρι το ωμέγα, την εξετάζει η δικαιοσύνη. Εσείς τι θέλετε, λοιπόν, εδώ; Παίρνετε μία εκ διαμέτρου αντίθετη κατάθεση στη μορφή της μηνύσεως του Γιαννουσάκη με αυτά που έχει πει σε συνέντευξη σε έναν δημοσιογράφο και επικαλείστε μονομερώς όσα αναφέρει στη μήνυση. Αυτό τι είναι που κάνετε; Συνήγοροι του κ. Γιαννουσάκη ως προς τα δεύτερα εμφανίζεστε; Τα πρώτα σάς αφορούν καθόλου ή σας ενοχλούν; Διότι το ενδιαφέρον σας για τους εφοπλιστές το έχετε δείξει πολλές φορές. Εδώ, στη συγκεκριμένη περίπτωση, θα πρέπει να ξεκαθαριστεί κάτι. Ο συγκεκριμένος έχει καταθέσει μηνυτήρια αναφορά. Εσείς την αποδέχεσθε; Αποδέχεσθε τους ισχυρισμούς και τα διαλαμβανόμενα σε αυτήν; Εδώ, απ' ό,τι φαίνεται διαβάζετε…
Για να απαντάτε είστε εδώ. Δεν απαντάτε.
Σας παρακαλώ. Θα έχετε τον λόγο ύστερα. Θα επανέλθετε.
Ο Γιαννουσάκης λέει: Τάδε έφη Ζαρατούστρα, και χειρότερα. Σας λέμε, λοιπόν, αφήστε τη διαδικασία της έρευνας. Ήδη η δικαιοσύνη έχει επιληφθεί της καταγγελίας αυτής. Ήδη διεξάγεται έρευνα.
Από πότε;
Από όταν κατατέθηκε. Από την επομένη.
Όχι, όχι. Λέτε ψέματα.
Κύριε Πρόεδρε, εδώ πλέον ξεπερνάνε κάθε όριο. Δεν τους φθάνει που ήρθαν εδώ με τη μήνυση Γιαννουσάκη για να κάνουν τους συνηγόρους ενός ανθρώπου ο οποίος τέλος πάντων φαίνεται να προβάλλει αντιφατικούς ισχυρισμούς, για να μην πω τίποτα πιο αυστηρό. Εδώ, ερχόσαστε και από πάνω αμφισβητείτε ότι αυτή τη στιγμή που σας μιλάω διεξάγεται έρευνα από τον αρμόδιο εισαγγελέα. Τι άλλο δηλαδή να δούμε; Είναι η παραποίηση της πραγματικότητας. Είναι επιχειρήματα του ιδίου τύπου ότι στο Άουσβιτς γινόταν υγειονομική εκκαθάριση των νεκρών δια των φούρνων του θανάτου. Τα ίδια ακούσαμε και για τη δολοφονία του Φύσσα, ότι τσακώθηκαν για τα ποδοσφαιρικά. Σήμερα, θα ακούμε και γι' αυτό το ζήτημα. Δεν έχω, κύριε Πρόεδρε, τίποτε άλλο να πω.
Ευχαριστώ.
…(Δεν ακούστηκε)
Κύριε Λαγέ, έχετε τον λόγο.
Ακούστε, λοιπόν, κύριες και κύριοι και να κρίνετε γιατί ο Κοντονής, ο κύριος Υπουργός εδώ πέρα, είναι πολύ αγχωμένος με τη δική μου ερώτηση. Προφανώς αυτή η μηνυτήρια αναφορά δεν έχει φτάσει σε κανέναν και μάλλον ήθελε να την περάσει… Κατ' αρχάς, λέτε ψέματα και θα το αποδείξουμε αυτό για άλλη μια φορά. Λέτε ότι είπαμε εμείς αν διεξάγεται έρευνα τώρα. Βέβαια, τώρα που διεξάγεται έρευνα. Εγώ ρώτησα κάτι: Από πότε ξεκίνησε η έρευνα αυτή; Γιατί θα σας αποδείξω για άλλη μια φορά και θα διασυρθείτε ότι η έρευνα αυτή ξεκίνησε μετά τις 6 Ιουνίου, που εμείς τα είπαμε από το Βήμα της Βουλής. Εμείς δεν έχουμε άλλον τρόπο να μιλήσουμε. Εμείς που είμαστε με τους επιχειρηματίες και τους εφοπλιστές φίλοι και έχουμε πολύ καλές σχέσεις, δεν μας δίνεται η δυνατότητα να μιλήσουμε ούτε σε ένα έντυπο. Έχουμε, λοιπόν, το Βήμα της Βουλής και τα λέμε. Στις 6 του μηνός ανεβήκαμε πάνω και άκρα του τάφου σιωπή. Δεν μίλαγε κανείς σας. Και αν δεν έβγαιναν οι εφημερίδες να τα πουν όλα αυτά, δεν θα τολμούσατε να αντιδράσετε και να μιλήσετε. Εξαναγκαστήκατε να έλθετε να απαντήσετε σήμερα, γιατί τα είπαν οι εφημερίδες. Εμείς σας κάναμε κοινοβουλευτικό έλεγχο μέσα στη Βουλή κι εσύ μας λες για το Άουσβιτς, Κοντονή. Τα έχεις παίξει. Για να συνεχίσουμε, λοιπόν, ακούστε γιατί είναι σε δύσκολη θέση ο Κοντονής. Γιατί εδώ - και το λέω για να το ακούσει ο κόσμος για πρώτη φορά - φαίνεται το όνομα και του Κοντονή από τον Γιαννουσάκη. Γιατί όλοι μέχρι τώρα έλεγαν για τον Καμμένο μόνο και ξέρουμε. Ο Γιαννουσάκης κατηγορεί και τον Κοντονή. Εγώ δεν ξέρω αν είναι αλήθεια ή ψέματα. Το επαναλαμβάνω για να το καταλάβουν όλοι. Λέω, όμως, ότι εμπλέκεται και ο Κοντονής. Και λέει συγκεκριμένα - επειδή δεν τα ξέρουν οι άλλοι που σας ρώταγαν και τα είχατε βρει εύκολα στις απαντήσεις - ο Γιαννουσάκης: «Η μεταγωγή που έγινε από τις φυλακές Αυλώνα στις φυλακές Χαλκίδας…». Γιατί ο Γιαννουσάκης, ενώ ήταν στις φυλακές Αυλώνα για να προστατευθεί, σύμφωνα με αυτά που εκείνος λέει, μετά τη μη κατάθεση εις βάρος του Μαρινάκη, εδέχθη μεταγωγή και ο ίδιος στις φυλακές Χαλκίδας, για την οποία ο ίδιος λέει ότι υπάρχει κίνδυνος για τη σωματική του ακεραιότητα. Αυτά ας τα κρίνετε εσείς. Και λέει ο Γιαννουσάκης: «Σας λέω ότι η μεταγωγή μου δεν ήταν καθόλου τυχαία, αλλά έγινε με εντολή του Κοντονή, προσπαθώντας όλοι μαζί, δηλαδή με αυτούς που αναφέρω, να με πιέσουν ώστε να πειστώ να κάνω μια κατάθεση κατά του Προέδρου του Ολυμπιακού, Βαγγέλη Μαρινάκη και να τον μπλέξω σε μια ιστορία, που δεν έχει καμία σχέση». Εδώ, λοιπόν, ακούστηκε και το όνομα του κ. Κοντονή, γιατί μέχρι τώρα ήταν στην ευχάριστη θέση - δυσάρεστη, αλλά καλή για τον εαυτό του - να προσπαθεί να υπερασπιστεί μόνο τον Καμμένο. Εδώ πρέπει να υπερασπιστείς και τον εαυτό σου τώρα. Θα αποδειχθούν όλα αυτά. Και συνεχίζει και για άλλα πράγματα φυσικά μέσα και αναφέρει πάλι το όνομα του Κοντονή.
Παρακαλώ πολύ λίγο τον ενικό. Το έχω ξαναπεί και άλλη φορά. «Τον εαυτό σου», «το τέτοιο», «τα έχεις παίξει, Κοντονή» κ.λπ. καταλαβαίνετε ότι…
Έχετε δίκιο για τον πληθυντικό, γιατί δεν εμπλέκεται ένας στο σκάνδαλο. Εμπλέκονται πολλοί.
Ναι, αλλά αυτός δεν είναι τρόπος να μιλάμε εδώ μέσα. Μάλλον το ξέρετε.
Εμένα με τιμάει να μιλάει έτσι.
Θα με σταματήσετε και αν για το αναπνέω σωστά ή όχι σε λίγο. Συνεχίζουμε.
Δεν το κάνω. Προς Θεού.
Α, δεν το κάνετε ακόμη; Ευχαριστώ.
Ακόμη όχι.
Τι ακούμε; Δεν έχετε πολλές μέρες. Σε λίγο θα πάτε στο 0,28% που ήσασταν. Φυσικά, λοιπόν, δεν ενεργούσε μόνος του, λέει για τον λιμενικό, αλλά κατόπιν εντολών ανωτέρων εισαγγελικών και πολιτικών προσώπων. Εδώ, λοιπόν, εμπλέκεται. Λέγονται και άλλα άτομα και πιθανόν και πολλοί Βουλευτές του ΣΥΡΙΖΑ και των ΑΝΕΛ να μην τα γνωρίζουν αυτά οι άνθρωποι. Δεν πάει να πει ότι είναι εμπλεκόμενοι σ' αυτήν τη διαδικασία. Εδώ, όμως, μαθαίνονται πράγματα και να δούμε τι είναι - σας λέω και πάλι - αληθινό απ' όλα αυτά, γιατί δεν εμπλέκεται το όνομα ενός Υπουργού. Εμπλέκονται μάνι - μάνι δύο Υπουργοί. Και θα μπορούσε ο κ. Κοντονής να έχει επέμβει στην όλη διαδικασία με θεσμικό ρόλο για να δούμε τι έχει γίνει. Όμως εδώ βλέπουμε άλλα πράγματα. Βλέπουμε πιέσεις, απειλές και όλα τα υπόλοιπα. Θα επανέλθω για να ξανατονίσω ότι πρέπει να γίνει άρση τηλεφωνικού απορρήτου αυτών των ανθρώπων που σας είπα. Προηγουμένως οι δύο κύριοι εδώ πέρα το έβλεπαν χαριτολογώντας αυτό για τον Φυτράκη και τον Δουλάμη που έλεγα. Αν γίνει η άρση απορρήτου, δεν θα γελάτε καθόλου. Φυσικά για τον κ. Καμμένο δεν συζητάμε αν γίνει άρση απορρήτου τι γίνεται. Επαναλαμβάνω το ότι έχει το δικαίωμα να μιλάει με ισοβίτη μέσα στις φυλακές με VIP κελί, αυτό είναι ένα άλλο κομμάτι. Τελειώνοντας, λέει πάλι ο Γιαννουσάκης εδώ πέρα - αυτά εδώ είναι όλα δικά του, αλλά δεν έχει ακουστεί από κανέναν άλλον - ότι όταν πήγε ο εισαγγελέας στις 23.30΄ και τον πίεζε τέσσερις ώρες για να καταφέρει να βγάλει μια κατάθεση που ποτέ δεν πήρε, εν συνεχεία στις 3.00΄ η ώρα τηλεφώνησε στον Υπουργό Κοντονή και συζητούσαν εκείνη την ώρα για την πορεία, γιατί «ο Γιαννουσάκης δεν έσπασε, δεν έδωσε αυτά που πιστεύαμε ότι θα δώσει και πώς θα κινηθούμε τώρα». Αυτά είναι τα ερωτήματα που θέτει η Χρυσή Αυγή και σ' αυτά θέλουμε απαντήσεις. Τελειώνοντας….
Δεν έχετε ερώτηση προς τον κ. Καμμένο και θα τον αναγκάσετε να πάρει τον λόγο. Δεν έχετε ερώτηση. Δια του κυρίου Υπουργού Δικαιοσύνης.
…
Κύριε Πρόεδρε, μπορώ να έχω τον λόγο;
Κύριε Κοντονή, θα λάβετε τον λόγο σε λίγο. Σήμερα είναι κοινοβουλευτικός έλεγχος για συγκεκριμένο ζήτημα και προς συγκεκριμένο Υπουργό. Το ότι αναφερθήκατε δημόσια σε ένα άλλο όνομα, σε μια άλλη υπόθεση και σε έναν άλλο Υπουργό, ο οποίος παρακολουθεί τη διαδικασία, αντιλαμβάνεστε ότι δεν μπορεί να διευκρινιστεί μέσα στην Αίθουσα. Θα παρακαλούσα, λοιπόν, το τελευταίο σας ερώτημα να διαγραφεί από τα Πρακτικά. Κάνατε αυτό που θέλατε, ακούστηκε δημοσίως και συνεννοηθήκαμε. Όμως δεν είναι δυνατόν να γίνει μία εκ των ενόντων κοινοβουλευτική διαδικασία. Επίσης, θα παρακαλούσα με την άδειά σας, αυτά που είπατε προηγουμένως για τον κ. Κοντονή να διαγραφούν, διότι τα Πρακτικά τα ζητούν και τα χρησιμοποιούν διάφοροι.
Εντάξει, κύριε Πρόεδρε.
Ευχαριστώ. Κύριε Κοντονή, έχετε τον λόγο.
Κυρίες και κύριοι Βουλευτές, ένα είναι το ερώτημα και θα σας το απευθύνω σε εσάς, κύριε Λαγέ:
Ερώτημα θα μου κάνετε;
Προσέξτε, κύριε Λαγέ, τι θα σας ρωτήσω. Θα πάρετε απαντήσεις, μην ανησυχείτε: Υιοθετείτε αυτά που λέει ως γεγονότα ο κ. Γιαννουσάκης στη μήνυσή του; Τα υιοθετείτε; Διότι εάν τα υιοθετείτε, σημαίνει ότι έχετε πειστεί από τον ίδιο ότι έτσι έγιναν αυτά τα πράγματα. Άρα αυτό σημαίνει ότι του έχετε εμπιστοσύνη, ενδεχομένως έχετε και άλλες σχέσεις, που δεν με ενδιαφέρουν ούτε έχω καμία όρεξη να τις συζητήσω εδώ. Τα υιοθετείτε; Υιοθετείτε, δηλαδή, ως γεγονός αυτό που λέει ότι έπαιρνε εισαγγελέας τηλέφωνο στις 3.00΄ τον Υπουργό Δικαιοσύνης; Το υιοθετείτε;
Να απαντήσω;
Το υιοθετείτε;
Κύριε Υπουργέ, και εσείς διά του Προεδρείου παρακαλώ.
Υιοθετώ τη μηνυτήρια αναφορά του κ. Γιαννουσάκη. Είναι γεγονός αυτό!
Είναι φανερό, κύριε Πρόεδρε, ότι εδώ υιοθετούν μία μηνυτήρια αναφορά, η οποία εξετάζεται από τη δικαιοσύνη. Και υιοθετούν γεγονότα, τα οποία είναι αδύνατο να γνωρίζουν. Πώς γνωρίζουν εάν συνέβη κάτι; Εκτός εάν σας το έχει πει ο Γιαννουσάκης, είτε από κινητό τηλέφωνο είτε από καρτοτηλέφωνο είτε κάνατε κάποια επίσκεψη εσείς στη φυλακή. Θέλω να σας πω, λοιπόν, ότι ο Γιαννουσάκης και άλλος ένας κρατούμενος δεν είχαν καμία απολύτως ευνοϊκή μεταχείριση, με απόφαση του Υπουργείου Δικαιοσύνης. Ήταν προστατευόμενοι μάρτυρες με απόφαση του Εισαγγελέα Εφετών ή του Συμβουλίου Εφετών Πειραιά.
Τότε γιατί πήγε στη Χαλκίδα μετά;
Αφήστε με να σας πω. Δεν τον χάιδευε κανείς, όπως είπατε ψευδώς. Υπήρχε απόφαση της δικαιοσύνης να τελεί υπό αυτό το καθεστώς στο συγκεκριμένο κατάστημα κράτησης. Και όταν πλέον εξέλιπαν οι λόγοι, με απόφαση του συμβουλίου της φυλακής, πήρε το δρόμο του για τη φυλακή που έπρεπε να είναι κανονικά, για να εκτίσει την ποινή του μέχρι να δικαστεί για δεύτερη φορά. Μπορείτε να καταθέσετε αίτημα υποβολής των εγγράφων και να τα λάβετε, όπως προβλέπεται από τον νόμο. Όμως σήμερα με αυτό που κάνατε ξεπεράσατε κάθε όριο, ψευδολογώντας πάλι, διότι είναι αδύνατο να το γνωρίζετε. Ως εκ τούτου, είτε το φαντάζεστε και βρισκόμαστε σε μια κατάσταση ακραίας φαντασιοπληξίας είτε οικοδομείτε έναν ψευδή ισχυρισμό μετά λόγου γνώσεως. Μετά λόγου γνώσεως δηλαδή του ψεύδους!
Αμφισβητείτε τη μηνυτήρια αναφορά; Εσείς λέτε ψέματα τώρα. Είστε σε δύσκολη θέση.
Παρακαλώ, ησυχία!
Συγχαρητήρια! Κάνατε μεγάλη επιτυχία. Αναφέρατε κάτι που δεν χρειάζεται να επαναλάβω, ότι τη συγκεκριμένη επαφή του κρατουμένου με τον Υπουργό Εθνικής Άμυνας τη διαμεσολάβησε ο Γενικός Γραμματέας του Υπουργείου Δικαιοσύνης και ο υπεύθυνος που έχει οριστεί, ο κ. Δουλάμης. Εσείς από πού το γνωρίζετε αυτό;
Το γνωρίζω!
Το γνωρίζετε, όμως!
Το γνωρίζω!
Δηλαδή, αν κληθείτε από τη δικαιοσύνη, θα πείτε «εμείς τα γνωρίζουμε αυτά και τα γνωρίζουμε από εκεί». Άρα λοιπόν δεν το γνωρίζετε. Πετάτε μια κουβέντα στον αέρα και λέτε «θα γίνει άρση του τηλεφωνικού απορρήτου».
Βεβαίως, θα ζητήσουμε από τη δικαιοσύνη να γίνει άρση!
Άρα λοιπόν δεν γνωρίζετε τίποτα! Συκοφαντείτε δημόσιους λειτουργούς και πολιτικά πρόσωπα, τα οποία δεν έχουν καμμία απολύτως σχέση με αυτή την υπόθεση…
Φοβάστε να γίνει άρση; Αν δεν φοβάστε, ζητήστε να γίνει άρση τηλεφωνικού απορρήτου!
Κύριε Λαγέ, παρακαλώ!
Επομένως, είστε συκοφάντες, δηλαδή ακροδεξιοί και νεοναζί, αυτό που είστε πάντα!
Κάντε άρση του τηλεφωνικού απορρήτου εσείς που δεν φοβάστε!
Παρακαλώ πολύ, μη φωνασκείτε!
Συνεχίζουμε, κυρίες και κύριοι συνάδελφοι, με την έβδομη με αριθμό 933/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη συνεπιμέλεια τέκνων. Ορίστε, κύριε Λοβέρδο, έχετε τον λόγο.
Τι μέρα προσδιορίστηκε αυτή η ερώτηση, κύριε Πρόεδρε; Να γυρίσω σε μια συζήτηση που έχουμε κάνει προ πολλών μηνών και που έχω κάνει και άλλες δυο φορές με τον προκάτοχό σας. Δεν είναι στα όρια των ευθυνών της Αντιπολίτευσης να προτιμά Υπουργούς - και δεν θα το κάνω - αλλά θέλω να σας το πω στην Αίθουσα αυτή, κύριε Υπουργέ, ότι ο προκάτοχός σας ήταν πολύ κοντά στο να έχει αποδεχθεί τις παραινέσεις της Αντιπολίτευσης για την κατοχύρωση στο ελληνικό οικογενειακό δίκαιο της συνεπιμέλειας τέκνων. Έχουμε ένα διεθνές πλαίσιο, μια διεθνή έννομη τάξη, που έχει συγκεκριμένα κείμενα τα οποία αφορούν τα δικαιώματα του παιδιού. Έχουμε τη διεθνή σύμβαση για το παιδί, για τα δικαιώματα του παιδιού, έχουμε τις συμβάσεις που σχετίζονται με τα θεμελιώδη δικαιώματα σε ευρωπαϊκό και σε διεθνές επίπεδο. Κατακτά διαρκώς όλο και περισσότερες θέσεις στις έννομες τάξεις των άλλων προχωρημένων, πολιτισμένων χωρών η καθιέρωση της συνεπιμέλειας τέκνων. Θα πω στη δευτερολογία μου αν υπάρχει αντίρρηση ως προς αυτό, σε ποιες περιπτώσεις. Το παιδί είναι η αναφορά. Το παιδί είναι το σημείο γύρω από το οποίο θα στραφούν όλα τα υπόλοιπα θέματα που ρυθμίζουν οι έννομες τάξεις, όχι οι γονείς, ή οι αξίες που έχει ο άλφα ή ο βήτα πολιτικός. Και εμείς έχουμε ένα οικογενειακό δίκαιο, που ήταν πρωτοποριακό όταν άλλαξε το 1983. Έκτοτε παραμένει ως έχει και οι ανάγκες για την αλλαγή του είναι σε όλο τον κόσμο, σε όλη τη χώρα πασιφανείς. Μέσα σε αυτές τις ανάγκες υπάρχει και το ζήτημα της συνεπιμέλειας, γιατί είναι δικαίωμα του παιδιού να έχει την ανατροφή που του δίνουν και οι δυο γονείς του, να ζει και με τους δυο του γονείς και να μην αποχωρίζεται κανέναν. Και σας έχω πει και την προηγούμενη φορά που συζητήσαμε ότι υπάρχει ένα νομολογιακό έθιμο, μια νομολογιακή πρακτική και θέλω να μου πείτε αν ως Υπουργός Δικαιοσύνης έχετε στατιστικές που αντικρούουν αυτό που θα σας πω, που στη συντριπτική πλειοψηφία των περιπτώσεων δίνει την ανατροφή του παιδιού στη μητέρα και ο πατέρας το αποστερείται, με συνέπεια να δημιουργούνται μια σειρά από δράματα. Είχαμε κουβεντιάσει προ μηνών αν έχετε τη διάθεση να κάνετε αλλαγές. Μου είχατε πει πως δεν έχετε, διότι δεν συμφωνείτε. Με ενημερώσατε, επίσης, αργότερα ότι υπάρχουν και κάποια κείμενα επιφανών αστικολόγων που συνεπικουρούν τις απόψεις σας. Τα είδα, όπως είδα και τα κείμενα που αντικρούουν τις απόψεις τους. Το ζήτημα δεν είναι τι λένε οι επιστήμονες. Μπορεί να λένε τα άλφα, μπορεί να λένε και τα βήτα. Το ζήτημα είναι ποια είναι η διεθνής τάση και ποια είναι η δική σας διάθεση από εδώ και εμπρός. Έχω καταθέσει τέσσερις ερωτήσεις. Έχω καταθέσει με τον κ. Αμυρά δυο τροπολογίες. Στη μια δεν ήσασταν εδώ, στην άλλη, όμως, ήσασταν και του είπατε πως δεν τη δέχεστε. Σας φέρνω το θέμα ακόμα μια φορά. Δεν θέλω να θεωρώ ότι ως εκ περισσού το κάνω, αλλά θέλω να πιστεύω ότι υπάρχουν περιθώρια να κάνουμε μια βελτίωση στο οικογενειακό δίκαιο στο συγκεκριμένο θέμα.
Παρακαλώ, κύριε Υπουργέ, έχετε τον λόγο για τρία λεπτά. Παράκλησή μου, επειδή έχουμε φύγει τελείως από τον χρόνο και μετά έχουμε τη συζήτηση της επερώτησης της Νέας Δημοκρατίας, να τηρήσουμε τον χρόνο.
Κύριε Πρόεδρε, επί του θέματος αυτού είχα την χαρά, θα έλεγα, να απαντήσω στον κ. Λοβέρδο πριν από μερικούς μήνες. Δεν έχει αλλάξει κάτι ούτε όσον αφορά την επιχειρηματολογία ούτε τη γενικότερη θεώρηση. Θέλω σήμερα να καταθέσω στη Βουλή επιστολή που είχε αποστείλει ο καθηγητής μου, πρώην πρύτανης του Πανεπιστημίου Αθηνών και διαπρεπής νομικός, ο Μιχάλης Σταθόπουλος, στην «Εφημερίδα των Συντακτών», καθώς επίσης και άρθρο του εφέτη κ. Γεώργιου Παπαγεωργίου για τα ζητήματα αυτά. Θα σας παρακαλούσα να τους ρίξετε μια ματιά. [[Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά το θέμα το οποίο συζητάμε, είχα πει και την προηγούμενη φορά, κύριε Λοβέρδο, ότι δυστυχώς από ορισμένους νομικούς, που είτε βρίσκονται στην αλλοδαπή - κυρίως στην Αγγλία - είτε έχουν λάβει μια αγγλοσαξονική παιδεία επί των θεμάτων αυτών, γίνεται μια σύγχυση της γονικής μέριμνας, η οποία ασκείται από κοινού και από τους δύο γονείς. Είναι ελαχιστότατες οι αποφάσεις των δικαστηρίων - μια που μου το ζητήσατε αυτό, θα προσπαθήσω να το βρω, αν και το θεωρώ δύσκολο, διότι τώρα τροχιοδρομείται να λειτουργήσει το ηλεκτρονικό σύστημα διασύνδεσης των πολιτικών και των ποινικών δικαστηρίων της χώρας, γιατί επειδή επί χρόνια «ταξίδευε» σε χειρότερο βαθμό από το Κτηματολόγιο, αλλά θα κάνουμε μια προσπάθεια από το Υπουργείο Δικαιοσύνης για να έχετε και εσείς μια εικόνα - που διαλαμβάνουν στο διατακτικό τους ότι ένας γονέας ασκεί τη γονική μέριμνα. Είναι, όμως, πάρα πολλές οι αποφάσεις οι οποίες δίνουν την επιμέλεια στη μητέρα. Σας είχα πει και την προηγούμενη φορά ότι η τάση της νομολογίας πλέον δεν είναι εκ των προτέρων και χωρίς βάσανο να δίνει την επιμέλεια στη μητέρα, αλλά να σταθμίζει το συμφέρον του τέκνου, πράγμα το οποίο συνάδει με το γράμμα του νόμου. Θέλω, λοιπόν, να σας τονίσω για άλλη μία φορά ότι στο δικό μας αστικό δίκαιο, ιδιαιτέρως το οικογενειακό δίκαιο, η επιμέλεια είναι υποκατηγορία της γονικής μέριμνας. Σε ορισμένες δε εκφάνσεις της η επιμέλεια δεν μπορεί να διασπαστεί. Εάν θέλετε να πείτε και να ισχυριστεί κάποιος ότι ένα παιδί τη Δευτέρα, την Τετάρτη και την Παρασκευή θα μένει με τη μητέρα του και τις άλλες μέρες με τον πατέρα του, αντιλαμβάνεστε ότι κάτι τέτοιο είναι διαλυτικό για το παιδί. Δεύτερον, υπάρχει εδώ το ζήτημα ότι το παιδί, εκτός από τον τόπο της κατοικίας του, πρέπει να αλλάζει και άλλα πράγματα. Έτσι του δυσκολεύουμε τη ζωή κατά το μάλλον ή ήττον σε μεγάλο βαθμό. Για σκεφτείτε, σε ποιο σχολείο θα πηγαίνει εάν ο πατέρας του ζει στην Αθήνα και η μητέρα του ζει στον Πειραιά, για παράδειγμα; Δεν σας λέω πιο ακραίο παράδειγμα, ο ένας να ζει στην Αθήνα και ο άλλος να ζει στη Ζάκυνθο ή στο εξωτερικό. Βλέπετε, λοιπόν, ότι η επιμέλεια, έτσι όπως διαλαμβάνεται στο άρθρο 1518 του Αστικού Κώδικα, είναι κάτι το οποίο δεν μπορεί να διασπαστεί. Και σας είχα πει και την προηγούμενη φορά ότι δυστυχώς φτάνουμε σε ακραίες καταστάσεις, όταν ο νομοθέτης ορίζει ποιος θα είναι ο γονέας που θα ασκεί την επιμέλεια και ποιος θα είναι ο γονέας στον οποίο η δικαστική απόφαση επιφυλάσσει την επικοινωνία. Εκεί δημιουργούνται, κύριε συνάδελφε, πολλά προβλήματα, διότι, ενώ ορίζεται ο γονέας που θα ασκεί την επιμέλεια, αυτός ο γονέας σε ορισμένες περιπτώσεις δεν δέχεται το δικαίωμα επικοινωνίας του πρώην συζύγου ή της πρώην συζύγου. Έτσι αποκλείεται κατά κάποιον τρόπο ο ένας από τους δύο γονείς από την επαφή του με το παιδί. Εκεί, λοιπόν, υπάρχουν αποφάσεις των δικαστηρίων που δημιουργούν μια νομική βάση, ακριβώς για να μην καταδολιεύονται οι αποφάσεις αυτές και να εφαρμόζονται ακριβώς όπως προβλέπεται. Αν διαπιστώσουμε - όμως, σ' αυτό το σημείο που σας αναφέρω - ότι μπορεί κάτι περισσότερο να προβλεφθεί νομοθετικά, εμείς δεν θα διστάσουμε να το πράξουμε. Άλλο θέμα, όμως, είναι η συνεπιμέλεια. Το θέμα είναι να ασκεί απρόσκοπτα ο γονέας που δεν έχει την επιμέλεια, το δικαίωμα επικοινωνίας. Εκεί να ακούσουμε τις απόψεις σας, να δούμε ποια είναι η κατάσταση που διαμορφώνεται. Εγώ θεωρώ ότι σε ένα πλαίσιο πολιτισμένων ανθρώπων, δυο σύζυγοι που χωρίζουν πρέπει να συμφωνούν σ' αυτά τα ζητήματα. Όμως, όπου δεν υπάρχει αυτή η συμφωνία και έχουμε καταστρατήγηση της δικαστικής απόφασης, όσον αφορά το δικαίωμα της επικοινωνίας, εκεί μπορούμε να βελτιώσουμε τις διατάξεις του νόμου, ούτως ώστε αυτός που δεν επιτρέπει την επικοινωνία του παιδιού του με τον πρώην ή την πρώην σύζυγο να αισθάνεται ότι ελέγχεται από τον νόμο και πως βρίσκεται ενώπιον του νόμου.
Σας ευχαριστώ. Κύριε Λοβέρδο, έχετε τον λόγο για τη δευτερολογία σας για τρία λεπτά.
Κύριε Υπουργέ, το θέμα δεν είναι όταν συμφωνούν οι γονείς. Όταν συμφωνούν οι γονείς, όλα λύνονται χωρίς αντιδικίες και χωρίς δικαστήρια. Το θέμα είναι όταν διαφωνούν. Εδώ έρχεται η νομική τάξη να λύσει προβλήματα, στο μέτρο που μπορεί και στο μέτρο που επικοινωνούν λογικοί άνθρωποι. Τι σας λέω; Λέω ότι η αντίληψη που στηριζόταν πάνω στις δυσκολίες, όπως τις αναφέρατε, παραδείγματος χάριν, οι διαφορετικές πόλεις - χωρίζει ένα ζευγάρι και αλλάζει ο τόπος διαμονής - και οι δυσκολίες που έχει αυτή καθ' αυτή η συνεπιμέλεια δεν δημιουργούν βεβαιότητες ότι ως θεσμός είναι λάθος. Αυτό από πού προκύπτει; Όπως σας είπα και στην πρωτολογία μου, προκύπτει ότι όλο το πλαίσιο που σχετίζεται με τα δικαιώματα του παιδιού, εξειδικευόμενο από τις εθνικές έννομες τάξεις, καταλήγει - όχι μόνο στους Αγγλοσάξονες, αλλά παντού - στο να γίνεται ο όρος «συνεπιμέλεια» με την εναλλασσόμενη κατοικία ο κανόνας. Θα σας αναφέρω και χώρες που γίνεται αυτό.
Δεν είναι έτσι.
Αντιδρά το παλιό εδώ. Και για να είμαστε συγκεκριμένοι, όλα τα κόμματα και το δικό σας, έχουν συμφωνήσει ότι αυτό που σας λέω είναι σωστό. Εγώ έχω κάνει τέσσερις επίκαιρες ερωτήσεις. Δεν πρόκειται να επανέλθω. Τώρα αν φέρετε το νέο Οικογενειακό Δίκαιο, εκεί θα το κουβεντιάσουμε. Δεν έχει νόημα να φέρνω κάτι το οποίο δεν θέλετε να κάνετε. Θα σας αναφέρω, όμως, τις χώρες, γιατί μιλήσατε για αγγλοσαξονικές. Είναι οι εξής: Γαλλία, Βέλγιο, Δανία, Σουηδία, Ελβετία, Γερμανία, Αυστρία και πολλές άλλες και εκτός Ευρώπης, χώρες μεγάλες και σοβαρές. Δείτε το αυτό. Κάτι σημαίνει γι' αυτούς τους ανθρώπους, για τη συνεπιμέλεια, κάτι σημαίνει για τις αλλαγές που συντελούνται στο Οικογενειακό Δίκαιο σε όλο τον πλανήτη. Ακούστε το. Μπορεί να βρείτε πολύ χρήσιμα επιχειρήματα που αντιστρέφουν την πορεία της σκέψης σας. Ρωτήστε έναν παλιό δικαστή και πείτε του, όπως το είπατε και σε μένα: «Δείτε το. Είναι λογικό να είναι τη Δευτέρα αλλού και την Τετάρτη αλλού;». Όταν τα άκουσα στην πρώτη συζήτηση που έκανα προ ετών κι εγώ έλεγα αυτό που λέτε κι εσείς. Είμαι κι εγώ πατέρας. Έλεγα: «πώς είναι δυνατόν αυτό;». Όμως βλέπω μετά ότι τα πορίσματα της επιστήμης και όχι της Νομικής - η Νομική υποδέχεται τα πορίσματα της Ιατρικής και της Ψυχολογίας - είναι αντίστροφα απ' αυτά που λέτε. Υπάρχει άλλη τάση πια, διεθνής τάση. Αυτή λέει, ναι, παρ' όλες τις δυσκολίες, για το καλό του παιδιού είναι πολύ σωστότερη η συνεπιμέλεια. Επιμένω ότι συζητάμε για τα δικαιώματα του παιδιού, γιατί πολλές φορές το θέμα παρεξηγείται σαν να το βλέπει κανείς από τη σκοπιά του πατέρα. Το βλέπουμε από τη σκοπιά του παιδιού. Αν θέλετε να το δούμε και από τη σκοπιά των γονιών, υπάρχει μια μεροληψία, κύριε Υπουργέ, σε βάρος του πατέρα και υπάρχουν δράματα που παράγονται από την έλλειψη επικοινωνίας των ανθρώπων, τα οποία όποιος έχει ανοικτό μυαλό και ανοικτά αυτιά, τα ακούει και τα καταλαβαίνει και τα ενσωματώνει στην επιχειρηματολογία του. Αν έχετε άλλον, τρίτο θεσμό, εγώ να τον δεχθώ. Μακάρι να εφευρεθεί κάτι άλλο ανάμεσα σ' αυτά που λέμε οι δυο μας και στο νέο Οικογενειακό Δίκαιο να θεσπισθεί. Όμως, από τη δική μου έρευνα δεν έχω καταλάβει ότι μπορεί να υπάρξει άλλος δρόμος απ' αυτούς που συζητάμε. Ή θα δεχθείτε τη συνεπιμέλεια ή δεν υπάρχει άλλος δρόμος να βοηθήσουμε την κοινωνία, σε αυτές τις στιγμές της όπου τα ζευγάρια ζουν αυτές τις δυσάρεστες εξελίξεις πρώτα απ' όλα για το παιδί και μετά για τους ίδιους τους γονείς.
Και πάλι έχετε τον λόγο, κύριε Υπουργέ.
Ευχαριστώ, κύριε Πρόεδρε. Κύριε συνάδελφε, επαναλαμβάνω. Μην γίνεται σύγχυση της έννοιας της γονικής μέριμνας και της επιμέλειας. Αναφέρατε κράτη τα οποία έχουν τον ίδιο κανόνα με εμάς και αναφέρομαι στη γονική μέριμνα η οποία ασκείται από κοινού. Ελάχιστες, σας είπα, είναι οι περιπτώσεις που τα δικαστήρια αποκλείουν τον έναν από τους δύο γονείς από τη γονική μέριμνα. Και μη μένετε σε αδόκιμες μεταφράσεις νομικών εννοιών, οι οποίες δεν αποδίδουν αυτό που ισχύει στο ελληνικό δίκαιο και αυτό που ισχύει σε ένα αλλοδαπό δίκαιο. Και σας παρακαλώ, προσέξτε τα λίγο αυτά τα ζητήματα. Ένα ζευγάρι το οποίο έχει χωρίσει, είτε κατ' αντιδικία είτε συναινετικά, ασκεί από κοινού τη γονική μέριμνα. Την επιμέλεια, σας ξαναλέω, δεν μπορεί να την ασκεί από κοινού, για λόγους τους οποίους σας ανέλυσα. Σας το ανέλυσα. Και μου λέτε τώρα: «Μα, η επιστήμη». Μα, η επιστήμη - κυρίως όχι η νομική επιστήμη - λέει ακριβώς για τη σταθερότητα της κατοικίας, για τη μη συχνή αλλαγή της κατοικίας ενός μικρού παιδιού και ούτω καθεξής. Μπορεί σε κάθε περίπτωση, να υπάρχουν και νέες τοποθετήσεις. Αυτό δεν σημαίνει ότι έχουν γίνει πλειοψηφικές ούτε ότι είναι αυτές οι καθοριστικές. Αντιθέτως, παραμένουν αυτά τα επιστημονικά πορίσματα σε συντριπτική πλειοψηφία στην κατεύθυνση που σας έχω πει. Δεύτερον, είπατε: «Μα, το πρόβλημα είναι όταν διαφωνούν». Βεβαίως, το πρόβλημα είναι όταν διαφωνούν. Όταν διαφωνούν και δεν μπορούν να συνεννοηθούν ποιος από τους δύο γονείς θα ασκεί την επιμέλεια και ποιος την επικοινωνία, τότε αυτό το ζήτημα, κύριε Λοβέρδο, το λύνει το δικαστήριο, το οποίο σταθμίζει τα συμφέροντα του παιδιού και όχι τα συμφέροντα των γονέων. Ο δικαστής που κρίνει σταθμίζει τα συμφέροντα του παιδιού και λέει: «Εσύ θα ασκείς την επιμέλεια κι εσύ θα έχεις το δικαίωμα επικοινωνίας». Και μπορεί αυτό το δικαίωμα επικοινωνίας να είναι και εκτεταμένο, ιδίως αν υπάρχουν δύο σύζυγοι που ζουν στην ίδια πόλη. Αν είναι μάλιστα στην επαρχία, ακόμη καλύτερα. Μπορεί ο ένας γονέας να βλέπει και ορισμένες μέρες το απόγευμα το παιδί του. Τα προβλήματα, σας είπα, αρχίζουν και τελειώνουν εκεί που ο σύζυγος ο οποίος ασκεί την επιμέλεια. Και δεν είναι ανάγκη να είναι η σύζυγος. Μπορεί να είναι ο σύζυγος. Και σας είπα ότι οι αποφάσεις των δικαστηρίων τα τελευταία χρόνια έχουν αλλάξει κατεύθυνση. Δεν κρίνουν μονοδιάστατα ότι μόνο η σύζυγος μπορεί να ασκεί την επιμέλεια.
Εκτός αν είναι σε βρεφική ηλικία.
Εκτός αν είναι το παιδί σε βρεφική ηλικία. Έτσι ακριβώς. Ο κ. Αθανασίου τα γνωρίζει. Αν είναι σε βρεφική ηλικία ή είναι στην πρώιμη νηπιακή, εκεί πράγματι έχει ανάγκη τη μητέρα του. Θέλω, λοιπόν, να σας πω ότι η οποιαδήποτε ανακύκλωση αυτής της συζήτησης λαμβάνει υπ' όψιν πράγματα και νομικές έννοιες που έχουν επιλυθεί στο δίκαιό μας. Και ειλικρινά σας λέω ότι το Οικογενειακό μας Δίκαιο είναι εξαιρετικό, όπως το σύνολο του Αστικού Κώδικα. Είναι ένα εξαιρετικό νομοθέτημα, ιδιαίτερα το Οικογενειακό Δίκαιο, για το οποίο είπα και στην επιτροπή προχθές που συζητούσαμε νομοσχέδιο που ήρθε τελικώς προς ψήφιση στη Βουλή, ότι θα επέλθουν κάποιες αλλαγές στα ζητήματα υιοθεσίας και τα συναφή. Διότι εκεί μπορούμε να βελτιώσουμε. Κοιτάξτε τώρα. Εγώ σας ξαναλέω και πάλι ότι θεωρώ ότι αυτή η συζήτηση έχει εξαντληθεί εδώ στο Κοινοβούλιο. Ήρθα σήμερα ακριβώς για να επαναλάβω αυτά που σας είχα πει την προηγούμενη φορά, αλλά και να καταθέσω και απόψεις διαπρεπών νομικών, τις οποίες ελπίζω να λάβετε υπόψη σας, και του Καθηγητή κ. Σταθόπουλου και του Εφέτη κ. Παπαγεωργίου. Σας παρακαλώ όπου είναι δυνατόν, δείτε τα αυτά τα πράγματα, λάβετέ τα υπ' όψιν σας. Πέραν των όσων σας είπα, νομίζω ότι δεν υπάρχει πεδίο πλέον επιχειρηματολογίας και κάτι περισσότερο να προσθέσει κάποιος. Ευχαριστώ, κύριε Πρόεδρε.
Ευχαριστώ κι εγώ. Και προχωρούμε στη πρώτη με αριθμό 1679/2-12-2016 ερώτηση του κύκλου των αναφορών και ερωτήσεων του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την προσωρινή δικαστική προστασία απολυμένου. Παρακαλώ, κύριε Στογιαννίδη, έχετε τον λόγο για δύο λεπτά.
Κύριε Πρόεδρε, προκαταβολικά θα ήθελα να μου δώσετε δύο λεπτά από τη δευτερολογία μου, γιατί δεν μπορώ να ολοκληρώσω την ερώτηση, επειδή είναι νομικής φύσεως και το ζήτημα πρέπει να αναπτυχθεί σωστά. Ευχαριστώ. Κύριε Υπουργέ, σας απευθύνω την παρούσα επίκαιρη ερώτηση, προκειμένου να δοθεί η αφορμή, ώστε να επέλθει οριστική επίλυση με τη θέσπιση σχετικής νομοθετικής διάταξης του εριζόμενου ζητήματος, σχετικά με το εάν το δικαστήριο κατόπιν σχετικού ζητήματος μπορεί να διατάξει ως ασφαλιστικό μέτρο την προσωρινή απασχόληση του εργαζομένου σε περιπτώσεις υπερημερίας του εργοδότη για αποδοχή της εργασίας του. Το θέμα έχει αποκτήσει τεράστια κοινωνική σημασία, με δεδομένο ότι παρουσιάζονται πλέον όλο και συχνότερα φαινόμενα καταγγελιών συμβάσεων εργασίας, που εκ των υστέρων κρίνονται ως άκυρες από τα αρμόδια δικαστήρια, περιπτώσεις δηλαδή για τις οποίες η προσωρινή δικαστική προστασία των εργαζομένων διά της επαναπασχολήσεώς τους μέχρι την έκδοση τελεσίδικης ή προσωρινά εκτελεστής απόφασης επί της κύριας υπόθεσης, φαντάζει απολύτως επιβεβλημένη. Σύμφωνα με τις διατάξεις του Κώδικα Πολιτικής Δικονομίας, όπως ισχύουν και εφαρμόζονται σήμερα, το δικαστήριο στο πλαίσιο της διαδικασίας ασφαλιστικών μέτρων έχει δικαίωμα να διατάξει κάθε πρόσφορο κατά την κρίση του μέτρο που επιβάλλεται από τις περιστάσεις και αποσκοπεί στην εξασφάλιση ή διατήρηση του δικαιώματος ή τη ρύθμιση της κατάστασης, υπό την προϋπόθεση ότι το ασφαλιστικό μέτρο δεν άγει στην ικανοποίηση του δικαιώματος. Ωστόσο, το αν η υποχρέωση του εργοδότη να αποδέχεται προσωρινά την εργασία του ακύρως απολυθέντος συνιστά ή όχι ικανοποίηση δικαιώματος είναι αμφισβητούμενο, καθώς η νομολογία εδώ και πάρα πολλά έτη εμφανίζεται διχασμένη. Εξ αυτού ακριβώς του λόγου, λοιπόν, θεωρώ ότι καθίσταται αναγκαία η σχετική νομοθετική παρέμβαση από την Κυβέρνησή μας προς επίλυση του ζητήματος. Σύμφωνα, βέβαια, με την κρατούσα θεωρία αλλά και στη νομολογία άποψη, η επαναπασχόληση του πιθανολογούμενου ως ακύρως απολυθέντος εργαζόμενου δεν συνιστά ικανοποίηση δικαιώματος, καθώς με το ασφαλιστικό αυτό μέτρο απλώς τίθεται σε προσωρινή λειτουργία η ένδικη σύμβαση εργασίας μέχρι την επίλυση της διαφοράς επί της τακτικής αγωγής και αποτρέπεται έτσι η απονέκρωση της εριζόμενης έννομης σχέσης, η οποία ενέχει τον κίνδυνο αμετάκλητων αποφάσεων σε βάρος του εργαζομένου. Κατά συνέπεια, σύμφωνα με την κρατούσα άποψη, σε περίπτωση ακυρότητας καταγγελίας της σύμβασης, η αξίωση του εργαζομένου εναντίον του εργοδότη να ανέχεται την προσφορά των υπηρεσιών του είναι δεκτική προσωρινής δικαστικής προστασίας, κατά το άρθρο 731 του Κώδικα Πολιτικής Δικονομίας. Η λύση αυτή, άλλωστε, συνάδει τόσο με τη συνταγματική επιταγή περί προστασίας της προσωπικότητας και του δικαιώματος εργασίας του μισθωτού όσο και με την ίδια τη φύση των ασφαλιστικών μέτρων, χωρίς να πρέπει να τίθεται με δικαστική απόφαση σε χειρότερη μοίρα το ένα από τα υποκείμενα της εργασιακής σχέσης και της δίκης, διότι τούτο επίσης προσκρούει στο Σύνταγμα και στις γενικές αρχές του δικαίου, που σε ένα δημοκρατικό πολίτευμα, όπως το δικό μας, έχουν ταχθεί για την προστασία για εξισορρόπηση των αμοιβαίων συμφερόντων. Εξάλλου, το εν λόγω αίτημα δεν συνιστά ούτε καταδίκη του καθ' ου σε δήλωση βούλησης, καθόσον με την κρινόμενη αίτηση δεν ζητείται να συναινέσει ο εργοδότης στην κατάρτιση νέας σύμβασης εργασίας, που ασφαλώς θα συνιστούσε καταδίκη της σε δήλωση βούλησης, αλλά αντιθέτως ζητείται να υποχρεωθεί αυτός να αποδέχεται προσωρινά την εργασία του αιτούντος με τους εν γένει όρους της εργασίας που ίσχυαν πριν από την καταγγελία. Τέλος, πρέπει να παρατηρηθεί ότι η άποψη που γενικά και χωρίς καμμία εξαίρεση αρνείται την παροχή προσωρινής έννομης προστασίας επιρρίπτει τους κινδύνους από την καθυστέρηση της απονομής της δικαιοσύνης αποκλειστικά στον εργαζόμενο, ενώ η άποψη που δέχεται ότι είναι νόμιμη η λήψη ασφαλιστικών μέτρων με περιεχόμενο την υποχρέωση του εργοδότη να αποδέχεται προσωρινά τις υπηρεσίες του εργαζόμενου, επιδιώκει μια πιο δίκαιη κατανομή των κινδύνων που απορρέουν από την αβέβαιη έκβαση του δικαστικού αγώνα. Τη δίκαιη αυτή κατανομή εξασφαλίζουν οι προϋποθέσεις που πρέπει να συντρέχουν για την παροχή προσωρινής δικαστικής προστασίας. Στο πλαίσιο αυτό ο δικαστής οφείλει να σταθμίσει τα συγκρουόμενα συμφέροντα του αιτούντος και καθ' ου η αίτηση και η στάθμισή τους θα εξαρτηθεί από την εκτίμηση όλων των συνθηκών της συγκεκριμένης περίπτωσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε.
Παρακαλώ, ολοκληρώνετε.
Ωστόσο, και ο αντίλογος που υποστηρίζει η αντίθετη άποψη, ήτοι το ασφαλιστικό μέτρο του ακύρως απολυθέντος, οδηγεί σε ικανοποίηση του δικαιώματος, καθώς συνιστά καταδίκη σε δήλωση βουλήσεως και δημιουργεί οριακές καταστάσεις, είναι ισχυρός, καθώς υποδαυλίζεται από τη συνεχή αλλαγή του νομοθετικού πλαισίου. Το 2013 ο νομοθέτης επιχείρησε να άρει τη διχογνωμία, προσθέτοντας στον Κώδικα Πολιτικής Δικονομίας το άρθρο 732Α, το οποίο όριζε ότι σε περίπτωση υπερημερίας του εργοδότη για την αποδοχή της εργασίας του εργαζομένου, το δικαστήριο μπορεί να διατάξει ως ασφαλιστικό μέτρο την προσωρινή απασχόληση του εργαζομένου μέχρι την έκδοση οριστικής απόφασης επί της αγωγής για την κύρια υπόθεση. Λίγους μήνες αργότερα η διάταξη αυτή καταργήθηκε. Προφανώς, οι παρεμβάσεις των εργοδοτών υπήρξαν έντονες, με αποτέλεσμα η ίδια η Κυβέρνηση, που, κινούμενη αρχικά στην ορθή νομική βάση θέλησε να λύσει το θέμα, εν συνεχεία, επέλεξε να επαναφέρει την ασάφεια, προκειμένου να ξανατροφοδοτήσει το νομικό οπλοστάσιο των εργοδοτών.
Κι εγώ ευχαριστώ. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Θέλω να πω ότι πράγματι έχουμε και εμείς προβληματιστεί για το αν θα πρέπει να επανέλθει η διάταξη στην προηγούμενη μορφή της, διότι μπορεί να κατηγορούν για πολλά αυτήν την Κυβέρνηση, αλλά η προηγούμενη Κυβέρνηση είχε αλλάξει σε ακριβώς αντίθετη κατεύθυνση μια συγκεκριμένη διάταξη μέσα σε πολύ σύντομο χρονικό διάστημα. Μας κατηγορούν εμάς ότι προχείρως νομοθετούμε, αλλά νομίζω ότι καλύτερη απόδειξη από τη συγκεκριμένη ρύθμιση περί πρόχειρης νομοθέτησης δεν θα ξαναβρούμε. Κοιτάξτε, εδώ θα πρέπει να δούμε αυτά τα ζητήματα όπως ακριβώς διαλαμβάνονται και στην απάντηση η οποία είχε δοθεί από το αρμόδιο Υπουργείο από την Υπουργό κ. Αχτσιόγλου. Υπάρχει ένα πρόβλημα. Αφ' ενός αποξενώνεται ο εργαζόμενος για ένα χρονικό διάστημα από την εργασία του και επανέρχεται - αν κριθεί ότι πρέπει να επανέλθει - υπό δυσμενείς γι' αυτόν συνθήκες στη δουλειά του μετά από την παρέλευση ενός χρονικού διαστήματος, απολύτως αρνητικού για την επαγγελματική πορεία του στον χώρο της δουλειάς του και αφ' ετέρου, εάν τελικώς με οριστική απόφαση κριθεί ότι πρέπει να επανέλθει στην εργασία του, τότε ο εργοδότης θα πρέπει να καταβάλει μισθούς εργασίας την οποία δεν έχει παράσχει ο συγκεκριμένος εργαζόμενος. Κοιτάξτε εδώ πώς τα φέρνει η ζωή! Υπάρχουν αντιδράσεις από εργοδοτικές οργανώσεις που λένε ότι καλούμεθα σε μια αμφίρροπη δικαστική μάχη στο τέλος να πληρώνουμε μισθούς. Αντιλαμβάνεστε ότι αυτό δημιουργεί ένα πρόβλημα και για τον εργαζόμενο και για τον εργοδότη. Προσωπική μου γνώμη είναι ότι πρέπει να επανέλθουμε στην αρχική διάταξη, όπως ίσχυε πριν από την τροποποίησή της. Σε κάθε περίπτωση, αυτή τη στιγμή υπάρχει σε εκκρεμότητα στη Βουλή νομοσχέδιο του Υπουργείου Δικαιοσύνης. Βρίσκεται στο στάδιο της επεξεργασίας του και μετά την επεξεργασία θα εισαχθεί στις επιτροπές. Αν κρίνουμε ότι είναι ώριμο, σε συνεργασία με τη συναρμόδια Υπουργό, τότε θα προχωρήσουμε σε νομοθετική αλλαγή. Αυτό μπορώ να πω αυτή τη στιγμή. Ευχαριστώ, κύριε Πρόεδρε. Νομίζω ότι δεν χρειάζεται περαιτέρω συζήτηση του θέματος.
Ευχαριστώ, κύριε Υπουργέ. Κύριε Στογιαννίδη, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, ευχαριστούμε. Αντιληφθήκατε σωστά το θέμα. Πράγματι, δυστυχώς, οι δυο ρυθμίσεις του 2013 επιδείνωσαν την κατάσταση, αντί να τη βελτιώσουν. Αυτή η αντιφατικότητα στην ψήφιση υπήρχε πάντοτε, όπως και η διχογνωμία. Δυστυχώς, το 2013, ενώ σωστά έγινε η πρώτη ρύθμιση που έλεγε ότι δεν συνιστά ικανοποίηση δικαιώματος, η ίδια κυβέρνηση, έξι μήνες μετά, με άλλο Υπουργό Δικαιοσύνης ήρθε και άλλαξε τη διάταξη και δημιούργησε όλα αυτά τα προβλήματα εις βάρος των εργαζομένων. Αν στην Ελλάδα γίνονταν πολύ γρήγορα οι δίκες, τότε δεν θα χρειαζόμασταν τα ασφαλιστικά. Όμως, όπως γνωρίζετε, η πραγματικότητα είναι τελείως διαφορετική. Υπάρχουν δίκες που μπορούν να φτάσουν τα πέντε ή τα έξι χρόνια για έναν εργαζόμενο που έχει απολυθεί. Μετά, αν δικαιωθεί, το μεγάλο πρόβλημα είναι και για τον επιχειρηματία, γιατί πρέπει να καταβάλει τους μισθούς υπερημερίας, αλλά να απολύσει και τον άλλο εργαζόμενο που πήρε τη θέση του απολυμένου. Επομένως, είναι διπλό το πρόβλημα. Γι' αυτό θεωρώ ότι αν αύριο επανέλθει η διάταξη όπως υπήρχε με τα ασφαλιστικά, θα εξυπηρετεί και τις δυο πλευρές. Ευχαριστώ.
Ορίστε, κύριε Υπουργέ, έχετε τον λόγο για τη δευτερολογία σας.
Κύριε Πρόεδρε, όπως δήλωσα προηγουμένως, δεν χρειάζεται να δευτερολογήσω. Νομίζω ότι αντιλαμβανόμαστε το ζήτημα μετά την εφαρμογή του και μετά τις αντιδράσεις. Όταν μιλώ για αντιδράσεις, δεν εννοώ πάντοτε αρνητικές αντιδράσεις, αλλά τις γνώμες οι οποίες εκφράζονται επ' αυτού του ζητήματος, διότι πολύ σωστά συμφωνήσατε μ' αυτά που είπα, ότι δηλαδή υπάρχει πρόβλημα για τον εργαζόμενο. Ορισμένες φορές υπάρχει πρόβλημα και για τον εργοδότη, αλλά και για τον τρίτο εργαζόμενο ο οποίος έχει προσληφθεί στη θέση του αρχικού. Τι θα πρέπει να γίνει εκεί, επανερχομένου του πρώτου στη δουλειά του; Επομένως, εμείς θα το εξετάσουμε μέχρι την οριστική ψήφιση από την Ολομέλεια του νομοσχεδίου, το οποίο εκκρεμεί αυτή την ώρα προς επεξεργασία στην ΚΕΝΕ. Θα έχουμε πάρει και τις αποφάσεις και θα νομοθετήσουμε ενδεχομένως προς αυτή την κατεύθυνση. Ευχαριστώ, κύριε Πρόεδρε.
Ευχαριστώ και εγώ. Προχωρούμε στην επόμενη επίκαιρη ερώτηση. Θα συζητηθεί η πρώτη με αριθμό 1067/20-6-2017 επίκαιρη ερώτηση πρώτου κύκλου του Βουλευτή Αχαΐας του Συνασπισμού Ριζοσπαστικής Αριστεράς κ. Ανδρέα Ριζούλη προς τον Υπουργό Υγείας, με θέμα: «Συμπλήρωση της ΚΥΑ ΔΥΓ 3(α)/ΟΙΚ 104747/26-10-2012 για μηδενική συμμετοχή στα φάρμακα και στα αναλώσιμα στους πάσχοντες με καρδιακή ανεπάρκεια τελικού σταδίου και ποσοστό αναπηρίας ίσου ή άνω του 80%». Θα απαντήσει ο Αναπληρωτής Υπουργός Υγείας κ. Πολάκης. Παρακαλώ, κύριε Ριζούλη, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, η ερώτησή μου έχει δύο σκέλη και κυρίως αφορά τον κατάλογο των ασθενειών, οι οποίες, λόγω του βαθμού αναπηρίας, θα έπρεπε να έχουν δωρεάν αναλώσιμα και φαρμακευτική αγωγή. Το πρώτο σκέλος αφορά τους ασθενείς με βαριά καρδιακή ανεπάρκεια, στους οποίους ήδη έχουν εμφυτευθεί συσκευές υποβοήθησης ή και συσκευές μόνιμου βηματοδότη και απινιδιστή. Κυρίως για την πρώτη περίπτωση, το κόστος των ασθενών αυτών είναι πολύ σοβαρό, με την έννοια ότι έχουν και αναλώσιμα με τη συσκευή υποβοήθησης και δεν ξέρω για ποιόν λόγο το 2012 εξαιρέθηκαν από τη λίστα. Όμως, η ερώτηση έχει να κάνει με το αν προτίθεστε να πάτε σε τροποποιητική συμπλήρωση της ΚΥΑ του 2012, ώστε και αυτοί οι ασθενείς, και κυρίως, όπως σας είπα, το πρώτο κομμάτι των ασθενών που έχουν την εξωτερική συσκευή υποβοήθησης, να έχουν τη δυνατότητα να παίρνουν δωρεάν και τα αναλώσιμα και τη φαρμακευτική τους αγωγή. Ούτως ή άλλως, μιλάμε για πάνω από 80% αναπηρία και δεν πρέπει να έχουν αυτό το υπέρογκο, θα έλεγα, βάρος. Το δεύτερο σκέλος έχει να κάνει με την πρόθεσή σας και πότε να κηρύξετε τον Ενιαίο Κανονισμό Υγείας του ΕΟΠΠΥ που θα συμπεριλαμβάνει ενδεχομένως και ασθενείς, τους οποίους δεν αναφέρω τώρα, και παθήσεις, τις οποίες δεν τις γνωρίζω, αλλά δεν προέβλεπε η προηγούμενη ΚΥΑ του 2012 και έχουν μείνει εκτός της δυνατότητας να παίρνουν δωρεάν τα πράγματά τους και τα αναλώσιμα. Ευχαριστώ.
Και εγώ ευχαριστώ. Παρακαλώ, κύριε Υπουργέ, έχετε τον λόγο για τρία λεπτά.
Κύριε Ριζούλη, ευχαριστώ για την ερώτηση. Όντως, είμαστε σε φάση τελικής επεξεργασίας του Ενιαίου Κανονισμού Παροχών του ΕΟΠΥΥ, όπου αλλάζουμε τη λογική. Η λογική είναι: ασθένεια και τι δικαιούται. Η λογική δεν είναι αυτό που υπήρχε μέχρι τώρα, που ήταν: ασθένεια και τόσα δίνω. Αυτό πηγαίνει μαζί. Γι' αυτό κάναμε και το μεγάλο βήμα φέτος για την υπογραφή συμβάσεων ανάμεσα στον ΕΟΠΥΥ και σε όλες τις εταιρείες που προμηθεύουν αυτό το υγειονομικό υλικό στους ασθενείς και οι οποίοι μέχρι τώρα το επιβαρύνονταν, κατέθεταν τα χαρτιά και έπαιρναν τα χρήματα από τον ΕΟΠΥΥ. Τώρα κόβεται αυτό. Υπήρξε μία έντονη και σθεναρή αντίσταση από πολλές πλευρές για αυτό το πράγμα. Όμως, θα σας πω μόνο ένα παράδειγμα. Για τις ταινίες και τους σκαρφιστήρες σακχάρου πέρσι δώσαμε περίπου 92 εκατομμύρια σε αυτά ως καταβολές στους ασφαλισμένους που κατέθεταν τα τιμολόγια στον ΕΟΠΥΥ. Κάνοντας μια προβολή, βλέποντας πόσο αγοράζει τα νοσοκομεία και πόσο πληρώνει ο ΕΟΠΥΥ, θα έπρεπε αντί για 92 εκατομμύρια να δώσουμε 45 εκατομμύρια. Δηλαδή, αν αγοράζαμε τον ίδιο αριθμό από αυτά τα αναλώσιμα με τις τιμές που τα πληρώνουμε στα νοσοκομεία - και που και εκεί δεν έχουμε ελέγξει πλήρως ακόμη τις τιμές - δεν θα έπρεπε να δώσουμε 92 εκατομμύρια, θα έπρεπε να δώσουμε 45 εκατομμύρια. Αυτός είναι και ο λόγος που προχωρήσαμε φέτος στη μείωση - όχι σε αυτό το ύψος, βέβαια, γιατί θέλουμε να καλύψουμε και ανασφάλιστους - του ποσού που υπάρχει ως δαπάνη στον ΕΟΠΥΥ σε αυτό το πράγμα. Το ίδιο συμβαίνει σε πάρα πολλές κατηγορίες, διότι ο τρόπος με τον οποίο φτιαχνόταν ο ΕΚΠΥ παλαιότερα είναι ποιος έχει το πιο μεγάλο δόντι, το πιο μεγάλο «βύσμα» να περάσει μια διάταξη μέσα που να τον καλύπτει. Εμείς έχουμε βάλει επιστημονικές επιτροπές, επιτροπές του ΕΟΠΥΥ, έχουμε βάλει ανθρώπους να επεξεργαστούν και είμαστε στην τελική φάση. Για την ακρίβεια σε πολύ λίγες ημέρες μας το στέλνει ο Πρόεδρος του ΕΟΠΥΥ για να το δούμε και εμείς πριν αυτό μεταφραστεί σε υπουργική απόφαση. Η λογική είναι αυτή που σας είπα. Ως προς το πρώτο ερώτημα που λέτε, το οποίο δεν αφορά και πολλούς ασθενείς στην Ελλάδα και που έχουν σοβαρό πρόβλημα με την μυοκαρδιοπάθεια, που έχουν εμφυτευθεί συσκευές υποβοήθησης αριστεράς κοιλίας ή κάποιες άλλες τεχνικές κλπ., σκεφτόμαστε σαφώς να είναι σε αυτούς, οι οποίοι δεν θα πληρώνουν τα αναλώσιμα και ό,τι άλλο τους χρειάζεται. Για το δεύτερο ερώτημα που ρωτάτε, για το πάνω από 80% αναπηρία, για μηδενική συμμετοχή στα φάρμακα, αυτό ισχύει σε κάποιους, δεν ισχύει σε όλες τις κατηγορίες. Θα συμπληρωθούν αυτοί οι κατάλογοι με βάση τις εγγυήσεις τις οποίες θα δεχθούμε. Πάντως, η προσπάθειά μας είναι όλοι οι πραγματικά χρόνιοι και βαριά άρρωστοι, σαν ένα μέτρο κοινωνικού αντισταθμίσματος και όλου αυτού που τραβάει ο πληθυσμός αυτήν την περίοδο, να μπορούν να έχουν όσο το δυνατόν χαμηλότερο. Δεν ξέρω αν θα είναι μηδέν σε όλους ή εάν θα είναι 10%. Αυτό θα έρθει στην τελική μορφή που θα πάρει ο ΕΚΠΚΕ και θα υπάρξει και ένα χρονικό διάστημα διαβούλευσης. Αλλά κινούμαστε σε αυτήν την κατεύθυνση. Στο πρώτο σας απαντάω σίγουρα θετικά, στο δεύτερο, αναλόγως την κατηγορία και το είδος των υλικών.
Κύριε Ριζούλη, ορίστε, έχετε τον λόγο για τη δευτερολογία σας, για τρία λεπτά.
Θα ήθελα να κάνω μία διευκρίνιση, κύριε Πρόεδρε. Απλά, δεν το ανέφερα. Όντως, και ειδικά για την περίπτωση των ασθενών, που έχουν εξωτερική συσκευή υποβοήθησης - γι' αυτούς ουσιαστικά είναι η ερώτηση - , είναι δεκαπέντε άνθρωποι σε όλη την Ελλάδα, δεν είναι παραπάνω. Και ίσως για τους λόγους που είπατε, το 2012 δεν μπόρεσαν να μπουν μέσα και πραγματικά οι άνθρωποι ταλαιπωρούνται. Για τα υπόλοιπα, εντάξει, περιμένουμε γρήγορα να βγει ο νέος κατάλογος, οπότε ευχαριστώ.
Κι εγώ σας ευχαριστώ. Συνεχίζουμε με την ενδέκατη με αριθμό 942/6-6-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, με θέμα: «δραματική η κατάσταση στη Β΄ Παθολογική Κλινική Βόλου». Ορίστε, κύριε Μπουκώρε, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, σήμερα πέσαμε σε βαριά χαρτιά και σε βαριά ονόματα ερωτήσεων, αλλά ας δούμε και λίγο αυτήν την «ταλαιπωρημένη» ερώτηση για την Β' Παθολογική Κλινική του Νοσοκομείου Βόλου. Φαντάζομαι ότι θα έχετε ενημερωθεί ότι εκεί οι εργαζόμενοι όλων των βαθμίδων διαμαρτύρονται για συνθήκες και εικόνες τριτοκοσμικές. Γνωρίζετε ασφαλώς ότι το «Αχιλλοπούλειο Νοσοκομείο Βόλου» αποτελείται από δύο πτέρυγες, την υπερσύγχρονη και την παλιά πτέρυγα του Νοσοκομείου Βόλου. Δεν γίνεται λόγος βέβαια για την καινούργια πτέρυγα, αλλά για την παλιά, όπου στεγάζεται η Β' Παθολογική Κλινική. Τα όσα αναφέρω στην ερώτηση, κύριε Υπουργέ, δεν είναι δικά μου λόγια, είναι λόγια των εργαζομένων, τα οποία ενισχύονται και από το ενημερωτικό σημείωμα που απέστειλε στη διοίκηση του Νοσοκομείου Βόλου και ο πρώην συντονιστής της κλινικής. όπως καταλαβαίνετε, το πρόβλημα χρονίζει: Δίκλινα δωμάτια νοσηλείας έχουν μετατραπεί σε τρίκλινα, θυμίζουν σαρδέλες οι ασθενείς. Πρόσφατα χρειάστηκε να παρέμβει καρδιολόγος και γιατροί της κλινικής για ένα καρδιακό επεισόδιο ασθενούς, ο οποίος νοσηλευόταν και αρκεί να σας πω ότι δεν χωρούσαν τα μηχανήματα ανάνηψης και χρειαζόταν οι γιατροί να υπερπηδήσουν τα κρεβάτια. Το χειρότερο, όμως, κύριε Υπουργέ, είναι ότι οι μονόκλινοι θάλαμοι μόνωσης έχουν μετατραπεί σε δίκλινα δωμάτια νοσηλείας και πολλές φορές ασθενείς, οι οποίοι πάσχουν και από μεταδοτικά νοσήματα, μοιράζονται τα δωμάτια με άλλους ασθενείς, οι οποίοι φιλοξενούνται, σε αυτά τα κατά περίσταση δίκλινα δωμάτια. Υπάρχει μία τουαλέτα για όλο το προσωπικό σε αυτή την κλινική και για τους ασθενείς και για τους επισκέπτες. Δε νομίζω ότι αυτές είναι εικόνες, που τιμούν παρά την κρίση που μαστίζει τη χώρα, για ένα νοσηλευτικό ίδρυμα, το οποίο εξυπηρετεί εκατοντάδες χιλιάδες μόνιμους κατοίκους και χιλιάδες επισκέπτες, κυρίως κατά τους θερινούς μήνες. Θα επανέλθω με περισσότερα στοιχεία και στη δευτερολογία μου.
Παρακαλώ, κύριε Υπουργέ, έχετε τον λόγο.
Δεν τα λέτε όλα μαζί τα θέματα, για να απαντήσω σε όλα μαζί; Λοιπόν, κύριε Μπουκώρο, η ιστορία της Β' Παθολογικής, από ό,τι με ενημέρωσαν, είναι από τα ατοπήματα που έγιναν από την προηγούμενη διοίκηση και τα οποία καλούμεθα να επιλύσουμε και επιλύουμε, δηλαδή, για να λέμε λίγο την ιστορία, γιατί κάποια πράγματα δεν έπεσαν από τον ουρανό, έτσι; Ούτε έγιναν τους τελευταίους δύο - τρεις μήνες. Η Β΄ Παθολογική στεγάζεται στην παλιά πτέρυγα του νοσοκομείου. Σωστά; Προέρχεται από μια κλινική σαράντα ενός κλινών, η οποία μεταστεγάστηκε σε ανακαινισμένο τμήμα της παλιάς πτέρυγας. Η ανακαίνιση αυτή είχε γίνει μέσω ΕΣΠΑ. Η απόφαση για τη μεταφορά είχε παρθεί από το 2014 και μεταφέρθηκε στις 12-2-2015 με βάση την απόφαση της προηγούμενης διοίκησης, που συνέχιζε και τότε να διοικεί το νοσοκομείο. Υπήρχε μια διαφορά, ότι είχε τριάντα μια κλίνες το ανακαινισμένο, δηλαδή μια κλινική σαράντα ενός κλινών, την πήγαμε σε έναν καινούριο χώρο, μόνο που είχε τριάντα ένα κρεβάτια. Και τι ξεκίνησαν να κάνουν, λοιπόν, τότε, ακριβώς γιατί υπήρχε πίεση εισαγωγών; Άρχιζαν να κάνουν τα μονόκλινα δίκλινα, τα δίκλινα τρίκλινα, τα τρίκλινα τετράκλινα, για να απελευθερώσουν την πίεση που είχαν. Αυτό το πράγμα άρχιζε να αλλάζει, αφότου άλλαξε και η διοίκηση. Το πρώτο πράγμα που ξέρω εγώ ότι κάνουν, είναι ότι βγάζουν στη διασπορά ανθρώπους σε άλλες κλινικές. Αυτό συμβαίνει σε πολλά νοσοκομεία, που έχουν σαράντα οργανικές κλίνες, αλλά μπορεί να έχουν παραπάνω πίεση και προσπαθούν να βάζουν ασθενείς σε άλλες κλινικές. Επίσης, το άλλο που έχει πει η διοίκηση είναι να δοθούν επιπλέον στη Β΄ Παθολογική δέκα κλίνες από τη νυν Ψυχιατρική, η οποία είναι έναν όροφο πάνω από αυτήν, από ό,τι ξέρω, η οποία θα μεταφερθεί το φθινόπωρο στη νέα πτέρυγα, που ανακατασκευάζεται μέσω του προγράμματος «Ψυχαργώς» του ΕΣΠΑ. Τώρα, αυτό που λέτε για τη μια τουαλέτα δεν ισχύει, από ό,τι γράφει ο διοικητής εδώ. Είναι έντεκα απόλυτα λειτουργικές τουαλέτες, τις οποίες έχει η κλινική.
Σε άλλο όροφο αυτές.
Όχι, στην υπάρχουσα Β΄ Παθολογική υπάρχουν έντεκα τουαλέτες για το κοινό, οι οποίες είναι απόλυτα λειτουργικές. Αυτό, όσον αφορά την ιστορία της Β΄ Παθολογικής. Για τα υπόλοιπα περιμένω να σας απαντήσω και εγώ μετά.
Κύριε Μπουκώρε, έχετε τρία λεπτά δευτερολογία, παρακαλώ.
Ευχαριστώ, κύριε Πρόεδρε. Ειλικρινά, κύριε Υπουργέ, περίμενα αυτή την αναδρομή σας στο παρελθόν. Άλλωστε, για όλα φταίνε οι προηγούμενοι, κατά την άποψη που παγίως εκφράζετε εδώ στο Κοινοβούλιο. Είπατε, κύριε Υπουργέ, ότι δεν δημιουργήθηκαν όλα αυτά τα προβλήματα τους δύο, τρεις τελευταίους μήνες. Θέλω να σας θυμίσω, με όλο τον σεβασμό, ότι κυβερνάτε δύο, τρία χρόνια, όχι δυο, τρεις μήνες πια. Περνάει ο καιρός εύκολα, χωρίς να τον αντιληφθούμε, ξέρετε. Από εκεί και πέρα, είπατε για αυτή την αλλαγή χωροθέτησης που έγινε το 2014. Το 2015, το 2016, το 2017 αυτή η λαθεμένη εκτίμηση, όπως την καταδείξατε, θα μπορούσε να έχει διορθωθεί. Μιλάτε για έντεκα τουαλέτες. Σε άλλον όροφο είναι, κύριε Υπουργέ. Στον συγκεκριμένο όροφο υπάρχει μία τουαλέτα. Σας είπα ότι ο προηγούμενος συντονιστής της κλινικής, που συνταξιοδοτήθηκε, έκανε αναλυτική έκθεση προς τη διοίκηση με τα προβλήματα που αναφέρω, τα οποία καταμαρτυρούν εργαζόμενοι και ασθενείς ακόμα και σήμερα, τρία χρόνια μετά. Σας ρωτάω αν μελετάτε νέα χωροθέτηση της κλινικής και μου λέτε ότι θα δώσουμε δέκα κρεβάτια από την Ψυχιατρική, η οποία θα μεταφερθεί. Καταλαβαίνετε τι σημαίνει για τη νοσηλεία των ασθενών η πολυδιάσπαση μιας κλινικής που δέχεται μεγάλη πίεση, - το ξέρετε πολύ καλύτερα από μένα αυτό, έτσι; - το να είναι σε άλλους ορόφους, σε άλλες κλινικές. Το πώς θα συντονιστεί αυτό το έργο, δεν το γνωρίζει κανείς. Δεν μας είπατε, βεβαίως, τίποτα, κανένα στοιχείο για την αποκλιμάκωση αυτού του φαινομένου, που ανάγκασε…
Σας είπα.
Θα μας τα πείτε στη δευτερολογία σας, κύριε Υπουργέ. Δεν μας είπατε τίποτα για την αποκλιμάκωση αυτού του φαινομένου, που ανάγκασε γιατρούς, να δυσκολευτούν να προσεγγίσουν το καρδιολογικό περιστατικό που προέκυψε, την ανακοπή και παραλίγο να χαθεί ο άνθρωπος. Εσείς τι λέτε, κύριε Υπουργέ; Ότι ήρθα ξαφνικά εδώ να κάνω αντιπολίτευση; Εσάς σας τα λένε οι διοικήσεις με έγγραφα. Εμείς τα ζούμε στον τόπο μας, γιατί επισκεπτόμαστε και το νοσοκομείο και την κλινική και έχουμε αντίληψη του τι ακριβώς συμβαίνει και κάτω από ποιες συνθήκες εργάζονται γιατροί, νοσηλευτές και παραϊατρικό προσωπικό. Οι συνθήκες, λοιπόν, κύριε Υπουργέ, σας λέω ότι δεν είναι καλές και συγκρινόμενες με την ακριβώς διπλανή καινούρια πτέρυγα δεν έχουν καμμία σχέση. Αυτό το πολύ απλό σας λέω και δεν ήρθα με καμμιά αντιπολιτευτική διάθεση εδώ. Ήρθα να συζητήσουμε, μήπως πάρει τον δρόμο της επίλυσης ένα πρόβλημα που αφορά εκατοντάδες ασθενείς στο Νοσοκομείο του Βόλου και αφορά και τους εργαζόμενους, τους συναδέλφους σας τους γιατρούς, τους νοσηλευτές και το παραϊατρικό προσωπικό, που εργάζεται κάτω από πολύ δύσκολες συνθήκες. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Και σας λέω και τούτο, κύριε Υπουργέ: Δεν είμαι εγώ αρμόδιος για την επαναχωροθέτηση της κλινικής, αλλά εσείς και η διοίκηση. Οι διορισμένες, όμως, διοικήσεις, ξέρετε, δεν έχουν τον ρόλο να αναδεικνύουν τα προβλήματα. Πολλές φορές τα βάζουν κάτω από το χαλί, γιατί μετά ο Υπουργός ζητάει λύσεις και αποφάσεις και γιατί ο Υπουργός ζητάει έργο, εξαιτίας της πολιτικής πίεσης. Και αυτό, όλοι θέλουν να το αποφύγουν, γιατί ιεραρχούν διαφορετικά τα προβλήματα. Καταλαβαινόμαστε, νομίζω, κύριε Υπουργέ. Αυτό ίσχυε και στο παρελθόν. Αυτό ισχύει και τώρα. Εγώ σας λέω λοιπόν ότι στη νέα πτέρυγα στεγάζονται κλινικές, οι οποίες δεν παρέχουν νοσηλεία. Υπάρχει και τμήμα κλινικής με είκοσι κλίνες, οι οποίες δεν χρησιμοποιούνται, που γειτνιάζει με τις κλινικές που δεν παρέχουν νοσηλεία. Κάλλιστα, θα μπορούσατε να μελετήσετε το ενδεχόμενο μιας ριζικής επαναχωροθέτησης της Β' Παθολογικής Κλινικής, ώστε να προσφέρουμε καλύτερες συνθήκες εργασίας στους εργαζόμενους όλων των βαθμίδων, αλλά κυρίως καλύτερες συνθήκες νοσηλείας στους ασθενείς. Με αυτή τη διάθεση κατέθεσα το ερώτημα. Ευχαριστώ πολύ.
Σας ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Μπουκώρε, μακάρι να ήταν έτσι η διάθεσή σας. Αν ήταν έτσι η διάθεσή σας, θα είχατε αναγνωρίσει και μερικά πράγματα. Διότι εμείς δεν λέμε μόνο, «φταίτε οι προηγούμενοι». Όχι απλά φταίτε, αλλά διαλύσατε το σύμπαν. Από τότε μέχρι σήμερα, τα δύο χρόνια που κυβερνούμε, συγκεκριμένα στον Βόλο έχουμε διορθώσει τα εξής. Πρώτον, παραλάβαμε έναν προϋπολογισμό από κρατική χρηματοδότηση, από τη δική σας την Κυβέρνηση στα 9.200.000 ευρώ τον Γενάρη του 2015 και στις 31 Δεκεμβρίου του 2015 είχαμε δώσει μαζί με την έκτακτη επιχορήγηση 10.300.000 ευρώ. Το 2016, χρηματοδοτήσαμε με 9.800.000 ευρώ από το Γενικό Λογιστήριο και με 3.500.000 ευρώ από τον ΕΟΠΥΥ, για πρώτη φορά μετά από πάρα πολλά χρόνια. Φέτος, επειδή υπήρχε περίσσια ταμειακών διαθεσίμων από άλλα νοσοκομεία της υγειονομικής περιφέρειας, το Νοσοκομείο του Βόλου θα πάρει από τον κρατικό προϋπολογισμό, από το Γενικό Λογιστήριο του Κράτους 14.150.000 ευρώ. Ένα - μηδέν. Από το 2015 μέχρι σήμερα, στο Νοσοκομείο του Βόλου έχουν προσληφθεί το 2015, πέντε μόνιμοι γιατροί και πέντε επικουρικοί. Το 2016, έχουν προσληφθεί έξι μόνιμοι γιατροί και δέκα επικουρικοί. Το 2017, μέχρι τώρα έχουν προσληφθεί πέντε μόνιμοι γιατροί στο ΕΣΥ και τρεις επικουρικοί. Πόσο μας κάνει αυτό σαν άθροισμα, κύριε Μπουκώρο; Πόσο μας κάνει;
Αφού είχαν λήξει οι συμβάσεις των προηγούμενων. Όσοι είχαν φύγει ακριβώς.
Μας κάνει είκοσι επικουρικούς και δεκατέσσερις μόνιμους γιατρούς. Σε διαδικασία διορισμού είναι δύο επιμελητές Β' Παιδιατρικής, δύο επιμελητές Β' Ψυχιατρικής, ένας επιμελητής Β' Χειρουργικής, ένας επιμελητής Β΄ ΩΡΛ, ένας επιμελητής Β΄ Παιδοψυχιατρικής, ένας επιμελητής Β΄ Οφθαλμολογίας. Γι' αυτούς έχουν ολοκληρωθεί οι κρίσεις και είναι για να δημοσιευθούν στο ΦΕΚ. Είναι σε εκκρεμότητα για να γίνει κρίση για μια θέση μαιευτικού, γυναικολογικού, μια θέση διευθυντή αιματολογίας. Προκηρύσσουμε τώρα το 2017 άλλη μια θέση διευθυντή γαστρεντερολογίας. Αυτές είναι οι μόνιμες θέσεις και οι επικουρικοί ιατροί για το Νοσοκομείο του Βόλου που έγιναν τα τελευταία δυόμισι χρόνια. Μετρήστε πόσα χρόνια προηγούμενα είχε να γίνει πραγματική αιμοδότηση του νοσοκομείου.
Αυτός σας είπα εγώ; Εγώ σας ρώτησα για τις συνθήκες εργασίας και νοσηλείας.
Τρίτον, από το 2015 μέχρι σήμερα έχουν πάει στο Νοσοκομείο του Βόλου δεκατρία άτομα μόνιμο προσωπικό, έντεκα άτομα επικουρικό προσωπικό, σαράντα από τα σαράντα τρία άτομα από το πρόγραμμα το ΟΑΕΔ και άλλα πέντε άτομα με ατομικές συμβάσεις για κάλυψη επειγουσών αναγκών. Και είναι και άλλοι στη διαδρομή από τις προκηρύξεις που έρχονται. Αυτά έχουν γίνει. Όχι, θα γίνουν. Κάνετε την τρίχα τριχιά, κύριε Μπουκώρο.
Πηγαίνετε βόλτα να δείτε να δούμε τι ισχύει;
Σας απάντησα στην πρωτολογία μου. Πάλι τα ίδια θα λέω; Σας είπα, κάνουν διασπορά να μεταφέρουν.
Πηγαίνετε μια βόλτα να δείτε αν ισχύουν αυτά που λέτε εσείς ή αυτά που λέω εγώ.
Ηρεμήστε τώρα. Δεν σας συμφέρουν βέβαια αυτά που λέμε. Πάμε και σε ένα τελευταίο τώρα. Έχει υπογραφεί η έγκριση σκοπιμότητας, πρώτον, για το στεφανιογράφο που συνεννοηθήκαμε να μπει στον Βόλο και θα προχωρήσει η ένταξη στο ΕΣΠΑ, όπως επίσης κι ένα ακόμη ποσό. Αυτά δεν ήταν σίγουρα. Έγιναν σίγουρα με την Κυβέρνησή μας. Και υπάρχει κι ένα ποσό 762.000 ευρώ που αφορά εξοπλισμό χειρουργείων, εξοπλισμό παθολογο - ανατομικού, εξοπλισμό της ΜΕΘ, εξοπλισμό του ακτινολογικού, υπερηχοτομογράφο, τεχνική ελαστογραφίας, ακτινολογικό συγκρότημα ψηφιακό DR δύο ανιχνευτών. Επίσης, μέσα εδώ είναι και η χειρουργική τράπεζα που θα έλθει για τον στεφανιογράφο.
Δεν είναι αυτό το νόημα του κοινοβουλευτικού ελέγχου…
Απλά ήθελα να καταδείξω…
Κύριε συνάδελφε, δεν μπορείτε να πάρετε τον λόγο. Δεν γράφονται αυτά που λέτε.
Πώς; Μου απαντάει γενικά για τα νοσοκομεία!
Ο κύριος Υπουργός απαντάει όπως νομίζει. Τι να κάνουμε τώρα;
Είναι συγκεκριμένα τα ερωτήματα.
Μη χάνετε την ψυχραιμία σας.
Κύριε Υπουργέ, να τελειώνουμε, όμως, αν είναι δυνατόν.
Τελειώνω. Μου κάνετε μία ερώτηση για να μου πείτε ότι εκεί που γινόταν ο μαύρος χαμός κι η μαύρη τραμουντάνα, δεν ασχοληθήκαμε με μια κλινική που είχε σαράντα ένα κρεβάτια και πήρατε απόφαση να την πάτε στα τριάντα ένα και μετά αρχίσατε να βάζετε ράντζα για να μπορέσετε να καλύψετε την κίνηση. Την ίδια στιγμή σας αποδεικνύω με νούμερα τι έχουμε κάνει στο νοσοκομείο του Βόλου σε δύο χρόνια που δεν το είχατε κάνει τα προηγούμενα δεκαπέντε. Αυτή είναι η πραγματικότητα. Ευχαριστώ πάρα πολύ.
Κύριε Πρόεδρε, επί της διαδικασίας θα ήθελα ένα λεπτό.
Κύριε συνάδελφε, ξέρετε ότι ο Κανονισμός δεν δίνει αυτήν την δυνατότητα. Σας παρακαλώ πάρα πολύ.
Ο καθένας μπορεί να απαντάει ό,τι θέλει;
Μα, απάντησε με αυτόν τον τρόπο. Τι να κάνουμε τώρα; Κύριε Υπουργέ, σας ευχαριστώ. Κυρίες και κύριοι συνάδελφοι, θα αλλάξουμε λίγο τη σειρά. Θα προηγηθεί των ερωτήσεων στον Υπουργό Υγείας, η ερώτηση του κ. Κρεμαστινού στην κ. Παπανάτσιου, επειδή είναι η μόνη ερώτηση που έχει η κ. Παπανάτσιου, για να μην περιμένει. Επομένως, ακολουθεί η τρίτη με αριθμό 1027/14-6-2017 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, με θέμα: «Μέτρα ενίσχυσης της Οικονομίας της Δωδεκανήσου». Κύριε Κρεμαστινέ, έχετε τον λόγο για δύο λεπτά.
Κύριε Πρόεδρε, θα ήθελα να ρωτήσω την Υπουργό εάν η Κυβέρνηση προτίθεται να επανεξετάσει το φορολογικό καθεστώς του ΦΠΑ και τον φόρο νυχτερινής διαμονής στα νησιά του Αιγαίου και ιδιαιτέρως στα νησιά που είναι όμορα προς την Τουρκία, δηλαδή που έχουν ανταγωνισμό, τουριστικό. Αυτή είναι η βασική ερώτηση. Βέβαια, η ερώτηση αυτή βασικά στηρίζεται στο γεγονός ότι τα νησιά αυτά για να επιβιώσουν ακόμα και επί οθωμανικής κατοχής είχαν ειδικό φορολογικό καθεστώς. Κατά σύμπτωση μάλιστα χθες τηλεοπτική εκπομπή του «EURONEWS» είχε παρουσιάσει κατοίκους των νησιών οι οποίοι έλεγαν ότι τα προϊόντα φτάνουν σε αυτούς κατά 30% πιο αυξημένα εκτός ΦΠΑ, λόγω του ότι είναι νησιά και έχουν τη μεταφορά, σε σχέση με την υπόλοιπη Ελλάδα. Όμως, το ερώτημα δεν είναι ακριβώς η φορολογική δικαιοσύνη, αλλά είναι η ανταγωνιστικότητα. Ξέρετε ότι αυτή τη στιγμή στην Τουρκία υπάρχει η πολιτική κατάσταση που υπάρχει, όπου ακόμα και οι τουρίστες σκοτώνονται, έχουν σκοτωθεί. Το ίδιο συμβαίνει και στη Συρία φυσικά, το ίδιο και στο Ισραήλ, και στην Αίγυπτο μέχρι την Αλγερία. Όλα αυτά τα πράγματα σήμερα, ευτυχώς όσον αφορά τον τουρισμό και δυστυχώς για τους ανθρώπους, είναι ανταγωνιστικά για εμάς. Μπορούμε ακόμα να αντέξουμε. Αν, όμως, αυτές οι καταστάσεις βελτιωθούν, αντιλαμβάνεσθε ότι θα υπάρχει συρρίκνωση οικονομική και των νησιών και του τουρισμού, διότι οι αγορές αυτές που θα ανοίξουν θα προσφέρουν πολύ - πολύ φθηνότερα εξίσου καλά ξενοδοχεία, εξίσου καλό τουρισμό με τον δικό μας και εμείς πραγματικά με αυτό το καθεστώς, στο οποίο, δυστυχώς, έχουμε κατ' ανάγκη καταλήξει διότι είναι μέσα στο πλαίσιο των υποχρεώσεων που έχουμε προς αυτά που επέβαλε η τρόικα, θα έχουμε το πρόβλημα της άμεσης επιβίωσης των νησιών δεδομένου ότι οι κάτοικοι αυτοί, όντες πια σε ανεργία, θα μεταναστεύσουν μαζί με όλους τους άλλους που έχουν ήδη μεταναστεύσει στο εξωτερικό. Άρα, είναι θέμα επιβίωσης των νησιών και εθνικό θέμα - διότι αν φύγουν οι κάτοικοι, κάποιοι άλλοι θα κατοικήσουν εκεί - η αναθεώρηση αυτού του όλου θέματος, βρίσκοντας ισοδύναμα μέτρα, τα οποία η Κυβέρνηση πρέπει να προτάξει και να προβάλλει στην Ευρώπη.
Ευχαριστώ, κύριε συνάδελφε. Κυρία Υφυπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κατ' αρχάς, θα πρέπει να σημειώσω ότι αντίστοιχη ερώτηση έγινε από τον Βουλευτή κ. Μηταράκη και απαντήθηκε στη συνεδρίαση της Ολομέλειας της προηγούμενης Δευτέρας, στις 19-6-2017. Με τον ίδιον τρόπο θα απαντήσω και σ' εσάς σήμερα. Πράγματι, με τις διατάξεις του ν.4334/2015 και 4336/2015 προβλέφθηκε η σταδιακή κατάργηση των μειωμένων κατά 30% συντελεστών του ΦΠΑ στις περιοχές των νησιών του Αιγαίου μέχρι την 31-12-2016. Ωστόσο, θα σας υπενθυμίσω και πάλι ότι οι διατάξεις του ν.4336/2015 αποτέλεσαν δεσμεύσεις, προκειμένου να υλοποιηθεί η συμφωνία με τον Ευρωπαϊκό Μηχανισμό Σταθερότητας και να διασφαλιστεί η απρόσκοπτη χρηματοδότηση της χώρας και γι' αυτό άλλωστε ο συγκεκριμένος νόμος ψηφίστηκε από τη συντριπτική πλειοψηφία των Βουλευτών. Έχουμε επανειλημμένως τονίσει ότι η νομοθέτηση του μέτρου της κατάργησης των μειωμένων κατά 30% συντελεστών του ΦΠΑ στα νησιά αποτέλεσε για την Κυβέρνηση πολιτική αναγκαιότητα και όχι επιλογή στο πλαίσιο των απολύτως επιβεβλημένων παρεμβάσεων δημοσιονομικής προσαρμογής. Με την ανωτέρω ρύθμιση ακριβώς για να μην πληγούν άμεσα όλα μαζί τα νησιά του Αιγαίου, προβλέπονταν τρία στάδια κατάργησης του μειωμένου ΦΠΑ, αρχής γενομένης από 1-10-2015 μέχρι την οριστική κατάργηση από 1-1-2017. Συγκεκριμένα, από 1-10 στα νησιά Θήρα, Μύκονο, Νάξο, Πάρο, Ρόδο και Σκιάθο, από 1-6-2016 στα νησιά Σύρο, Θάσο, Άνδρος, Τήνο, Κάρπαθο, Μήλο, Σκύρο, Αλόννησο, Αντίπαρο και Σίφνο, ενώ για την Σκόπελο λόγω των φυσικών καταστροφών που υπέστη δόθηκε παράταση της εφαρμογής του νόμου για 1-1-2017. Από την 1-1-2017 θα επερχόταν και στα νησιά των ανατολικών συνόρων της χώρας. Ωστόσο, με τις διατάξεις του ν.4446/2016 ρυθμίστηκε η παραμονή τους στο μειωμένο κατά 30% συντελεστή ΦΠΑ μέχρι την 31-12-2017, ακριβώς λόγω της προσφυγικής κρίσης και των αρνητικών συνεπειών που έχουν υποστεί τα νησιά αυτά εξαιτίας του μεταναστευτικού ζητήματος. Συγκεκριμένα, το μέτρο αφορά τα νησιά των νομών Έβρου, Λέσβου, Χίου, Σάμου και Δωδεκανήσων πλην της Ρόδου και Καρπάθου, που ήδη είχαν υπαχθεί στον κανονικό συντελεστή ΦΠΑ. Η Ρόδος είχε υπαχθεί από 1-10 και η Κάρπαθος από 1-6-2016. Η επιλογή των νησιών αυτών έγινε με κύριο γνώμονα την ελάφρυνση των κατοίκων τους, αφού ήδη οι κοινωνίες αυτές σηκώνουν μεγάλο βάρος και παίζουν βασικό ρόλο στη διαχείριση των προσφυγικών ρευμάτων. Παράλληλα, βούληση της Κυβέρνησής μας είναι να θεσπιστούν κατάλληλα και στοχευμένα μέτρα για τη στήριξη της νησιωτικής Ελλάδας και να εφαρμοστούν ειδικές νησιωτικές πολιτικές σε αντίθεση με όσα έπρατταν οι κυβερνήσεις σας και οι συγκυβερνήσεις σας τόσα χρόνια περιορίζοντας την ασκούμενη νησιωτική πολιτική στην έκπτωση των συντελεστών ΦΠΑ. Όσον αφορά την επιβολή του φόρου διαμονής, αυτός επιβλήθηκε με τον ν.4289/2016 με εφαρμογή από 1-1-2018 σε ξενοδοχεία και ενοικιαζόμενα δωμάτια και διαμερίσματα. Πρόκειται για ένα πάγιο ποσό ανά ημέρα και ανά δωμάτιο μειωμένο κατά το ήμισυ σε περίπτωση διημέρευσης και το ύψος του καθορίζεται ανάλογα με τις παροχές και τον βαθμό πολυτέλειας του καταλύματος. Είναι προφανές ότι και αυτή η ρύθμιση δεν αποτέλεσε πολιτική επιλογή της Κυβέρνησης, αλλά αναγκαιότητα, προκειμένου να επιτευχθούν οι στόχοι της δημοσιονομικής προσαρμογής της χώρας μας. Θα πρέπει να σημειωθεί ότι σε κάθε περίπτωση το Υπουργείο Οικονομικών παρακολουθεί την αποτελεσματικότητα της ασκούμενης φορολογικής πολιτικής και αξιολογεί τα αποτελέσματα των ληφθέντων μέτρων.
Κυρία Υπουργέ, θα συνεχίσετε στην δευτερολογία σας.
Ολοκληρώνω, κύριε Πρόεδρε. Για παράδειγμα, με το άρθρο 72 του ν.4472/2017 απλοποιήθηκε ο τρόπος επιβολής του φόρου διαμονής στα ενοικιαζόμενα δωμάτια, αφού το ύψος αυτού πλέον δεν συναρτάται από την κατηγοριοποίηση των ενοικιαζόμενων δωματίων με βάση τα κλειδιά, αλλά θεσπίζεται μία ενιαία επιβάρυνση για όλα τα ενοικιαζόμενα δωμάτια και συγκεκριμένα 0,50 ευρώ ημερησίως. Θα πρέπει να σημειωθεί ότι κατόπιν διαπραγμάτευσης με τους θεσμούς, η διαμονή σε ξενοδοχεία και τουριστικά καταλύματα διατηρήθηκε σε χαμηλό συντελεστή ΦΠΑ 13% και 9% για τα νησιά, που μέχρι 31-12-2017 έχουν μειωμένο συντελεστή κατά 30%, με στόχο τη διατήρηση της ανταγωνιστικότητας του ελληνικού τουρισμού. Τέλος, με δεδομένους τους δημοσιονομικούς περιορισμούς της ελληνικής οικονομίας, εφόσον κριθεί αναγκαίο και εφικτό θα προβούμε σε περαιτέρω απαραίτητες νομοθετικές ρυθμίσεις με γνώμονα την κοινωνική δικαιοσύνη και τη βιώσιμη ανάπτυξη.
Κυρία Υπουργέ, ολοκληρώσατε.
Καταθέτω για τα Πρακτικά τα σχετικά έγγραφα.
Κύριε Κρεμαστινέ, έχετε τον λόγο.
Κύριε Πρόεδρε, καταλαβαίνω ότι η ερώτησή μου δεν απαντήθηκε. Η ερώτησή μου δεν έγινε για να ακούσω αυτά που ξέρω, αλλά εάν προτίθεται η Κυβέρνηση στο τέλος του χρόνου αυτού να προβεί σε αναθεώρηση της απόφασής της. Αυτή είναι η ερώτηση. Το δεύτερο που ήθελα να πω είναι το εξής: Όσον αφορά την επιβίωση των νησιών, το καθεστώς αυτό το εφάρμοσαν ήδη οι σουλτάνοι επί Οθωμανικής Αυτοκρατορίας, γιατί τα νησιά και τότε είχαν αδειάσει. Δεν έχουν οι άνθρωποι άλλο πόρο ζωής. Αυτό είναι ένα γεγονός αναμφισβήτητο. Σε ό,τι αφορά την ιστορία των τελευταίων χρόνων, και στο πρώτο και το δεύτερο μνημόνιο, σαφώς αναγραφόταν ό,τι ήταν και στο τρίτο. Όμως, οι εφαρμοστικοί νόμοι δεν είχαν έρθει στη Βουλή, διότι προφανώς βρέθηκαν ισοδύναμα μέτρα και η τρόικα συμφώνησε σε αυτά. Τι σημαίνει αυτό στην πράξη; Στην πράξη η πρότασή μου είναι να προτείνετε και πάλι ισοδύναμα μέτρα, όπως έγινε με το πρώτο και το δεύτερο μνημόνιο, που δεν ήρθε ο εφαρμοστικός νόμος στη Βουλή, και τα ισοδύναμα αυτά να εφαρμοστούν ούτως ώστε να υπάρξει ανάπτυξη. Διότι, όταν μιλάμε για ανάπτυξη και για τουριστική ανάπτυξη στα νησιά μας, αυτό εννοούμε, δηλαδή, να είναι ανταγωνιστικά με τα ξενοδοχεία της απέναντι πλευράς, της Τουρκίας. Και πρέπει να σας πω ότι ήδη από την Κω - δεν ξέρω εάν συνεχίζεται - έχουν κάνει στην απέναντι ακτή, στην τουρκική ακτή, Έλληνες επιχειρηματίες ξενοδοχεία για να γλιτώνουν προφανώς τον ΦΠΑ και αυτές τις νυχτερινές επιβαρύνσεις, μέσα στο πλαίσιο της ανταγωνιστικότητας. Εάν, λοιπόν, θέλουμε ο τουρισμός μας να είναι ανταγωνιστικός, πολύ περισσότερο όταν αλλάξουν οι κοινωνικοπολιτικές συνθήκες στην Τουρκία, στη Μέση Ανατολή, στην Αίγυπτο κ.λπ., πρέπει να ξαναδείτε αυτά τα πράγματα. Κατά συνέπεια, η ερώτησή μου είναι η εξής: Μετά το τέλος αυτού του χρόνου θα παραμείνει ως έχει το καθεστώς, όπως το είπατε πολύ σωστά και μου το αναγνώσατε, ή θα γίνει κάτι; Αυτό σας ρώτησα.
Ευχαριστούμε, κύριε συνάδελφε. Κυρία Υπουργέ, έχετε τον λόγο.
Δεδομένου ότι η κατάργηση της μείωσης του συντελεστή ΦΠΑ στα νησιά που πλήττονται από την προσφυγική κρίση έχει ανασταλεί μέχρι το τέλος του έτους, τυχόν παράταση της εφαρμογής του ευνοϊκού καθεστώτος θα κριθεί εκείνη τη χρονική στιγμή με βάση τα τότε δημοσιονομικά δεδομένα και τις πραγματικές συνθήκες και ανάγκες των συγκεκριμένων νησιών. Θα πρέπει, επιπλέον, να σημειωθεί ότι η οδηγία 2006/112 που ενσωματώνει τα δικαιώματα της Ελλάδας να εφαρμόσει καθεστώς ειδικών συντελεστών ΦΠΑ στα νησιά, λόγω της γεωγραφικής απομόνωσης και της απόστασης των νησιών από την ηπειρωτική Ελλάδα βρίσκεται ακόμη σε ισχύ. Και η Ελλάδα σε καμμία περίπτωση δεν απεμπολεί αυτό το δικαίωμά της. Θέλω να υπενθυμίσω και πάλι ότι η Κυβέρνηση διά μέσω του Πρωθυπουργού έχει ανακοινώσει την επεξεργασία αντισταθμιστικών μέτρων, που θα ισοσταθμίζουν τις απώλειες που υφίσταται ο μόνιμος κάτοικος των νησιών, από την κατάργηση του ειδικού καθεστώτος μειωμένων συντελεστών ΦΠΑ. Μάλιστα, το Υπουργείο Οικονομικών, σε συνεργασία με το γραφείο του αρμόδιου Υφυπουργού για θέματα νησιωτικότητας, μελετά και σχεδιάζει τη λήψη ειδικών οικονομικών μέτρων, άμεσα, για τους νησιώτες. Επιπλέον, ως προς τον φόρο διαμονής θα πρέπει να λάβουμε υπ' όψιν μας ότι η εφαρμογή του μέτρου θα ισχύσει από 1-1-2018 και επομένως για την επόμενη τουριστική περίοδο. Ως εκ τούτου, τα δημοσιονομικά αποτελέσματα και οι τυχόν επιπτώσεις του μέτρου θα φανούν στο τέλος του επόμενου έτους και τυχόν αναπροσαρμογή της νομοθεσίας θα συζητηθεί με βάση αυτά τα αποτελέσματα. Θα πρέπει, εξάλλου, να γνωρίζετε ότι ανάλογος φόρος επιβάλλεται από τα περισσότερα κράτη της Ευρωπαϊκής Ένωσης και επομένως, δεν τίθεται θέμα ανταγωνιστικότητας καθώς είναι και στη χώρα μας κοινή πρακτική. Όσον αφορά την ανταγωνιστικότητα με τη γείτονα χώρα, όπως πάρα πολύ σωστά προείπατε στην πρωτομιλία σας, η ασφάλεια της χώρας μας ενισχύει την ανταγωνιστικότητα. Νομίζω ότι οποιαδήποτε τυχόν αναπροσαρμογή που δεν θα αφορά μόνο τα ξενοδοχεία στα οποία αναφέρεστε, αλλά και όλα τα τουριστικά καταλύματα, θα μπορέσει να γίνει όταν τα δημοσιονομικά μας το επιτρέψουν. Και τότε θα επανεξεταστούν από το οικονομικό επιτελείο και από την Κυβέρνηση.
Ευχαριστώ, κυρία Υπουργέ. Κυρίες και κύριοι συνάδελφοι, ακολουθεί η πέμπτη με αριθμό 979/7-6-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ένταξη του εμβολίου κατά της μηνιγγιτοδόκοκκου οροομάδας τύπου Β΄ στο Εθνικό Σύστημα Εμβολιασμών. Κύριε Σαρίδη, έχετε τον λόγο.
Ευχαριστώ πάρα πολύ, κύριε Πρόεδρε. Κύριε Υπουργέ, στις 10 Νοεμβρίου του 2016 είχε κατατεθεί στο Υπουργείο σας για πρώτη φορά η επίκαιρη ερώτηση με αριθμό 192 όσον αφορά στην αναγκαιότητα για ένταξη του εμβολίου κατά της μηνιγγίτιδας τύπου Β΄ στο Εθνικό Σύστημα Εμβολιασμού λόγω των συνεχόμενων κρουσμάτων - ενίοτε θανατηφόρων - κυρίως στις παιδικές ηλικίες. Δεν απαντήθηκε ποτέ η συγκεκριμένη ερώτηση, η οποία είχε υποβληθεί ακριβώς λόγω θανάτου ενός παιδιού εκείνη την περίοδο. Παρ' όλα αυτά, όμως, στην πορεία απαντήσατε σε τέσσερις ερωτήσεις συναδέλφων που είχαν το ίδιο αντικείμενο, του κ. Δανέλλη, της κ. Μάρκου, του κ. Βλάση και του κ. Οικονόμου, όπου εκεί ουσιαστικά αναφέρατε ότι αν και καλώς το εμβόλιο είχε την άδεια κυκλοφορίας από τον ΕΟΦ και είχε χαρακτηρισθεί ασφαλές, αποτελεσματικό και ανοσογόνο, εντούτοις δεν μπορούσε να ενταχθεί στο Ελληνικό Σύστημα Εμβολιασμού καθ' όσον, όπως είπατε, δεν είχε αποδειχθεί η διάρκεια προστασίας του και η επίδρασή του στη φορεία και στην άμεση προστασία της κοινότητας. Αυτή τη στιγμή που μιλάμε - πριν από λίγες μέρες - είχαμε πάλι ένα θανατηφόρο περιστατικό παιδιού στην πόλη μας, στη Θεσσαλονίκη, που επανέφερε - έκανε επίκαιρη πάλι την ερώτηση και την έφερε ξανά στο προσκήνιο με έναν τρόπο τραγικό πλέον - την ανάγκη επανεξέτασης της πολιτικής σας για το αν και εφ' όσον αυτό το εμβόλιο θα πρέπει να μπει στο Εθνικό Σύστημα Εμβολιασμού. Με βάση, λοιπόν, τα παραπάνω, κύριε Υπουργέ, ερωτάσθε εάν προτίθεστε να επανεξετάσετε την πολιτική του Υπουργείου Υγείας απέναντι στο εμβόλιο της μηνιγγίτιδας τύπου Β΄ και να το εντάξετε στο Εθνικό Σύστημα Εμβολιασμού. Ευχαριστώ πολύ.
Ευχαριστώ, κύριε συνάδελφε. Ορίστε, κύριε Υπουργέ, έχετε τον λόγο.
Κύριε Σαρίδη, για να διευκρινίσουμε πώς ακριβώς λειτουργεί αυτή η διαδικασία, οφείλω να πω το εξής: Κατ' αρχάς, δεν αποφασίζει ο Υπουργός ποια εμβόλια εντάσσονται στο Εθνικό Πρόγραμμα Εμβολιασμών. Υπάρχει μια αρμόδια επιστημονική Επιτροπή, η Εθνική Επιτροπή Εμβολιασμών, στην οποία συμμετέχουν έγκριτοι παιδίατροι και λοιμωξιολόγοι, οι οποίοι έχουν πολύ καλή γνώση και των δεδομένων που υπάρχουν σε ευρωπαϊκό επίπεδο και των κατευθύνσεων του Παγκόσμιου Οργανισμού Υγείας, αλλά κυρίως των επιδημιολογικών δεδομένων της χώρας, με βάση τα οποία εισηγούνται στην εκάστοτε πολιτική ηγεσία ποια εμβόλια πρέπει κατά την άποψή τους να ενταχθούν στο πρόγραμμα. Υπάρχει, λοιπόν, κατ' αρχάς, ένα πολύ συγκροτημένο Εθνικό Πρόγραμμα Εμβολιασμών, το οποίο εφαρμόζεται ευτυχώς στη χώρα μας με πολύ μεγάλη επιτυχία. Τα ποσοστά εμβολιαστικής κάλυψης ειδικά του παιδικού πληθυσμού είναι πάρα πολύ μεγάλα. Ειδικά για το τριδύναμο εμβόλιο MMR φθάνουν στο 95%. Αυτό έχει δημιουργήσει μια πολύ μεγάλη ζώνη ανοσοποίησης στον πληθυσμό, με αποτέλεσμα φέτος ειδικά, που σε χώρες της Ευρώπης και λόγω της επιρροής του αντιεμβολιαστικού κινήματος κ.λπ. υπήρξε αναζωπύρωση κρουσμάτων ιδιαίτερα ιλαράς, στην πατρίδα μας να μη συμβεί αυτό. Όσον αφορά την αποζημίωση για το συγκεκριμένο εμβόλιο, για το οποίο ρωτάτε το Υπουργείο, θα σας πω τα εξής: Προϋπήρχε μία αρνητική απόφαση από την Εθνική Επιτροπή Εμβολιασμών. Όταν άνοιξε μια συζήτηση και υπήρξαν και παρεμβάσεις κυρίως από επαγγελματικούς συλλόγους παιδιάτρων - αυτό είναι αλήθεια - , αλλά και από κάποιους εκπροσώπους της επιστημονικής κοινότητας, που αναδείκνυαν την ανάγκη καθολικής κάλυψης του πληθυσμού, επαναφέραμε το ερώτημα στην Εθνική Επιτροπή Εμβολιασμών, η οποία με ομόφωνη εισήγησή της θεωρεί ότι δεν αποδεικνύεται από τα επιδημιολογικά δεδομένα της χώρας πως αυτό το εμβόλιο πρέπει να χορηγείται καθολικά στον παιδικό πληθυσμό. Υπάρχουν συγκεκριμένες ενδείξεις χορήγησης οι οποίες κυρίως αφορούν την ύπαρξη συγκεκριμένων περιπτώσεων ανοσοανεπάρκειας σε ένα παιδί - είτε μιας ανατομικής ή λειτουργικής ασπληνίας, είτε έλλειψη ορισμένων παραγόντων συμπληρώματος κλπ., για τις οποίες ενδείκνυται, είτε όταν υπάρχει, φυσικά, τεκμηριωμένη επιδημιολογική έξαρση. Αυτές οι συνθήκες, λοιπόν, ισχύουν κατά την Εθνική Επιτροπή Εμβολιασμών και αυτήν την εισήγηση ακριβώς έρχεται να εφαρμόσει ο Υπουργός και η πολιτική ηγεσία. Ενημερώνω ότι αντίστοιχη απόφαση καθολικής κάλυψης του παιδικού πληθυσμού γι' αυτό το συγκεκριμένο εμβόλιο - για άλλες ομάδες του μηνιγγιτιδόκοκκου υπάρχει κάλυψη - έχουν λάβει - και μάλιστα με πολύ περιοριστικούς όρους - μία ή δύο μόνο ευρωπαϊκές χώρες. Θεωρούμε, λοιπόν, ότι είναι αποδεκτή η εισήγηση της επιτροπής, ότι δεν συντρέχουν στη χώρα μας οι επιδημιολογικοί λόγοι και οι λόγοι δημόσιας υγείας που επιβάλλουν τη γενικευμένη, καθολική εμβολιαστική κάλυψη όλου του παιδικού πληθυσμού για το συγκεκριμένο εμβόλιο.
Ευχαριστούμε, κύριε Υπουργέ. Κύριε Σαρίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, έχετε την ευθύνη ενός σημαντικού Υπουργείου, την ευθύνη ενός εξαιρετικά κρίσιμου Υπουργείου, την ευθύνη ενός Υπουργείου που το κόστος πρόληψης σαφώς είναι πολύ χαμηλότερο από το κόστος θεραπείας, την ευθύνη ενός Υπουργείου που έχει να κάνει με ανθρώπινες ζωές. Θα μου επιτρέψετε να σας πω ότι δεν έχω μείνει ικανοποιημένος από την απάντησή σας, παρ' όλο τον σεβασμό που έχω προς το πρόσωπό σας, καθώς βρισκόμαστε πίσω από την απόφαση μίας επιστημονικής επιτροπής, την ίδια στιγμή που πολλοί φορείς της επιστημονικής κοινότητας μιλούν για την αναγκαιότητα του συγκεκριμένου εμβολίου. Όσον αφορά τις ευρωπαϊκές χώρες στις οποίες αναφερθήκατε, να σας πω ότι και στην Ιρλανδία και στο Ηνωμένο Βασίλειο και στην Ιταλία το συγκεκριμένο εμβόλιο καλύπτεται από το Εθνικό Σύστημα Υγείας των κρατών αυτών κατά 100%, ενώ σε πολλές άλλες ευρωπαϊκές χώρες καλύπτεται μερικώς, με κάποιο ορισμένο ποσοστό. Το ότι οι συνθήκες εδώ στην Ελλάδα είναι τέτοιες ώστε να μιλάμε για μη ύπαρξη επιδημίας, άρα από τη στιγμή που δεν έχουμε επιδημία δεν καθίσταται αναγκαίος ο εμβολιασμός των παιδιών κυρίως, συμπαθάτε με, αλλά αυτό δεν το κρίνω ως ένα σοβαρό επιχείρημα. Θα μου επιτρέψετε να μοιραστώ μαζί σας μία εμπειρία την οποία είχα στην Αίθουσα αυτήν με τον Αναπληρωτή Υπουργό Υγείας, τον κ. Πολάκη, πριν από έναν χρόνο περίπου, σε μία συζήτηση η οποία είχε γίνει για την ακύρωση του διαγωνισμού των ενενήντα δύο ασθενοφόρων του ΕΚΑΒ, που ήταν να πάρουμε. Τότε είχε υποστηρίξει ο κ. Πολάκης - παρ' όλο που θα έπρεπε να ήταν λίγο πιο προσεκτικός στα λόγια του - ότι κανένα θανατηφόρο περιστατικό δεν θα συμβεί λόγω της έλλειψης των ασθενοφόρων εκείνων. Αυτή τη στιγμή, στη Νέα Σκιώνη Χαλκιδικής δημοσιεύματα λένε ότι μία γυναίκα έχασε τη ζωή της γιατί ουσιαστικά το πλησιέστερο ασθενοφόρο ήταν πενήντα χιλιόμετρα μακριά. Δεν είναι επί του παρόντος να το συζητήσουμε. Οι αρμόδιοι θα δουν την αλήθεια. Εγώ έχω υποβάλλει επίκαιρη ερώτηση στο Υπουργείο σας για το συγκεκριμένο θέμα και θα την αξιολογήσουμε όταν έρθει η στιγμή. Γιατί, όμως, τα λέω αυτά; Τα λέω αυτά γιατί, χωρίς να θέλω να γίνω λαϊκιστής, μία ανθρώπινη ζωή σαφώς αξίζει πολύ περισσότερο από πολλά πράγματα. Και στην επίκαιρη ερώτηση που είχα κάνει τότε, κατάλαβα ότι το πρόβλημα με τα ασθενοφόρα είναι το δημοσιονομικό κόστος. Αυτή τη στιγμή αντιλαμβάνομαι ότι το πρόβλημα με τα εμβόλια είναι το δημοσιονομικό κόστος και γι' αυτό δεν μένω ικανοποιημένος από την απάντηση που μου δίνετε, κύριε Υπουργέ. Ευχαριστώ πολύ.
Κύριε Υπουργέ, έχετε τον λόγο.
Κύριε Σαρίδη, κάνετε λάθος. Σας το λέω ειλικρινά. Εγώ προσωπικά κάλεσα τα μέλη της Εθνικής Επιτροπής Εμβολιασμών, παραμονές της τελικής απόφασης, και τους είπα ότι εάν η βιβλιογραφία, εάν τα διεθνή guide lines, εάν η επιστημονική τεκμηρίωση επιβάλει να καλύψουμε όλο τον παιδικό πληθυσμό της χώρας με το συγκεκριμένο εμβόλιο, θα μου το εισηγηθείτε και η πολιτεία θα κάνει ό,τι χρειάζεται για να το καλύψει. Αυτή ήταν η τοποθέτησή μου. Σας λέω ότι ήταν ομόφωνη η εισήγηση, ότι δεν απαιτείται με βάση τα επιδημιολογικά στάνταρς της χώρας. Κατά την άποψή μου οφείλουμε να το σεβαστούμε. Εγώ προσωπικά μπορεί να είμαι γιατρός, μπορεί ενδεχομένως να έχω προσωπική άποψη για το θέμα, όμως η επιστημονική αυτή επιτροπή οφείλει να προφυλάσσει τον οποιοδήποτε Υπουργό από λανθασμένες επιλογές. Είδατε ότι δεν προέταξα το δημοσιονομικό ζήτημα, παρά το γεγονός ότι το συγκεκριμένο εμβόλιο είναι πανάκριβο, είναι σχεδόν το 50% του budget όλων των εμβολίων της χώρας. Όπως αντιλαμβάνεστε, μία τέτοια απόφαση δεν μπορεί να ληφθεί ελαφρά τη καρδία. Πραγματικά, όμως, είπαμε ότι αυτό που προέχει είναι να καλύψουμε τις πραγματικές ανάγκες. Σήμερα δίνουμε μία μάχη, με έναν πολύ περιορισμένο προϋπολογισμό για τα φάρμακα και τα εμβόλια, εξαιτίας μνημονιακών δεσμεύσεων και δημοσιονομικών στόχων που έχουν τεθεί, ώστε να καλύψουμε με καθολικό και ισότιμο τρόπο και ανεξάρτητα από την ασφάλιση όλες τις ανάγκες των παιδιών αυτής της χώρας. Αυτό είναι το μέλημά μας. Παρακολουθούμε τις διεθνείς επιστημονικές εξελίξεις. Παρακολουθούμε αυτά που λέει ο Παγκόσμιος Οργανισμός Υγείας. Νομίζω ότι αυτή τη στιγμή η χώρα μας είναι μία χώρα που τηρεί τα ευρωπαϊκά υγειονομικά στάνταρς και κανείς δεν την έχει εγκαλέσει για το αντίθετο. Αντιλαμβάνομαι πως όταν υπάρχουν κρούσματα ή περιστατικά με δυσμενή κατάληξη, υπάρχει μία ευαισθησία στην κοινή γνώμη. Παρακαλώ, όμως, πάρα πολύ, ιδιαίτερα τις πολιτικές δυνάμεις και τους εκπροσώπους στο Ελληνικό Κοινοβούλιο, να υιοθετούν με πολύ περίσκεψη τέτοιου είδους αιτήματα.
Ευχαριστούμε, κύριε Υπουργέ. Προχωρούμε στην έκτη με αριθμό 1005/12-6-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας, με θέμα «Θα πληρώσουν οι επώνυμοι τα νοσήλια;». Κύριε Νικολόπουλε, έχετε τον λόγο για δύο λεπτά.
Ευχαριστώ, κύριε Πρόεδρε. [[Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν μπορώ να αποφύγω τον πειρασμό, ακούγοντας τον Υπουργό, να σκεφθώ τα έντεκα εκατομμύρια εμβόλια που αγόρασε αυτή η χώρα. Πού είναι αυτά τα εμβόλια; Ακόμα, λέει, είναι αποθηκευμένα. Εμείς τα πληρώσαμε. Εκείνοι που έπρεπε να απολογούνται, καμαρώνουν. Ναι, κύριοι συνάδελφοι, έντεκα εκατομμύρια εμβόλια! Από την άλλη, κύριε Πρόεδρε, δεν μπορώ, επίσης, να μην πω ότι και η δική μου η χαρά - και φαντάζομαι όλων των πολιτών που και σήμερα παρακολουθούν τη Βουλή - είναι μεγάλη μετά την εξιχνίαση της υπόθεσης με τα κλεμμένα ιατρικά μηχανήματα. Και το λέω, γιατί όντως νομίζω ότι οι πολίτες από εμάς και από τον Κοινοβουλευτικό Έλεγχο περιμένουν να παίρνουν τέτοιες χαρές. Το ίδιο, κύριε Υπουργέ, θέλω να παρακαλέσω να κάνετε για την κ. Θεοχαροπούλου Ελευθερία. Δεν την ξέρω. Η κ. Θεοχαροπούλου γνώριζε ότι σήμερα θα γίνει αυτή η ερώτηση. Τις έκοψαν τα δύο πόδια στο «Ερρίκος Ντυνάν» και τα δικαστήρια αποφάσισαν ότι πρέπει να αποζημιωθεί. Και «κάνουν το παγόνι», ποιοι; Τα καταθέτω και τα δύο για εκείνους που θέλουν ενδεχομένως να ενημερωθούν από τα Πρακτικά. [[Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κάνουν, λοιπόν, το «παγώνι» αυτοί που δεν πάνε να ζητήσουν να πληρώσουν οι επώνυμοι, οι μεγαλοσχήμονες που φέσωσαν, κύριε Πρόεδρε, το «Ερρίκος Ντυνάν» με εκατομμύρια. Ξέρετε, κύριε Πρόεδρε, είναι φοβερό να μην υπάρχει ντροπή και «πέτσα». Μου έλεγε ο συνάδελφος μου τώρα ότι θυμάται πως οι μανάδες μεγάλωσαν τα παιδιά τους, αλλά και οι δάσκαλοί μας, λέγοντας: «Στον έρανο του Ερυθρού Σταυρού, όταν βρεθείτε μπροστά, να δώσετε μισό ευρώ». Και σήμερα άκουσαν ότι η κόρη μιας πολιτικού, η εγγόνα ενός πολιτικού τζακιού, πήρε 300.000 ευρώ! Δηλαδή, φανταστείτε εξακόσιες χιλιάδες μαθητές να έδιναν από μισό ευρώ για να πάρει αυτή. Το ίδιο έχουμε κι εδώ. Εδώ, λοιπόν, έχουμε μια κατάσταση, την οποία θα καταθέσω, για εκείνους που κάνουν ότι δεν ξέρουν και για τον Υπουργό. Γιατί ακούσαμε, επίσης, κύριε Πρόεδρε, σήμερα εδώ, στη συνεδρίαση, ότι έχει υποχρέωση ο κάθε πολίτης - μα, προπαντός, ο Υπουργός - που θα ακούσει ότι έγιναν παράνομες πράξεις που ζημίωσαν το δημόσιο, να σιωπά. Έτσι, εγώ θα σταματήσω, θέτοντας το ερώτημα στον κύριο Υπουργό: Κύριε Υπουργέ, είμαι σίγουρος ότι θα μάθατε γι' αυτόν τον κατάλογο των τζαμπατζήδων που είναι μέσα πολιτικοί, πέντε, έξι από το «MEGA», είναι ανώτατοι δικαστές, αρεοπαγίτες. Και δεν πήγαν να πληρώσουν ούτε τότε που ήταν κοινωφελές το ίδρυμα. Γιατί εκεί τώρα στην εξεταστική επιτροπή λέει: «Είναι ανώνυμη εταιρεία;», «Είναι ιδιωτική;» «Είναι δημόσιου;». Ούτε μάθαμε για την εταιρεία των υιών Σιούφα που έχει αναλάβει, λέει, να εισπράξει - πόσα λέτε; -24 εκατομμύρια. Είναι λίγα 24 εκατομμύρια ευρώ; Ποιοι μπορεί να είναι αυτοί οι άποροι; Κύριε Πρόεδρε, φθάνει ένα παράδειγμα. Βλέπω στην κατάσταση το όνομα Δαλακούρας. Αυτό μπορεί να μην σας λέει τίποτα, αλλά θα καταθέσω στοιχεία μαζί με όλα τα ονόματα, για να δείτε γιατί δεν πρέπει να περιμένετε την εξεταστική επιτροπή, αλλά πρέπει να τα στείλετε τώρα. Και αυτό είναι το ερώτημα, κύριε Υπουργέ. Εδώ έχω μια αγοραπωλησία του κ. Δαλακούρα από τον Ερυθρό Σταυρό, του απόρου, δηλαδή, Δαλακούρα! Ακούστε, του απόρου! Λέει ότι ο Δαλακούρας πήρε 77 εκατομμύρια του Ράλλη το κληροδότημα στην ακαδημίας και Βουκουρεστίου. Θα το καταθέσω και αυτό. Ελληνικός Ερυθρός Σταυρός. Ήταν άπορος αυτός που δεν του τα πήρατε; Μήπως η οικογένεια Μητσοτάκη, που πήγαν εκεί δωρεάν, είναι άπορη; Μήπως η οικογένεια Σημίτη είναι άπορη; Θέλετε να δούμε μαζί και να διαβάσουμε…
Κύριε Νικολόπουλε, στη δευτερολογία, παρακαλώ. Είμαστε στα πέντε λεπτά.
Ναι, τελειώνω. Και ο κ. Μαρτίνης είναι άπορος φαίνεται. Σας καταθέτω, λοιπόν, εδώ τη λίστα - δημοσιεύτηκε και την Κυριακή στην εφημερίδα «DOCUMENTO» - για να μην πείτε ότι ενδεχομένως δεν την έχετε και γι' αυτό δεν την στείλατε, όπως οφείλετε, φαντάζομαι, να τη στείλετε. Κι έχει πολλά ονόματα, λοιπόν, εδώ.
Κύριε Νικολόπουλε, στη δευτερολογία σας. Άλλωστε, κατατίθενται αυτά και υπάρχουν προς χρήση.
Ναι, κύριε Πρόεδρε, συγγνώμη. Καλομελέτα κι έρχεται.
Ευχαριστώ πολύ.
Θέλω, για να μην θεωρηθεί ότι είπα μόνο πέντε - έξι ονόματα, να μου επιτρέψετε, κύριε Υπουργέ, αν εσείς δεν μας πείτε τι έχετε κάνει όλες αυτές τις μέρες, τη δευτερολογία να την αφιερώσω διαβάζοντας τον κατάλογο των εντιμοτάτων αυτών που θέλουν…
Θα τα καταθέσετε αυτά.
Ευχαριστώ, κύριε Πρόεδρε.
Ευχαριστώ. Τον λόγο έχει ο κύριος Υπουργός.
Κύριε Νικολόπουλε, το θέμα είναι γνωστό και τώρα πλέον επίσημα η Βουλή, μέσα από μια θεσμική διαδικασία, διερευνά όλες τις πτυχές του. Η υπόθεση του «Ερρίκος Ντυνάν» είναι μια υπόθεση που για τους παροικούντες την Ιερουσαλήμ εδώ και πάρα πολλά χρόνια ήταν μια εικόνα μιας φαύλης διαχείρισης ενός νοσοκομείου υψηλότατου επιπέδου, το οποίο ήταν νομικό πρόσωπο ιδιωτικού δικαίου, αλλά είχε κοινωφελή χαρακτήρα. Εξαιτίας ακριβώς αυτής της φαύλης διαχείρισης, η οποία γινόταν κατά την άποψή μας με την πολιτική ανοχή και συγκάλυψη διαχρονικά πολιτικών ηγεσιών και κυβερνήσεων, οδηγήθηκε στη χρεοκοπία και τελικά στην εκποίησή του σε έναν ιδιώτη και μάλιστα - απ' ό,τι φαίνεται - έναντι ευτελούς τιμήματος. Αυτή, λοιπόν, είναι η ιστορία. Προφανώς, η μη πληρωμή νοσηλίων από επωνύμους ήταν μια πτυχή αυτής της υπόθεσης, μαζί με πάρα πολλά άλλα στοιχεία κακοδιαχείρισης, πελατειακής λογικής, παράνομων συναλλαγών, ανομιών σε σχέση με τις προμήθειες, κλπ. Σ' αυτή τη φάση ξέρετε πάρα πολύ καλά ότι το Υπουργείο Υγείας δεν έχει εποπτικό και ελεγκτικό ρόλο στο ιδιωτικό πλέον νοσοκομείο «Ερρίκος Ντυνάν», παρά μόνον όσον αφορά την καθ' αυτό άσκηση του ιατρικού και νοσηλευτικού έργου και τα στάνταρς τα οποία οφείλει να τηρεί, όσον αφορά την παροχή υπηρεσιών υγείας. Παρ' όλα αυτά και με αφορμή την ερώτησή σας, απευθυνθήκαμε στη διοίκηση του νοσοκομείου, στο διοικητικό συμβούλιο, το οποίο μας ενημέρωσε ότι έχει κάνει δυο κινήσεις. Η μια είναι αυτή στην οποία αναφερθήκατε ήδη κι εσείς, ότι δηλαδή ανέθεσε σε μια δικηγορική εταιρεία την αναζήτηση όλων των χρηματικών απαιτήσεων, των παλαιών, των τρεχουσών και των μελλοντικών, απ' ό,τι λέει…
Σε ποια εταιρεία, κύριε Υπουργέ;
Στην εταιρεία με την επωνυμία «ΣΙΟΥΦΑΣ ΚΑΙ ΣΥΝΕΡΓΑΤΕΣ», δικηγορική εταιρεία». Μιλάμε, λοιπόν, για τις απώλειες που προέρχονται απ' αυτή τη λειτουργία του νοσοκομείου, δηλαδή από τη μη καταβολή των οφειλομένων νοσηλίων από διάφορους επώνυμους ή ανώνυμους που νοσηλεύτηκαν στο νοσοκομείο σε ένα βάθος πολλών χρόνων. Το δεύτερο που έχει αποφασίσει το διοικητικό συμβούλιο να κάνει είναι να καταθέσει ενώπιον του ειδικού ανακριτή παράσταση πολιτικής αγωγής σε βάρος του πρώην Προέδρου του Διοικητικού Συμβουλίου, του Ανδρέα Μαρτίνη, για τη ζημιά που υπέστη το Ίδρυμα. Αυτή είναι η ενημέρωση που έχουμε από την πλευρά της διοίκησης του νοσοκομείου. Αυτό το οποίο αντιλαμβάνομαι, όταν έρχεται μια τέτοια υπόθεση στο φως της δημοσιότητας, είναι ότι η απαίτηση της κοινωνίας κατ' αρχήν είναι να αποδοθούν ευθύνες, είτε πολιτικές είτε ενδεχομένως και ποινικές. Αυτό είναι αντικείμενο της εξεταστικής επιτροπής, η οποία το διερευνά αυτήν την περίοδο και απ' ό,τι φαίνεται υπάρχει πολύ μεγάλο ενδιαφέρον. Απ' ό,τι ξέρω, κι εσείς ο ίδιος είστε μέλος της επιτροπής και, άρα, έχετε πρωτογενώς την εικόνα. Όμως, σαφώς υπάρχει και ένα αίτημα αποκατάστασης του αισθήματος δικαίου και, άρα, της υποχρέωσης κάποιων οι οποίοι είχαν ίδιον οικονομικό όφελος από μια τέτοιου τύπου διαχείριση, να καταβάλουν αυτό που τους αναλογεί. Νομίζω ότι από την πλευρά του διοικητικού συμβουλίου του ιδρύματος πλέον, αυτού του νομικού προσώπου ιδιωτικού δικαίου, έχει κινηθεί αυτή η αναζήτηση και είναι σε εξέλιξη. Αυτό που μπορούμε να κάνουμε, ενδεχομένως, είναι να επανέλθουμε για να δούμε την πρόοδο αυτής της διαδικασίας. Ξέρετε πολύ καλά ότι το Υπουργείο Υγείας ούτε επιχορηγεί ούτε επιχορηγούσε στο παρελθόν το συγκεκριμένο νοσηλευτικό ίδρυμα. Μ' αυτήν την έννοια δεν τεκμαίρεται δημοσία ζημία από τη μη καταβολή αυτών των νοσηλίων. Όμως, σαφέστατα αυτό δημιούργησε μια μαύρη τρύπα στη διαχείρισή του, που οδήγησε, μαζί με όλα τα άλλα, στην τελική χρεοκοπία του ιδρύματος και άρα στην απώλεια ενός νοσοκομείου που ήταν με την ευρύτερη έννοια στη λειτουργία του δημοσίου συμφέροντος. Άρα θεωρώ ότι υπάρχει πρόβλημα. Στο πλαίσιο του ρόλου του Υπουργείου, μπορούμε να παρακολουθήσουμε την υπόθεση και αν έχουμε κάποια στοιχεία νεότερα, να τα φέρουμε σε γνώση της Εθνικής Αντιπροσωπείας.
Ευχαριστούμε. Κύριε συνάδελφε, έχετε τον λόγο.
Κύριε Πρόεδρε, αυτό, λοιπόν, που ακούσαμε σήμερα θα δείτε αύριο ότι θα είναι αυτό που θα επαναλάβουν εκείνες οι πολιτικές δυνάμεις μέσα στην εξεταστική επιτροπή, που, ενώ ψήφισαν ομόφωνα να γίνει η εξεταστική επιτροπή, τώρα λένε «εμείς τι δουλειά έχουμε μεταξύ δύο ανωνύμων εταιρειών, της Τραπέζης Πειραιώς και μιας ανωνύμου εταιρείας που είναι το Ερρίκος Ντυνάν;». Το είπε σήμερα ο κύριος Υπουργός. Ειλικρινά δεν το περίμενα. Όμως, δεν έχω χρόνο να κάνω περισσότερα σχόλια. Δεν ήταν, λέει! Μπα! Δεν ήταν δημοσίου και διόριζε ο Υπουργός! Δηλαδή στου Αποστολόπουλου διορίζει διοικητικό συμβούλιο; Έχει μειωμένο ΦΠΑ το «Ιατρικό Κέντρο», το «Metropolitan»; Δεύτερον, ο κ. Μαρτίνης είναι φυλακή - το ξέρετε - και γιατί έχασε το νοσηλευτικό ίδρυμα, το κοινωφελές, όπως λέγεται, νοσηλευτικό ίδρυμα, αυτά τα 24 εκατομμύρια. Πήγε και για αυτό. Δεν είναι μόνο γιατί του βρήκαν στους λογαριασμούς τα 3,5 εκατομμύρια. Οι μανδαρίνοι του Υπουργείου Υγείας ακούσαμε σήμερα ότι δεν ξέρουν ότι είναι και για αυτό. Γιατί αν ήξεραν ή αν το ξέρουν, δεν θα μπορούσαν να πουν ότι όλοι αυτοί οι δωρεολήπτες, όλοι αυτοί που πήραν το δωράκι της τζάμπα νοσηλείας, συμμετείχαν ως ηθικοί αυτουργοί και ως αποδέκτες. Όμως, φαίνεται ότι έχουν και εκείνοι τη φωλιά τους λερωμένοι, όχι ο Υπουργός. Θέλω να το πιστεύω και θα αποδειχθεί αν ο Υπουργός σήμερα θα κάνει εκείνα που πρέπει, γιατί βεβαίως ελέγχονται. Και αυτό λέει ένα εκ των ερωτημάτων μου σήμερα, κύριε Πρόεδρε. Στείλανε οι αρμόδιοι τότε του νοσοκομείου και οι ελεγκτές ήλεγξαν σε όλους αυτούς ειδοποιητήρια; Να μας τα δείξουν. Κίνησαν τις νόμιμες διαδικασίες; Να πάνε στα δικαστήρια. Μιλάμε για 24 εκατομμύρια. Και ποιοι ήσαντε αυτοί; Μήπως αυτοί ήσαντε στο νιτερέσο, στο νταραβερτζιλίκι που είχε αναπτύξει ο Μαρτίνης με όλους αυτούς, με όλο το πολιτικό κατεστημένο και το οικονομικό; Αυτό δεν είναι πρόκληση; Κόψανε της αλληνής τα πόδια και λέει «δεν σου δίνουμε» - σας είπα πριν λίγο - «τα λεφτά». Λέει το Υπουργείο «δεν έχουμε λεφτά». Μάλιστα! Αλλά είχαμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ακούστε, κύριε Πρόεδρε. Μολυβιάτη, και δεν πάει να πληρώσει. Μητσοτάκη, δεν πάει να πληρώσει. Μαρτίνης και Μαρτίνη, δεν πάνε να πληρώσουν. Βρούτσης, δεν πάει να πληρώσει. Καψής, δεν πάει να πληρώσει. Βενιζέλος, δεν πάει να πληρώσει, ο μπαμπάς του. Η κ. Γεννηματά, δεν πάει να πληρώσει. Η κ. Μπακογιάννη, δεν πάει να πληρώσει. Ο κ. Μπίμπος, δεν πάει να πληρώσει. Ε, κύριε Αθανασίου! Ο κ. Σημίτης. Ο κ. Γριβέας. Σας λέω από εκείνα που θα πρέπει να δείτε γιατί δεν ενοχλούνται, όπως ενοχλούνται οι πολίτες, κύριε Υπουργέ. Μήπως και αυτοί που σας είπαν σήμερα να πείτε αυτά είναι στις καταστάσεις αυτές και τους καταλόγους αυτούς; Μήπως έχουν πάρει και αυτοί τα δωράκια τους από τον κ. Μαρτίνη; Γιατί ακούστε, κύριε Πρόεδρε, ο κ. Μαρτίνης μας είπε - για να το ακούσει ο ελληνικός λαός - προχθές στην επιτροπή «δεν πήγαινα εγώ στους πολιτικούς, εκείνοι ερχόσαντε και μου λέγανε να κάνω αυτό και εκείνο». Θα δείτε εδώ και στους καταλόγους. Δεν περιμένω να το δούμε στις εφημερίδες, ούτε περιμένω να το δούμε στις τηλεοράσεις, γιατί αν και έστειλε γράμμα η εξεταστική επιτροπή στο ΕΣΡ και λέει «γιατί καθόλου δεν ενημερώνεται ο κόσμος για αυτό;», δεν πήραμε καμία απάντηση. Πιστεύω, λοιπόν, κύριε Υπουργέ, ότι, παίρνοντας και τις καταστάσεις που τώρα θα καταθέσω, δεν θα περιμένετε, όταν η εξεταστική επιτροπή τελειώσει. Άλλωστε, ακούγοντας σήμερα τους Υπουργούς που είπαν προ δύο ωρών από εκεί ότι πρέπει ο καθένας από εμάς, όταν έχει τέτοια στοιχεία, αμέσως να τα πηγαίνει στον εισαγγελέα, εγώ θα τα πάω στον εισαγγελέα για όλους αυτούς που χρωστούν και δεν πηγαίνουν να πληρώσουν και που προφανώς, πριν καν πωληθεί στην Τράπεζα Πειραιώς, κάποιοι άλλοι πλήρωσαν τον λογαριασμό για αυτούς που ήθελαν και σουίτα και λουξ. Και τέλος, μαζί…
Κύριε συνάδελφε, να ολοκληρώνετε.
Ναι, κύριε Πρόεδρε, ολοκληρώνω, αν και σήμερα είδατε ότι αφέθηκε ο κοινοβουλευτικός έλεγχος σε μια μεγαλύτερη χρονική δυνατότητα και πιστεύω ότι δεν υπάρχουν πρώτης και δεύτερης κατηγορίας εδώ συνάδελφοι. Άλλωστε, το κάνετε πολλές φορές για μένα και σας ευχαριστώ.
Όχι, δεν υπάρχουν. Έχετε δίκιο, κύριε Νικολόπουλε.
Δεν έχω κανένα παράπονο.
Απλώς και με βάση την πρωτολογία του κυρίου Υπουργού, στη δευτερολογία του δεν πρόκειται να αναφερθεί σε αυτά που λέτε, γιατί είπε ότι δεν έχει αρμοδιότητα να το ψάξει. Άρα, μήπως είναι η συζήτηση λίγο άδικη και ακούγονται ονόματα χωρίς να υπάρχουν απαντήσεις; Με όλο το σεβασμό σάς το λέω.
Κύριε Πρόεδρε, να σας πω. Η Αντιπολίτευση έλεγε πριν δυο ώρες στην Κυβέρνηση ότι δεν είχε αρμοδιότητα και η Κυβέρνηση έλεγε από εκεί ότι είχαν και παραείχαν οι Υπουργοί αρμοδιότητα όχι μόνο για το αντικείμενό τους, αλλά για όποιο αντικείμενο που μπορεί να πέφτει στην αντίληψή τους, τυχούσα παρανομία. Εδώ, λοιπόν, έχουμε έναν κατάλογο με εκατοντάδες ανθρώπους, που ζημίωσαν το κοινωφελές Ίδρυμα και δεν πηγαίνουν να πληρώσουν και μου λέτε ότι ο Υπουργός Υγείας δεν έχει καμία αρμοδιότητα;
Δεν το λέω εγώ, ο κύριος Υπουργός το είπε.
Όταν αναφέρθηκα στο όνομα του κ. Αθανασίου, αναφέρθηκα επειδή είναι έγκριτος νομικός και είμαι σίγουρος ότι αντιλαμβάνεται ότι…
Κύριε Νικολόπουλε, είστε στα επτά λεπτά. Παρακαλώ!
…και εκείνος που πήρε το δώρο, είτε είναι επίτιμος, είτε είναι Αρχηγός της Αντιπολίτευσης, είτε είναι η αδερφή του, είτε είναι της ελάσσονος είτε, είτε, είτε, έχει διαπράξει…
Εντάξει.
Εγώ δεν είμαι δικηγόρος, έτσι, κύριε Υπουργέ;
Ευχαριστούμε, κύριε συνάδελφε.
Ελπίζω αυτά να φέρουν το αποτέλεσμα που θέλει ο ελληνικός λαός υπέρ του δημοσίου συμφέροντος.
Ευχαριστώ. Κύριε Υπουργέ, έχετε τον λόγο.
Κύριε Νικολόπουλε, ήμουν σαφής. Υπήρξε φαύλη διαχείριση και οδήγησε στη χρεοκοπία το νοσοκομείο και η ευθύνη γι' αυτή την εξέλιξη έχει πολιτικό ονοματεπώνυμο. Είναι σαφές. Αυτό διερευνά τώρα η εξεταστική επιτροπή, την οποία η Κυβέρνηση συγκρότησε. Η Κυβέρνηση πήρε την πρωτοβουλία να ελεγχθεί όχι μόνο το συγκεκριμένο σκάνδαλο, αλλά συνολικά το πάρτι στον χώρο της υγείας, έχει αναθέσει στα μέλη της εξεταστικής επιτροπής να διερευνήσουν και τις τυχόν ποινικές ευθύνες πολιτικών προσώπων και κρατικών λειτουργών στη διαχείριση του συγκεκριμένου νοσοκομείου και στην κατάληξή του. Τώρα πλέον το «Ερρίκος Ντυνάν» είναι ένα ιδιωτικό νοσοκομείο και με αυτή την έννοια ο Υπουργός δεν έχει αρμοδιότητα ελέγχου επί της οικονομικής του διαχείρισης.
Για τα παλιά λέω.
Προσέξτε, ακούστε, κύριε Νικολόπουλε. Εμείς, όταν αναλάβαμε, το έγκλημα είχε συντελεστεί. Είχε πωληθεί το νοσοκομείο.
Δεν έχουν παραγραφεί αυτά.
Φυσικά. Αντιλαμβάνομαι, λοιπόν, αυτό που λέτε, αντιλαμβάνομαι με την ευρύτερη έννοια τη ζημία του δημοσίου συμφέροντος. Γι' αυτό και ζητήσαμε ενημέρωση από την τωρινή διοίκηση του νοσοκομείου και γι' αυτό και θα κρατήσουμε την απαραίτητη εποπτεία στη διαδικασία αυτή, για να σιγουρευτούμε και εμείς ότι θα υπάρξει αυτό που λέτε, μια αποκατάσταση του αισθήματος δικαίου, αυτό που ζητάει ο κόσμος για να πεισθεί ότι σε αυτή τη χώρα μπορούν να αντιμετωπίζονται με τον ίδιο τρόπο.
Κύριε Υπουργέ, τα στοιχεία δεν τα έδωσε η τράπεζα, τα στοιχεία τα έδωσε ο κ. Φαραντάτος.
Κύριε Υπουργέ, ολοκληρώστε για να πάμε στην επόμενη ερώτηση.
Τα στοιχεία τα έδωσε ο κ. Φαραντάτος.
Κύριε Υπουργέ, ξέρετε τι έχει γίνει αυτή την ώρα στην Αίθουσα; Έχουν ακουστεί ονόματα, μια σειρά άνθρωποι έχουν αναφερθεί ως - πιθανόν ο κ. Νικολόπουλος καταθέτει τα στοιχεία του - ως «τζαμπατζήδες» για τη νοσηλεία τους, εσείς δηλώνετε ότι δεν μπορείτε να το ελέγξετε, διότι το ελέγχει ένα δικηγορικό γραφείο που έχουν ανατεθεί και ακούγονται ονόματα. Είναι άδικο, εξαιρετικά άδικο αυτό. Γι' αυτό, σας παρακαλώ, ολοκληρώστε την απάντηση.
Ολοκλήρωσα την απάντησή μου. Αυτό είχα να πω ό,τι θα συνεχίσουμε να παρακολουθούμε την εξέλιξη της υπόθεσης.
Ευχαριστώ πολύ. Ακολουθεί η δωδέκατη επίκαιρη ερώτηση με αριθμό 943/6-6-2017 του δεύτερου κύκλου, του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «υπάρχει τελικά εθνική και περιφερειακή στρατηγική για την ανάπτυξη του ιατρικού τουρισμού;». Ορίστε, κύριε Μπαργιώτα, έχετε τον λόγο.
Ευχαριστώ, κύριε Πρόεδρε. Κύριε Υπουργέ, αφορμή για την αναψηλάφηση του πολύπαθου θέματος «ιατρικός τουρισμός» που επανέρχεται συχνά στην επικαιρότητα, αυτή τη φορά ήταν μία μεγάλη σύσκεψη που έγινε στη Λάρισα με πρωτοβουλία του Ιατρικού Συλλόγου και συμμετοχή όλων των φορέων τόσο από την ιατρική, όσο και από την επιχειρηματική κοινότητα, που αφορούσε τον ιατρικό τουρισμό και η οποία κατέληξε σε ένα αισιόδοξο και σε ένα απαισιόδοξο συμπέρασμα. Το αισιόδοξο συμπέρασμα ήταν ότι η πόλη, η Θεσσαλία εν γένει, είναι ακόμα μια από τις περιοχές που έχουν ήδη τις δυνατότητες να μπουν και να επεκταθούν στο θέμα του ιατρικού τουρισμού και να προχωρήσουν από εδώ και πέρα. Το απαισιόδοξο συμπέρασμα δυστυχώς ήταν ότι δεν είναι καθόλου πιθανό να προχωρήσουν τώρα οι επενδύσεις και οι δραστηριότητες, καθώς το δημόσιο και η πολιτεία, το Υπουργείο ουσιαστικά, όχι απλώς δεν βοηθάει σε αυτή τη διαδικασία, αλλά ουσιαστικά τη μπλοκάρει. Θα αφήσω τη διαχείριση των ιατρικών αναγκών των επισκεπτών, των τουριστών μας, που είναι ένα μεγάλο θέμα από μόνο του και θα αναφερθώ μόνο στον ιατρικό τουρισμό επιλογής, δηλαδή τον ιατρικό τουρισμό που αναπτύσσεται από πολίτες άλλων χωρών, τρίτων χωρών, οι οποίοι αναζητούν σε άλλες χώρες από αυτές που είναι ασφαλισμένοι θεραπεία για χρόνια νοσήματα. Αυτή είναι μία διαδικασία που από κεντρομόλος, που ήταν τις προηγούμενες δεκαετίες, δηλαδή μια διαδικασία όπου πλούσιοι, εύποροι αν θέλετε, πολίτες τρίτων χωρών κατευθύνονταν προς το κέντρο, προς τις παραδοσιακές χώρες που είχαν τεχνολογία και δυνατότητες, τώρα έχει γίνει φυγόκεντρος, γίνεται ακριβώς το ανάποδο δηλαδή, πολίτες ισχυρών και πλούσιων χωρών, όπως είναι οι Ηνωμένες Πολιτείες της Αμερικής και χώρες της Ευρώπης, έχουν την τάση να αναζητούν θεραπεία σε τρίτες χώρες, για πολλούς λόγους, κυρίως για λόγους τιμής και ανταγωνιστικότητας, με δεδομένο ότι οι ιατρικές υπηρεσίες στην περιφέρεια έχουν βελτιωθεί. Έτσι στο παιχνίδι βλέπει κανείς τις πέντε χώρες που έχουν τις μεγαλύτερες επενδύσεις και τα μεγαλύτερα κέρδη: Την Σιγκαπούρη, την Τουρκία, την Ινδία, αλλά δεν βλέπουν την Ελλάδα. Είναι μία αγορά, που σύμφωνα με έγκυρες μελέτες θα μπορούσε να εκτιναχθεί εύκολα στα 2 δισεκατομμύρια, γιατί υπάρχουν συγκριτικά πλεονεκτήματα, υπάρχουν γιατροί κύρους, υπάρχουν εγκαταστάσεις του ιδιωτικού και του δημόσιου τομέα εξαιρετικές, υπάρχει το κλίμα και υπάρχει και μία ιδιαίτερα ανεπτυγμένη τουριστική βιομηχανία, που όλα μαζί θα μπορούσαν να συμβάλουν. Και δεν υπάρχει νομοθετικό πλαίσιο. Ενσωματώθηκε μεν η οδηγία της Ευρωπαϊκής Ένωσης το 2013, όμως, το 2014 με τον ν.4276 η πολιτεία ανέλαβε την υποχρέωση να εκδώσει κοινή υπουργική απόφαση που καθορίζει το κανονιστικό πλαίσιο που έχει σχέση με τον ιατρικό τουρισμό και έκτοτε ουδέν. Πρόσφατα - και χαίρομαι που είναι εδώ - η αρμόδια Υπουργός Τουρισμού ανακοίνωσε στους ξενοδόχους - εάν δεν κάνω λάθος - ότι επίκειται η δημιουργία και η νομοθέτηση καινούριου πλαισίου. Στην πραγματικότητα το πλαίσιο υπάρχει. Υπήρξε και ένας ενδιάμεσος νόμος του 2013, που ήταν αρκετά σαφής και ο οποίος αδρανοποιήθηκε από τον νόμο του 2014. Αυτό που εκκρεμεί στην ουσία είναι μία κοινή υπουργική απόφαση που να καθορίζει πράγματα, όπως είναι η διακίνηση της ιατρικής πληροφορίας, η ασφάλιση των παρόχων και κυρίως η πιστοποίηση των παρόχων και η οποία εκκρεμεί.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Οι ερωτήσεις, λοιπόν, είναι εάν θα εκδοθεί αυτή η έρημη υπουργική απόφαση κάποια στιγμή ή όντως πάμε σε νέο από την αρχή νομικό πλαίσιο και εάν ναι, ποια είναι τα βασικά χαρακτηριστικά του νέου, εάν υπάρχει τέτοιο; Σας ευχαριστώ.
Κύριε Υπουργέ, έχετε τον λόγο.
Κύριε Μπαργιώτα, το θέμα προφανώς είναι σημαντικό και ενδιαφέρον. Ο ιατρικός τουρισμός είναι μια πολύ σημαντική μορφή εναλλακτικού τουρισμού. Η προσδοκία για τη συνεισφορά του τουρισμού στην ανάπτυξη της χώρας, στο ξεπέρασμα της κρίσης, στην ενίσχυση του εισοδήματος και της απασχόλησης στον τόπο μας είναι πολύ ισχυρή και οφείλουμε με κάθε τρόπο να ενισχύουμε όλες τις πτυχές της. Η αλήθεια είναι ότι υπάρχει μία δυσκολία δημιουργίας του κατάλληλου θεσμικού πλαισίου, που θα επιτρέψει την ενεργοποίηση επενδύσεων σε αυτόν τον τομέα. Οφείλουμε, όμως, να πούμε το εξής, ότι αυτό που κατ' αρχάς ενδιαφέρει τη χώρα μας είναι οι επισκέπτες της, οι τουρίστες που έρχονται στην Ελλάδα και που φέτος από ό,τι φαίνεται - είναι εδώ και η αρμόδια Υπουργός να μας το επιβεβαιώσει - θα είναι μια χρονιά ρεκόρ, εάν χρειαστεί, δηλαδή εάν έχουν ένα οποιοδήποτε σύμβαμα απειλητικό για την υγεία τους, μία αρρώστια, να έχουν την καλύτερη δυνατή φροντίδα, την πιο αξιόπιστη περίθαλψη, κατ' αρχήν στο δημόσιο σύστημα υγείας. Γιατί συνήθως, ιδιαίτερα στις νησιωτικές περιοχές και στις περιοχές υψηλής τουριστικής ζήτησης, τα έκτακτα και τα επείγοντα περιστατικά που αφορούν τουρίστες αντιμετωπίζονται κατά βάση στις δημόσιες δομές. Άρα κατ' αρχήν, μας ενδιαφέρει οι δομές αυτές να είναι λειτουργικές και να παρέχουν αξιόπιστη φροντίδα. Θεωρούμε ότι και αυτό είναι ένα στοιχείο που ενισχύει το τουριστικό προϊόν της χώρας και πραγματικά δίνει το αίσθημα της ασφάλειας κατά την παραμονή οποιουδήποτε πολίτη από άλλη χώρα στην χώρα μας και συνολικά νομίζω ότι ενισχύει - αν θέλετε - και το αίσθημα της υγειονομικής ασφάλειας της κοινωνίας, το οποίο είναι πάρα πολύ κρίσιμο. Έχουμε προσπαθήσει αυτά τα δύο χρόνια, ιδιαίτερα διαχειριζόμενοι τη μεγάλη έκρηξη του προσφυγικού και μεταναστευτικού ρεύματος, να μην επιτρέψουμε να μετατραπεί αυτό το μεγάλο κοινωνικό πρόβλημα σε πρόβλημα δημόσιας υγείας και νομίζω ότι μέχρι τώρα τα έχουμε καταφέρει. Άρα αυτό το πρόβλημα είναι το επείγον και το πιο σημαντικό. Υπάρχει, επίσης, ένα θέμα αναβάθμισης των σημερινών υποδομών του εξοπλισμού - αν θέλετε - και της ξενοδοχειακής υποδομής των δημόσιων δομών, έτσι ώστε να ενισχύουν - αν θέλετε - το τουριστικό μας προϊόν και να ξέρουν οι επισκέπτες ότι μπορούν να αντιμετωπιστούν τα όποια προβλήματα υγείας τους με αξιόπιστο και αξιοπρεπή τρόπο. Υπάρχει ένα άλλο σημαντικό θέμα, με μια πτυχή δευτερεύουσα. Είναι το θέμα της δυνατότητας της χώρας μας και συγκεκριμένα των διοικητικών μηχανισμών του συστήματος υγείας να εισπράττουν νοσήλια από πολίτες οι οποίοι δεν είναι μέλη της Ευρωπαϊκής Ένωσης, δεν είναι ευρωπαίοι πολίτες και δεν έχουν την ευρωπαϊκή κάρτα. Μέχρι τώρα, στις δομές πρωτοβάθμιας φροντίδας δεν υπήρχε αυτή η δυνατότητα. Τώρα κάνουμε μία προσπάθεια. Μέσα στο νομοσχέδιο, που πιστεύω ότι μέσα στον επόμενο μήνα θα περάσουμε, υπάρχει μία ειδική πρόβλεψη, που θα δίνει τη δυνατότητα να καταβάλλεται αμοιβή για υπηρεσίες που τους έχουν παρασχεθεί σε δευτεροβάθμιο επίπεδο. Στα νοσοκομεία υπήρχε η διαδικασία αναζήτησης αυτών των νοσηλίων από τους ασφαλιστικούς φορείς των επισκεπτών. Βεβαίως, μία σημαντική πτυχή είναι και το ζήτημα του ιαματικού τουρισμού, που γίνεται μία πολύ συστηματική προσπάθεια αυτή την περίοδο να προχωρήσει με πολύ πιο γρήγορους ρυθμούς και να διευκολυνθεί η ανάπτυξη υπηρεσιών σε περιοχές που ξέρουμε ότι η χώρα μας έχει συγκριτικό πλεονέκτημα. Το τελευταίο και ίσως η μεγάλη πρόκληση είναι αυτό που είπατε κι εσείς: ιατρικός τουρισμός επιλογής, δηλαδή, το να υπάρξουν πολίτες άλλων χωρών που θα επιλέξουν να συνδυάσουν τις διακοπές τους με τη διενέργεια κάποιων θεραπευτικών πράξεων και παρεμβάσεων στη χώρα μας. Αυτό, για να είμαστε απολύτως ειλικρινείς και σε επαφή με την πραγματικότητα, είναι μία υπόθεση που κατ' αρχάς αφορά τον ιδιωτικό τομέα. Το δημόσιο σύστημα υγείας με τις δεδομένες δυνατότητές του, με τα δεδομένα όρια που έχει στους προϋπολογισμούς στη στελέχωσή του κ.λπ. και με τη μεγάλη πρόκληση να καλύψει καθολικά τον πληθυσμό και ιδιαίτερα τους ανασφάλιστους πολίτες αυτήν την περίοδο, νομίζω ότι στα σοβαρά δεν μπορεί να αναζητεί τέτοιου τύπου προοπτική.
Κύριε Υπουργέ, έχετε και δευτερολογία.
Τελειώνω. Υπάρχουν, βεβαίως, ορισμένες ειδικές περιπτώσεις, όπως, για παράδειγμα, είναι οι μονάδες αιμοκάθαρσης, όπου δημόσιες δομές με μια καλύτερη στελέχωση, ενίσχυση του εξοπλισμού τους κ.λπ. μπορούν να αυξήσουν λίγο τη δυνατότητα να υποδέχονται και πολίτες που κάνουν τουρισμό και ταυτόχρονα μπορούν να κάνουν την αιμοκάθαρσή τους.
Ευχαριστούμε, κύριε Υπουργέ.
Αυτό, κατ' αρχάς, αφορά ένα νοσοκομείο το οποίο είναι σε λειτουργία εδώ και ένα χρόνο περίπου, ένα καινούργιο νοσοκομείο, το Νοσοκομείο της Σαντορίνης. Το εξετάζουμε πολύ συστηματικά. Νομίζω, όμως, ότι για το υπόλοιπο κομμάτι, αυτό που είναι κυρίως επισπεύδον Υπουργείο είναι το Υπουργείο Τουρισμού. Είμαστε σε πάρα πολύ καλή φάση συνεργασίας. Έχουν γίνει δύο επανειλημμένες συναντήσεις το τελευταίο διάστημα…
Κύριε Υπουργέ, υπάρχει δευτερολογία. Σας παρακαλώ πολύ.
Τελειώνω. Είμαστε, λοιπόν, σε μία προσπάθεια, με επισπεύδον το Υπουργείο Τουρισμού, να δούμε όλες τις εκκρεμότητες, για να διευκολύνουμε αυτήν την προοπτική.
Κύριε Μπαργιώτα, έχετε τον λόγο.
Ευχαριστώ, κύριε Πρόεδρε. Πολύ φοβάμαι ότι δεν πήρα απάντηση. Θα επαναλάβω το ερώτημα: Για τον ιδιωτικό και για το δημόσιο, κατ' αρχάς, τομέα, επισπεύδον Υπουργείο είναι το Υπουργείο Υγείας. Αφορά τις πιστοποιήσεις. Υπάρχει μία κοινή υπουργική απόφαση. Χωρίς αυτή δεν μπορεί να γίνει τίποτα. Είναι απλά ελληνικά. Ιατρικός τουρισμός υπάρχει. Στις κυριακάτικες εφημερίδες υπήρχε το κλασικό παράδειγμα της υποβοηθούμενης γονιμότητας. Υπάρχουν γυναίκες - γιατί το καθεστώς είναι τέτοιο σε άλλες χώρες, με άλλο θρησκευτικό δόγμα, που είναι πολύ δύσκολα - οι οποίες έρχονται στη χώρα. Οι ίδιοι οι γιατροί που ελέγχουν τα κέντρα, τα δημόσια και τα ιδιωτικά, ζητούν αξιολόγηση και το πλαίσιο το νομικό, πράγμα που σημαίνει, όπως είπαμε, πιστοποιήσεις, αξιολόγηση και κύρος. Ζητούν ουσιαστικά από την πολιτεία να τους καλύψει και νομικά, αλλά να τους προσδώσει και το απαραίτητο κύρος που θα φέρει και άλλους ασθενείς. Μιλάμε για δέκα με δεκαπέντε χιλιάδες ασθενείς σε ορισμένες καταστάσεις. Δεν είναι μόνο η αιμοκάθαρση. Είναι και η γονιμότητα, οι ορθοπεδικές επεμβάσεις, που συμφέρει να γίνονται στην Ελλάδα. Είναι χίλια πράγματα. Είναι η αποκατάσταση, στην οποία η χώρα έχει συγκριτικό πλεονέκτημα. Για όλα αυτά, όμως, προϋποτίθεται ότι το Υπουργείο Υγείας και δευτερευόντως το Υπουργείο Τουρισμού, το οποίο έχει άλλο κομμάτι, πρέπει να περάσουν το θεσμικό πλαίσιο. Το Υπουργείο Τουρισμού έχει τους τουριστικούς πράκτορες, τη διαφήμιση στο εξωτερικό, τη σύναψη διακρατικών συμφωνιών. Η πιστοποίηση, όμως, των μονάδων υγείας για ιατρικό τουρισμό επιλεκτικό είναι δουλειά του Υπουργείου Υγείας. Πρόκειται για τεράστια διαφυγόντα κέρδη. Θα συμφωνήσω ότι το δημόσιο δεν μπορεί να συμμετάσχει, κυρίως γιατί με το θεσμικό πλαίσιο το υφιστάμενο, κατ' αρχήν, είναι αδύνατο να πιστοποιηθεί. Όλες οι μονάδες υποβοηθούμενης γονιμότητας έχουν πιστοποιηθεί εκτός των δημοσίων, που συμβαίνει να έχουν τους καλύτερους γιατρούς και τη μεγαλύτερη εμπειρία, για τον απλούστατο λόγο ότι το θεσμικό πλαίσιο είναι τέτοιο, δεν υπάρχουν χρήματα να κάνουν τις επενδύσεις για να πιστοποιηθούν κατά ISO και κατά μία άλλη σειρά. Συνεπώς, εδώ, έχουμε να κάνουμε με αξιοποίηση του δυναμικού. Έχουμε να κάνουμε με προσέλκυση επενδύσεων. Έχουμε να κάνουμε με επαναπατρισμό του επιστημονικού δυναμικού, που είναι εξαιρετικό στην Ελλάδα. Δεν μπορούμε να συζητήσουμε. Έχουμε καταντήσει να συζητάμε για τα υδατοδρόμια, για τις κλινικές μελέτες και για τον ιατρικό τουρισμό, κύριε Υπουργέ, από τότε που ήμουν νέος και γέρασα. Όλοι συμφωνούμε ότι πρέπει να γίνει και κανένας δεν κάνει τίποτα γι' αυτό. Το κράτος εδώ χρειάζεται να κάνει το θεσμικό πλαίσιο. Και αυτή είναι η βασική ερώτηση, αν θα το κάνετε. Ακόμη παραπέρα, πρέπει να συνεργαστεί με τον επάρατο, ενδεχομένως, ιδιωτικό τομέα, για να μπορέσουν να προχωρήσουμε με στρατηγικό σχεδιασμό μεσοπρόθεσμο, δεκαετίας τουλάχιστον, επενδύσεις οι οποίες μπορούν να αποφέρουν στη χώρα τεράστια ποσά, να βοηθήσουνε εμμέσως το Εθνικό Σύστημα Υγείας, να βοηθήσουν στην απορρόφηση του πλεονάζοντος ιατρικού δυναμικού, το οποίο αποδημεί στην Ευρώπη και κυρίως αυτά τα χρόνια φεύγει. Όλα αυτά μπορούν να γίνουν και μέσω του ιατρικού τουρισμού. Αρκεί να σας πω ότι στη Σιγκαπούρη, ένα νησί στην άλλη άκρη του κόσμου, μέσα στην επόμενη πενταετία ο αριθμός των επισκεπτών υγείας στο νησί κοντεύει να περάσει τον πληθυσμό της χώρας. Έχουμε οικονομικό πλεονέκτημα, είμαστε στην Ευρώπη, μπορούμε να προσελκύσουμε ιατρικά περιστατικά από όλο το βόρειο ημισφαίριο, αλλά δεν κάνουμε τίποτα. Δεν μπορούμε να κάνουμε το αυτονόητο, να πιστοποιήσουμε τις μονάδες. Πρέπει να βγάλουμε μια ΚΥΑ - είναι διαχρονικό το πρόβλημα, αλλά πρέπει κάποια στιγμή να γίνει - που λέει ότι η μονάδα πιστοποιείται, είναι έγκυρη και μπορεί να δεχθεί ασθενείς και με τα ταμεία και μέσω ιδιωτικών εταιριών. Είναι πολύ απλό, απλώς δεν έχει γίνει. Κάποια στιγμή πρέπει να ξεκινήσει κι έχω να σας προτείνω, γιατί αντιλαμβάνομαι ότι ελάχιστα έχουν γίνει, τη σύσταση μιας ομάδας εργασίας, η οποία πρέπει αναγκαστικά να περιλαμβάνει και ανθρώπους από τον ιδιωτικό τομέα και από τους επιχειρηματίες. Υπάρχουν στοιχειοθετημένες σοβαρότατες μελέτες, εγκυρότατες, από πανεπιστήμια, οι οποίες αποδεικνύουν βήμα - βήμα ακόμα και ποιοι είναι facilitators και οι άνθρωποι με τους οποίους πρέπει να συνεργαστεί κανείς στο εξωτερικό και να φέρει τέτοιους ανθρώπους. Μπορούμε, λοιπόν, να ξεκινήσουμε πολύ εύκολα να κάνουμε τα πρώτα δύσκολα βήματα και να «βάλουμε το νερό στο αυλάκι», που λένε. Η ερώτηση είναι: Θέλουμε;
Κύριε Υπουργέ, έχετε τον λόγο.
Κύριε Μπαργιώτα, προφανώς θέλουμε και έχουν γίνει αρκετά από αυτά που ήδη προτείνετε. Υπάρχει ομάδα εργασίας από τέσσερα συναρμόδια Υπουργεία: το Υπουργείο Τουρισμού, Υγείας, Οικονομίας και Ανάπτυξης και Περιβάλλοντος. Υπάρχουν δυο συνεργάτες μας οι οποίοι έχουν συμμετάσχει επανειλημμένως σε συσκέψεις, επεξεργάζονται και αναθεωρούν το υπάρχον πλαίσιο και θα κάνουν όλες τις απαραίτητες παρεμβάσεις, νομοθετήσεις, έκδοση υπουργικών αποφάσεων, που είναι αναγκαία για να υπάρξει ένα καθαρό πλαίσιο, το οποίο θα διευκολύνει την ανάπτυξη του ιατρικού τουρισμού στη χώρα. Τελεία. Αυτή είναι η πρόθεσή μας. Υπάρχουν χρόνιες αγκυλώσεις, εκκρεμότητες και καθυστερήσεις και ολιγωρίες. Η ιστορία της υποβοηθούμενης αναπαραγωγής - την ξέρετε πάρα πολύ καλά - νομοθετήθηκε το 2005.
Το 2001.
Το 2001, αλλά υπήρχε και μια δεύτερη νομοθέτηση το 2005 και πριν από λίγους μήνες βγήκε το προεδρικό διάταγμα, για να καθορίσει τους όρους και τις προδιαγραφές λειτουργίας, επί αυτής της Κυβερνήσεως. Τι να κάνουμε τώρα; Υπάρχει πρόβλημα δυσλειτουργιών συνολικά στη λειτουργία του κράτους και της δημόσιας διοίκησης, το αναγνωρίζουμε. Προσπαθούμε, λοιπόν, μέσα σε ένα περιβάλλον δύσκολο, που η προτεραιότητά μας είναι αλήθεια και το λέμε ευθέως να στηρίξουμε σήμερα το δημόσιο σύστημα υγείας, το οποίο υποδέχεται τη μεγάλη πίεση και των πολιτών αυτής της χώρας, αλλά και των επισκεπτών της. Σε αυτό, λοιπόν, το δυσμενές περιβάλλον προσπαθούμε να κάνουμε ό,τι είναι δυνατόν για να στηρίξουμε έναν τομέα που έχει τεράστια και πολύ ζωτική σημασία. Είναι τεράστια η ανάγκη να αναπτυχθεί και να προσφέρει προστιθέμενη αξία στη χώρα. Είναι αποδεκτή η επισήμανση των αδυναμιών και των ελλείψεων. Σας διαβεβαιώ ότι σε συνεργασία με το συναρμόδιο Υπουργείο Τουρισμού θα κάνουμε στο επόμενο διάστημα το καλύτερο δυνατό.
Ευχαριστώ, κύριε Υπουργέ. Κυρίες και κύριοι συνάδελφοι, δεν θα συζητηθεί λόγω κωλύματος του ερωτώντος Βουλευτή η δεύτερη με αριθμό 4382/22-3-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά με την Εθνική Πολιτική Καταπολέμησης του Καρκίνου. Επίσης, η πρώτη με αριθμό 1037/16-6-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Υγείας, με θέμα: «Επιτακτική ανάγκη ολοκληρωμένων πολιτικών διαχείρισης στην καταπολέμηση των κουνουπιών από την πολιτεία», δεν θα συζητηθεί λόγω κωλύματος του ερωτώντος Βουλευτή. Η τέταρτη με αριθμό 976/6-6-2017 επίκαιρη ερώτηση δεύτερου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας, με θέμα: «Ελλείψεις ασθενοφόρων στο Νομό Χαλκιδικής θέτουν σε κίνδυνο τη ζωή πολιτών», δεν θα συζητηθεί λόγω κωλύματος του αρμοδίου Αναπληρωτή Υπουργού Υγείας κ. Παύλου Πολάκη και θα επαναπροσδιοριστεί για συζήτηση. Η πέμπτη με αριθμό 1032/16-6-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τις στοιχηματικές εταιρείες, δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου και θα επαναπροσδιοριστεί για συζήτηση. Αιτία: φόρτος εργασίας. Δεν θα συζητηθεί η τρίτη με αριθμό 1026/14-6-2017 επίκαιρη ερώτηση δευτέρου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση, προς τον Υπουργό Οικονομικών, με θέμα: «Προοπτική και ανάγκες του Διεθνούς Αερολιμένα Καλαμάτας», λόγω φόρτου εργασίας του Υπουργού Οικονομικών κ. Ευκλείδη Τσακαλώτου. Δεν θα συζητηθεί η ένατη με αριθμό 929/2-6-2017 επίκαιρη ερώτηση δευτέρου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος, λόγω φόρτου εργασίας του Υπουργού Οικονομικών κ. Ευκλείδη Τσακαλώτου. Δεν θα συζητηθεί η δέκατη με αριθμό 931/2-6-2017 επίκαιρη ερώτηση δευτέρου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS», λόγω φόρτου εργασίας του Υπουργού Οικονομικών κ. Ευκλείδη Τσακαλώτου. Δεν θα συζητηθεί η δέκατη τρίτη με αριθμό 924/1-6-2017 επίκαιρη ερώτηση δευτέρου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον «διορισμό υπόδικης στη διοίκηση του υπερταμείου», λόγω φόρτου εργασίας του Υπουργού Οικονομικών κ. Ευκλείδη Τσακαλώτου. Δεν θα συζητηθεί η δέκατη τέταρτη με αριθμό 948/6-6-2017 επίκαιρη ερώτηση δευτέρου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων «ΕΛΒΟΑΒΕ», λόγω φόρτου εργασίας του Υπουργού Οικονομικών κ. Ευκλείδη Τσακαλώτου. Δεν θα συζητηθεί η όγδοη με αριθμό 923/1-6-2017 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «εκπλήρωση του Τάματος του Έθνους», λόγω κωλύματος του Υπουργού Παιδείας και Θρησκευμάτων κ. Κωνσταντίνου Γαβρόγλου. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Πριν εισέλθουμε στη συζήτηση της σημερινής επερώτησης, κυρίες και κύριοι συνάδελφοι, έχω την τιμή να κάνω τρεις ανακοινώσεις προς το Σώμα. Πρώτον, η Βουλευτής Α΄ Θεσσαλονίκης κ. Έλενα Ράπτη ζητεί άδεια ολιγοήμερης απουσίας στις 26 και 27 Ιουνίου από τις εργασίες της Βουλής, γιατί θα βρίσκεται στις Βρυξέλλες, όπου συμμετέχει με την ιδιότητα του εμπειρογνώμονα στον σχεδιασμό νέων στρατηγικών για την ενημέρωση, ευαισθητοποίηση και ενεργή εμπλοκή αθλητικών φορέων για την προστασία των παιδιών. Η συνάντηση αυτή οργανώνεται στο πλαίσιο Προγράμματος του Συμβουλίου της Ευρώπης με τίτλο: «Ασφάλεια στον αθλητισμό, τερματισμός της σεξουαλικής παρενόχλησης και κακοποίησης των παιδιών στον αθλητισμό.» Με επιστολή που έχει αποστείλει στο Προεδρείο θα ήθελε να μας ευχαριστήσει θερμά για την καθοριστική συμβολή μας στην προστασία των παιδιών από την παιδική σεξουαλική κακοποίηση. Η Βουλή εγκρίνει;
Συνεπώς ξ Βουλή ενέκρινε τη ζητηθείσα άδεια. Δεύτερον, η Βουλευτής Καστοριάς κ. Μαρία Αντωνίου ζητεί άδεια ολιγοήμερης απουσίας στο εξωτερικό κατά το χρονικό διάστημα 29 Ιουνίου με 4 Ιουλίου 2017 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. [[ΑΛΛΑΓΗ ΣΕΛΙΔΑΣ]] Τρίτον, ο Βουλευτής Ημαθίας κ. Απόστολος Βεσυρόπουλος ζητεί τετραήμερη άδεια απουσίας στο εξωτερικό με προορισμό τη Γερμανία από 24 Ιουνίου έως και 27 Ιουνίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 23/8-05-2017 επερώτηση των Βουλευτών της Νέας Δημοκρατίας κ.κ. Εμμανουήλ Κόνσολα, Θεοδώρας Μπακογιάννη, Ιωάννη Πλακιωτάκη, Χαράλαμπου Αθανασίου, Κωνσταντίνου Αχ. Καραμανλή, Κωνσταντίνου Κατσαφάδου, Κωνσταντίνου Σκρέκα, Χρήστου Μπουκώρου, Αθανάσιου Μπούρα, Γεώργιου Στύλιου, Χρίστου Δήμα, Φωτεινής Αραμπατζή, Βασίλειου Γιόγιακα, Ιωάννη Αντωνιάδη, Ιωάννη Κεφαλογιάννη, Ιωάννη Βρούτση, Κωνσταντίνου Τζαβάρα, Κωνσταντίνου Γκιουλέκα, Σταύρου Καλαφάτη, Ανδρέα Κατσανιώτη, Ιωάννη Ανδριανού, Νότη Μηταράκη, Νικολάου Παναγιωτόπουλου, Αναστασίου (Τάσου) Δημοσχάκη, Ελευθέριου Αυγενάκη, Ιάσονος Φωτήλα, Νίκης Κεραμέως, Βασιλείου Οικονόμου, Μαυρουδή Βορίδη, Γεωργίου Βλάχου, Συμεών (Σίμου) Κεδίκογλου, Στέργιου Γιαννάκη, Γεώργιου Βαγιωνά και Γεωργίας Μαρτίνου προς την Υπουργό Τουρισμού και τον Υπουργό Ναυτιλίας και Νησιωτικής Πολιτικής, σχετικά με την άμεση ανάγκη νέου στρατηγικού σχεδιασμού για την ανάπτυξη της κρουαζιέρας. Τον λόγο έχει ο πρώτος επερωτών Βουλευτής κ. Εμμανουήλ Κόνσολας, Βουλευτής Δωδεκανήσου της Νέας Δημοκρατίας, για δέκα λεπτά.
Κύριε Πρόεδρε, κύριε και κυρία Υπουργέ, κυρίες και κύριοι συνάδελφοι, η συζήτηση αυτή που διεξάγεται σήμερα στην εθνική αντιπροσωπεία με πρωτοβουλία της Νέας Δημοκρατίας, θα έπρεπε να είχε γίνει εδώ και ένα χρόνο. Θα έπρεπε να είχε συνδεθεί με αποφάσεις και προτάσεις που θα μετατρέπονταν σε εφαρμόσιμες πολιτικές για την ανάπτυξη της κρουαζιέρας. Δυστυχώς, κυρίες και κύριοι Βουλευτές, το πρόβλημα δεν είναι ότι η Κυβέρνηση δεν διέθετε και δεν διαθέτει κανένα σχέδιο για την ανάπτυξη της κρουαζιέρας εδώ και δυόμισι χρόνια. Το πρόβλημα είναι ότι εμφανίστηκε και εμφανίζεται ανέτοιμη μπροστά στα νέα δεδομένα που επιφέρουν αρνητικές συνέπειες για την κρουαζιέρα στην Ελλάδα. Ποια είναι αυτά τα νέα δεδομένα; Είναι η μετατόπιση της κρουαζιέρας από την Ανατολική προς τη Δυτική Μεσόγειο. Αυτό έγινε λόγω των εξελίξεων και της ανασφάλειας που υπάρχει στην Τουρκία αλλά και σε άλλες χώρες της ευρύτερης περιοχής. Η Κυβέρνηση παράλληλα δεν αντιλήφθηκε το πρόβλημα το περασμένο καλοκαίρι. Έμεινε σε μία πλασματική καλή εικόνα για το 2016 στην κρουαζιέρα και άφησε τα πάντα στον αυτόματο πιλότο. Το 2016 κάπως σώθηκε η χρονιά για την κρουαζιέρα λόγω της αλλαγής δρομολογίων της τελευταίας στιγμής από αντικατάσταση κάποιων τουρκικών προορισμών από ελληνικούς προορισμούς λόγω των γεγονότων στη γείτονά μας. Αντί η Κυβέρνηση να δει την ουσία του προβλήματος επέλεξε μία παθητική στάση και το πρόβλημα δεν αγγίζει απλά το 2017, αλλά καταγράφει μία αξιοσημείωτη πτώση στην κρουαζιέρα. Γιατί πολύ απλά η Κυβέρνηση δεν αντιλήφθηκε ότι, εφ' όσον η χώρα μας, ως προορισμός κρουαζιέρας, ήταν συνδεδεμένη με την Τουρκία, θα υφίστατο και αυτή τις συνέπειες. Αν διέθετε το σχέδιο για να αποσυνδεθεί από την εικόνα αυτή και να αναπτυχθεί ως αυτόνομος προορισμός κρουαζιέρας, γιατί αρκέστηκε να παρακολουθεί μόνο και μόνο παθητικά τη μετατόπιση της κρουαζιέρας από την ανατολική προς τη δυτική Μεσόγειο και δεν πήρε μια πρωτοβουλία ουσίας για ένα στρατηγικό σχέδιο ανάπτυξης της κρουαζιέρας για τα επόμενα χρόνια; Η Κυβέρνηση δεν κατάφερε να διαβάσει τις εξελίξεις που οδήγησαν τις εταιρείες κρουαζιέρας να αναζητούν ασφαλείς προορισμούς προς τη δυτική Μεσόγειο, με αποτέλεσμα ο μεγάλος χαμένος να είναι η χώρα μας. Καταθέτω τα επικαιροποιημένα στοιχεία της Ένωσης Εφοπλιστών Κρουαζιέρας που αφορούν το 2017, όπου εκεί υπάρχει μια εμπεριστατωμένη καταγραφή και αποτύπωση των αριθμών που προανέφερα. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφία και Πρακτικών της Βουλής]] Πέρα από αυτά, αυτήν τη στιγμή καταγράφεται μία μείωση κατά 20% των αφίξεων των κρουαζιερόπλοιων στα σαράντα δύο λιμάνια που καταγράφεται η κίνηση. Σε απόλυτους αριθμούς μιλάμε για 3.450 αφίξεις έναντι 4.250 αφίξεων το 2016. Καταγράφεται, όμως, και μείωση των επισκεπτών από την κρουαζιέρα κατά 11% περίπου. Αυτό σημαίνει ότι ο αριθμός τους από το 5,1 εκατομμύρια επισκέπτες για το 2016 θα μειωθεί στα 4,6 εκατομμύρια επισκέπτες το 2017. Επ' αυτού, βέβαια, έχω μία ένσταση για τον ακριβή αριθμό των επισκεπτών για την κρουαζιέρα, από τη στιγμή που δεν έχουμε ένα αξιόπιστο σύστημα καταγραφής και μέτρησης, έναν αξιόπιστο δορυφόρο λογαριασμό που θα μας δίνει ακριβή και αξιόπιστα στοιχεία. Το επισημαίνουμε αυτό, ώστε να καταγραφεί γιατί κάθε επιβάτης κρουαζιερόπλοιου μπορεί να κατεβαίνει σε δύο ή σε τρία ελληνικά λιμάνια και να προσμετράται και στα τρία. Η ουσία είναι ότι η κρουαζιέρα βρίσκεται σε πτώση στην Ελλάδα για το 2017. Ακολουθεί το 2018 και θα είναι και αυτή μία χαμένη χρονιά, γιατί πολύ απλά, όπως όλοι γνωρίζετε, έχει ήδη γίνει ο προγραμματισμός των εταιρειών. Από τη στιγμή που εμείς δεν έχουμε κάνει απολύτως τίποτα ως χώρα για να αναστρέψουμε την κατάσταση, δεν μπορούμε να ευελπιστούμε σε ένα θεαμτικά διαφορετικό πεδίο από αυτό που περιγράφουμε. Όλα αυτά συμβαίνουν, ενώ τα στοιχεία της Διεθνούς Ένωσης Κρουαζιέρας καταδεικνύουν αύξηση της κρουαζιέρας σε παγκόσμιο επίπεδο, με 25,3 εκατομμύρια επιβάτες το 2017 έναντι 24 εκατομμυρίων επιβατών το 2016. Κυρίες και κύριοι Βουλευτές, θεωρώ ότι θα πρέπει να κάνουμε μία συζήτηση ουσίας. Η Κυβέρνηση θεωρεί ότι όλα αρχίζουν και όλα τελειώνουν στην Επιτροπή που συνέστησε, η οποία, όμως, στερείται ουσιαστικού, παρεμβατικού χαρακτήρα και αποφασιστικού ρόλου. Πόσες φορές συνεδρίασε; Ποιες αποφάσεις μετατράπηκαν σε εφαρμόσιμες πολιτικές από αυτήν την Επιτροπή; Το ερώτημα αυτό και μόνο, στο οποίο δεν υπάρχει επαρκής απάντηση, τα λέει όλα. Γιατί, κύριε Πρόεδρε, προσερχόμαστε σήμερα στη συζήτηση εμείς, ως Νέας Δημοκρατία, με θετική διάθεση και προδιάθεση να συμβάλουμε σε έναν ριζικό επαναπροσδιορισμό της στρατηγικής ανάπτυξης της κρουαζιέρας και όχι να εγκλωβιστούμε στη συζήτηση για την ανάδειξη της ανεπάρκειας της Κυβέρνησης. Οι δύο κακές χρονιές, το 2017 και το 2018, για την κρουαζιέρα δεν αφορούν μόνο την Κυβέρνηση ΣΥΡΙΖΑ - ΑΝΕΛ και τις ευθύνες της. Απασχολούν ως προς τις επιπτώσεις όλους τους ανθρώπους που ζουν από τον τουρισμό και την κρουαζιέρα. Πρώτα πρέπει να δούμε τη μεγάλη και πραγματική εικόνα. Θα ήταν χρήσιμο να επισημάνουμε ποια είναι τα προβλήματα. Έχουμε συγκεκριμένα προβλήματα στη μεγάλη εικόνα που πρέπει να τα καταθέσουμε σήμερα. Κατά πρώτον, η Ελλάδα πρέπει να έχει ως στόχο να βγει από την εικόνα που τη συνδέει ως προορισμό κρουαζιέρας με τις εξελίξεις στην Τουρκία. Πρέπει να αποσυνδεθεί, αφού οι ξένοι επισκέπτες δεν επιλέγουν εύκολα πακέτα κρουαζιέρας που περιλαμβάνουν και προορισμούς στην Τουρκία για λόγους ασφάλειας. Το δεύτερο σημείο που πρέπει να καταθέσουμε είναι ότι πρέπει να γίνουμε, ως χώρα, ανταγωνιστικοί σε ό,τι αφορά το κόστος, αλλά και τις υπηρεσίες στα λιμάνια, αλλά και στα αεροδρόμια. Τρίτον, πρέπει να βελτιώσουμε τις λιμενικές υποδομές και να απλοποιήσουμε τις διαδικασίες άφιξης και απόπλου ενός πλοίου. Πρέπει παράλληλα να διαμορφώσουμε μία νέα και συνεκτική πολιτική προβολής και προώθησης της κρουαζιέρας. Αυτά τα τέσσερα βασικά σημεία θα μπορούσαμε να τα είχαμε συζητήσει και να τα δρομολογήσουμε και μαζί, το προηγούμενο διάστημα, κύριοι της Κυβέρνησης. Αυτό, ωστόσο, προϋποθέτει στρατηγικό σχέδιο και κυρίως εγκατάλειψη των ιδεοληπτικών και ξεπερασμένων προσεγγίσεων που κατά καιρούς ακούμε από παράγοντες του Υπουργείου Τουρισμού, του Υπουργείου Ναυτιλίας και άλλους παράγοντες της Κυβέρνησης. Ακούμε τον τελευταίο καιρό τον κ. Κουρουμπλή, κάτι που κατέθεσε και με την παρουσία του στη συνεδρίαση των Περιφερειών για την κρουαζιέρα, να υιοθετεί πρόταση που εμείς είχαμε καταθέσει στο παρελθόν και αφορά τη μακρόχρονη παραχώρηση λιμενικών εγκαταστάσεων στις εταιρείες κρουαζιέρας, προκειμένου να αναπτύξουν και να αναβαθμίσουν τις υποδομές και τις υπηρεσίες της κρουαζιέρας. Εμείς χαιρόμαστε που μετατοπίσατε το κέντρο βάρους σε αυτήν την κατεύθυνση, κύριε Υπουργέ, και σας καλωσορίζουμε στην πραγματικότητα. Είναι μονόδρομος μία τέτοια εξέλιξη, από τη στιγμή μάλιστα που δεν υπάρχουν δημόσιοι πόροι για να δημιουργηθούν νέες λιμενικές υποδομές και να αναβαθμιστούν οι υπηρεσίες.
Δεν το κάνατε.
Εμείς το καταθέσαμε πολύ έγκαιρα, κύριε Υπουργέ - είναι εδώ και οι συνάδελφοι - το έχουμε και στη δημόσια συζήτηση και στα Πρακτικά της Βουλής και στη δημόσια παρέμβασή μας. Από εκεί και πέρα, σε αυτή τη συζήτηση, επιτρέψτε μου να καταθέσω μία σειρά ζητήματα που αφορούν τη λειτουργία υπηρεσιών στα λιμάνια αλλά και στο επίπεδο των υπηρεσιών προς τους επισκέπτες των κρουαζιερόπλοιων. Το πρώτο είναι η βελτίωση του συντονισμού των ελληνικών υπηρεσιών, λιμενικού και αστυνομίας, ώστε να περιοριστεί η γραφειοκρατία και να εξυπηρετούνται άμεσα και χωρίς ταλαιπωρία οι επιβάτες της κρουαζιέρας. Το δεύτερο είναι τα προβλήματα που υπάρχουν στην πλοηγική υπηρεσία. Είδατε, όλοι γινήκαμε μάρτυρες στο τι συνέβη το προηγούμενο διάστημα. Δεν μπορούν χιλιάδες επιβάτες να παραμένουν στα κρουαζιερόπλοια, επειδή δεν υπάρχει πλοηγός ή πλωτό για να τους οδηγήσει στα λιμάνια να αποβιβαστούν. Πρέπει να δούμε είτε την αυτονόμηση και την ενίσχυση της πλοηγικής υπηρεσίας είτε την ανάθεση των πλοηγικών υπηρεσιών σε πιστοποιημένους παρόχους από ιδιωτικό τομέα, όπως συμβαίνει και στη διεθνή πρακτική, είτε ακόμα και την ένταξη των πλοηγών στους Οργανισμούς Λιμένων ή και στα κατά τόπους λιμενικά ταμεία. Κατά κύριο λόγο, όμως, κυρίες και κύριοι Βουλευτές, χρειαζόμαστε ένα στρατηγικό σχέδιο για ενίσχυση της κρουαζιέρας, με αρχή, μέση και τέλος, με ξεκάθαρους στόχους, δυναμικά στοιχεία, αντοχή και διάρκεια στον χρόνο, εξωστρεφή και τολμηρά χαρακτηριστικά. Για να γίνει η Ελλάδα αυτόνομος πόλος ανάπτυξης της κρουαζιέρας - που μπορεί να γίνει - πρέπει να θέσει ως κυρίαρχο στρατηγικό στόχο τη μετατροπή σε hub της ανατολικής Μεσογείου για την κρουαζιέρα, με μεγάλα λιμάνια home ports. Με αυτόν τον στρατηγικό στόχο υπηρετούνται μια σειρά άλλοι στόχοι, όπως η προσέλκυση πέντε χιλιάδων κρουαζιερόπλοιων, πολλά εκ των οποίων νέας γενιάς και μεγάλης χωρητικότητας, οκτακοσίων χιλιάδων πραγματικών και νέων επισκεπτών μόνο από την κρουαζιέρα και πεντακοσίων χιλιάδων επιβατών μόνο από το home porting. Πόσο σημαντικό είναι το home porting δεν χρειάζεται να το επαναλάβουμε. Το βλέπετε κι εσείς καθημερινά στην πραγματικά οικονομία, τα οφέλη είναι πολλαπλά. Συγκριτικά με την κρουαζιέρα transit μιλάμε τουλάχιστον για μια θεαματική αύξηση εσόδων, για το οικονομικό όφελος που προκύπτει για τις τοπικές κοινωνίες, την τοπική οικονομία αλλά και την αύξηση του χρόνου παραμονής της χώρας μας σε μία σφαίρα άλλη από αυτή που έχουμε συνηθίσει και παραμονή της χώρας μας με επισκέπτες που μπορεί να προσδώσουν υπεραξία στο τουριστικό προϊόν. Είναι καιρός να μιλήσουμε για την προώθηση νέων τουριστικών προϊόντων, όπως το cruise and stay, το short cruising, κάτι που γίνεται και σε άλλες χώρες του εξωτερικού στην Ευρώπη και στην Αμερική. Αυτά τα τουριστικά προϊόντα περιλαμβάνουν τον συνδυασμό ενός πακέτου κρουαζιέρας και διαμονής, αλλά και μιας σύντομης κρουαζιέρας με αφετηρία τα ελληνικά λιμάνια. Κύριε Πρόεδρε, είναι καιρός να κάνουμε πράξη τα αυτονόητα, όπως την άρση των αντικινήτρων για την κρουαζιέρα, την πολιτική των συνδεδεμένων μεταφορών που είναι απαραίτητα για τη λειτουργία του home porting και τη διεύρυνση του ωραρίου λειτουργίας των αρχαιολογικών χώρων σε περιοχές αλλά και σε νησιά που αποτελούν προορισμούς κρουαζιέρας. Η Νέα Δημοκρατία είναι σύσσωμη εδώ για να μπορέσει να φανεί χρήσιμη, να καταθέσει προτάσεις και να μπορέσει παράλληλα να συμβάλει στη διαμόρφωση μιας εθνικής στρατηγικής για την ανάπτυξη της κρουαζιέρας. Ευχαριστώ.
Ευχαριστώ, κύριε συνάδελφε. Ο συνάδελφος κ. Μπουκώρος έχει τον λόγο.
Ευχαριστώ, κύριε Πρόεδρε. Κύριοι Υπουργοί, όπως είδατε, ο πρώτος ερωτών, ο συνάδελφος κ. Κόνσολας, δεν περιορίστηκε στην κριτική, αλλά κατέθεσε και πολύ συγκεκριμένες προτάσεις για την ανάπτυξη της κρουαζιέρας στην Ελλάδα. Πολύ φοβάμαι, όμως, ότι η Κυβέρνηση και οι συναρμόδιοι Υπουργοί έχουν παγιδευτεί σε μια αυταπάτη και σε αυτό το ζήτημα. Παραλαμβάνοντας την εξουσία, τόσο οι τουριστικές ροές όσο και οι αφίξεις κρουαζιερόπλοιων είχαν μία αυξητική τάση και μάλλον η Κυβέρνηση έχει επαναπαυθεί σε εκείνες τις αυξητικές τάσεις, που συνεχίστηκαν, βεβαίως, και το 2016, χωρίς να συνυπολογίσει τις ευρύτερες γεωπολιτικές εξελίξεις και τα γεγονότα, κυρίως στη γειτονική Τουρκία, γιατί, όπως καλύτερα γνωρίζετε εσείς, κυρία Υπουργέ, πολλές κρουαζιέρες, πολλά δρομολόγια κρουαζιερόπλοιων είναι απολύτως συνδεδεμένα με τις δύο χώρες με δρομολόγια από τα ελληνικά νησιά στα παράλια της Μικράς Ασίας κοκ. Όμως, οι εταιρείες κρουαζιέρας λειτουργούν με πιο μακροπρόθεσμο σχεδιασμό σε σχέση με την ελληνική Κυβέρνηση. Αυτό καταδεικνύουν και τα στοιχεία, που έχουμε μέχρι σήμερα. Το πρώτο εξάμηνο του 2017 παρουσιάζει μία ραγδαία μείωση των αφίξεων κρουαζιερόπλοιων στα ελληνικά λιμάνια και οι εκτιμήσεις για το 2018 είναι ακόμα δυσμενέστερες. Πρέπει να πούμε, λοιπόν, ότι όλα αυτά δεν συνυπολογίστηκαν. Επαναπαύτηκε η Κυβέρνηση στις αυξητικές ροές 2014, 2015, 2016 χωρίς να πάρει συγκεκριμένες πρωτοβουλίες. Αυτό σαν γενική παρατήρηση. Από εκεί και πέρα, θα έλεγα ότι λείπει η οργανωμένη προβολή της Ελλάδος ως προορισμό κρουαζιερόπλοιων, γιατί πραγματικά μπορεί να προσφέρει έστω και αν υπάρχουν ελλειμματικές λιμενικές υποδομές. Είναι πολλά τα μεγάλα λιμάνια δημοφιλών ελληνικών προορισμών, που μπορούν να υποδεχθούν κρουαζιερόπλοια και αντί να βλέπουμε τη συνέχιση αυτής της αυξητικής τάσης, είμαστε υποχρεωμένοι να ακούμε αυτές τις εκτιμήσεις για μείωση, που μπορεί να πάει και σε βάθος μιας τριετίας ή τετραετίας. Επειδή βλέπετε ότι υπάρχει καλή πίστη από την Αξιωματική Αντιπολίτευση, διότι ο τουρισμός πράγματι είναι η βαριά μας βιομηχανία και η κρουαζιέρα είναι ένα κλάδος δυναμικά αναπτυσσόμενος παγκοσμίως, εγώ ήθελα να σταθώ σε ένα μόνο ζήτημα, στα φορολογικά κίνητρα, που πρέπει να δώσετε σε συνεργασία με το Υπουργείο Οικονομικών για την προμήθεια καυσίμων και την τροφοδοσία των κρουαζιερόπλοιων. Μιλάμε για πλωτές πολιτείες, μιλάμε για εκατοντάδες αφίξεις ετησίως στη χώρα μας. Όλα αυτά τα κρουαζιερόπλοια βρίσκουν φορολογικά κίνητρα στην γειτονική Ιταλία και στην γειτονική Ισπανία, κάνοντας τεράστιους τζίρους σε σχέση με την Ελλάδα. Βεβαίως, δεν είναι δική σας αρμοδιότητα, αλλά η συνέργεια και η συνεργασία πρέπει να είναι μέλημα των μελών μιας Κυβέρνησης και των συναρμόδιων υπουργείων. Από εκεί και πέρα, βεβαίως, η εμπλοκή του ΤΑΙΠΕΔ στους Οργανισμούς Λιμένων και η έλλειψη επενδύσεων δεν ξέρω κατά πόσο μπορεί σήμερα να βελτιώσει τις λιμενικές υποδομές και πόσο μπορεί αυτό να αποδώσει στο άμεσο μέλλον. Ωστόσο, στο πλαίσιο ενός μακροπρόθεσμου προγραμματισμού με στόχο την αύξηση του τουρισμού μέσω της κρουαζιέρας στη χώρα μας, αυτά πρέπει να γίνουν σε συνδυασμό με τον περιορισμό των γραφειοκρατικών διαδικασιών για τους επισκέπτες της κρουαζιέρας. Παραμένουμε το κράτος, που υπερφορολογεί και τα ζητήματα τροφοδοσίας και προμήθειας καυσίμων των κρουαζιερόπλοιων από σταθμούς ελληνικούς. Παραμένουμε το πιο γραφειοκρατικό κράτος, όταν οι γείτονές μας έχουν κατορθώσει να πάρουν ένα μεγάλο κομμάτι - και εννοώ τους γείτονες προς δυσμάς, στη δυτική Μεσόγειο - έχουν κατορθώσει να πάρουν ένα μεγάλο μέρος των απωλειών της ανατολικής Μεσογείου, απώλειες, οι οποίες είναι αποτέλεσμα των εξελίξεων των τελευταίων ετών. Πρέπει να τα σταθμίσετε όλα αυτά. Πρέπει να ακούσετε τις προτάσεις της Νέας Δημοκρατίας, γιατί μετά λύπης μου εγώ θα σας μιλήσω για τη δική μου περιοχή, για το νομό Μαγνησίας, για τον Βόλο και τα νησιά των Βορείων Σποράδων. Βλέπω ότι ξεκινήσαμε το 2014 με πενήντα τρεις αφίξεις, το 2015 με πενήντα επτά και από εκεί και πέρα, κυρία Υπουργέ, αρχίζει η κατιούσα. Σαράντα το 2016, τριάντα έξι μόλις η πρόβλεψη για το λιμάνι του Βόλου σε αφίξεις κρουαζιερόπλοιων. Δηλαδή, μιλάμε για μία ραγδαία μείωση τα τελευταία χρόνια. Το ίδιο…
Τέσσερις μήνες.
Για πρόβλεψη σας μιλάω, κύριε Υπουργέ. Ξέρετε, οι εταιρείες κρουαζιερόπλοιων δεν λειτουργούν όπως η Κυβέρνηση, να τρέχουν πίσω από τα γεγονότα, κάνουν τον προγραμματισμό τους και όχι μόνο ετήσιο. Θα έλεγα, λοιπόν, ότι δεν είναι θετικά τα μηνύματα και πρέπει να εκμεταλλευθείτε το γεγονός ότι ο πρώτος ερωτών, αλλά και όλοι οι Βουλευτές της Νέας Δημοκρατίας εδώ σας καταθέτουν προτάσεις. Και να τρέξετε πιο γρήγορα, διότι το νέο νόμισμα, το νόμισμα της εποχής μας, κύριοι Υπουργοί, είναι η ταχύτητα γιατί υπάρχει ανταγωνισμός. Σας ευχαριστώ.
Ευχαριστώ, κύριε συνάδελφε. Ο συνάδελφος κ. Πλακιωτάκης έχει τον λόγο.
Ευχαριστώ πολύ, κύριε Πρόεδρε. Κυρία και κύριε Υπουργέ, κατανοώ τις φιλότιμες προσπάθειές σας να μας πείσετε για τα αποτελέσματα της πολιτικής σας στον κρίσιμο και ευαίσθητο τομέα της κρουαζιέρας. Όμως δυστυχώς οι προσπάθειές σας αυτές πέφτουν στο κενό, διότι υπάρχει και ανυπαρξία πολιτικής και, βεβαίως, τόσο τα στοιχεία όσο και η πραγματικότητα δυστυχώς σας διαψεύδουν. Βεβαίως εγώ προσωπικά δεν εκπλήσσομαι, διότι τόσο ο τομέας της κρουαζιέρας όσο και του θαλασσίου τουρισμού απουσιάζουν από την πολιτική ατζέντα κυρίως του ΣΥΡΙΖΑ. Θέλω σ' αυτό το σημείο να θυμίσω για όσους έχουν ασθενή μνήμη ότι εννέα μήνες μετά την πλήρη εξαπάτηση του ελληνικού λαού από τον γνωστό ενταφιασμό του προγράμματος της Θεσσαλονίκης, ο κ. Τσίπρας στις 14 Σεπτεμβρίου του 2015 έδωσε στη δημοσιότητα ένα νέο πρόγραμμα για το πώς θα πορευόταν το επόμενο διάστημα αφού κέρδιζε τις εκλογές. Και, βεβαίως, σ' αυτό το πρόγραμμα δεν υπάρχει καμμία απολύτως αναφορά για την κρουαζιέρα. Η μόνη αναφορά που υπήρχε είναι για την ενίσχυση στον τομέα του τουρισμού στα νησιά, όπου ανέφερε ότι επιδίωξη της Κυβέρνησης θα ήταν η στήριξη κρουαζιέρων εκτός των συνήθων δρομολογίων, που να συνδέουν τα νησιά με μικρά κρουαζιερόπλοια. Είναι τοις πάσι γνωστό τι συμβαίνει στη χώρα μας τα τελευταία δυόμισι χρόνια. Εγώ θέλω να γίνω χρήσιμος και να συμβάλω γόνιμα στη σημερινή συζήτηση. Άρα, επιτρέψτε μου να αναφέρω κάποια συγκεκριμένα στοιχεία που θα αναδείξουν το μέγεθος του προβλήματος, που τα στελέχη της Κυβέρνησης είτε αγνοούν είτε δεν θέλουν να παραδεχθούν ότι υπάρχει. Μιλάω για πρόβλημα, διότι παρά τους πανηγυρισμούς της Κυβέρνησης για δήθεν αντιστροφή του κλίματος στον τομέα της κρουαζιέρας, η κατάσταση είναι εξόχως ανησυχητική και θα πρέπει από μέρους σας να αναληφθούν όλες εκείνες οι πρωτοβουλίες για την επίλυση διαθρωτικών προβλημάτων του κλάδου, ώστε να μην κληθούμε στο άμεσο μέλλον να αντιμετωπίσουμε πιο δυσοίωνες καταστάσεις. Κυρία και κύριε Υπουργέ, γνωρίζετε πολύ καλά ότι η πρώτη σε προτίμηση περιοχή παγκοσμίως για την κρουαζιέρα είναι η Καραϊβική, η οποία έχει και το 36% της παγκόσμιας κίνησης της κρουαζιέρας. Η αμέσως επόμενη περιοχή σε προτίμηση είναι η Ευρώπη και ιδιαίτερα η Μεσόγειος με 19%. Όμως, το συγκεκριμένο ποσοστό ιδιαίτερα στην ανατολική Μεσόγειο συνεχώς μειώνεται και αυτό οφείλεται κυρίως στις γεωπολιτικές εξελίξεις, οι οποίες σε συνδυασμό με το μεταναστευτικό ζήτημα, αλλά και την τρομοκρατία καθιστούν τις περιοχές της ανατολικής λεκάνης της Μεσογείου μη ελκυστικούς και ασφαλείς προορισμούς. Τώρα ας δούμε πώς το αντιμετώπισε η χώρα μας. Κατ' αρχάς, με την πολιτική των ανοιχτών συνόρων, η οποία επιδείνωσε το πρόβλημα του μεταναστευτικού, όπως, επίσης - και έχω εκφραστεί δημοσίως πολλές φορές - με την αλόγιστη απόφαση της Κυβέρνησης να επιτρέψει την εμπλοκή του ΝΑΤΟ στο Αιγαίο. Έχω τονίσει, επίσης, πολλές φορές τους κινδύνους που ελλοχεύουν στην περιοχή του Αιγαίου με την αποθράσυνση της Τουρκίας. Όμως, το σημαντικότερο απ' όλα είναι ότι η Ελλάδα έχει επιτρέψει να γίνει ακριβώς μέρος του προβλήματος που επικρατεί στην ευρύτερη περιοχή και εισπράττει τα απόνερα των όσων συμβαίνουν στη Συρία, στην Αίγυπτο, τη Λιβύη και την Τουρκία. Βεβαίως ένα άλλο μεγάλο ζήτημα, κύριε Υπουργέ, που αφορά τη ναυτιλία - και αυτό είναι ένα ζήτημα που σας αφορά προσωπικά - είναι για τον σχεδιασμό σας όσον αφορά τις λιμενικές υποδομές. Έχω ακούσει πάρα πολλές φορές τα αφηγήματά σας, τα ευχολόγια σας. Όμως, στην πράξη δεν έχω δει τίποτα συγκεκριμένο. Είστε ή δεν είστε υπέρ των παραχωρήσεων; Διότι η αλήθεια είναι ότι το τελευταίο χρονικό διάστημα έχει αντιστραφεί η συγκεκριμένη λογική σας πάνω στον τομέα των παραχωρήσεων. Θυμάμαι το 2008, όταν ο Κώστας ο Καραμανλής προχώρησε στην αποκρατικοποίηση του ΟΛΠ - τότε ήσασταν σε άλλο κόμμα - το σύνολο τότε της αντιπολίτευσης ήταν εναντίον της παραχώρησης. Τώρα αλλάξατε άποψη επί του συγκεκριμένου ζητήματος; Έχετε συγκεκριμένη πρόταση, όσον αφορά την αξιοποίηση των λιμενικών υποδομών; Ιδού η ευκαιρία, να μας πείτε ποιος είναι ο σχεδιασμός σας πάνω στην μετεξέλιξη και στον εκσυγχρονισμό των λιμενικών υποδομών. Βεβαίως, αυτό προϋποθέτει συνεργασία με τους παγκόσμιους παίχτες στον χώρο της κρουαζιέρας. Ξέρετε ότι αυτό που συζητάμε δεν είναι εύκολο. Υπάρχει σχέδιο; Διότι ποιο είναι το μυστικό σε αυτή την περίπτωση; Ότι πρέπει τα λιμάνια μας, προκειμένου να αποκτήσουμε το βέλτιστο αποτέλεσμα στον τομέα της κρουαζιέρας, να μετεξελιχθούν σε λιμάνια home port. Αυτό είναι το μυστικό, σε συνδυασμό βέβαια με τις αερομεταφορές. Διότι μελέτη της Τράπεζας της Ελλάδος έχει αποδείξει ότι εάν όλοι οι επιβάτες της χώρας μας ήταν επιβάτες home port, θα αυξανόταν το ετήσιο εισόδημα πάνω από 800 εκατομμύρια ευρώ, δηλαδή 0,5% αύξηση του ΑΕΠ. Αυτός είναι, κύριε Υπουργέ, ο στόχος και εκεί περιμένουμε συγκεκριμένες απαντήσεις από εσάς. Επίσης βέβαια, περιμένουμε και συγκεκριμένες απαντήσεις, όσον αφορά το αφορολόγητο στην τροφοδοσία των κρουαζιερόπλοιων. Θα το εφαρμόσετε όπως το εφαρμόζουν και οι ανταγωνίστριες χώρες, όπως η Ισπανία και η Ιταλία; Ξέρετε ότι είναι από τα συγκεκριμένα ζητήματα, τα οποία μπορείτε να χειριστείτε και γνωρίζω ότι έχουν γίνει συγκεκριμένες επαφές, όπως ίσχυε στο παρελθόν, για να μην ξεχνιόμαστε. Κύριε Υπουργέ, απόψε περιμένουμε, ειδικά από εσάς, στο κομμάτι των λιμενικών υποδομών συγκεκριμένες απαντήσεις. Θέλω να υπενθυμίσω ότι τα προηγούμενα χρόνια και επί κυβέρνησης Νέας Δημοκρατίας, είχαν γίνει σημαντικές παρεμβάσεις, για παράδειγμα στο λιμάνι της Κέρκυρας, στο λιμάνι του Ηρακλείου και φυσικά στο λιμάνι του Πειραιά, όπου βελτιώθηκαν λιμενικές υποδομές. Βεβαίως, αυτό συνέτεινε, έτσι ώστε τα συγκεκριμένα λιμάνια να καταστούν λιμάνια home porting. Εδώ είναι, λοιπόν, η μεγάλη πρόκληση και πρέπει να μας δώσετε επιτέλους συγκεκριμένες απαντήσεις και όχι ευχολόγια ούτε αφηγήματα. Ευχαριστώ πολύ.
Ευχαριστώ, κύριε συνάδελφε. Ο συνάδελφο, κ. Κωνσταντίνος Καραμανλής έχει τον λόγο.
Ευχαριστώ, κύριε Πρόεδρε. Θα ήθελα κατ' αρχάς να σας ζητήσω να ενοποιήσετε τους χρόνους της πρωτολογίας και δευτερολογίας, δεδομένου ότι δεν θα χρειαστεί να κάνω δεύτερη τοποθέτηση. Κύριε Πρόεδρε, κύριοι Υπουργοί, κύριοι Βουλευτές, συζητάμε σήμερα ένα σημαντικό θέμα, που είναι η εκπόνηση ενός μακροχρόνιου στρατηγικού σχεδίου για την ανάπτυξη της κρουαζιέρας στη χώρα μας. Και εάν θέλουμε να κάνουμε πραγματικά μία σοβαρή και ουσιαστική συζήτηση, νομίζω ότι πρέπει να ξεκινήσουμε απαντώντας σε ένα καίριο ζήτημα: Πιστεύουμε τελικά ότι ο τουρισμός είναι η βαριά βιομηχανία της πατρίδας μας; Γιατί εάν το πιστεύουμε, πρέπει να δώσουμε απόλυτη προτεραιότητα στον εκσυγχρονισμό των τουριστικών υποδομών, μακριά από ιδεολογικές αγκυλώσεις, μακριά από μικροκομματικές επιδιώξεις, χωρίς κοντόφθαλμες αντιλήψεις, με ανοιχτό μυαλό, σύγχρονες ιδέες και την αποφασιστικότητα της πολιτείας να δράσει άμεσα. Το κύριο θέμα, λοιπόν, στο οποίο θέλω να επικεντρωθώ σήμερα στην ομιλία μου είναι το ζήτημα της διασύνδεσης της κρουαζιέρας με μία σειρά από υποδομές. Εάν ως χώρα επενδύουμε στον τουρισμό, πρέπει να επενδύσουμε στην κρουαζιέρα. Και εάν θέλουμε να επενδύσουμε στην κρουαζιέρα, πρέπει να δείξουμε και μέριμνα για τα λιμάνια home port, δηλαδή για τα λιμάνια βάσης, όπως είναι ευρύτερα γνωστά. Με αυτό τον όρο, για να συνεννοηθούμε, χαρακτηρίζουμε τα λιμάνια που αποτελούν σημεία αφετηρίας και κατάληξης των ταξιδιών που εκτελούν οι μεγάλες εταιρείες κρουαζιέρας. Αυτό ακριβώς είναι κατά τους ειδικούς και το κλειδί για την ενίσχυση του κλάδου της κρουαζιέρας στην πατρίδα μας, αλλά και για την παροχή οικονομικού οφέλους, τόσο στις τοπικές οικονομίες, όσο και ευρύτερα στο ΑΕΠ της χώρας. Σήμερα είναι γνωστό ότι λειτουργούν τέσσερα λιμάνια - home port στην Ελλάδα. Το μεγαλύτερο εξ αυτών είναι, όπως όλοι γνωρίζουμε, ο Πειραιάς και τα άλλα τρία είναι η Κέρκυρα, η Ρόδος και το Ηράκλειο, περιοχές που κάθε χρόνο αποτελούν πόλο έλξης για χιλιάδες τουρίστες από όλο τον κόσμο. Όμως, homeporting, χωρίς σοβαρές αεροπορικές υποδομές και αεροπορικές συνδέσεις, είναι κάτι που δεν υφίσταται. Αν θέλεις να είσαι ανταγωνιστικός σε αυτόν τον τομέα, θα πρέπει να έχεις σοβαρές υποδομές και στα αεροδρόμιά σου, ώστε αυτά να αποτελούν έναν αεροπορικό κόμβο. Αυτό ακριβώς, άλλωστε, είναι και το μυστικό της επιτυχίας στην Κωνσταντινούπολη, που αυτή τη στιγμή έχει την πρωτοκαθεδρία του home porting στη Μεσόγειο. Η Turkish Airlines, μια από τις μεγαλύτερες αεροπορικές γραμμές της Ευρώπης, έχει καταφέρει να συνδέσει πολλούς προορισμούς με το αεροδρόμιο της Κωνσταντινούπολης. Τι προτείνουμε, λοιπόν, εμείς από την πλευρά μας; Προτείνουμε τρεις συγκεκριμένες δράσεις: Πρώτον, να γίνουμε ανταγωνιστικοί ως προς τα λιμάνια και τα αεροδρόμια της Τουρκίας. Υπ' αυτό το πρίσμα, μια πρόταση που πρέπει να συζητήσουμε κάποτε σοβαρά είναι να εξετάσουμε το ενδεχόμενο να μετατραπεί το λιμάνι της Αλεξανδρούπολης σε home port, προκειμένου να καλύπτει το βόρειο Αιγαίο. Για να γίνει, όμως, αυτό, πρέπει να αναβαθμιστεί τόσο το λιμάνι της Αλεξανδρούπολης όσο και το αεροδρόμιο της Αλεξανδρούπολης, το οποίο, όμως, δεν ανήκει στα δεκατέσσερα περιφερειακά αεροδρόμια που έχουν παραχωρηθεί στη «FRAPORT». Ένα εναλλακτικό σχέδιο, λοιπόν, θα μπορούσε να ήταν το λιμάνι της Θεσσαλονίκης, για να καλύψει το κενό του βορείου Αιγαίου. Με αυτόν τον τρόπο, θα είχαμε ένα εξαιρετικό ανταγωνιστικό πλεονέκτημα σε σχέση με την Κωνσταντινούπολη, μια που τα κρουαζιερόπλοια θα απέφευγαν τη διέλευση των στενών, εξοικονομώντας ένα σημαντικό κόστος για τις ναυτιλιακές εταιρείες. Μια τέτοια κίνηση θα μπορούσε, επίσης, να αποτελεί πόλο έλξης πολλών τουριστών που έρχονται πλέον από τα Βαλκάνια και από το πρώην ανατολικό μπλοκ, οι οποίοι θα επιλέγουν πλέον είτε το λιμάνι της Θεσσαλονίκης είτε το λιμάνι της Αλεξανδρούπολης για να ξεκινήσουν την κρουαζιέρα τους. Και για να το πετύχουμε αυτό, θα πρέπει να κινηθούμε γρήγορα και να εκμεταλλευθούμε την ιστορική συγκυρία και την πολιτική αναταραχή που υπάρχει στη γείτονα χώρα. Δεν είναι τυχαίο, άλλωστε, σύμφωνα με τα στοιχεία, πως μέσα σε έναν χρόνο το home port στην Ελλάδα αυξήθηκε κατά 60% εξαιτίας της φοβίας που έχει προκαλέσει η πολιτική αναστάτωση στην Τουρκία. Μας ανοίγεται, λοιπόν, ένα παράθυρο ευκαιρίας, που θα πρέπει να το εκμεταλλευθούμε όσο το δυνατόν ταχύτερα. Μπορεί να είναι ευκαιριακό. Μπορεί, όμως και όχι. Σε κάθε περίπτωση, αυτό που επιτέλους χρειαζόμαστε είναι η εκπόνηση ενός εμπεριστατωμένου τεχνοκρατικού σχεδίου, τόσο για να αποφασίσουμε ποια λιμάνια και ποια αεροδρόμια θα καταφέρουμε να εκμεταλλευθούμε, όσο και για να έχουμε, επίσης, ένα συγκεκριμένο σχέδιο το οποίο θα εξασφαλίσει και τη χρηματοδότηση για αυτές τις επενδύσεις. Δεύτερον, πρέπει να δούμε λίγο τι γίνεται στο κεντρικό λιμάνι της χώρας στον Πειραιά. Δυστυχώς, αυτή τη στιγμή η κατάσταση στην πόλη του Πειραιά είναι προβληματική για τους επιβάτες που κατευθύνονται προς και από το λιμάνι. Επιτυχής εκμετάλλευση της κρουαζιέρας από τον Πειραιά, χωρίς την εκπόνηση ενός ευρύτερου σχεδίου κυκλοφοριακής αποσυμφόρησης των δρόμων, δεν μπορεί να γίνει. Σήμερα η «COSCO», βέβαια, προσπαθεί να εκμεταλλευθεί την κρουαζιέρα. Έχει καταθέσει τις δικές της προτάσεις για την εκμετάλλευση της κρουαζιέρας με την κατασκευή τριών προβλητών στον λιμενικό βραχίονα του Πειραιά. Η κατάσταση, όμως, στον Πειραιά θα πρέπει σε σύντομο χρονικό διάστημα να βελτιωθεί και θα πρέπει οι υποδομές, όπως του τραμ και του μετρό, πολύ σύντομα να ολοκληρωθούν. Διαφορετικά, θα επανέλθει στο τραπέζι η συζήτηση εναλλακτικών σχεδίων, όπως, παραδείγματος χάριν, της κατασκευής στο ύψος του Σταδίου Ειρήνης και Φιλίας δυο προβλητών όπου θα μπορούσαν να δένουν κρουαζιερόπλοια. Άλλη πρόταση η οποία έχει πέσει στο τραπέζι από ειδικούς έχει να κάνει με την εκμετάλλευση του Λαυρίου αποκλειστικά και μόνο για την κρουαζιέρα, σε συνδυασμό κιόλας με την επέκταση του προαστιακού. Είναι μια επιλογή που σε μια πρώτη ανάγνωση φαίνεται λογική, αλλά εδώ κρίνεται ως εξαιρετικά κοστοβόρα. Τρίτον, θα πρέπει να προχωρήσουμε στην αναβάθμιση των λιμένων της χώρας, τόσο του home porting, όσο και των λιμανιών διέλευσης, των λιμένων transit, όπως αυτό της Σαντορίνης, της Μυκόνου, του Κατάκολου, της Κεφαλονιάς, της Πάτμου και των Χανίων, που εξυπηρετούν εκατοντάδες χιλιάδες επιβάτες. Παρ' όλα αυτά, όλοι γνωρίζουμε ότι έχουν σοβαρά προβλήματα υποδομών που σε πολλές περιπτώσεις δίνουν μια απαράδεκτη εικόνα για μία χώρα που θεωρεί τον τουρισμό βιτρίνα της. Αυτά είναι τα ζητήματα τα οποία κάποτε θα πρέπει να συζητήσουμε σοβαρά για να βρούμε λύση. Χωρίς, όμως, προχειρότητα και χωρίς μικροπολιτική εκμετάλλευση. Απαιτείται, λοιπόν, η εκπόνηση σοβαρών μελετών σκοπιμότητας και βιωσιμότητας προκειμένου όλα αυτά τα έργα να αποκτήσουν μια προστιθέμενη αξία. Ήρθε η ώρα να προσεγγίσουμε το θέμα αυτό με τη σοβαρότητα που του αρμόζει, αν θέλουμε στην πράξη και όχι στα λόγια να είμαστε μία χώρα η οποία θεωρεί τον τουρισμό τη βαριά της βιομηχανία. Σας ευχαριστώ πολύ.
Σας ευχαριστώ, κύριε συνάδελφε. Έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Τροποποιήσεις του ν.2725/1999 (Α΄ 121) και άλλες διατάξεις» Τον λόγο έχει ο συνάδελφος κ. Χαράλαμπος Αθανασίου. Κύριε Αθανασίου, θα πάρετε και τη δευτερολογία σας;
Θα εξαρτηθεί, κύριε Πρόεδρε.
Καλώς. Ευχαριστώ.
Κυρίες και κύριοι συνάδελφοι, πραγματικά με λυπεί ο χρόνος συζήτησης της επίκαιρης επερώτησής μας, που την καταθέσαμε στις 8 Μαΐου του 2017 και αφορά ένα θέμα που ήταν και παραμένει επίκαιρο, αλλά συνάμα και ζωτικής σημασίας για την πολύπαθη οικονομία μας. Όταν την καταθέσαμε βρισκόμασταν ήδη στην τουριστική σεζόν και η παράταξή μας εξέφραζε την αγωνία της για την κρουαζιέρα, καθώς βλέπαμε ακόμη μία χρονιά να χάνεται. Είχαμε την ελπίδα ότι μετά από μια ουσιαστική συζήτηση η Κυβέρνηση θα αναγνώριζε, έστω και την τελευταία στιγμή, τις παραλείψεις και την αναποτελεσματικότητά της και θα προέβαινε σε κάποιες ενέργειες, που αν μη τι άλλο θα έδιναν ώθηση στην κρουαζιέρα εν όψει της καλοκαιρινής σεζόν. Αυτό βέβαια υπό την προϋπόθεση ότι η σημερινή συζήτηση θα ελάμβανε χώρα τουλάχιστον έναν μήνα πριν. Αυτό δυστυχώς δεν έγινε με ευθύνη σας, κυρία και κύριε Υπουργέ, και φοβούμεθα ότι ήδη χάθηκε το 2017, αν όχι και το 2018 για την κρουαζιέρα και τους προορισμούς που επωφελούνται από αυτήν. Και έτσι φτάσαμε στη σημερινή κατάσταση. Η Ελλάδα μας, η χώρα με τη μεγαλύτερη ακτογραμμή και τα περισσότερα νησιά στην Ευρώπη, που είναι ιδανική χώρα για κρουαζιέρα στη Μεσόγειο, κατορθώνει φέτος να έχει μειωμένες αφίξεις πλοίων κατά, περίπου, 22% και λίγο παραπάνω. Ακόμη και στα πιο τουριστικά λιμάνια του Αιγαίου, όπως είναι η Σαντορίνη και η Μύκονος, η μείωση των αφίξεων, δεδομένης και της δυναμικής της χώρας ως τουριστικού προορισμού, είναι δραματική και μάλιστα υπό συνθήκες άκρως θετικές για την Ελλάδα λόγω των διεθνών εξελίξεων που συντελούνται σε ανταγωνιστικά κράτη στην ευρύτερη λεκάνη της Μεσογείου. Είμαι βέβαιος ότι για την Κυβέρνηση για όλα θα φταίει η κατάσταση στην Τουρκία, που έχει κάνει τα πακέτα ελληνικών και τουρκικών προορισμών λιγότερο ελκυστικά, ενώ οι αρμόδιοι Υπουργοί θα απεκδυθούν κάθε ευθύνης, επικαλούμενοι τη σύσταση της Εθνικής Συντονιστικής Επιτροπής για την κρουαζιέρα. Όλα καλά, λοιπόν, για εσάς της Κυβέρνησης; Μα, την ίδια στιγμή στη Λέσβο - για να αναφέρω το πολύπαθο νησί μου - αναμένονται φέτος δύο - και αν γίνουν και αυτές, αν ελλιμενιστούν και αυτά τα κρουαζιερόπλοια - έναντι είκοσι εννιά από πέρσι, που ήταν μια δύσκολη χρονιά, και πενήντα τρία πρόπερσι, το 2015 και πενήντα τεσσάρων αφίξεων κρουαζιερόπλοιων το 2014. Σε πόσους επιβάτες αναλογεί αυτό; Χίλιοι επιβάτες για φέτος, δεκατέσσερις χιλιάδες το 2016, είκοσι πέντε χιλιάδες το 2015 και τριάντα τέσσερις χιλιάδες το 2014. Παρόμοια είναι η κατάσταση και στη Χίο. Θα σας τα πει και ο κ. Μηταράκης. Για φέτος προβλέπονται οκτώ κρουαζιερόπλοια, ενώ σαράντα τρία, σαράντα δύο και τριάντα έξι αντίστοιχα το 2015 και 2014. Το ίδιο και στη Λήμνο. Φέτος ήταν έξι, ενώ ήταν δεκατέσσερα και σαράντα ένα. Το ίδιο και στην Κω, όπως σας ανέφερε ο κ. Κόνσολας, καταθέτοντας και το σχετικό πίνακα. Θα μου απαντήσετε, ενδεχομένως, ότι αυτό οφείλεται στο προσφυγικό ζήτημα που ταλανίζει τα νησιά. Ευκαιρία, λοιπόν, να υποβάλλω δύο ερωτήματα: Πρώτο ερώτημα: Πέρυσι που υπήρχε πτώση, αλλά υπήρχε κάποια κίνηση - έστω και μειωμένη - έναντι άλλων ετών στα λιμάνια μας, δεν υπήρχε προσφυγικό ζήτημα και μάλιστα σε έξαρση έναντι της σημερινής υποτονικής κατάστασης; Δεύτερο και σημαντικότερο ερώτημα: Μέχρι πότε θα κρύβεστε πίσω από το προσφυγικό για να καλύψετε την ανικανότητά σας να παράξετε πολιτική, η οποία θα βοηθήσει τα νησιά μας να αντιμετωπίσουν τις συνέπειές της; Πού είναι τα οικονομικά κίνητρα που υποσχεθήκατε και τα οποία θα καθιστούσαν τα νησιά μας, όπως τη Λέσβο και τη Χίο, ελκυστικούς προορισμούς για τα κρουαζιερόπλοια; Πού είναι οι εκστρατείες πληροφόρησης, ώστε να σταματήσουν αυτά τα νησιά να δυσφημίζονται στο εξωτερικό; Γιατί είναι πραγματικότητα ότι τα νησιά αυτά - και ειδικά η πατρίδα μου η Λέσβος - έχει δυσφημιστεί πάρα πολύ στο εξωτερικό. Πού πήγε η περίφημη αποσυμφόρηση των νησιών για την οποία δεσμευθήκατε και στη σύσκεψη στο Μέγαρο Μαξίμου; Πού πήγε η επιτήρηση των συνόρων μας; Απόλυτο μηδέν. Μόνο εξαγγελίες και λόγια. Μετατρέψατε τα hot spot των νησιών από κέντρα πρώτης υποδοχής σε μόνιμους καταυλισμούς μεταναστών. Κυρίες και κύριοι συνάδελφοι, ο τουρισμός αποτελεί για τη χώρα μας μοχλό της οικονομίας και πολλοί συνάνθρωποί μας εργάζονται και διαβιούν μέσα από αυτόν. Η κρουαζιέρα έχει τεράστια οφέλη για τον τουρισμό και συνακόλουθα για την κοινωνία. Το βασικότερο είναι ότι αποτελεί την καλύτερη διαφήμιση για τη χώρα μας. Έχει αποδειχθεί στατιστικά - το γνωρίζετε, άλλωστε, όλοι - ότι ένας από τους τέσσερις τουρίστες που επισκέπτονται κάποιο προορισμό με την κρουαζιέρα, είναι πολύ πιθανό ότι θα επιστρέψει αργότερα στους τόπους που είχε επισκεφθεί με την κρουαζιέρα, με άλλα μέσα. Η χώρα μας έχει τις προϋποθέσεις της επιτυχίας σε αυτόν τον τομέα. Διαθέτει πολλούς προορισμούς σε κοντινή απόσταση και επομένως μπορεί ένα πλοίο να διαπλέει πολλούς προορισμούς με χαμηλότερο κόστος. Αυτό συμφέρει και τους τουρίστες και τους πλοιοκτήτες και αναμφισβήτητα αποτελεί για τη χώρα μας ένα συγκριτικό πλεονέκτημα έναντι των ανταγωνιστών μας. Όμως, αυτό από μόνο του δεν αρκεί. Η χώρα μας οφείλει να διαμορφώσει τις πολιτικές εκείνες οι οποίες θα αναπτύξουν περαιτέρω την κρουαζιέρα ως μέσο τουρισμού στη χώρα μας και να αφουγκραστεί και να ενσωματώσει τις εξελίξεις οι οποίες συντελούνται συνεχώς. Οι απαιτούμενες λιμενικές υποδομές πρέπει να μεταβάλλονται συνεχώς γιατί τα πλοία μεγαλώνουν σε όγκο, ενώ και τα λιμάνια πρέπει να υποστηρίζονται και να εξυπηρετούνται από σύγχρονα αεροδρόμια. Το κυριότερο, όμως, είναι όταν ένα κρουαζιερόπλοιο θα δέσει σε ένα λιμάνι για δέκα με δώδεκα ώρες, η λιμενική υποδομή να είναι έτοιμη να ανταποκριθεί σε όλες τις απαιτήσεις. Καθυστερήσεις και γραφειοκρατία δεν συγχωρούνται. Μόνο κατ' αυτόν τον τρόπο μπορεί να μετατραπεί ένα λιμάνι από transit σε hub, με τεράστιο κέρδος για τον προορισμό που το διαθέτει και με τεράστια οφέλη για το κράτος και τους πολίτες. Έτσι επιτυγχάνεται ανάπτυξη και όχι αναδιανομή της φτώχειας, όπως πραγματεύεστε τα τελευταία τρία χρόνια. Όλα αυτά δεν είναι καινούργια, αγαπητοί συνάδελφοι. Τα γνωρίζουμε. Μας τα έχουν πει, άλλωστε, και οι αρμόδιοι φορείς στη Βουλή σε κάθε ευκαιρία. Δυστυχώς, όμως, συνεχώς βλέπουμε να γίνονται βήματα προς τα πίσω και τα αποδίδουμε πότε στην Τουρκία και πότε στο μεταναστευτικό. Τελειώνοντας, κυρίες και κύριοι συνάδελφοι, θέλω να τονίσω το εξής: Η Νέα Δημοκρατία διά των Βουλευτών της κατέθεσε και εξέθεσε εγκαίρως την αγωνία της για την κρουαζιέρα. Στην επίκαιρη επερώτησή μας υπάρχουν κρίσιμα ερωτήματα και σοβαρές προτάσεις, τις οποίες ακούσατε και από τους προηγούμενους ομιλητές, τον κ. Κόνσολα, τον κ. Καραμανλή, τον κ. Πλακιωτάκη. Είμαστε σήμερα εδώ για να συζητήσουμε και να ακούσουμε τι απαντάτε στα στοιχεία και στις προτάσεις τις οποίες παραθέτουμε. Ζητάμε να μάθουμε ποιο είναι το σχέδιό σας - αν φυσικά υπάρχει κάποιο - και σε ποιες ενέργειες θα προβείτε άμεσα. Η κοινωνία σήμερα ασφυκτιά και υποφέρει. Δεν υπάρχει χρόνος για άλλη καθυστέρηση. Προσωπικά θα αναμένω τις απαντήσεις σας και θα επανέλθω στη δευτερολογία μου, αν υπάρχει λίγος χρόνος - έστω και ένα λεπτό - γιατί έχω καλύψει τον χρόνο μου.
Ευχαριστούμε, κύριε συνάδελφε. Τον λόγο έχει ο κ. Μηταράκης.
Κύριε Πρόεδρε, κυρίες και κύριοι συνάδελφοι, η Ελλάδα θα μπορούσε να βρίσκεται στην κορυφή του κλάδου της κρουαζιέρας στη Μεσόγειο με δεκατέσσερις χιλιάδες χιλιόμετρα ακτογραμμής, με σαράντα δύο λιμάνια που μπορούν να δεχθούν κρουαζιερόπλοια, με ανεξάντλητες φυσικές ομορφιές, με τα μνημεία μας, την ιστορία μας, τον πολιτισμό μας, με αμέτρητες εναλλακτικές για ψυχαγωγία και διασκέδαση. Η κρουαζιέρα είναι ένας κλάδος ο οποίος είναι ταχύτατα αναπτυσσόμενος και εξαιρετικά επικερδής για τις χώρες που εμπλέκονται. Μόνο στη Μεσόγειο ο τζίρος της κρουαζιέρας φθάνει τα 12 δισεκατομμύρια ευρώ ετησίως. Και επιπλέον, λόγω της φύσης της κρουαζιέρας, η διάχυση των ωφελειών είναι μεγαλύτερη από κάθε άλλο είδος τουρισμού. Κι όμως, η Ελλάδα δεν κερδίζει. Οι προβλέψεις της Ένωσης Εφοπλιστών Κρουαζιερόπλοιων δείχνει ότι το 2017 θα είμαστε σε αφίξεις κάτω από τα επίπεδα του 2014. Ακόμη σημαντικότερο είναι ότι δεν έχουν αυξηθεί οι εταιρείες που θέλουν να ξεκινούν τις κρουαζιέρες τους από κάποιο ελληνικό λιμάνι, το λεγόμενο home porting, το οποίο έχει και τα περισσότερα οφέλη για τη χώρα μας, διότι είναι πολλαπλάσια η δαπάνη ανά επιβάτη στο λιμάνι εκκίνησης απ' ό,τι είναι στα λιμάνια διέλευσης. Περιμένουμε σήμερα να ακούσουμε από τους δύο αρμόδιους Υπουργούς, τον Υπουργό Ναυτιλίας και την Υπουργό Τουρισμού, ποιο είναι το ολοκληρωμένο σχέδιο της Κυβέρνησης, το συγκεκριμένο χρονοδιάγραμμα και οι στόχοι σας για να εκμεταλλευτείτε αυτές τις θετικές τάσεις που υπάρχουν στην αγορά της κρουαζιέρας, σε έναν κλάδο στον οποίο τα προηγούμενα χρόνια έγιναν σημαντικά βήματα. Το 2012, παραδείγματος χάριν, έγινε ένα μεγάλο θεσμικό βήμα. Παρά τις αντιδράσεις που υπήρχαν τότε, μετά από πολλά πισωγυρίσματα, αντιστάσεις και παλινωδίες, έγινε η πλήρης και οριστική άρση του καμποτάζ, ενός περιορισμού που ίσχυε σχεδόν για έναν αιώνα - από το 1920- κι εμπόδιζε την Ελλάδα να γίνει η χώρα βάσης για τις μεγάλες εταιρείες της κρουαζιέρας. Ολοκληρώσαμε μια μεταρρύθμιση που έπρεπε να είχε γίνει πριν από δεκαετίες. Θέσαμε τις βάσεις για να προχωρήσει και να εξελιχθεί η ανάπτυξη της κρουαζιέρας στη χώρα μας. Η άρση του καμποτάζ ήταν μια αναγκαία συνθήκη, αλλά από μόνη της δεν είναι αρκετή. Έγινε, όμως, ένα πρώτο βήμα και πολλά πρέπει τώρα να ακολουθήσουν. Σε μια μεγάλη έρευνα που έγινε για την κρουαζιέρα στην Ελλάδα από τη «διαΝΕΟσις» περιλαμβάνονται ογδόντα ένα κριτήρια με συντελεστές βαρύτητας, βάσει των οποίων οι εταιρείες κρουαζιέρα επιλέγουν ποιο θα είναι το λιμάνι εκκίνησης της κρουαζιέρας. Πέρα από το καμποτάζ, που παίζει έναν σημαντικότατο ρόλο, πάρα πολύ κρίσιμες είναι οι υποδομές και οι αεροπορικές μεταφορές. Οι υποδομές, όπως ανάφερε και ο κ. Καραμανλής, πρέπει να ενισχυθούν. Και πρέπει να ενισχυθούν με ένα ολοκληρωμένο σχέδιο. Πρέπει να υπάρχουν πολιτικές κινήτρων ή άρση αντικινήτρων για την προσέλκυση «home porting». Στα κίνητρα που συζητούν οι εταιρείες, περιλαμβάνονται τα λιμενικά τέλη, η φορολογική αντιμετώπιση των εταιρειών, το κόστος των υπηρεσιών προς τα κρουαζιερόπλοια και τους επιβάτες. Θέλουμε να ρωτήσουμε τον κύριο και την κυρία Υπουργό τι έχει κάνει η Κυβέρνηση μέχρι σήμερα για να πείσει τις ξένες εταιρείες να χρησιμοποιήσουν τη χώρας μας ως λιμάνι βάσης, ποια είναι συγκεκριμένα η πολιτική χορήγησης κινήτρων, ποια είναι η πολιτική άρσης αντικινήτρων και ποιος είναι ο μελλοντικός σας σχεδιασμός, με συγκεκριμένους στόχους και συγκεκριμένο χρονοδιάγραμμα. Δυστυχώς, έχουμε μείνει πίσω και στα κίνητρα και στις υποδομές. Καθυστερήσεις έχουμε σε κάθε προσπάθεια βελτίωσης των λιμενικών υποδομών που είναι η πρώτη εικόνα του επισκέπτη. Να αναφερθώ και στο δικό μου λιμάνι, το λιμάνι της Χίου, του οποίου η εικόνα δίνει κάκιστη εντύπωση που αδικεί το νησί και τη χώρα, όπως και το αεροδρόμιο της Χίου, το οποίο πρέπει να λειτουργήσει επικουρικά για να μπορούν να υπάρχουν επιβιβάσεις και αποβιβάσεις και από τα νησιά του βορείου Αιγαίου. Ρωτάμε, λοιπόν, την Κυβέρνηση: Ποιες είναι οι δράσεις σας στον τομέα των υποδομών; Ποιες είναι οι δράσεις σας ως προς τις εταιρείες κρουαζιέρας, για να προσελκύσετε νέες εταιρείες στα ελληνικά νερά; Σημαντικό, επίσης, ρόλο παίζει το θέμα της ασφάλειας και της πολιτικής σταθερότητας. Απ' ό,τι φαίνεται, η Ελλάδα δεν μπόρεσε ακόμη να εκμεταλλευτεί στον βαθμό που έπρεπε τις εξελίξεις στην ευρύτερη περιοχή της Μεσογείου, όπου η χώρα μας ξεχωρίζει ως ασφαλής προορισμός. Βέβαια τα τελευταία δυόμισι χρόνια έκανε πολύ κακό στην εικόνα της χώρας, στην αίσθηση που υπάρχει για την ασφάλεια στη χώρα μας, το μεταναστευτικό πρόβλημα και στον Πειραιά και στα νησιά του Αιγαίου. Έπληξε τα νησιά μας και τη χώρα εν γένει, δίνοντας μια εικόνα ανομίας και καλλιεργώντας ένα αίσθημα ανασφάλειας, το οποίο οι ανταγωνίστριες χώρες της Ελλάδος αντιλαμβάνεσθε ότι μπορούν και διαδίδουν. Και βλέπουμε τα αποτελέσματα. Το 2015 στη Χίο είχαμε σαράντα δύο αφίξεις κρουαζιερόπλοιων. Φέτος, κυρία Υπουργέ και κύριε Υπουργέ, ο στόχος είναι οκτώ αφίξεις. Σαράντα δύο αφίξεις το 2015, οκτώ αφίξεις το 2017. Γιατί; Διότι επηρεάστηκε αρνητικά η εικόνα των νησιών του Αιγαίου. Κυρίες και κύριοι συνάδελφοι, παρ' όλες τις δημοσιονομικές δυσκολίες στη διετία 2012-2014, είχαμε κάνει σοβαρά ανοίγματα για την τόνωση της κρουαζιέρας. Πέρα από την άρση του καμποτάζ, να σημειώσω την άδεια που έλαβε η χώρα μας από την Ευρωπαϊκή Επιτροπή για να μπορέσει να στηρίξει μέσω των κοινοτικών κονδυλίων τη δημιουργία των απαραίτητων υποδομών στο λιμάνι του Πειραιά, έργο το οποίο ακόμα δεν έχει ξεκινήσει. Είχαμε δουλέψει παράλληλα και σε μια άλλη εναλλακτική, στην εναλλακτική να υπάρξει ένα λιμάνι κρουαζιέρας ως λιμάνι βάσης στο Φάληρο, σε ένα από τα ειδυλλιακότερα σημεία της «αττικής ριβιέρας». Θα είχαμε σήμερα ένα υπερσύγχρονο terminal, που θα ανταποκρινόταν πλήρως στις ανάγκες των εταιρειών, σε ένα από τα πιο προνομιακά σημεία της Αθήνας. Κυρίες και κύριοι συνάδελφοι, δεν έχουμε την πολυτέλεια να μην εκμεταλλευτούμε πλήρως την πολύ δυναμική αγορά της κρουαζιέρας, μια αγορά το μέγεθος της οποίας είναι 12 δισεκατομμύρια ευρώ μόνο για τη Μεσόγειο. Χρειάζεται η προώθηση ενός σοβαρού και στιβαρού σχεδίου ανάπτυξης, που περνάει, βέβαια, από τον συντονισμό πολλών Υπουργείων, και του Υπουργείου Οικονομικών και του Υπουργείου Οικονομίας και των συναρμόδιων Υπουργείων τα οποία θα απαντήσουν σήμερα, λαμβάνοντας πάντα υπ' όψιν, φυσικά, τις δημοσιονομικές επιπτώσεις αυτών των μέτρων, τα οποία θα είναι θετικά για την ελληνική οικονομία από την άποψη των επισκεπτών. Ζητάμε να μας παρουσιάσετε σήμερα το σχέδιό σας, να μας πείτε για τα κίνητρα τα οποία θα δώσετε για την ενίσχυση της κρουαζιέρας, πώς μπορείτε να βοηθήσετε τον ελληνικό τουρισμό να εκμεταλλευτεί αυτές τις πολύ θετικές εξελίξεις. Σας ευχαριστώ πολύ.
Ευχαριστώ, κύριε συνάδελφε. Ο συνάδελφος κ. Κατσαφάδος έχει τον λόγο.
Ευχαριστώ πολύ, κύριε Πρόεδρε. Κυρία και κύριε Υπουργέ, κυρίες και κύριοι συνάδελφοι, η Κυβέρνηση πιστεύει ότι τουρισμός και κρουαζιέρα μπορούν να αναπτύσσονται από μόνα τους, ότι δεν επηρεάζονται ούτε από την υπερφορολόγηση, ούτε από τα μηνύματα που περνάει η Κυβέρνηση στην τουριστική αγορά και στην επιχειρηματικότητα. Το 2016, πράγματι, δεν ήταν κακή χρονιά για την κρουαζιέρα. Αυτό, όμως, δεν οφείλεται σε δράσεις που σχεδίασε και υλοποίησε αυτή η Κυβέρνηση, αλλά στην αλλαγή δρομολογίων από τις αρνητικές εξελίξεις σε Τουρκία και Αίγυπτο. Ο Πρωθυπουργός, ο κ. Τσίπρας, όταν πούλησε το λιμάνι στην «COSCO», μίλησε για τον «δρόμο του μεταξιού». Όμως, ας μιλήσουμε λίγο και για τους Κινέζους τουρίστες της κρουαζιέρας. Η παρουσία της «COSCO» στο λιμάνι του Πειραιά αποτελεί μια στρατηγική επιλογή με πολλαπλά οφέλη για τη χώρα. Φέρει την υπογραφή του Κώστα Καραμανλή και της κυβέρνησης της Νέας Δημοκρατίας. Είναι, όμως, μια επιλογή που πολεμήθηκε από τον ΣΥΡΙΖΑ και όχι μόνο. Τι κάνουμε, όμως, για να αξιοποιήσουμε αυτό το πλεονέκτημα; Να σας ενημερώσω απλώς ότι οι Κινέζοι τουρίστες της κρουαζιέρας πήγαιναν στην Τουρκία και από εκεί έπαιρναν το πλοίο για να κάνουν κρουαζιέρα στα ελληνικά νησιά. Παρά την παρουσία της «COSCO», ακόμα και σήμερα, δεν έχει γίνει κάποια κίνηση για να έρχονται στην Ελλάδα, για να είναι ο Πειραιάς το home port λιμάνι από το οποίο θα ξεκινάει η κρουαζιέρα για αυτούς. Γνωρίζουμε τα προβλήματα τα οποία υπάρχουν σε ό,τι έχει να κάνει με τη χορήγηση βίζας για τους επιβάτες κρουαζιέρας από την Κίνα και από άλλες χώρες. Τρεις μήνες είναι, κυρίες και κύριοι συνάδελφοι, δυστυχώς, ο μέσος όρος αναμονής. Μπορεί με αυτόν τον τρόπο να αναπτυχθεί η κρουαζιέρα; Αυτή τη στιγμή θα έπρεπε να τεθεί ως στόχος το λιμάνι του Πειραιά να γίνει ένα από τα μεγαλύτερα home port λιμάνια της Μεσογείου, να μπορεί να διακινεί τρία εκατομμύρια επιβάτες σε ετήσια βάση. Ποιος, όμως, είναι ο σχεδιασμός της Κυβέρνησης; Παρουσιάσατε, άραγε, ποτέ ένα σχέδιο στους φορείς της πόλης του Πειραιά; Τους καλέσατε να συζητήσετε; Δεν θα έπρεπε άμεσα να συγκληθεί η επιτροπή κρουαζιέρας για να συζητήσει μαζί με τους φορείς του Πειραιά τις προοπτικές ενίσχυσης της ιδέας του home port, που θα έχει πολλαπλά οφέλη και για την πόλη και για την οικονομία και για το σύνολο στο Λεκανοπέδιο; Τι έχετε κάνει εδώ και δυόμισι χρόνια για να διαμορφώσετε τα προαπαιτούμενα τα οποία χρειάζονται για να μετατραπεί ο Πειραιάς σε ένα μεγάλο home port λιμάνι της Μεσογείου; Τι έχετε κάνει για τις απευθείας αεροπορικές συνδέσεις από το αεροδρόμιο «Ελευθέριος Βενιζέλος» με πόλεις χωρών, όπως οι Ηνωμένες Πολιτείες και η Κίνα, προκειμένου να διαμορφωθούν οι προϋποθέσεις για τη μετεξέλιξη του Πειραιά σε ένα μεγάλο home port λιμάνι; Διότι, home port, κυρίες και κύριοι συνάδελφοι, σημαίνει και αεροπορική σύνδεση. Υπάρχουν, επίσης και άλλα προβλήματα που έχουν καταγραφεί από τις εταιρείες κρουαζιέρας στην πόλη του Πειραιά, όπως το κόστος των υπηρεσιών στο λιμάνι και τα προβλήματα με την Πλοηγική Υπηρεσία. Θα σας έλεγα, επίσης, ότι υπάρχει και το εξής παράδοξο όχι μόνο για τον Πειραιά, αλλά και για άλλα λιμάνια που αποτελούν προορισμούς κρουαζιέρας: Αναφέρομαι στην ανυπαρξία ενιαίας λιμενικής πολιτικής, αλλά και στην επικάλυψη αρμοδιοτήτων με άλλες συναφείς Υπηρεσίες. Για παράδειγμα, δεν αντιλαμβάνομαι γιατί η Πλοηγική Υπηρεσία να μην ανήκει στο λιμάνι. Ο φορέας διοίκησης του λιμανιού πρέπει να έχει την ευθύνη για όλο το φάσμα των υπηρεσιών μέσα σε αυτό. Την Κυριακή 21 Μαΐου πάνω από τρεις χιλιάδες επιβάτες κρουαζιερόπλοιου παρέμειναν για δύο ώρες έξω από το λιμάνι στο κρουαζιερόπλοιο, γιατί δεν υπήρχε διαθέσιμος πλοηγός, τη στιγμή που όλοι γνωρίζουμε ότι σε κάθε κρουαζιέρα υπάρχει πρόγραμμα προσέγγισης, παραμονής και αναχώρησης από κάθε λιμάνι. Είναι δυνατόν, λοιπόν, με αυτές τις πρακτικές να αναπτυχθεί η κρουαζιέρα; Σε αρκετά νησιά, επίσης, όπως στη Σαντορίνη και στην Ύδρα, είναι δεδομένο ότι δεν υπάρχουν λιμενικές εγκαταστάσεις για την πρόσδεση κρουαζιερόπλοιων και επιλέγεται η λύση των ναύδετων. Είναι οι γνωστές σημαδούρες. Με διαχρονική ευθύνη όλων των κυβερνήσεων δεν υπάρχει ούτε νομοθετικό πλαίσιο για τα ναύδετα και τους κανόνες ασφάλειας, ούτε πλαίσιο για τη διαχείρισή τους. Είναι άμεση, λοιπόν, η ανάγκη να δημιουργηθούν, για να αποτελέσει αυτό ένα μήνυμα προς τις εταιρείες κρουαζιέρας. Όλα αυτά, λοιπόν, κυρίες και κύριοι συνάδελφοι, δεν είναι καιρός να μπουν επί τάπητος, να σχεδιάσουμε, να δρομολογήσουμε και να βρούμε τις βέλτιστες λύσεις τις οποίες μπορούμε να δώσουμε για να βοηθήσουμε την κρουαζιέρα; Δεν θα έπρεπε η προοπτική μετεξέλιξης του Πειραιά σε ένα μεγάλο home port λιμάνι να συνδεθεί και με αναπτυξιακές πολιτικές για την πόλη, με την ανάπτυξη του αστικού τουρισμού στον Πειραιά; Διότι μέχρι σήμερα, οι επιβάτες που έρχονται με τα κρουαζιερόπλοια δεν μένουν στην πόλη, παρά το γεγονός ότι αυτή διαθέτει ένα τεράστιο ιστορικό και πολιτιστικό κεφάλαιο. Είναι, όμως, δυνατόν να έρχονται οι επιβάτες ενός κρουαζιερόπλοιου και να βρίσκουν κλειστούς αρχαιολογικούς χώρους λόγω παρέλευσης του ωραρίου; Θα μπορούσε, επίσης, ο Πειραιάς να αποτελέσει αφετηρία για κρουαζιέρες μικρής διάρκειας δύο - τριών ημερών σε νησιά του Αργοσαρωνικού. Είναι μια σοβαρή και σημαντική προοπτική που πρέπει να τεθεί επί τάπητος. Τα νησιά του Αργοσαρωνικού και τα κοντινά νησιά του Αιγαίου προσφέρονται για προγράμματα «short cruising». Όμως, υπάρχει κάποιος σχεδιασμός για να μπορέσουμε να βοηθήσουμε κι εμείς με τη σειρά μας, στο μέτρο που μας αναλογεί, αλλά και οι τοπικές κοινωνίες, στον σχεδιασμό όλων αυτών που λέμε από εδώ πάνω; Με την κρουαζιέρα, επίσης, συνδέεται και ο ναυπηγοεπισκευαστικός τομέας που αφορά την ευρύτερη περιοχή του Πειραιά. Η ναυπηγοεπισκευή είναι σαν να μην υφίσταται ως προοπτική για αυτή την Κυβέρνηση. Το σύνολο σχεδόν των ναυπηγείων έχει κλείσει και η επισκευαστική ζώνη υπολειτουργεί. Τι σημαίνει αυτό; Σημαίνει πολύ απλά ότι τα ελληνόκτητα κρουαζιερόπλοια και τα πλοία της ακτοπλοΐας πηγαίνουν για δεξαμενισμό και επισκευές στην Τουρκία και στη Μάλτα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, αν μου επιτρέπετε, θα πάρω και τον χρόνο από τη δευτερολογία μου. Αυτό σημαίνει απώλεια εσόδων, εξαγωγή συναλλάγματος αλλά και ανεργία στον επισκευαστικό τομέα. Πέντε ελληνόκτητα κρουαζιερόπλοια αλλά και οκτώ πλοία ακτοπλοΐας αναγκάστηκαν να μεταβούν φέτος στο εξωτερικό για επισκευές, όταν θα έπρεπε να είχαμε υλοποιήσει έναν σχεδιασμό για τη μετασκευή και επισκευή τους στην Ελλάδα. Δεν μιλώ, βέβαια, μόνο γι' αυτά, αλλά και για πλοία τα οποία θα μπορούσαν να έρθουν από το εξωτερικό. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Καταθέτω αυτή τη στιγμή για τα Πρακτικά το πρόγραμμα το οποίο αφορά τις μετασκευές κρουαζιερόπλοιων, που έγιναν διεθνώς το 2016, αλλά και πλοίων, που προγραμματίζονται για το 2017 έως το 2020. Δυστυχώς, κανένα από αυτά τα πλοία δεν επισκευάζεται στην Ελλάδα. [[Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, καταθέτω στα Πρακτικά έναν πίνακα με οικονομικά στοιχεία που αφορούν στον ναυπηγοεπισκευαστικό τομέα της διετίας 2015-2016 για επιβατικά μόνο πλοία της ακτοπλοΐας. [[Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, μόνο το 10% των εργασιών αν εκτελείτο στην Ελλάδα, θα υπήρχε οικονομικό όφελος τουλάχιστον 643 εκατομμυρίων δολαρίων, όπως προκύπτει απ' αυτά τα στοιχεία που μόλις πριν από λίγο κατέθεσα. Κυρίες και κύριοι συνάδελφοι, ιδεοληψίες και άνθρωποι με συμπλέγματα απέναντι στην επιχειρηματικότητα και την ελεύθερη οικονομία δεν μπορούν να οδηγήσουν και να εγγυηθούν μία αναπτυξιακή πορεία.
Ολοκληρώστε, σας παρακαλώ, γιατί έχετε εξαντλήσει και τον χρόνο της δευτερολογίας σας.
Το ζητούμενο, λοιπόν, κύριοι Υπουργοί, είναι αν έχουμε το δικαίωμα απέναντι στις επόμενες γενιές, σε μία τόσο κρίσιμη οικονομική κατάσταση για τη χώρα, αυτόν τον φυσικό πλούτο τον οποίο διαθέτουμε να μην προσπαθήσουμε να τον αξιοποιήσουμε όσο το δυνατόν περισσότερο, για να δώσουμε μία μεγαλύτερη τουριστική υπεραξία στη χώρα και για να μπορούν και οι επόμενες γενιές να ζήσουν πιο καθαρά και πιο ελεύθερα, όχι κάτω απ' αυτό το καθεστώς υπερφορολόγησης. Σας ευχαριστώ πολύ.
Ευχαριστούμε τον κ. Κωνσταντίνο Κατσαφάδο, Βουλευτή Α΄ Πειραιώς της Νέας Δημοκρατίας. Τον λόγο έχει τώρα ο Υπουργός Ναυτιλίας και Νησιωτικής Πολιτικής κ. Παναγιώτης Κουρουμπλής. Κύριε Υπουργέ, πόσο χρόνο θα χρειαστείτε περίπου;
Θα προσπαθήσω, κύριε Πρόεδρε, όσο μπορώ να είμαι σύντομος. Πρέπει να απαντήσω σε αρκετούς συναδέλφους.
Προφανώς. Δεκαπέντε λεπτά είναι αρκετά;
Θα δούμε, κύριε Πρόεδρε.
Έχετε τον λόγο, κύριε Υπουργέ.
Κύριε Πρόεδρε, κυρία Υπουργέ, κυρίες και κύριοι συνάδελφοι, θυμήθηκε η Αξιωματική Αντιπολίτευση ότι υπάρχει και θέμα κρουαζιέρας και μετά από δυόμισι χρόνια διακυβέρνησης κατέθεσε επερώτηση. Ενδιαφέρον, έστω και αργά! Άκουσα με πάρα πολλή προσοχή όλους τους συναδέλφους που τοποθετήθηκαν. Ειλικρινά φοβούμαι ότι αδίκησαν τον εαυτό τους και κυρίως αδίκησαν το κόμμα της Αξιωματικής Αντιπολίτευσης, διότι η Αξιωματική Αντιπολίτευση πρέπει να προσέρχεται στη Βουλή με αυστηρά καθαρές θέσεις για το τι προτείνει, με λόγο καθαρό, χωρίς υπερβολές και ακρότητες και χωρίς ανακρίβειες. Θα ξεκινήσω, λοιπόν, από τον τελευταίο συνάδελφο, που είναι και Πειραιώτης. Με ρώτησε τι κάναμε. Ίσως δεν πληροφορήθηκε ότι συγκροτήθηκε ομάδα από όλους τους παράγοντες του Πειραιά - από τα Επιμελητήρια, από τον Δήμο, από την Τροχαία, από την Τροχαία Αθηνών, από τον Δήμο Αθηναίων - για να βρούμε τον τρόπο με τον οποίο θα διευκολύνουμε την πρόσβαση των ανθρώπων που θέλουν να ξεκινήσουν κρουαζιέρα από τον Πειραιά, ώστε να αντιμετωπίσουμε το πολύ σοβαρό πρόβλημα που ξέρετε πολύ καλά ότι υπάρχει στον Πειραιά. Επίσης, μιλήσατε για τα ναύδετα. Κύριε συνάδελφε, η Ελλάδα ξεκίνησε το 2015; Γιατί δεν είχε λυθεί το ζήτημα αυτό πριν; Μπορεί να είστε νέος συνάδελφος. Δεν ξέρω αν ήσασταν στην άλλη περίοδο. Όμως, όταν τα λέτε, να σκέφτεστε ότι αυτό το κόμμα που εκπροσωπείτε κυβέρνησε την Ελλάδα. Γιατί δεν είχε λυθεί αυτό το ζήτημα όλα αυτά τα χρόνια; Σας πληροφορώ, λοιπόν - και ελπίζω να το ψηφίσετε - , ότι στον νέο νόμο που έχουμε καταθέσει και έρχεται στη Βουλή, ένα πολύ μεγάλο νομοσχέδιο που λύνει πάρα πολλά προβλήματα, επιλύεται και αυτό το ζήτημα στο οποίο αναφερθήκατε. Με εντυπωσίασε η τοποθέτηση του κ. Μηταράκη. Κύριε Μηταράκη, είναι δυνατόν να λέτε για ζητήματα ασφάλειας και ανασφάλειας στην Ελλάδα;
Και εικόνα!
Κύριε Μηταράκη, εντάξει, να κάνουμε αντιπολίτευση. Εγώ το δέχομαι. Υπάρχουν, όμως, και μερικά ζητήματα στα οποία πρέπει να έχουμε κοινό τόπο και να τα υπερασπιζόμαστε όλοι μαζί, γιατί είναι στο μεγάλο συν της Ελλάδος το ότι η χώρα έχει ασφάλεια που δεν την έχει κανένας, όχι στην ευρύτερη περιοχή, αλλά ακόμα και στην Ευρώπη. Κύριε Μηταράκη, σας ξέρω ως άνθρωπο που διαβάζει. Σήμερα, όμως, σας έπιασα αδιάβαστο. Ειλικρινά! Ήρθε ο πλέον αυστηρός φορέας, ο EMSA, που ασχολείται με την ασφάλεια των λιμανιών και έβγαλε ότι στην Ελλάδα υπάρχουν τα πιο ασφαλή λιμάνια στην Ευρώπη και εσείς έρχεστε τώρα εδώ και μου λέτε για ανασφάλεια στην Ελλάδα. Δεν είναι δυνατόν να λέγονται αυτά τα πράγματα! Άκουσα τον αγαπητό μου συνάδελφο, τον Γιάννη τον Πλακιωτάκη, και τον συνάδελφο από τον Βόλο, τον κ. Μπουκώρο. Μην αναφερθείτε ξανά στο θέμα των καυσίμων. Σας έδωσαν λάθος πληροφόρηση. Δεν ισχύει ούτε στην Ιταλία ούτε στην Ισπανία. Το έλεγαν και σε εμένα οι φίλοι μου της κρουαζιέρας. Καλέστε τους αύριο το πρωί και πείτε τους αυτό που λέω εγώ τώρα και εγώ θα δεχθώ να βγείτε να μου πείτε ότι ο Υπουργός ψεύδεται. Τους κάλεσα εγώ και ρωτήστε τους πόσες φορές τούς κάλεσα γι' αυτό το θέμα. Δεν ισχύει. Το έλεγαν και σε μένα. Όταν ήρθαν τα στοιχεία όμως, άρχισαν να λένε άλλα. Έτσι, για να ερχόμαστε εδώ στη Βουλή και να λέμε συγκεκριμένα πράγματα, τα οποία να έχουν και αξία και σημασία. Άκουσα τον αγαπητό συνάδελφο, τον κ. Κόνσολα. Κύριε Κόνσολα, εγώ θα ήθελα να καταθέσετε στη Βουλή ένα διαφημιστικό που είχε βγάλει η κυβέρνηση της Νέας Δημοκρατίας για την κρουαζιέρα. Ένα, όχι δυο! Ένα! Τότε θα συζητήσουμε. Γιατί και πάλι θα σας πω: Η Ελλάδα δεν ξεκίνησε το 2015. Μην τα λέτε αυτά τα πράγματα. Ελάτε εδώ και πείτε συγκεκριμένα πράγματα. Είμαι ανοικτός. Εμένα δεν με επισκεφτήκατε μέχρι σήμερα. Μέχρι σήμερα δεν ήρθε κανένας στο Υπουργείο να κάνουμε μια συζήτηση. Ξέρετε ότι είμαι άνθρωπος που ακούω με προσοχή, γιατί δεν κατέχω τη μοναδική αλήθεια, ούτε ορθοτομώ τον μόνο λόγο της αληθείας, έχω λίγο αυτογνωσία τουλάχιστον στο κομμάτι αυτό. Ακούω ανθρώπους, γιατί έχω να κερδίσω από έναν διάλογο. Δεν ξέρω εάν ακούτε τους φορείς της κρουαζιέρας τι λένε για τη συνεργασία με το Υπουργείο Τουρισμού και το Υπουργείο Ναυτιλίας, ότι η συνεργασία είναι εξαιρετική, ότι τα δυο Υπουργεία αντιδρούν διαθέτοντας ισχυρά αντανακλαστικά στα ζητήματα που μπορούν να προκύπτουν ανά πάσα στιγμή. Στην Επιτροπή Κρουαζιέρας, που συγκλήθηκε η συνεδρίαση για αυτό το θέμα στην Επιτροπή Περιφερειών, δεν σας είπαν σημαντικά και ενδιαφέροντα πράγματα; Δεν σας είπαν για αυτό το θέμα που θέσατε για ορισμένες χώρες, ότι μέσα σε δυο μέρες συνεδρίασαν τέσσερις Υπουργοί παρουσία, για πρώτη φορά, των εκπροσώπων της κρουαζιέρας και λύθηκε το ζήτημα στις πρεσβείες με τη στελέχωσή τους και με την αποστολή αστυνομικών; Δεν το ακούσατε ή δεν προσέχατε ή δεν ήσασταν στη συνεδρίαση; Διότι λέτε πράγματα τα οποία δείχνουν ότι δεν παρακολουθείτε τα πράγματα. Μας λέτε ότι είχατε στρατηγικό σχέδιο. Εντάξει, να το ακούσουμε. Αλλά δεν το ακούσαμε σήμερα εδώ. Ακούσαμε γενικά και αόριστα πράγματα. Εγώ θέλω να είμαι σαφής και ειλικρινής μαζί σας και σας ρωτώ: Το πρόβλημα στο Αιγαίο με τη μείωση της κρουαζιέρας οφείλεται στην Κυβέρνηση; Το πιστεύετε; Ειλικρινά, εάν το πιστεύετε, φοβάμαι ότι είστε εκτός τόπου και χρόνου. Ξέρετε πάρα πολύ καλά τι έχει γίνει με το ζήτημα της Τουρκίας και της Αιγύπτου. Ξέρετε πάρα πολύ καλά - και οφείλετε να το ξέρετε, άμα δεν το ξέρετε - ότι η κρουαζιέρα έχει ορισμένες ιδιοτυπίες και ιδιορρυθμίες. Ο κόσμος που πάει στην κρουαζιέρα θέλει και μια χώρα στην οποία να μπορεί να ψωνίζει αφορολόγητα. Δεν είναι ότι η Ελλάδα δεν διαθέτει όλα αυτά για τα οποία μιλήσαμε. Άκουσα να λέτε εκεί για διευκολύνσεις. Ξέρετε ότι τα τέλη στα λιμάνια μας έχουν να αυξηθούν δυόμισι χρόνια; Διευκολύνσεις υπάρχουν και παρεμβαίνουμε ανά πάσα στιγμή και ώρα γιατί είμαστε σε ανοικτή γραμμή με τους ανθρώπους της κρουαζιέρας. Μιλήσατε για ιδεοληψίες. Και εδώ κάνετε λάθος. Εάν θέλετε να πείτε για το τι μπορεί να πίστευε κάποιος κάποια στιγμή, η ζωή εξελίσσεται, οφείλουμε όλοι να προσαρμοζόμαστε στις νέες πραγματικότητες. Αυτή τη στιγμή η Κυβέρνηση έχει ανοίξει έναν διάλογο με τους ανθρώπους της κρουαζιέρας και έχουμε πει «ελάτε, εάν υπάρχουν εταιρίες που θέλουν να επενδύσουν σε υποδομές στα λιμάνια, θα βρούμε τρόπο μέσα από διαδικασίες παραχώρησης, διαφανείς, που θα διασφαλίζουν και το δημόσιο συμφέρον, να συνεργαστούμε». Άρα δεν υπάρχει τέτοιο ζήτημα. Ξεκίνησε μια πρόταση δειλά το 2015, η οποία δεν ήταν ολοκληρωμένη. Ήρθε τώρα πιο οργανωμένη η πρόταση και ήδη συζητιέται με πολύ σοβαρό τρόπο από τις δύο πλευρές, και από το Υπουργείο και από τον συγκεκριμένο φορέα. Άρα και εδώ δεν είχατε καλή ενημέρωση. Κυρίες και κύριοι συνάδελφοι, το θέμα της κρουαζιέρας ποτέ στην Ελλάδα δεν συζητήθηκε και δεν προωθήθηκε με οργανωμένο τρόπο. Ήταν ένας αποσπασματικός τρόπος. Συγκροτήσαμε μια επιτροπή, στην οποία συμμετέχουν όλοι οι άμεσα εμπλεκόμενοι φορείς. Όλοι. Για αυτό και δεν υπάρχει καμμία διαμαρτυρία. Αυτή η επιτροπή χωρίστηκε σε τέσσερις υποεπιτροπές και παρήγαγε χρήσιμο έργο, για να μπορέσουμε πραγματικά να αναπτύξουμε και τον τομέα της διαφήμισης. Είναι δυνατόν να μιλάτε για τη δουλειά που έκανε η Υπουργός Τουρισμού στη διαφήμιση; Μα έχει οργώσει όλη την Ελλάδα και όλον τον κόσμο! Όπου πάω τη βρίσκω μπροστά μου. Είναι δυνατόν να τα λέτε αυτά τα πράγματα; Ξέρετε τι περίπτερα είχατε στις μεγάλες εκθέσεις στο Μαϊάμι και αλλού; Πήγατε ποτέ; Τα έχετε ρωτήσει αυτά, για να σας τα πουν; Έχετε ρωτήσει τι παρουσία είχε η Ελλάδα φέτος σε αυτές τις μεγάλες εκθέσεις για την κρουαζιέρα; Επειδή γίνεστε προφήτες που μπορεί να διαψευστείτε, μην ξαναπείτε νούμερα για την κρουαζιέρα. Κάντε λίγη υπομονή μέχρι τον Οκτώβριο - μετά πείτε όσα θέλετε - , για να είστε πιο αξιόπιστοι. Διότι ακόμα και οι άνθρωποι της κρουαζιέρας τον Γενάρη έλεγαν ότι θα έχουμε 30-40% απώλειες. Ξέρετε τι λένε τώρα; Μπορεί να έχουμε 10%. Όμως, ούτε αυτό πρέπει να το υπολογίζετε έτσι. Η κρουαζιέρα δεν πρέπει να υπολογίζεται μόνο από τους αριθμούς, αλλά και από το τι αφήνει, κυρίες και κύριοι συνάδελφοι. Δεν άκουσα κανένας σας να μιλήσει για αυτό το θέμα. Τι αφήνει. Η κρουαζιέρα δεν δίνει μόνο. Χρησιμοποιούνται και υποδομές. Δεν κερδίζεις μόνο από τον τουρισμό. Όμως, επειδή σας άκουσα να μιλάτε γενικά για τον τουρισμό, δεν σας άκουσα να μιλήσετε και για τη συμμετοχή του πρωτογενή και του δευτερογενή τομέα της οικονομίας στον τουρισμό. Ο τουρισμός που μπορεί να αποδώσει σε μια χώρα συνδέεται άμεσα και με το πόσο μεγάλο είναι το ποσοστό συμμετοχής του πρωτογενή και δευτερογενή τομέα. Γιατί είναι καταναλωτικό προϊόν ο τουρισμός, όπως ξέρετε και ξέρουμε. Παίζει ρόλο πόσο μεγάλη συμμετοχή σε αυτό το καταναλωτικό προϊόν έχει ο πρωτογενής και ο δευτερογενής τομέας της οικονομίας. Κυρίες και κύριοι συνάδελφοι, συγκροτήσαμε για πρώτη φορά Συμβούλιο Επιβατικών Μεταφορών Νήσων, ακριβώς για να συντονίσουμε τα ελλείμματα, τα οποία δεν υπήρχαν; Δεν τα ξέρατε; Δεν ξέρετε τι γινόταν, αγαπητέ και καλέ μου συνάδελφε, κύριε Αθανασίου, στο Αιγαίο; Δεν ήρθα στη Μυτιλήνη και οι δυο περιφερειάρχες, όπου πήγα, είπαν ότι τα τελευταία δύο χρόνια άλλαξε η προσπάθεια στον χώρο της ακτοπλοΐας; Ακούγονται διαμαρτυρίες, όπως ακούγονταν πρώτα; Δεν ακούγονται. Χαλασμός γινόταν με την ακτοπλοΐα πριν από τρία χρόνια, τέσσερα. Καθίσαμε κάτω και δουλέψαμε και δουλεύουμε. Δουλεύουμε εντατικά και έχουμε συνεργασία με τις περιφέρειες και με τους δήμους. Έχουμε ζητήσει από όλους τους δήμους να μας πουν τα προβλήματα σχετικά με το πώς συνδέεται η ακτοπλοΐα, η άφιξη ενός πλοίου, με την αναχώρηση ενός αεροπλάνου. Δεν είχαν γίνει ποτέ αυτά. Θεσμοθετούμε αυτή το συμβούλιο. Όμως, κάνουμε και κάτι άλλο, που σωστά επισημάνατε. Προσπαθούμε να συνδέσουμε τα αεροδρόμια με τα λιμάνια, για να πάμε σε αυτό το είδος της κρουαζιέρας, που αφήνει βεβαίως πολύ περισσότερα σε μια χώρα. Κυρίες και κύριοι συνάδελφοι, το Υπουργείο Ναυτιλίας εκπονεί ένα αφήγημα με δεκατρείς στόχους. Θα σας τους στείλω. Θα τους στείλω σε όλα τα κόμματα. Διότι ακριβώς θα τολμήσουμε να επιχειρήσουμε να κάνουμε έναν διάλογο όλοι μαζί, για να συγκροτήσουμε μια εθνική πολιτική. Αύριο το πρωί θα ταξιδέψω για το Λονδίνο. Κάνουμε μια εξαιρετική προσπάθεια - ό,τι κάνουν και άλλες χώρες μετά το Brexit - να διεκδικήσουμε για τον Πειραιά έδρες μεγάλων οργανισμών ασφαλιστικών και αντασφαλιστικών που ασχολούνται με τη ναυτιλία. Δεν αφήνουμε τίποτα να πέσει κάτω. Προσπαθούμε όλα αυτά τα μέτωπα να τα ανοίξουμε. Άκουσα τον τελευταίο συνάδελφο να μιλάει για τη ναυπηγοεπισκευαστική ζώνη. Πάλι δεν θα κουραστώ να πω: Η Ελλάδα γεννήθηκε και ξεκίνησε τη ζωή της το 2015; Ξέρετε καλά τι εγκλήματα - και είναι βαριά η λέξη, αλλά τη λέω με συνείδηση - και εγκληματικά λάθη - εγώ θα πω αυτόν τον όρο, δεν θα πω τίποτε άλλο και δεν θα υπονοήσω τίποτε άλλο - έγιναν στον χειρισμό των ναυπηγείων. Γιατί δεν έχει ναυπηγεία η Ελλάδα, κύριε; Φταίει ο ΣΥΡΙΖΑ και οι ΑΝΕΛ; Έλος, δηλαδή. Φταίει ο ΣΥΡΙΖΑ και οι ΑΝΕΛ που αυτή τη στιγμή μάς έχει επιδικάσει η Ευρωπαϊκή Ένωση 600 εκατομμύρια; Φταίει ο ΣΥΡΙΖΑ και οι ΑΝΕΛ για όλο αυτό το καθεστώς των εκβιασμών που υφίσταται η χώρα από αυτούς που πουλήσατε τα ναυπηγεία; Κάντε, λοιπόν, λίγη υπομονή και σε αυτόν τον τομέα, διότι πρώτη απαίτηση υλοποίησης της συμβατικής υποχρέωσης της «COSCO» από το Υπουργείο Ναυτιλίας είναι η προκριματική προώθηση ερχομού των δύο μεγάλων δεξαμενών, αφού βεβαίως προηγουμένως απαιτήσαμε να επισκευαστούν άμεσα οι τέσσερις δεξαμενές του ΟΛΠ, που ήταν σε αχρηστία και αχρησία. Την Παρασκευή γίνονται τα εγκαίνια λειτουργίας και των τεσσάρων. Τον Σεπτέμβριο θα έχουμε εδώ τη δεξαμενή των ογδόντα χιλιάδων τόνων. Η απαίτησή μας είναι να απαιτήσει η συμβατική υποχρέωση και για τη δεξαμενή των τριακοσίων πενήντα χιλιάδων τόνων. Παράλληλα, θα αδειοδοτήσουμε όλα τα παλιά ναυπηγεία, μικρά, μικρότερα, σε όλη τη χώρα. Διότι και σε αυτόν τον τομέα τουριστικά σκάφη παραδοσιακά μπορούν και υπάρχει ζήτηση. Όπως αυτή τη στιγμή, θα επιχειρήσουμε και προσπάθεια που έχει να κάνει με τα μεγάλα προβλήματα του Σκαραμαγκά. Αυτές είναι οι προσπάθειες και ο σχεδιασμός αυτής της Κυβέρνησης, για να μπορέσουμε πραγματικά ως χώρα να απαντήσουμε στις προκλήσεις. Διότι η χώρα διαθέτει τεράστια συγκριτικά πλεονεκτήματα. Τουλάχιστον οφείλουμε όλοι μαζί σε αυτά τα ζητήματα να είμαστε στην ίδια όχθη. Αδικούμε τον εαυτό μας πολλές φορές - όλοι μας, εγώ δεν λέω μόνο εσείς - , όταν στον βωμό του αντιπολιτευτικού διαλόγου υπερβαίνουμε τα εσκαμμένα και λέμε πράγματα τα οποία δεν πρέπει να λέμε. Προσπάθειες κατά καιρούς, κανείς δεν αμφισβητεί, έχουν γίνει. Αυτά τα δύο χρόνια, όμως, γίνεται μια συστηματική προσπάθεια, ακριβώς για να δούμε και από τα λάθη και από τις αδυναμίες, τι μπορούμε να διαμορφώσουμε καλύτερα. Υπήρχε λιμενική βιομηχανία στη χώρα; Πείτε μου, αν ήξερε η χώρα πόσα είναι τα λιμάνια, οι όρμοι, τα αγκυροβόλια. Διότι όλα αυτά είναι σημεία που μπορούν να αξιοποιηθούν. Τα γνώριζε αυτά η χώρα; Τώρα, αυτή τη στιγμή, πείτε μου κάτι ακόμη. Μπορεί αυτό που σας λέω να μου πείτε ότι δεν το αποδέχεστε. Πόσα master plan είχαν τα λιμάνια μας το 2015 και πόσα έχουν τώρα, για να δούμε τη διαφορά; Δεν γίνεται να λέγονται αυτά τα πράγματα, ότι εδώ έγινε καταστροφή. Έλεος, δηλαδή! Ελάτε αύριο στο Υπουργείο να σας ενημερώσω για ό,τι θέλετε, για να δείτε τι δουλειά γίνεται. Είναι χρήσιμο να τα ξέρετε. Είστε Βουλευτές, δεν μπορεί να έρχεστε εδώ για να λέτε γενικώς και αορίστως πράγματα, «να γίνει αυτό, να γίνει εκείνο». Ελάτε να δείτε τι δουλειά γίνεται, τι προσπάθεια γίνεται. Άλλωστε, ξέρω πολύ καλά ότι τα μαθαίνετε, γιατί έχετε επαφή με τους φορείς του λιμανιού και ξέρετε πολύ καλά τι άποψη έχουν όλοι αυτοί, οι οποίοι δεν έχουν καμμία σχέση πολιτική και ιδεολογική με τον ΣΥΡΙΖΑ και τους ΑΝΕΛ. Οι άνθρωποι βλέπουν πώς δουλεύουμε και δημόσια τοποθετούνται. Να σας ρωτήσω κάτι ακόμα. Το Αιγαίο δεν ξέρατε ότι το αλωνίζουν τουριστικά σκάφη και γιοτ από την Τουρκία με τουρκική σημαία και με άλλες σημαίες, με παράνομες ναυλώσεις και με παράνομα ναυλοσύμφωνα; Το ξέρατε ή δεν το ξέρατε; Διότι, αν το ξέρατε, έχετε ευθύνες. Αν δεν το ξέρατε, ήσαστε και ακατάλληλοι, οπότε επιστρέφω τον όρο ανικανότητα. Τι έγινε φέτος; Ή δεν τα διαβάζετε αυτά; Δέκα περιπτώσεις πιαστήκαν μέσα σε έναν μήνα. Σήμερα βγήκε μεγάλη ευρωπαϊκή εταιρεία στην οποία ανήκαν τα περισσότερα και λέει: «Οφείλουμε να σεβόμαστε τους νόμους της Ελλάδος.». Επί πέντε χρόνια, όπως ομολογεί ο φορέας των τουριστικών σκαφών αναψυχής, κλείνατε τα μάτια μπροστά σε αυτή την πραγματικότητα. Τώρα η προσπάθεια και η οργάνωση που κάνουμε στο Λιμενικό είναι τέτοια, που χτυπάμε και θα τσακίσουμε όλα αυτά τα φαινόμενα. Να το ξέρουν καλά όλοι αυτοί οι οποίοι έμπαιναν, απολάμβαναν, οικονόμαγαν, χωρίς να πληρώσουν ένα ευρώ. Αυτή είναι η πολιτική βούληση αυτού του Υπουργείου κι αυτό φαίνεται και στη δίωξη, σε όλους τους τομείς και κυρίως σε αυτό το ζήτημα που συζητάμε τώρα. Να πω κάτι για τα κρουαζιερόπλοια και να κλείσω, κύριε Πρόεδρε. Δεν σας άκουσα να λέτε για τη σημαία των κρουαζιερόπλοιων. Δεν σας απασχολεί; Ο Υπουργός Ναυτιλίας είχε το θάρρος και στην επιτροπή και θα το πω και στη Βουλή ότι βεβαίως θα στηρίξουμε τους φορείς της κρουαζιέρας, αλλά κι αυτοί πρέπει να βάλουν λίγο το χεράκι στην τσέπη. Δεν μπορεί και δεν είναι σωστό να μην υπάρχει ουσιαστικά πλοίο χωρίς ελληνική σημαία στην κρουαζιέρα. Ξέρετε τι σημαίνει αυτό και σε αυτό έπρεπε να είμαστε μαζί. Οφείλετε να είμαστε μαζί. Είναι ζητήματα που αφορούν τη χώρα, δεν αφορούν τον Υπουργό Ναυτιλίας ούτε την Υπουργό Τουρισμού ούτε τους ΑΝΕΛ ούτε τον ΣΥΡΙΖΑ. Αφορούν όλη την Ελλάδα. Αυτές είναι οι σκέψεις που ήθελα να καταθέσω. Εγώ όσα ειπώθηκαν, κύριε Πρόεδρε, τα λαμβάνω υπ' όψιν μου. Χρήσιμα μου είναι αρκετά πράγματα και θα πάρω και την πρωτοβουλία να καλέσω και τους συναδέλφους σε μια συνάντηση. Ωστόσο, θα ζητήσω από όλους τους τομεάρχες των κομμάτων να κάνουμε μια συνάντηση, για να θέσω υπ' όψιν αυτόν τον σχεδιασμό, γιατί η ναυτιλία, με όλα τα παρελκόμενα που τη συνοδεύουν, μπορεί πραγματικά να αποδειχθεί ένας πολύ κρίσιμος τομέας ανάπτυξης της χώρας, αν τολμήσουμε όλοι μαζί - και το λέω και για τον εαυτό μου - να αντιμετωπίσουμε στεγανά που πολλές φορές έχουν δημιουργηθεί, παράλογες λογικές που διακατέχουν διάφορους φορείς, να μπορέσουμε όλοι μαζί να βρούμε τον κοινό τόπο για να αισθανθούμε ότι, είτε από τη θέση της Κυβέρνησης είτε από τη θέση της αντιπολίτευσης, με έναν δημιουργικό διάλογο, απαλλαγμένο από εμμονές, θα βοηθήσουμε την πατρίδα. Σας ευχαριστώ.
Ευχαριστούμε τον Υπουργό Ναυτιλίας και Νησιωτικής Πολιτικής κ. Παναγιώτη Κουρουμπλή. Πριν προχωρήσουμε στους Κοινοβουλευτικούς Εκπροσώπους, ο κ. Μηταράκης έχει ζητήσει τον λόγο για ένα ζήτημα. Κύριε Υπουργέ, μισό λεπτό να πει κάτι ο κ. Μηταράκης. Παρακαλώ, κύριε συνάδελφε, έχετε τον λόγο.
Ευχαριστώ, κύριε Πρόεδρε. Ζήτησα τον λόγο για μισό λεπτό μόνο, για να διευκρινίσω στον κύριο Υπουργό τι ακριβώς είπα στην πρωτολογία μου. Είπα ότι η Ελλάδα έχει ένα μεγάλο συγκριτικό πλεονέκτημα ως ο ασφαλής προορισμός στη Νοτιοανατολική Μεσόγειο. Όμως, τα γεγονότα του μεταναστευτικού τα τελευταία δυόμισι χρόνια επηρέασαν αρνητικά την εικόνα της ασφάλειας στη χώρα. Δεν είπα ότι υπήρχε θέμα ασφαλείας. Ευχαριστώ πολύ.
Ευχαριστούμε για τη διευκρίνιση, κύριε Μηταράκη. Ο κ. Ιωάννης Κεφαλογιάννης, Κοινοβουλευτικός Εκπρόσωπος της Νέας Δημοκρατίας, έχει τον λόγο για δώδεκα λεπτά.
Ευχαριστώ, κύριε Πρόεδρε. Κύριε Υπουργέ, σας άκουσα με πάρα πολύ μεγάλη προσοχή και σας εκτιμώ πάρα πολύ. Όμως, θα μου επιτρέψετε, επειδή νομίζω ότι άκουσα κάποια πράγματα, τα οποία τουλάχιστον εμένα μου προκάλεσαν μεγάλη έκπληξη. Άκουσαν έναν έμπειρο πολιτικό, έναν πολιτικό ο οποίος επί τριάντα χρόνια περίπου βρίσκεται στο Κοινοβούλιο - μπορεί να ήταν σε προηγούμενο κόμμα, συγκεκριμένα στο ΠΑΣΟΚ - , να καταγγέλλει πάλι το πολιτικό σύστημα, το γνωστό, στην ουσία να καταγγέλλει τον εαυτό του. Αυτό σας το λέει ένας νέος Βουλευτής, ο οποίος εξελέγη μόλις το 2012. Αυτή τη στιγμή υπάρχει το οξύμωρο: Ένας πολιτικός, ο οποίος για τους δικούς του λόγους - δεν το κρίνω - άλλαξε κόμμα, καταγγέλλει το παλιό πολιτικό σύστημα, το οποίο είχε πράγματι παθογένειες. Περίμενα τουλάχιστον από εσάς και από πολλούς άλλους από την Κυβέρνηση μια γενναία αυτοκριτική, την οποία δεν άκουσα. Προς τιμήν σας, βέβαια, πριν από μερικές ημέρες ζητήσατε μια δημόσια συγγνώμη για εκφράσεις που είχαν ακουστεί στην προηγούμενη κοινοβουλευτική περίοδο περί γερμανοτσολιάδων. Αυτή είναι δική σας τιμή, την οποία, δυστυχώς, δεν την έχουν ακολουθήσει οι συνάδελφοί σας από τον ΣΥΡΙΖΑ ούτε από τους Ανεξάρτητους Έλληνες. Θα πρέπει, όμως, να ομολογήσετε ότι η σημερινή συζήτηση, σε αντίθεση με τις συζητήσεις που ήταν σε αντίστοιχες επερωτήσεις, όταν ο ΣΥΡΙΖΑ και οι Ανεξάρτητοι Έλληνες ήταν στην αντιπολίτευση, γίνεται και έγινε σε ένα πολιτισμένο πολιτικό περιβάλλον. Μπορεί να διαφωνείτε. Μπορεί να έχουμε διαφορετικές πολιτικές εκτιμήσεις. Όμως, τουλάχιστον δεν ακούστηκαν χαρακτηρισμοί, δεν ακούγονται χαρακτηρισμοί κι είμαστε εδώ πέρα να συμβάλουμε σε θέματα τα οποία πραγματικά είναι κοινού ενδιαφέροντος. Ακούστηκαν ότι υπήρξαν ιδεοληψίες και υπάρχουν ιδεοληψίες. Πράγματι, στο παρελθόν, όπως και άλλοι συνάδελφοι ανέφεραν, όταν, για παράδειγμα, ο Κώστας Καραμανλής προσπάθησε να προχωρήσει την ιδιωτικοποίηση και να φέρει στην ουσία έναν στρατηγικό επενδυτή, που ήταν η «COSCO», η τότε αντιπολίτευση, αν θυμάστε, έκανε στην ουσία τα πάντα, προκειμένου να την αποτρέψει κι όταν βεβαίως βρέθηκε στην Κυβέρνηση, έκανε τα πάντα για να παραμείνει αυτή η μεγάλη επένδυση στο λιμάνι. Με πολύ μεγάλη χαρά σας άκουσα και σήμερα να επαινείτε την «COSCO» για τις επενδύσεις τις οποίες κάνει και το πόσο πολύ τη στηρίξατε τις επόμενες ημέρες. Βεβαίως, σε αυτό εμείς είμαστε σύμμαχοι. Όμως καλό είναι και σε αυτή την Αίθουσα κάποια στιγμή να γίνει μια αυτοκριτική. Η κ. Κουντουρά, που κάθεται δίπλα σας, τότε ήταν στη Νέα Δημοκρατία. Βεβαίως είχε στηρίξει και συνεχίζει να στηρίζει και ξέρει, επίσης, πόσο την εκτιμώ. Όμως, κάποια στιγμή πρέπει ο καθένας εδώ πέρα, επειδή έχουμε τη διαδρομή μας, να ξέρουμε και τι να λέμε. Δεν μπορούμε να καταγγέλλουμε συνεχώς το παλιό πολιτικό σύστημα, όταν υπήρξαμε μέρος αυτού. Πάω στην ουσία τώρα, κύριε Υπουργέ. Όσοι ασχολούνται με τον τουρισμό γνωρίζουν πολύ καλά ότι πρόκειται για ένα εξαιρετικά εύθραυστο προϊόν. Το ανέφεραν και πολλοί συνάδελφοι από τη Νέα Δημοκρατία. Βεβαίως, όπως κάθε νόμισμα, έχει δύο όψεις. Έτσι και οι ευρύτερες γεωπολιτικές εξελίξεις στη γειτονιά μας για τη χώρα μας και για τον ελληνικό τουρισμό είχαν και την αρνητική και τη θετική τους πλευρά. Η Κυβέρνηση, βέβαια, σήμερα επέλεξε ως βασική δικαιολογία για τη μείωση της κίνησης στην κρουαζιέρα τις εξελίξεις στην Τουρκία. Δεκτό. Σε μεγάλο βαθμό, πράγματι, είναι η αλήθεια. Θα πρέπει, όμως, να έχετε και το πολιτικό θάρρος να παραδεχθείτε ότι η αντίστοιχη αύξηση στις τουριστικές αφίξεις συνδέεται σε πάρα πολύ μεγάλο βαθμό με τα ευρύτερα γεωπολιτικά δεδομένα στην περιοχή της Νοτιοανατολικής Μεσογείου. Η επίκληση των γεωπολιτικών δεδομένων δεν μπορεί συνεπώς να γίνεται αλά καρτ. Δεν μπορεί, δηλαδή, να τα καρπωνόμαστε ως κυβερνητική επιτυχία όταν αυτά λειτουργούν υπέρ μας και να τα αντιμετωπίζουμε ως μια κακιά εξωτερική συγκυρία όταν λειτουργούν κατά μας. Κυρίως όμως δεν πρέπει να χρησιμοποιούνται ως άλλοθι, για να κρυφτούν κάτω από το χαλί σημαντικές δομικές αδυναμίες του ελληνικού τουρισμού. Για παράδειγμα, πώς μπορούμε να εξηγήσουμε ότι τη διετία 2014-2016 οι αφίξεις αυξήθηκαν κατά 5,5 περίπου εκατομμύρια, ενώ τα έσοδα αυξήθηκαν μόνο κατά 500 εκατομμύρια ευρώ περίπου; Μας προβληματίζει καθόλου το γεγονός ότι η μέση ημερήσια δαπάνη ανά επισκέπτη και ανά διανυκτέρευση συνεχώς μειώνεται; Για ποιον λόγο, για παράδειγμα, μετά την απόπειρα πραξικοπήματος στην Τουρκία δεν μπορέσαμε να προσελκύσουμε επισκέπτες υψηλού εισοδήματος, οι οποίοι συντριπτικά επέλεξαν τα τουριστικά θέρετρα της Ισπανίας; Δυστυχώς, οι απαντήσεις, κυρία και κύριε Υπουργέ, σε αυτά τα ερωτήματα δεν είναι καθόλου ευχάριστες. Υπάρχει ή όχι ζήτημα με την ποιοτική ξενοδοχειακή υποδομή της χώρας μας, η οποία προφανώς έχει κορεστεί; Υπάρχει ή όχι ζήτημα με την εποχικότητα των αφίξεων, η οποία ενισχύεται από την απουσία επενδύσεων σε θέρετρα ολοκληρωμένης τουριστικής ανάπτυξης; Όμως και αυτές οι επενδύσεις με τη σειρά τους πώς να ολοκληρωθούν, όταν απουσιάζουν στοιχειώδεις χωροταξικές κατευθύνσεις για τον τουρισμό; Πώς να υλοποιηθούν όταν αυτή τη στιγμή, με ευθύνη της Κυβέρνησης, βρίσκεται σε ισχύ ένα αναχρονιστικό πλαίσιο χρήσεων γης του 1987, με το οποίο κανείς δεν ξέρει όχι μόνο το τι μπορεί να κάνει, αλλά και πού μπορεί να το κάνει; Πώς μπορεί να είναι ανταγωνιστικό ένα ελληνικό τουριστικό κατάλυμα με το υπάρχον καθεστώς υπερφορολόγησης, όταν, προκειμένου να έχει το ίδιο λειτουργικό κέρδος με το αντίστοιχο κυπριακό, η τιμή δωματίου για τον πελάτη θα πρέπει να είναι 34% υψηλότερη; Νομίζω παρέλκει να αναφέρω μία σειρά από φόρους οι οποίοι επιβάρυναν τον ελληνικό τουρισμό και νομίζω, κύριε Υπουργέ, ότι θα ήταν χρήσιμο στην ομιλία σας να μας πείτε τι θα γίνει και με το τέλος διανυκτέρευσης. Θα ισχύσει ή δεν θα ισχύσει από το 2018; Νομίζω ότι οι φορείς του τουρισμού περιμένουν μία υπεύθυνη απάντηση. Πολύ φοβάμαι, όμως, κυρίες και κύριοι συνάδελφοι, ότι η Κυβέρνηση σε αυτά τα ερωτήματα δεν έχει απάντηση. Το χειρότερο είναι ότι, εάν κάποια στιγμή τα γεωπολιτικά δεδομένα της περιοχής πάνε προς το καλύτερο, το μόνο που θα απομείνει και θα φανεί σε όλο του το μεγαλείο θα είναι η έλλειψη στρατηγικής και σχεδίου σε βάθος χρόνου για τον ελληνικό τουρισμό. Απλώς, δυστυχώς, στην περίπτωση της κρουαζιέρας αυτό συνέβη πολύ νωρίτερα. Τόσο ο εισηγητής μας κ. Κόνσολας όσο και οι συνάδελφοι της Νέας Δημοκρατίας σάς έθεσαν κάποια πολύ συγκεκριμένα ερωτήματα και προβλήματα που αντιμετωπίζει ο κλάδος της κρουαζιέρας. Θα σταθώ στο πιο σημαντικό ίσως, κατά τη γνώμη μου, το οποίο έθεσαν πολλοί συνάδελφοι και αυτό είναι της δημιουργίας των home port λιμανιών, το οποίο θεωρώ εμβληματικό ως προς τη στάση της Κυβέρνησης για την ανάπτυξη του κλάδου. Βεβαίως το ερώτημα είναι γιατί μας ενδιαφέρει το home porting. Προφανώς, για να το συνδέσω με τα προηγούμενα, επειδή αποτελεί ένα από τα πιο σημαντικά βήματα για την απεξάρτηση της ελληνικής κρουαζιέρας από το ευρύτερο ασταθές περιβάλλον της Ανατολικής Μεσογείου. Ανεξάρτητα όμως από αυτό, ο δεύτερος λόγος που μας ενδιαφέρει το home porting είναι γιατί αυτή τη στιγμή αποτελεί για τα ελληνικά δεδομένα το πιο κερδοφόρο κομμάτι της αγοράς. Αναφέρομαι βεβαίως στα ελληνικά δεδομένα, γιατί δεν νομίζω ότι μπορούμε να προσδοκούμε σήμερα στον κλάδο της κατασκευής κρουαζιερόπλοιων, ο οποίος συνεισφέρει περίπου το 26% των εσόδων της αγοράς της κρουαζιέρας στην Ευρώπη, γιατί πολύ απλά αυτός ο κλάδος δεν υφίσταται στη χώρα μας. Ούτε βεβαίως μπορούμε να ελπίζουμε αυτή τη στιγμή σε μία εγχώρια αγοράς κρουαζιέρας. Οι Έλληνες επιβάτες κρουαζιέρας απλά είναι ελάχιστοι. Συνεπώς η χώρα δύσκολα μπορεί να αποκολληθεί από τη δαπάνη των μεγάλων εταιρειών σε διαφήμιση, πρακτόρευση, πώληση εισιτηρίων, έρευνα αγοράς, που αποτελούν επίσης ένα πολύ μεγάλο κομμάτι της ευρύτερης αγοράς. Άρα τι μας απομένει, κυρίες και κύριοι συνάδελφοι; Το home porting, η συμμετοχή, δηλαδή, σε δύο άλλες σημαντικές πηγές εσόδων της αγοράς: τις δαπάνες των επιβατών και των εταιρειών κρουαζιέρας στα home ports, δηλαδή εξοπλισμός, προμήθειες και όλα τα έξοδα που κάνει ένα κρουαζιερόπλοιο, καθώς και τις δαπάνες για την επισκευή και συντήρηση των κρουαζιερόπλοιων. Όμως, εδώ υπάρχει μία παρανόηση. Όταν σας λέμε ότι τα λιμάνια μας στερούνται υποδομών, δεν αναφερόμαστε μόνο στα τεχνικά χαρακτηριστικά των λιμανιών, που είναι βεβαίως απαραίτητα, για να υποδέχονται τα κρουαζιερόπλοια. Αυτό ίσως θα ήταν και το πιο εύκολα αντιμετωπίσιμο. Υπάρχουν ογδόντα ένα κριτήρια που έχουν συντάξει μεγάλες εταιρείες, τα οποία πρέπει να πληροί ένα λιμάνι, για να μπορεί να είναι ελκυστικό το home port. Το καταθέτω για τα Πρακτικά, για όποιον ενδιαφέρεται. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εάν διαβάσετε, κυρία Υπουργέ, προσεκτικά, θα δείτε ότι περιλαμβάνουν κριτήρια από το βάθος του λιμανιού και το μήκος της προβλήτας μέχρι την πολιτική σταθερότητα και το ύψος των λιμενικών τελών. Περιλαμβάνουν, όμως, ακόμα κριτήρια, όπως η ύπαρξη και το ωράριο λειτουργίας χώρων ιστορικού ενδιαφέροντος, υποδομές οδικού δικτύου - το ανέφερε και ο κ. Καραμανλής - , δυνατότητα επίσκεψης σε κοντινούς τουριστικούς προορισμούς, αεροπορική σύνδεση, υποδομές υγείας και ούτω καθεξής. Να, λοιπόν, αγαπητοί Υπουργοί και κυρίες και κύριοι συνάδελφοι, γιατί η ανάπτυξη της κρουαζιέρας δεν μπορεί να αποκοπεί από μια συνολική στρατηγική για τον ελληνικό τουρισμό. Σήμερα υπάρχουν στην ελληνική επικράτεια τουλάχιστον πέντε λιμάνια, που θεωρητικά θα μπορούσαν να διαμορφώνουν και να πληρούν αρκετά από τα κριτήρια, προκειμένου να αποτελούν ελκυστικά home ports. Αν σας ενδιαφέρει πραγματικά η ανάπτυξη του home porting, πάρτε τον συγκεκριμένο κατάλογο κριτηρίων, δείτε ποια από αυτά πληρούνται και ποια όχι, καταστρώστε ένα σχέδιο, βρείτε τα χρηματοδοτικά εργαλεία, θέστε ένα χρονοδιάγραμμα και προχωρήστε, επιτέλους, στην υλοποίησή τους. Είναι συγκεκριμένα βήματα, μιας και ο Υπουργός κ. Κουρουμπλής μάς είπε να κάνουμε και συγκεκριμένες προτάσεις σήμερα. Τι άλλο θα μπορούσατε να κάνετε; Θα μπορούσατε να ακολουθήσετε ενδεχομένως το καλό παράδειγμα άλλων ευρωπαϊκών χωρών. Κυρίες και κύριοι συνάδελφοι, στα περισσότερα ευρωπαϊκά λιμάνια το μάνατζμεντ των λιμένων και το κόστος για την ανάπτυξη και τη συντήρηση των υποδομών το έχουν αναλάβει οι ίδιες οι εταιρείες που έχουν και τα κρουαζιερόπλοια, με τις ονομαζόμενες «συμφωνίες BOT», δηλαδή «Build - Operate - Transfer». Γιατί το κάνουν αυτό; Διότι έτσι εξασφαλίζουν έλεγχο πάνω στην ποιότητα των υπηρεσιών που προσφέρουν στους επιβάτες τους αλλά και γιατί έτσι αποκτούν εντονότερους δεσμούς με τα λιμάνια, τα οποία εξ ορισμού χρησιμοποιούν ως home ports. Θα πρέπει να καταλάβει κάποια στιγμή η Κυβέρνηση ότι η διαμόρφωση της εμπειρίας ενός επισκέπτη αποτελεί μια εξαιρετικά σύνθετη διαδικασία, που εναλλάσσεται ως προσφερόμενο τουριστικό προϊόν μεταξύ πολλών εμπλεκόμενων φορέων. Είτε μας αρέσει είτε όχι, η τάση παγκοσμίως είναι αυτή η διαχείριση να βρίσκεται όσο το δυνατόν σε λιγότερα χέρια. Για ποιον λόγο συμβαίνει αυτό; Προφανώς όχι για λόγους κέρδους, όπως θα ισχυριστούν κάποια κόμματα της Συμπολίτευσης ή ακόμα και της Αντιπολίτευσης. Συμβαίνει πολύ απλά για λόγους διασφάλισης της ποιότητας της εμπειρίας του επισκέπτη. Αυτό είναι το σημείο από το οποίο θα πρέπει να ξεκινήσει κάποιος, αν θέλει να αντιμετωπίσει το πρόβλημα της κρουαζιέρας στην Ελλάδα. Είτε, όμως, γιατί δεν θέλετε είτε γιατί δεν μπορείτε, τέτοια νοοτροπία που θα οδηγήσει σε μια νέα πολιτική για την κρουαζιέρα απλώς δεν υφίσταται. Δυστυχώς, μετά από επτά χρόνια μνημονίων, παρατεταμένη ύφεση, στόχους πρωτογενών πλεονασμάτων στους οποίους συμφώνησε πρόσφατα η Κυβέρνηση στο 3,5%, η συζήτηση για την ανάπτυξη των λιμενικών υποδομών γίνεται ακόμα με όρους ξεπουλήματος και λαίλαπας των ιδιωτικοποιήσεων. Φοβούμαι, δε, ότι, αν συνεχίσετε με τις ίδιες παρωχημένες αντιλήψεις, μια αγορά όπως αυτή της κρουαζιέρας, η οποία μπορεί να προσθέσει τουλάχιστον 1% στο ΑΕΠ της χώρας, θα παραμείνει, δυστυχώς, για τη χώρα μας μια αναξιοποίητη ευκαιρία. Ευχαριστώ πολύ.
Ευχαριστούμε τον κ. Ιωάννη Κεφαλογιάννη, Κοινοβουλευτικό Εκπρόσωπο της Νέας Δημοκρατίας, Βουλευτή Ρεθύμνης. Τον λόγο έχει ο κ. Νικόλαος Ηγουμενίδης, Κοινοβουλευτικός Εκπρόσωπος του ΣΥΡΙΖΑ, Βουλευτής Ηρακλείου. Ορίστε, κύριε Ηγουμενίδη, έχετε τον λόγο για έξι λεπτά.
Ευχαριστώ, κύριε Πρόεδρε. Κυρία και κύριε Υπουργέ, κυρίες και κύριοι συνάδελφοι, βλέπουμε το θέμα του τουρισμού ως έναν βασικό πυλώνα στην προσπάθειά μας να ανακτήσουμε το μεγαλύτερο ποσοστό από το χαμένο τα τελευταία χρόνια ΑΕΠ της χώρας. Βλέπουμε την πατρίδα μας ως βασικό πυλώνα του τουρισμού στην Ανατολική Μεσόγειο. Για να γίνει αυτό, χρειάζεται όντως ένα εθνικό σχέδιο, χρειάζεται σε αυτό το εθνικό σχέδιο να δούμε πλευρές της τουριστικής ανάπτυξης της χώρας. Με τούτη την έννοια, επιτρέψτε μου μια κριτική για την προηγούμενη συζήτηση: Δεν χρειάζονται ατάκτως ερριμμένες - ακόμα και σωστές - σκέψεις, όπως, για παράδειγμα, για τον ιατρικό τουρισμό. Είναι ένα θέμα με τόσες πλευρές , το οποίο εξαντλείται στην έκδοση μιας κοινής υπουργικής απόφασης για πιστοποίηση παρόχων υπηρεσιών υγείας. Ούτε πρέπει να μιλάμε για φορολογικές ελαφρύνσεις σε κάποιες τουριστικές επιχειρήσεις, ακόμα και στο όνομα της ανταγωνιστικότητας. Χρειάζεται ένας εθνικός σχεδιασμός. Σε έναν τέτοιον σχεδιασμό πρέπει να δούμε το θέμα της κρουαζιέρας. Λέει ο κ. Αθανασίου: «Έπρεπε να γίνει η συζήτηση έναν μήνα νωρίτερα.». Μα, έγινε έναν μήνα νωρίτερα στην Επιτροπή Περιφερειών της Βουλής. Γιατί, κύριοι της Νέας Δημοκρατίας, επανέρχεστε και μάλιστα επαναλαμβάνοντας πράγματα που ειπώθηκαν σε εκείνη την επιτροπή; Η Ελλάδα έπρεπε να είναι στην κορυφή της κρουαζιέρας. Για να επιτευχθεί αυτό, χρειάζεται ανοικτό μυαλό, σύγχρονες ιδέες και απαλλαγή από ιδεοληψίες. Παίρνω ενδεικτικά κάποια από τα στοιχεία που ανέφερε ο κ. Καραμανλής. Αυτά τα στοιχεία τα είχατε, ναι ή όχι, ως Νέα Δημοκρατία, όταν καταφέρατε να μην υπάρχει τελικά στο Υπουργείο Εμπορικής Ναυτιλίας καταγεγραμμένος ο αριθμός των μικρών, των μεσαίων και των μεγάλων λιμανιών, των όρμων και των αγκυροβολίων της χώρας; Ή δεν ήσασταν απαλλαγμένοι από ιδεοληψίες ή δεν είχατε ανοικτό μυαλό ή δεν είχατε σύγχρονες ιδέες ή τα είχατε όλα αυτά, αλλά τελικά ήταν τόσο το άγχος σας για την ανάπτυξη της κρουαζιέρας, που δρούσε παραλυτικά. Σύμφωνα και με τη μία απάντηση και στην άλλη - πάρτε όποια θέλετε από τις δύο - είστε κατ' αρχάς ανεπαρκείς για να διαχειριστείτε το θέμα της κρουαζιέρας που συζητάμε, αλλά είστε κι ανεπαρκείς για να διαχειριστείτε την τύχη της χώρας. Άντε να δεχτώ και αντιπολίτευση με βάση όχι το τι έχει γίνει, αλλά με βάση τι προβλέπεται να γίνει σύμφωνα με τις εκτιμήσεις σας. Όντως - στάθηκε ο Υπουργός και ευτυχώς διευκρίνισε και ο κ. Μηταράκης - πρέπει να αφήσουμε έξω από την αντιπαράθεση - την όποια αντιπαράθεση - την ασφάλεια της χώρας. Κυρίες και κύριοι συνάδελφοι, όχι απλώς δεν μας αφήνει αδιάφορους ο τομέας της κρουαζιέρας, αλλά θεωρούμε ότι είναι ένας από τους πολλούς κρίκους που συνδέονται με τους βασικούς στρατηγικούς άξονες της εθνικής τουριστικής πολιτικής. Πρώτον, η κρουαζιέρα συνδέεται και οφείλει να συνδέεται με την άσκηση και την εμβάθυνση πολιτικών άμβλυνσης της εποχικότητας ή, όπως αλλιώς το λέμε, τον «τουρισμό τριακόσιες εξήντα πέντε μέρες τον χρόνο». Η κυρία Υπουργός Τουρισμού έχει μιλήσει επανειλημμένα γι' αυτή την προσπάθεια, αλλά και για τα μέτρα της Κυβέρνησης στο πλαίσιο αυτής της στρατηγικής. Δεύτερον, η κρουαζιέρα μπορεί και συνδέεται με τις παραγωγικές δραστηριότητες και δυνατότητες του τόπου, που έχουν σημαντικό συγκριτικό πλεονέκτημα. Εκτός από τη διασύνδεση με τις ιδιαίτερες αγροτοδιατροφικές δυνάμεις μας σημασία έχει και η δυνατότητα διασύνδεσης με τον θεματικό τουρισμό. Τρίτον, η κρουαζιέρα μπορεί και οφείλει να συνδεθεί με τη δημιουργία συνθηκών βιώσιμης, ισόρροπης και κοινωνικά δίκαιης τουριστικής ανάπτυξης, με σεβασμό στο περιβάλλον, την πολιτισμική κληρονομιά και τις ιδιαιτερότητες των τοπικών κοινωνιών. Θα ήθελα να σταθώ σε ορισμένες επιμέρους παρατηρήσεις. Πρώτον, πέρα από τον αριθμό των κρουαζιερόπλοιων που καταφθάνουν στα ελληνικά λιμάνια, ο μακροπρόθεσμος δυναμισμός του κράτους θα πρέπει, όντως, να στηριχθεί σε ποιοτικούς και διαρθρωτικούς παράγοντες της ανταγωνιστικότητας. Εδώ φυσικά σημαντική θέση κατέχει η πλευρά της ενίσχυσης των λιμενικών υποδομών. Δεύτερο θέμα είναι τα λιμάνια αφετηρίας, το home porting. Είπε ο κ. Καραμανλής ότι η κατάσταση στη γείτονα αύξησε τα λιμάνια αφετηρίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Κύριε Πρόεδρε, θα πάρω και τον χρόνο της δευτερολογίας μου.
Δεν υπάρχει δευτερολογία. Ολοκληρώστε αν θέλετε.
Εντάξει, κύριε Πρόεδρε, ολοκληρώνω. Η αύξηση δεν οφείλεται μόνον στη φοβία από τις εξελίξεις στη γείτονα χώρα. Οφείλεται και στις προσπάθειες της Κυβέρνησης ακριβώς για την ενίσχυση του home porting. Σε αυτή την ίδια κατεύθυνση είναι και η ενίσχυση των απευθείας αεροπορικών συνδέσεων που αποτελούν σημείο - κλειδί για την ανάπτυξη της κρουαζιέρας. Βοηθάει και είναι αποτέλεσμα προσπαθειών της Κυβέρνησης η απευθείας γραμμή Ντουμπάι - Αθήνα - Νέα Υόρκη, όπως και οι γραμμές με την Ασία, που σχεδιάζεται να ανοίξουν. Όσον αφορά τις εξελίξεις στην ευρύτερη περιοχή της Μέσης Ανατολής, κάποιοι τις χαρακτήρισαν ευνοϊκές για την ανάπτυξη του τουρισμού. Κακά τα ψέματα. Αυτό που πρέπει να μας ενδιαφέρει πρώτα απ' όλα είναι η ειρήνη και η σταθερότητα στην περιοχή. Σε αυτή την κατεύθυνση πρέπει να κινηθούμε. Αυτό θα γίνει. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτού]] Ολοκληρώνω, κύριε Πρόεδρε. Η Ελλάδα, όμως, πρέπει από τώρα να πάρει μέτρα και να είναι προετοιμασμένη για την κρουαζιέρα, στο πλαίσιο της εθνικής τουριστικής στρατηγικής, έτσι ώστε, όταν αποκατασταθεί η ειρήνη και η σταθερότητα στην ευρύτερη περιοχή, να παραμείνει ένα βήμα πιο μπροστά από τους γείτονές μας. Κυρίες και κύριοι συνάδελφοι, και μια τελευταία παρατήρηση - κλείνω με αυτήν - και ευχαριστώ για την ανοχή σας, κύριε Πρόεδρε. Όπως και στην περίπτωση του θεματικού τουρισμού, έτσι κατά τη γνώμη μου και στις ειδικές μορφές τουρισμού, όπως είναι η κρουαζιέρα, ο θαλάσσιος τουρισμός, ο πολλά υποσχόμενος καταδυτικός τουρισμός, το αποτέλεσμα θα κριθεί από τη διασύνδεση με τον πολιτισμό μας, αλλά και από την υπεράσπιση της αξίας της εργασίας. Οι εργαζόμενοι, οι επαγγελματίες του τουρισμού, οι κάτοικοι των τοπικών κοινωνιών πρέπει να έχουν το κύριο μέρισμα στον τουρισμό. Είναι τα πρόσωπα που πρέπει να έχουμε στον νου μας πριν από κάθε μας κίνηση. Σας ευχαριστώ.
Ευχαριστούμε τον Κοινοβουλευτικό Εκπρόσωπο του ΣΥΡΙΖΑ κ. Νικόλαο Ηγουμενίδη, Βουλευτή Ηρακλείου. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρος Παπαθεοδώρου, Βουλευτής Αχαΐας, για έξι λεπτά.
Ευχαριστώ, κύριε Πρόεδρε. Κυρία και κύριε Υπουργέ, έχω την αίσθηση ότι μερικές φορές σε τέτοιου είδους συζητήσεις θα πρέπει να γίνεται και ένας απολογισμός του κυβερνητικού έργου, γιατί προηγουμένως είχα την αίσθηση ότι μαλώνατε τους Βουλευτές γι' αυτά που είπαν. Ο απολογισμός του κυβερνητικού έργου είναι τι κάνατε μέχρι τώρα, πώς προχώρησε ο συγκεκριμένος τομέας ευθύνης. Εν πάση περιπτώσει, η παραδοχή είναι ότι σε παγκόσμιο επίπεδο ο αριθμός τουριστών κρουαζιέρας ξεπερνά τα είκοσι εκατομμύρια, σημειώνοντας μέσο ετήσιο ρυθμό ανάπτυξης μεγαλύτερο σε σχέση με αυτόν του συνολικού τουρισμού και στην Ευρώπη το τελευταίο διάστημα έχουμε μία αυξητική τάση. Αξίζει να σημειωθεί ότι το μερίδιο της Μεσογείου αυξάνεται κάθε χρόνο, ιδίως κατά τη θερινή περίοδο. Το 2010, με τη νομοθέτηση της άρσης του καμποτάζ - θα το θυμάστε - αποφασίστηκε ότι πρέπει να διεκδικήσει η Ελλάδα δυναμικά το μερίδιο που δικαίως της αναλογεί στην παγκόσμια «πίτα» της κρουαζιέρας και ασφαλώς αυτό ήταν μία επιτυχία και μία πρωτοβουλία της κυβέρνησης του ΠΑΣΟΚ που κατάφερε - παρουσιάζοντας τότε τα αποτελέσματα - από το 2010 μέχρι το 2013 να υπάρξει μία αύξηση των επισκεπτών κρουαζιέρας με αποκορύφωμα το 2013. Έκτοτε, παρατηρείται μία σταθερότητα. Όμως, η Ελλάδα μπορεί να βρίσκεται στην τρίτη θέση, ως χώρα με τη μεγαλύτερη επισκεψιμότητα στη Μεσόγειο, παρά ταύτα το τελευταίο διάστημα οι τάσεις δεν είναι αυξητικές αλλά πτωτικές. Υπάρχουν δείγματα αποδυνάμωσης της Ελλάδος ως προορισμού, κυρίως λόγω της πλήρους απόσυρσης της κρουαζιέρας από τη Μαύρη Θάλασσα, της συνεχιζόμενης σύρραξης στη Συρία, αλλά και του προσφυγικού προβλήματος, όπως και των σοβαρών προβλημάτων από τις τρομοκρατικές επιθέσεις, του ασταθούς πολιτικού περιβάλλοντος στην Τουρκία, καθώς και των διεθνών εξελίξεων αστάθειας σε ορισμένες χώρες της Ανατολικής Μεσογείου. Μια χώρα, όμως, σαν την Ελλάδα, με προορισμούς μοναδικής ομορφιάς και ποικιλίας, με ιστορία και πολιτισμό, μπορεί και πρέπει να εξελιχθεί τα επόμενα χρόνια σε κορυφαίο προορισμό κρουαζιέρας και μάλιστα για όλο τον χρόνο. Ο λόγος που πρέπει να μας απασχολεί η ανάπτυξη της κρουαζιέρας στην Ελλάδα, παρ' όλο που κάποιος θα μπορούσε να ισχυριστεί ότι συνολικά η κρουαζιέρα είναι μία σχετικά μικρή αγορά, συνολικά στον κλάδο του τουρισμού, είναι γιατί η χώρα έχει τη δυναμική να διεκδικήσει δυσανάλογα μεγάλο ποσοστό του τζίρου της αγοράς. Στο πλαίσιο αυτό, έχω την εντύπωση ότι η Κυβέρνηση οφείλει να εδραιώσει την καταλληλότητα της χώρας ως προορισμού κρουαζιέρας, βελτιώνοντας πρωτίστως τις λιμενικές εγκαταστάσεις και εδραιώνοντας τα λιμάνια - ορισμένα λιμάνια - που έχουν τις δυνατότητες ως home ports. Μέχρι σήμερα μόνο ο Πειραιάς εμφανίζεται στα κορυφαία λιμάνια home ports της Μεσογείου, σημειώνοντας και εδώ τα τελευταία χρόνια μείωση στις αφίξεις. Η εδραίωση των λιμανιών ως home ports είναι υψίστης σημασίας για τη χώρα, καθώς έτσι αυξάνονται τα έσοδα, ακόμα και διπλασιάζονται από αυτή τη μορφή τουρισμού. Αξίζει να σημειώσουμε ωστόσο ότι τόσο ένα κρουαζιερόπλοιο, όσο κι ο κάθε επιβάτης ξεχωριστά, αφήνουν πολλαπλάσια ευρώ σε ένα home port απ' ό,τι σε ένα λιμάνι διέλευσης. Ποιες είναι οι ενέργειες επομένως που έκανε η Κυβέρνηση το τελευταίο διάστημα, για να εδραιώσει τα βασικά λιμάνια ως λιμάνια εκκίνησης; Τι έχει κάνει προς αυτή την κατεύθυνση; Πόσο έχει αξιοποιηθεί η παρουσία της «COSCO» για την προσέλκυση Κινέζων τουριστών κρουαζιέρας, με τον Πειραιά ως αφετηρία; Πόσο έχει αξιοποιηθεί το νέο διεθνές αεροδρόμιο στο Καστέλι ως προοπτική περιφερειακού home porting για τα λιμάνια του Ηρακλείου και του Αγίου Νικολάου; Τι έχει γίνει, παραδείγματος χάριν, με κάτι το οποίο βρίσκεται στην ευρύτερη περιοχή της δυτικής Ελλάδας; Τι έχει γίνει με τη βελτίωση των εγκαταστάσεων στο λιμάνι του Κατάκολου, όπου εκεί έχουμε ένα εκατομμύριο τουρίστες που καταφθάνουν, που περνούν για επίσκεψη στους αρχαιολογικούς χώρους της Ολυμπίας; Επομένω, πόσο έχουν βελτιωθεί οι εγκαταστάσεις, η διασυνδεσιμότητα με τα αεροδρόμια προκειμένου οι εταιρείες κρουαζιέρας να μην έχουν ανασταλτικούς παράγοντες για να αξιοποιήσουν ως λιμάνια εκκίνησης τα ελληνικά λιμάνια; Πόσο έχει διασφαλισθεί ένα σταθερό φορολογικό περιβάλλον που θα συμβάλλει στην προσέλκυση των εταιρειών κρουαζιέρας στα ελληνικά λιμάνια εκκίνησης; Από την πλευρά μας, όλο αυτό το διάστημα έχουμε προτείνει ένα εθνικό στρατηγικό πλαίσιο, το οποίο ευνοεί την αναπτυξιακή δυναμική του κλάδου και τα αναμφισβήτητα συγκριτικά πλεονεκτήματα της χώρας. Αυτό το σχέδιο περιλαμβάνει τους παρακάτω άξονες: Ο ναυτιλιακός άξονας. Εδώ χρειάζονται κίνητρα προσέλκυσης πλοίων στην ελληνική σημαία, ευνοϊκότερο περιβάλλον λειτουργίας πλοίων με ξένη σημαία προκειμένου να επιλέγουν κεντρικά ελληνικά λιμάνια για τον ανεφοδιασμό τους σε καύσιμα και τροφοεφόδια, με απώτερο σκοπό την περιφερειοποίηση των οικονομικών αποτελεσμάτων. Ο λιμενικός άξονας. Αναβάθμιση του θεσμικού πλαισίου προκειμένου οι λιμενικές αρχές και τα λιμενικά ταμεία να μπορούν να διαμορφώνουν μακροπρόθεσμες στρατηγικές επενδύσεων και πολιτικών προώθησης. Ανάπτυξη ολοκληρωμένων συστημάτων διαχείρισης επιβατών και πλοίων με ηλεκτρονικές εφαρμογές και υπηρεσίες. Ο άξονας του προορισμού, έτσι ώστε να υπάρχει παροχή υποστήριξης για τη διαμόρφωση τοπικών στρατηγικών ευθυγραμμισμένων με τους εθνικούς στόχους, σημεία επαφής προκειμένου οι προορισμοί αυτοί να μπορούν να αναζητήσουν συνεργασίες με εταιρείες κρουαζιέρας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ζητήσω την ανοχή σας για λιγότερο από ένα λεπτό. Αναγκαία είναι: ένα σχέδιο ανάδειξης νέων προορισμών βάσει των χαρακτηριστικών τους σε ειδικά τμήματα της αγοράς κρουαζιέρας. Διαμόρφωση των κατευθυντήριων οδηγιών ανάπτυξης προορισμών κρουαζιέρας ως βοηθητικού εργαλείου για τις διοικήσεις των προορισμών. Διαμόρφωση καμπάνιας για τη συνολική βελτίωση της εικόνας της χώρας ως ασφαλούς προορισμού. Σε επίπεδο μάρκετινγκ η χώρα πρέπει να βασισθεί στην ομαδοποίηση των προορισμών, παραδείγματος χάριν, cluster Ιονίου, που να πιάνει από Ηγουμενίτσα και Κέρκυρα μέχρι τα Κύθηρα και να μπορεί έτσι να καλλιεργηθεί περισσότερο αποτελεσματικά μια ισχυρή εμπορική εικόνα για την κρουαζιέρα, που θα συνδυάζει τα Επτάνησα με τις ακτές της δυτικής Ελλάδας, αλλά και στις συνέργειες που πρέπει να υπάρξουν μεταξύ άλλων μορφών τουρισμού, όπως ο πολιτιστικός τουρισμός, ο γαστρονομικός, ο περιηγητικός, ο θρησκευτικός, δηλαδή μια διασυνδεσιμότητα των δράσεων, η οποία θα υποστηρίξει ένα μικρό κομμάτι της αγοράς της κρουαζιέρας για να γίνει μεγαλύτερο. Οι συνέργειες αυτές, αποτυπωμένες σε ένα ολοκληρωμένο προϊόν, μπορούν να εδραιώσουν τη χώρα ως προορισμό κρουαζιέρας και μάλιστα, καθ' όλη τη διάρκεια του έτους, καθώς και οι κλιματικές συνθήκες της χώρας ευνοούν την κρουαζιέρα και εκτός των θερινών μηνών, δίνοντας μάλιστα τη δυνατότητα αύξησης των επισκέψεων και στην ηπειρωτική Ελλάδα. Το ερώτημα είναι: Ποιες από αυτές τις δράσεις έχει υλοποιήσει η Κυβέρνηση; Ποιο είναι το σχέδιο της Κυβέρνησης για τα επόμενα χρόνια; Διότι μέχρι τώρα αυτό το οποίο ακούσαμε δεν θυμίζει σχέδιο, αλλά θυμίζει μια συρραφή δράσεων που δεν έχουν ακόμη αξιολογηθεί. Σας ευχαριστώ πολύ.
Ευχαριστούμε τον κ. Παπαθεοδώρου. Προχωρούμε με τον κ. Νικόλαο Κούζηλο, Κοινοβουλευτικό Εκπρόσωπο του Λαϊκού Συνδέσμου - Χρυσή Αυγή, Βουλευτή Α΄ Πειραιώς, ο οποίος έχει τον λόγο για έξι λεπτά.
Ευχαριστώ πολύ, κύριε Πρόεδρε. Και εμείς αυτή την απορία είχαμε, γιατί υπάρχει αυτή η επερώτηση σήμερα. Να διορθώσω και τον Κοινοβουλευτικό Εκπρόσωπο του ΣΥΡΙΖΑ, ότι δεν είναι μια επιτροπή, αλλά είναι και στην Επιτροπή Παραγωγής και Εμπορίου και στην περιφερειών που έγιναν και δόθηκαν εξηγήσεις - απαντήσεις και από τα δύο Υπουργεία, και το Τουρισμού και το Ναυτιλίας. Μας έκανε έκπληξη στην επερώτηση της Νέας Δημοκρατίας το εξής, ότι δεν σχολιάζετε καθόλου το θέμα της σημαίας και δεν κάνατε μια αναφορά στο πόσα πλοία με ελληνική σημαία υπήρχαν πριν δέκα, είκοσι, τριάντα χρόνια και πόσα υπάρχουν σήμερα. Ας πάμε τώρα να δούμε την επερώτηση της Νέας Δημοκρατίας. Αναφέρει ότι η Κυβέρνηση παρουσιάστηκε ανέτοιμη να αντιληφθεί τη δυναμική της κρουαζιέρας, με αποτέλεσμα ο μεγάλος χαμένος να είναι η χώρα μας. Εδώ έχουμε το εξής ερώτημα: Εσείς, σαν Νέα Δημοκρατία, όταν κυβερνούσατε μαζί με το ΠΑΣΟΚ, το είχατε αντιληφθεί; Αυτό το λέω γιατί αν πάρουμε τα στοιχεία και δούμε πόσοι επιβάτες υπήρχαν στην κρουαζιέρα, σίγουρα δεν θα σας ικανοποιήσουν τα αποτελέσματα. Από το 2012 μέχρι σήμερα παραμένουμε στην τρίτη με τέταρτη θέση. Εδώ υπάρχει κι ένα άλλο ερώτημα όσον αφορά τον ανταγωνισμό, δηλαδή αν είμαστε ανταγωνιστικοί. Το λέει η Νέα Δημοκρατία, το φωνάζει ο ΣΥΡΙΖΑ με τους ΑΝΕΛ ότι προσπαθούμε να γίνουμε. Το θέμα δεν είναι εμείς τι προσπαθούμε να κάνουμε. Το θέμα είναι τι γραμμή περνά η Ευρωπαϊκή Ένωση, γιατί αν ακούσετε και μιλήσετε με κάποιους φορείς, θα σας πουν «εμείς προσπαθούμε και κάνουμε ό,τι γίνεται, αλλά η Ευρωπαϊκή Ένωση δίνει προτεραιότητα στην Ισπανία και την Ιταλία». Φυσικά, μέχρι το 2020 ένα κομμάτι της πίτας, σύμφωνα με προβλέψεις και μελέτες, θα το έχει πάρει η Ασία. Το 2012, στα «Ποσειδώνια», ο τότε Υπουργός Οικονομικών κ. Στουρνάρας είχε πει να γίνει η Ελλάδα πιο ελκυστική για την κρουαζιέρα. Το Υπουργείο Ναυτιλίας ανήγγειλε τις έξι κινήσεις για την ανάπτυξη της κρουαζιέρας. Σε μία απλή ερώτηση, την οποία καταθέσαμε, με θέμα: «Προβλήματα στην ελληνική κρουαζιέρα» στις 21-1-2013, η απάντηση ήταν «Σύμφωνα με την εξαγγελία και την εθνική στρατηγική λιμένων 2013-2018…». - Γιατί, υπήρχε ποτέ; - Και συνέχιζε «… η ανάπτυξη του θαλάσσιου τουρισμού και του κλάδου της κρουαζιέρας αποτελεί μία από τις βασικές προτεραιότητες του Υπουργείου». Ήταν προτεραιότητα ποτέ; Θα σας αιτιολογήσω παρακάτω γιατί δεν ήταν. Και συνέχιζε: «Αναφορικά με το θέμα των λιμενικών υποδομών, σημειώνω ότι πάγια πολιτική του Υπουργείου είναι μέσω της αρμόδιας Επιτροπής Γενικής Γραμματείας Λιμένων και Λιμενικής Πολιτικής, να υπάρχει μέριμνα για τη συνεχή αναβάθμιση των λιμενικών υποδομών της χώρας και τη βελτίωση των παρεχόμενων λιμενικών υπηρεσιών». Μπορείτε να μας πείτε ποια ήταν αυτά τα μεγάλα έργα υποδομών που κάνατε; Να σας θυμίσω ένα έργο, αυτό που λέγατε τότε για το φαληρικό Δέλτα και είχε εξαγγείλει τότε Υπουργός της Νέας Δημοκρατίας 120 εκατομμύρια ευρώ γι' αυτό. Μετά βγήκαν μελέτες και είπαν ότι είναι ακατάλληλο. Απλώς, όλα ήταν κινήσεις εντυπωσιασμού. Υπήρχαν δηλώσεις Υπουργών σας, της Νέας Δημοκρατίας, που έλεγαν «θα κοιτάξουμε να υπάρχουν υπηρεσίες κρουαζιέρας όλον τον χρόνο». Το 2014, το Υπουργείο Ναυτιλίας δεν απάντησε σε ερώτηση για σοβαρές ελλείψεις που παρουσιάζονται σε όλα τα λιμάνια της χώρας, κάτι το οποίο είναι μία μελέτη σύμφωνα με την ετήσια έκθεση που βγάζει η Ένωση Πλοιάρχων και είναι από τους ίδιους τους καπετάνιους. Συνεχίζω με τα ερωτήματα της Νέας Δημοκρατίας. Λέτε ότι σε όλα αυτά τα προβλήματα έρχεται να προστεθεί και η ανυπαρξία μιας ολοκληρωμένης πολιτικής στήριξης της κρουαζιέρας. Λέτε ότι δεν είμαστε ανταγωνιστικοί, ότι οι υποδομές χρειάζονται βελτιώσεις, ότι δεν έχουμε απλοποιήσει τις διαδικασίες και ότι δεν υπάρχει ουσιαστική πολιτική προβολής. Κυβερνούσατε, κύριοι! Κυβερνούσατε επί πολλά χρόνια! Μήπως θυμάστε παλαιότερα τι γινόταν; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Θα ήθελα λίγο την ανοχή σας, κύριε Πρόεδρε. Επίσης, μιλάτε για αντικίνητρα, όπως είναι το αφορολόγητο των καυσίμων και τα θέματα που αφορούν την τροφοδοσία των πλοίων. Όταν μιλάτε, όμως, γι' αυτό, εσείς τι κάνετε τόσα χρόνια; Αν θέλετε, πιστεύουμε ότι ούτε ο ΣΥΡΙΖΑ μπορεί να κάνει κάτι πάνω σε αυτό, γιατί αν υπάρξει αφορολόγητο, θα πρέπει να υπάρξει και η συγκατάθεση απ' έξω. Αν θέλετε να αντιμετωπίσετε τις προκλήσεις, αντιμετωπίστε ένα άλλο πρόβλημα - και αυτό αφορά τον ΣΥΡΙΖΑ - που είναι πολύ σοβαρό αυτή τη στιγμή και αφορά το συνάλλαγμα, γιατί έρχονται χρήματα αυτή τη στιγμή στη χώρα, τα οποία οι ναυτιλιακοί πράκτορες δεν μπορούν να τα διαθέσουν στο κρουαζιερόπλοιο. Υπάρχει το πρόβλημα με την Εθνική Τράπεζα αυτή τη στιγμή που δεν εγκρίνει τα ποσά και δεν εκταμιεύει χρήματα. Λέτε παρακάτω ότι η ανάπτυξη αυτών των υποδομών μπορεί να γίνει από τις εταιρείες κρουαζιέρας με σύμβαση παραχώρησης από το ελληνικό δημόσιο. Μάλιστα. Αυτός είναι ο σκοπός σας βασικά, δηλαδή να μπορέσετε να τα δώσετε όλα με συμβάσεις παραχώρησης και να πάνε εκεί που θέλετε. Μάλιστα. Μιλήσατε κάποια στιγμή για το Λαύριο. Όταν το 2013 και το 2014 σας έλεγαν οι εταιρείες κρουαζιέρας «δώστε το Λαύριο, δεν θέλουμε τη σύμβαση, δεν θέλουμε να μας το παραχωρήσετε, να μας αφήσετε να κάνουμε έργα υποδομής και να αναπτύξουμε την κρουαζιέρα», γιατί δεν το δώσατε;
… (δεν ακούστηκε)
Είναι κοντά το αεροδρόμιο, όμως, που συνδέεται άμεσα, κύριε Καραμανλή. Από το 2013 μέχρι το 2014 το ζήταγαν αυτό. Δεν είπαν κάτι. Θα αναπτυσσόταν όλη η περιοχή. Το 2013 το ΕΒΕΠ είχε κάνει την εξής πρόταση, να υπάρχει σύνδεση ανάμεσα σε λιμάνι, φορείς και πόλη, δηλαδή να συνδέονται και τα τρία μαζί. Φυσικά αυτό δεν το βλέπουμε ούτε και σήμερα επί ΣΥΡΙΖΑ. Για την αναβάθμιση των λιμενικών υποδομών δεν χρειάζεται να πούμε περισσότερα, όπως και για όλα τα υπόλοιπα που δεν έχει γίνει ακόμα τίποτα. Σχετικά με τη δημιουργία Εθνικού Συμβουλίου Κρουαζιέρας, το ζητούσαν από το 2013-2014 οι φορείς. Η απάντηση του Υπουργείου που πήραμε το 2015, που μας το ζήτησαν πάρα πολλοί φορείς και κάναμε κοινοβουλευτικό έλεγχο, ήταν ότι θα ξεκινήσει να δημιουργείται ο εθνικός φορέας. Ξέρετε πότε έγινε η πρώτη συνεδρίαση; Έναν χρόνο μετά, στις 27-7-2016. Η δεύτερη έγινε στις 20-10-2016 με τα εξής θέματα: υποδομές, εμπορικά θέματα, διεύθυνση ναυτιλιακής πολιτικής, υποστηρικτικές υπηρεσίες, με είκοσι οκτώ μέλη. Μέλος της συγκεκριμένης επιτροπής ξέρετε τι μου είπε;
Σας παρακαλώ, όμως, ολοκληρώστε με αυτό.
Τελειώνω, κύριε Πρόεδρε. Αυτό που μου είπε, αφού έβαλε τα γέλια ο άνθρωπος, ήταν «είκοσι οκτώ μέλη, θα έχουμε ποτέ απαρτία;». Και άρχισαν να γελάνε όλοι. Γενικά, δαπανώνται 36 δισεκατομμύρια σε ευρωπαϊκά λιμάνια από την κρουαζιέρα και δυστυχώς ούτε εσείς τα έχετε καταφέρει. Γιατί το λέω αυτό; Διότι τα τελευταία χρόνια που κυβερνάτε έχουμε ένα κομμάτι 600 εκατομμύρια μόνο, δυστυχώς. Προτάσεις και αυτά που ζητούν όλοι είναι: έργα υποδομής, εσωτερική ηρεμία, σταθερή τιμολογιακή πολιτική, σταθερή πολιτική, σύνδεση λιμανιών με αεροδρόμια, μείωση γραφειοκρατίας, λειτουργία cluster, ένταξη της χώρας στον παγκόσμιο χάρτη της κρουαζιέρας, να εκμεταλλευτούμε τις γεωπολιτικές συνθήκες, μακροπρόθεσμος και βραχυπρόθεσμος σχεδιασμός και προγραμματισμός, σύστημα προκαθορισμένων θέσεων ελλιμενισμού και δημιουργία Διεύθυνσης Τουριστικής Ναυτιλίας.
Ευχαριστούμε, κύριε Κούζηλε.
Κλείνω με αυτό. Η χώρα μας θα μπορούσε να πετύχει αυτόν τον σκοπό, αλλά δυστυχώς βλέπουμε ότι και φέτος θα χάσουμε αυτό το στοίχημα. Ευχαριστώ πολύ.
Ο κ. Χρήστος Κατσώτης, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο για έξι λεπτά.
Ευχαριστώ, κύριε Πρόεδρε. Ο κλάδος του τουρισμού όντως βρίσκεται σε δυναμική τροχιά ανάπτυξης. Ακριβώς σε αυτή την δυναμική τροχιά ανάπτυξης έχουμε ένταση του πολέμου με παραπέρα μείωση των μισθών, με εντατικοποίηση, με ατελείωτα ωράρια, με απλήρωτη και ανασφάλιστη δουλειά, με ατομικές συμβάσεις, με ευέλικτες μορφές απασχόλησης, με πενιχρούς μισθούς, με μη εφαρμογή των συλλογικών συμβάσεων και βέβαια με κατάργηση του δικαιώματος λήψης του εφάπαξ στη εικοσαετία, με μείωση του επιδόματος της ανεργίας, με κατάργηση των βαρέων και ανθυγιεινών επαγγελμάτων. Ακριβώς, λοιπόν, σε αυτή τη φάση της ανάπτυξης, ο πόλεμος συνεχίζεται από τους επιχειρηματικούς ομίλους στον τουρισμό. Αυτή, λοιπόν, είναι η ανάπτυξη, καθεστώς γαλέρας και πενιχροί μισθοί. «Αυτή είναι η ανάπτυξη η τουριστική», κυρία Υπουργέ, φωνάζουν οι εργαζόμενοι. Βαριά βιομηχανία ο τουρισμός, όμως διακοπές δεν μπορεί να κάνει ο λαός και αυτό είναι αποτέλεσμα της πολιτικής που ασκείται απέναντι στους εργαζόμενους. Οι εργαζόμενοι του κλάδου σε όλα αυτά απαντούν με εικοσιτετράωρη πανελλαδική απεργία στις 20 Ιουλίου. Διεκδικούν τα αιτήματά τους. Διεκδικούν αυτά που τους στερείτε. Με τη σημερινή μας τοποθέτηση και τον χρόνο που έχουμε, δεν μπορούμε να αναπτύξουμε ολοκληρωμένα την πρόταση του ΚΚΕ για την κρουαζιέρα και γενικότερα τη ναυτιλία. Η πολιτική πρόταση, όμως, του ΚΚΕ στο σύνολό της έχει ως κριτήριο την κάλυψη των σύγχρονων αναγκών των εργαζομένων και όχι το κέρδος των μονοπωλιακών επιχειρηματικών ομίλων. Σε αυτή την κατεύθυνση τοποθετείται και σήμερα για ορισμένα ζητήματα σχετικά με την επερώτηση της Κοινοβουλευτικής Ομάδας της Νέας Δημοκρατίας για την κρουαζιέρα, αλλά και τις θέσεις της Κυβέρνησης, όπως εκφράστηκαν σήμερα από τον Υπουργό Ναυτιλίας, αλλά και τις θέσεις των άλλων κομμάτων. Σε παγκόσμιο επίπεδο είναι γνωστό ότι ο στόλος της Διεθνούς Ένωσης Κρουαζιερόπλοιων, με στοιχεία του 2006, αποτελείται από τετρακόσια πενήντα οκτώ πλοία, με πάνω από διακόσιες χιλιάδες ναυτεργάτες. Απ' αυτούς, το 80% δουλεύει χωρίς συλλογικές συμβάσεις εργασίας, χωρίς κοινωνική ασφάλιση. Απασχολούνται εβδομήντα δύο ώρες την εβδομάδα, με βασικό μισθό 550 δολάρια και με τα όποια φιλοδωρήματα των επιβατών. Οι συνθήκες είναι συνθήκες γαλέρας, με πολλούς από τα πληρώματα να μην μπορούν να δουν ούτε το φως του ήλιου για μέρες, αφού υποχρεώνονται να δουλεύουν σε ερμητικά κλειστά καταστρώματα στα καράβια. Γενικά οι συνθήκες δουλειάς είναι εξοντωτικές για τους ναυτεργάτες στα καράβια, όπως και για τους εργαζόμενους στον επισιτισμό και τον τουρισμό, τη «βαριά βιομηχανία», όπως την χαρακτηρίζετε. Αυτό το μοντέλο ανάπτυξης των ναυτεργατών και των εργαζομένων στον τουρισμό, με πάμφθηνη την τιμή της εργατικής δύναμης, με πλήρη ευελιξία στην απασχόληση, γενικά με καθεστώς γαλέρας και με ζωή κόλαση για τους εργαζόμενους στα λαϊκά στρώματα, απαιτεί συνολικά το κεφάλαιο και προωθείται από τις πολιτικές δυνάμεις που το υπηρετούν στους κλάδους και στους χώρους δουλειάς. Αυτό είναι το πρότυπο της ανάπτυξης που θέλει η αστική τάξη: Η καπιταλιστική βαρβαρότητα. Αυτό το μοντέλο προβάλλεται και από τους εκπροσώπους των εφοπλιστών και των άλλων ενώσεων. Διαγωνίζεστε, κύριοι, όπως και τα άλλα κόμματα του κεφαλαίου, οι εφεδρείες των κυβερνήσεων που συγκροτείτε, για το ποιος είναι ο πιο αποτελεσματικός εκφραστής της αστικής τάξης και στη συγκεκριμένη περίπτωση του εφοπλιστικού κεφαλαίου. Επαίρεται ο Υπουργός Ναυτιλίας ότι η Υπουργός Τουρισμού έχει γυρίσει σε όλον τον κόσμο για να μανατζάρει τις ανάγκες του κεφαλαίου στον τουρισμό και στην κρουαζιέρα. Αυτή την περίοδο είναι γνωστό ότι η εμπιστοσύνη όλων αυτών των επιχειρηματικών ομίλων είναι στην Κυβέρνηση ΣΥΡΙΖΑ - ΑΝΕΛ, που κάνει την βρώμικη δουλειά, με σαρωτικές αλλαγές σε βάρος των ναυτεργατών και γενικότερα της εργατικής τάξης και των λαϊκών στρωμάτων. Κατά τα άλλα, περισσεύουν οι εκκλήσεις για ελληνική σημαία. Τόσο στην επερώτηση της Νέας Δημοκρατίας, όσο και στην απάντηση του Υπουργού, που εκφράζει τη θέση της Κυβέρνησης, αποσιωπώνται οι πραγματικές αιτίες για τη μείωση της κρουαζιέρας στην Ελλάδα και στην Ανατολική Μεσόγειο. Η αλλαγή δρομολογίων κρουαζιέρας δεν έγινε μόνο λόγω των εσωτερικών εξελίξεων στην Τουρκία, οι οποίες αναμφισβήτητα επέδρασαν. Οι ενδοϊμπεριαλιστικές αντιθέσεις και οι ανταγωνισμοί στην περιοχή για τον έλεγχο των νέων αγορών έχουν οξυνθεί επικίνδυνα. Η συγκέντρωση στρατιωτικών δυνάμεων, πολεμικών πλοίων και άλλων πολεμικών μέσων, οι πολεμικές επιχειρήσεις και οι επεμβάσεις, οι σχεδιασμοί για αλλαγή συνόρων, όλα αυτά έχουν ως αποτέλεσμα να αλλάζουν και τους σχεδιασμούς των επιχειρηματικών ομίλων, μεταφέροντας τις δραστηριότητές τους, ώστε να διασφαλίσουν την κερδοφορία τους. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Η εμπλοκή, η συμμετοχή στους ιμπεριαλιστικούς σχεδιασμούς, στους πολέμους ΗΠΑ - ΝΑΤΟ - Ευρωπαϊκής Ένωσης, είναι επιλογή του κεφαλαίου και υλοποιείται από τις κυβερνήσεις του. Οι συνέπειες είναι οδυνηρές για τους λαούς της ευρύτερης περιοχής. Η παρουσία του ΝΑΤΟ στο Αιγαίο - που προσκλήθηκε από την Κυβέρνηση με το πρόσχημα της προσφυγικής κρίσης, που και η αστική τάξη της χώρας μας δημιουργεί - τροφοδοτεί την αδιαλλαξία και την ένταση της επιθετικότητας της αστικής τάξης της Τουρκίας, την κατάφωρη παραβίαση κυριαρχικών δικαιωμάτων της χώρας μας. Η γεωστρατηγική αναβάθμιση της χώρας προβάλλεται ως εθνικός στόχος από την Κυβέρνηση ΣΥΡΙΖΑ - ΑΝΕΛ, τη Νέα Δημοκρατία, το ΠΑΣΟΚ και τα άλλα κόμματα του κεφαλαίου. Είναι στόχος για την αναβάθμιση του ρόλου της αστικής τάξης της χώρας μας στην περιοχή, τη συμμετοχή της στη λεία από την ληστεία των περιοχών και των λαών. Αυτή είναι η πραγματικότητα και δεν μπορεί να κρυφτεί. Η καπιταλιστική ανάπτυξη, πέρα από την εκμετάλλευση, την ανεργία και την φτώχεια, έχει στο DNA της και τις μεγάλες αντιθέσεις που η όξυνσή τους οδηγεί στους ιμπεριαλιστικούς πολέμους και στις επεμβάσεις, με οδυνηρές συνέπειες για τους λαούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Το ΚΚΕ αναπτύσσει μαχητική δράση ενάντια στον ιμπεριαλιστικό πόλεμο, προβάλλει μαζικά τη θέση του στον λαό, η οποία αποτελεί πολύτιμο εφόδιο και είναι διαλεκτικά δεμένη με την καθημερινή πάλη του εργατικού κινήματος. Ο σχεδιασμός για την μετατροπή της Ελλάδας σε hub, κόμβο της Ανατολικής Μεσογείου, με λιμάνια που θα αποτελούν home port, όπως είπατε - φιλόδοξος στόχος για τους εφοπλιστές και γενικότερα για την ελληνική αστική τάξη - προσκρούει στην ίδια την καπιταλιστική βαρβαρότητα, στην όξυνση των ανταγωνισμών και στην στρατηγική των μονοπωλιακών επιχειρήσεων που κυριαρχούν στον κλάδο της κρουαζιέρας. Καμμία από τις εταιρείες - κολοσσούς της παγκόσμιας αγοράς κρουαζιέρας δεν ενδιαφέρθηκε να πραγματοποιήσει home porting δραστηριότητα σε ελληνικά λιμάνια μετά την πλήρη άρση του καμποτάζ το 2012. Από τα σαράντα λιμάνια που υποδέχονται κρουαζιερόπλοια, στα εννέα - Πειραιάς, Θεσσαλονίκη, Κέρκυρα, Ηράκλειο, Σούδα, Καβάλα, Βόλος, Ηγουμενίτσα, Πάτρα - μέλη της Ένωσης Ευρωπαϊκών Λιμανιών Κρουαζιέρας, από το 2012, με την πλήρη άρση του καμποτάζ, οι αφίξεις όχι μόνο δεν αυξήθηκαν, αλλά μειώθηκαν ακόμα και στο home porting. Είναι χαρακτηριστικό ότι το 2010 είχαμε ένα εκατομμύριο πεντακόσιες εξήντα εννέα χιλιάδες εννιακόσιους είκοσι έναν επιβάτες transit και πεντακόσιες τριάντα δύο χιλιάδες τετρακόσιους εβδομήντα home porting. Το 2015 είχαμε ένα εκατομμύριο εξακόσιες ενενήντα εννέα χιλιάδες επτακόσιους εξήντα πέντε επιβάτες transit και τριακόσιες πενήντα επτά χιλιάδες πεντακόσιους εξήντα δύο home porting. Με την αντιλαϊκή πολιτική της Ευρωπαϊκής Ένωσης, την κατάργηση του καμποτάζ σε όλες τις κατηγορίες καραβιών με τον κανονισμό 3577/1992 και με τη σφραγίδα της σημερινής Κυβέρνησης ΣΥΡΙΖΑ - ΑΝΕΛ, όπως και των προηγούμενων, της Νέας Δημοκρατίας και του ΠΑΣΟΚ, διώχθηκαν δεκάδες χιλιάδες Έλληνες ναυτεργάτες από τα καράβια. Αντικαταστάθηκαν με φθηνότερο εργατικό δυναμικό για την αύξηση των κερδών του εφοπλιστικού κεφαλαίου. Η μαζική ανεργία και η ένταση της εκμετάλλευσης των ναυτεργατών υποβάθμισαν τους κανόνες ναυσιπλοΐας και προστασίας της ανθρώπινης ζωής στη θάλασσα. Είναι γνωστά τα ατυχήματα που υπάρχουν. Όποιος ανατρέξει στις αποφάσεις των εφοπλιστικών ενώσεων θα διαπιστώσει ότι αυτούσιες οι εξωφρενικές αξιώσεις τους προωθούνται με νομοσχέδια, παρεμβάσεις, ερωτήσεις και άλλα. Ήδη είναι στα σκαριά η κατάργηση της φορολόγησης των εφοπλιστών για τον εφοδιασμό με καύσιμα και την τροφοδοσία στα κρουαζιερόπλοια και η παραχώρηση λιμενικών υποδομών στα μονοπώλια της κρουαζιέρας, τα οποία και σήμερα υποσχέθηκε η Κυβέρνηση, όπως απαιτεί και η Αξιωματική Αντιπολίτευση, μέσα από την επερώτησή της.
Ολοκληρώστε, παρακαλώ.
Τελειώνω, κύριε Πρόεδρε. Η ιδιωτικοποίηση του ΟΛΠ και των άλλων δέκα μεγάλων λιμανιών, των αεροδρομίων και άλλων στρατηγικής σημασίας κλάδων στη βιομηχανία και την ενέργεια, σε συνδυασμό με την ένταση της αντιλαϊκής πολιτικής της Κυβέρνησης, προωθείται με την καταστολή των εργατικών λαϊκών αγώνων. Αυτή η πολιτική είναι αδιέξοδο. Ο μόνος δρόμος είναι ο δρόμος της αντεπίθεσης των εργαζομένων και του λαού για την κάλυψη των απωλειών, τη διεκδίκηση των σύγχρονων αναγκών σ' έναν άλλο δρόμο ανάπτυξης, με άλλη μορφή οργάνωσης της οικονομίας. Βεβαίως τότε και η ναυπηγοεπισκευή αλλά και η κρουαζιέρα και η ναυτιλία και οι μεταφορές θα είναι λαϊκό δικαίωμα, με φθηνές και ασφαλείς μεταφορές για όλον τον λαό.
Συνεχίζουμε με τον Κοινοβουλευτικό Εκπρόσωπο των Ανεξαρτήτων Ελλήνων κ. Γιώργο Λαζαρίδη, Βουλευτή Β΄ Θεσσαλονίκης, για έξι λεπτά. Θα σας παρακαλέσω να είστε συνεπείς στον χρόνο.
Σας ευχαριστώ, κύριε Πρόεδρε. Θα ήθελα να ξεκινήσω με ένα - δυο σχόλια στους προλαλήσαντες συναδέλφους. Ξεκινώ από τον Κοινοβουλευτικό Εκπρόσωπο της Νέας Δημοκρατίας, ο οποίος κατέθεσε τα εύλογα παράπονά του για τα εμπόδια που έβαζαν κάποιοι στην κυβέρνηση Καραμανλή, όταν προσπαθούσε τότε να κάνει κάποιες επενδύσεις στα λιμάνια, να αξιοποιήσει τα λιμάνια, να ιδιωτικοποιήσει κάποιους χώρους κ.λπ., και πήγαιναν τότε κάποιοι και αλυσοδένονταν στα κάγκελα. Θέλω να θυμίσω στον Κοινοβουλευτικό Εκπρόσωπο της Νέας Δημοκρατίας ότι αυτοί που έβαζαν τα εμπόδια και αλυσοδένονταν ήταν οι κατοπινοί συνεταίροι της Νέας Δημοκρατίας. Αυτούς τους έκανε συνεταίρους μετά η Νέα Δημοκρατία. Ήταν το ΠΑΣΟΚ. Αυτοί αλυσοδένονταν. Βεβαίως, η μεταλλαγμένη Νέα Δημοκρατία, η νεοφιλελεύθερη Νέα Δημοκρατία, όπως το έχω ξαναπεί, η μετά Κώστα Καραμανλή Νέα Δημοκρατία έγινε συνεταίρος με το ΠΑΣΟΚ. Επομένως τα παράπονα εκεί, στο ΠΑΣΟΚ. Άκουσα τον Κοινοβουλευτικό Εκπρόσωπο του ΠΑΣΟΚ να λέει ότι μέχρι το 2013 η κρουαζιέρα παρουσίαζε αύξηση και ότι από το 2013 και μετά η κρουαζιέρα ήταν στάσιμη. Ας δούμε, λοιπόν, εδώ τους αριθμούς, για να δούμε τι στασιμότητα είχε η κρουαζιέρα και τι ανάπτυξη είχε το 2013 και το 2014. Το 2013 οι αφίξεις με κρουαζιέρες στην πατρίδα μας ήταν δύο εκτατομμύρια εκατόν ενενήντα μία χιλιάδες. Το 2014 οι αφίξεις ήταν δύο εκατομμύρια διακόσιες τριάντα οκτώ χιλιάδες. Είχαμε, δηλαδή, μια αύξηση της τάξεως των σαράντα χιλιάδων ατόμων. Το 2015, από δύο εκατομμύρια διακόσιες τριάντα οκτώ χιλιάδες, πήγαμε στα δύο εκατομμύρια πεντακόσιες δεκαπέντε χιλιάδες. Το 2016 πήγαμε στα τρία εκατομμύρια τριακόσιες χιλιάδες. Επομένως ποια στασιμότητα παρουσίασε η κρουαζιέρα; Έκρηξη παρουσίασε η κρουαζιέρα. Γενικά, ο τομέας του τουρισμού στην οικονομία μας είναι ένας δυναμικός τομέας για τον οποίο είμαστε υπερήφανοι.
Ποια στοιχεία έχετε, κύριε συνάδελφε; Εμείς έχουμε άλλα.
Θα σας τα δώσω. Είναι επίσημα στοιχεία και θα είναι στη διάθεσή σας. Εάν τα αμφισβητείτε, καταθέστε τα δικά σας στοιχεία για να τα συγκρίνουμε. Κυρίες και κύριοι συνάδελφοι, σε έναν από τους πλέον υποσχόμενους κλάδους του τουρισμού με δυναμική ανάπτυξη της τάξης του 7% ετησίως, ζητούμενο είναι η αύξηση του μεριδίου στην αγορά μέσα από μια σειρά στρατηγικών κινήσεων. Την προηγούμενη χρονιά, οι επισκέπτες κρουαζιέρας ανήλθαν σε 3,3 εκατομμύρια, γεγονός που αναδεικνύει την Ελλάδα σε έναν σημαντικό πόλο έλξης όσον αφορά τον συγκεκριμένο κλάδο, με την Ελλάδα να καθίσταται ο τρίτος δημοφιλέστερος προορισμός κρουαζιέρας στην Ευρώπη το 2017. Σημαντικό ρόλο σε αυτό έχει παίξει η δραστηριοποίηση ελληνικής εταιρείας, ιδιωτική δηλαδή πρωτοβουλία, με πλήθος δρομολογίων στο Αιγαίο, με τα πλοία της οποίας ταξίδεψαν την περασμένη χρονιά είκοσι χιλιάδες Έλληνες, σημειώνοντας αύξηση της τάξεως του 48% σε σχέση με το 2015. Η ανάπτυξη της κρουαζιέρας και του θαλάσσιου τουρισμού αποτελεί στρατηγική επιλογή και προτεραιότητα για την Ελλάδα και τον τουρισμό της και φυσικά επιδιώκεται η ενίσχυση της θέσης της στον παγκόσμιο χάρτη του θαλάσσιου τουρισμού, με έμφαση στην αύξηση των προγραμμάτων κρουαζιέρας και των επισκεπτών στους δημοφιλείς, αλλά και σε νέους ανερχόμενους ελληνικούς προορισμούς. Στην περαιτέρω ανάπτυξη του κλάδου του θαλάσσιου τουρισμού θα συνδράμουν η δρομολογούμενη από το Υπουργείο Ναυτιλίας ανάπτυξη του λιμανιού του Πειραιά, αλλά και η αναβάθμιση των αεροδρομίων της χώρας. Πρόθεση, άλλωστε, της ηγεσίας του Υπουργείου Ναυτιλίας και του Υπουργείου Τουρισμού είναι, μεταξύ άλλων, να υιοθετηθεί ένα μοντέλο σύμπραξης δημόσιου - ιδιωτικού τομέα, που θα συμβάλει στη βελτίωση των θαλάσσιων και εναέριων υποδομών που χρειάζονται για να αξιοποιήσει η χώρα στο έπακρο τη δυναμική της ως προορισμός πρώτης γραμμής για κρουαζιέρα. Η αξιοποίηση και η ανάπτυξη της κρουαζιέρας έχει μεγάλη προοπτική, καθώς η Μεσόγειος είναι ο δεύτερος μεγάλος προορισμός. Η χώρα μας έχει πολλά συγκριτικά πλεονεκτήματα σε σχέση με άλλες ευρωπαϊκές χώρες, όπως η πλούσια σε έκταση ακτογραμμή μας. Για τον λόγο αυτό, το στοίχημα είναι να εκμεταλλευτούμε το ότι η Λεκάνη της Μεσογείου παραμένει σταθερά ελκυστική για τις εταιρείες κρουαζιέρας, με συνεχώς υψηλότερη δραστηριότητα κάθε χρόνο, κάτι που αποδεικνύεται και από τις προβλέψεις, καθώς 25,3 εκατομμύρια πολίτες σε όλον τον κόσμο αναμένεται να πραγματοποιήσουν μία κρουαζιέρα μέσα στο 2017, σχεδόν 4% περισσότεροι από το 2016. Πρόκειται για μια βιομηχανία μοναδική, η οποία κινείται ανοδικά κάθε έτος για τρεις δεκαετίες και με συνολική αύξηση κατά 62% τη δεκαετία 2007-2016. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ την ανοχή σας για ένα λεπτό, κύριε Πρόεδρε. Κυρίες και κύριοι συνάδελφοι, το 2015 είχαμε ρεκόρ 26 εκατομμυρίων διεθνών αφίξεων και το 2016 είχαμε νέο ρεκόρ 28 εκατομμυρίων. Ο ελληνικός τουρισμός κατέγραψε ρυθμούς ανάπτυξης 7% ετησίως, διπλάσιους του μέσου όρου του παγκόσμιου τουρισμού, που είναι 3%. Παρά, όμως, την αύξηση ρεκόρ του εισερχόμενου τουρισμού, φέτος αναμένεται σύμφωνα με διάφορους κύκλους κάμψη στις επισκέψεις ξένων κρουαζιερόπλοιων λόγω της γεωπολιτικής κατάστασης στην Ανατολική Μεσόγειο, για παράδειγμα τα πρόσφατα γεγονότα στην Τουρκία που επηρεάζουν την περιοχή. Είναι γεγονός αυτό. Από πού, όμως, πηγάζει το νούμερο αυτό και τι είναι αυτό που ενισχύει τη ρητορική αυτή; Ενισχύεται φυσικά από την απόφαση των κορυφαίων παικτών της παγκόσμιας αγοράς κρουαζιέρας να αποτραβηχτούν σε αυτή τη φάση δυτικότερα στη Μεσόγειο, με την αναμενόμενη μείωση προγραμματισμένων προσεγγίσεων να επηρεάζει και τα δικά μας λιμάνια. «Ορθό» θα απαντήσει κάποιος συνυπολογίζοντας όλες αυτές τις παραμέτρους. Οι λιγότερες αφίξεις κρουαζιερόπλοιων, ωστόσο, δεν πρέπει να μεταφράζονται αυτομάτως σε ανάλογη μείωση του αριθμού επιβατών, καθώς τα κρουαζιερόπλοια που καταπλέουν είναι μεγαλύτερα και αυτό είναι κάτι που πρέπει να συνυπολογίσουμε. Με αυτό το δεδομένο, παράγοντες της αγοράς επιμένουν πως τα τελικά μεγέθη της φετινής χρονιάς θα εξαρτηθούν σε μεγάλο βαθμό από την πληρότητα αυτών των πλοίων, αλλά και τη συμμετοχή σε κρουαζιέρες που αναχωρούν και τερματίζουν το δρομολόγιό τους στην Ελλάδα. Οι ενθαρρυντικές ενδείξεις προκύπτουν - πέραν όσων προείπαμε - και από τα στοιχεία που παρουσίασε ο Γενικός Διευθυντής του Διεθνούς Αερολιμένα Αθηνών κατά τη διάρκεια των εργασιών του Διεθνούς Συνεδρίου για τον Θαλάσσιο Τουρισμό «Ποσειδώνια», που οργανώθηκε πρόσφατα στην Αθήνα. Σύμφωνα με αυτά, στο διάστημα Ιανουαρίου - Απριλίου 2017, οι επιβάτες που έφτασαν με κάποια πτήση στην Αθήνα, προκειμένου να ξεκινήσουν την κρουαζιέρα τους, έφτασαν τις είκοσι χιλιάδες, καταγράφοντας αύξηση 113% σε σύγκριση με το αντίστοιχο διάστημα του 2016.
Κλείστε με αυτό, σας παρακαλώ, κύριε Λαζαρίδη.
Κλείνω, κύριε Πρόεδρε, σε λιγότερο από μισό λεπτό. Κυρίες και κύριοι, με μεθοδικότητα, συνέπεια και σκληρή δουλειά το αρμόδιο Υπουργείο, προεξαρχούσης της κυρίας Υπουργού, έχει φέρει εκπληκτικά αποτελέσματα στον τομέα του και προσδοκούμε στο τέλος του έτους να δούμε να περιορίζονται οι όποιες επιπτώσεις στον συγκεκριμένο κλάδο από την κατάσταση που έχει διαμορφωθεί στη γειτονιά μας. Η αισιοδοξία αυτή δεν είναι φυσικά μετέωρη, αλλά στηρίζεται στο εξής: Για πρώτη φορά υπάρχει ένα στρατηγικό σχέδιο για την ανάπτυξή της στο πλαίσιο μιας εθνικής τουριστικής πολιτικής, ένα ισχυρό πλαίσιο με προϋποθέσεις για να μπορέσουν να δραστηριοποιηθούν οι ιδιώτες που επιθυμούν με προτεραιότητα στην ενίσχυση των υποδομών σε μαρίνες και λιμάνια και στις απευθείας αεροπορικές συνδέσεις, κάτι που αποδεικνύεται συνεχώς από τα στοιχεία. Το 2016 οι αφίξεις των τουριστών ξεπέρασαν τα 3,3 εκατομμύρια, ενώ για το 2017 αποδεικνύεται σχεδόν καθημερινά η ισχυρή βούληση των διεθνών ομίλων για ανάπτυξη των συνεργασιών τους με την Ελλάδα. Για πρώτη φορά πολιτεία και κυβέρνηση έχει σχέδιο και στρατηγική που μας κάνει να αισιοδοξούμε. Σας ευχαριστώ.
Ευχαριστούμε κι εμείς. Ο Κοινοβουλευτικός Εκπρόσωπος της Ένωσης Κεντρώων κ. Ιωάννης Σαρίδης έχει τον λόγο για έξι λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα σας μεταφέρω και εγώ την άποψη της Ένωσης Κεντρώων γι' αυτό το πολύ σημαντικό και κρίσιμο θέμα, το θέμα της κρουαζιέρας. Πριν από λίγες ημέρες έγινε γνωστό πως εν όψει των επικείμενων κρίσιμων συναντήσεων μεταξύ της αμερικανικής και κινεζικής κυβέρνησης έγινε ειδική ενημέρωση στους επιτελείς, οι οποίοι θα συμμετείχαν σε αυτές τις συζητήσεις. Το θέμα της ειδικής αυτής ενημέρωσης ήταν οι συσχετισμοί δυνάμεων, οι γεωπολιτικές ισορροπίες και, φυσικά, η δυναμική η οποία αναπτύσσεται ανάμεσα σε μια κραταιά και ηγέτιδα δύναμη, όπως είναι οι Ηνωμένες Πολιτείες Αμερικής και σε μια γρήγορα αναπτυσσόμενη δύναμη, όπως είναι η Λαϊκή Δημοκρατία της Κίνας. Για να κατανοήσουν τι ακριβώς συμβαίνει, για να μπορέσουν δηλαδή να αντιληφθούν πώς έχουν τα πράγματα και να προσπαθήσουν να κάνουν μια εκτίμηση για το μέλλον, αναγκάστηκαν να καταφύγουν στον Θουκυδίδη. Φώναξαν, λοιπόν, έναν καθηγητή του πανεπιστημίου, ο οποίος έγραψε ένα βιβλίο το οποίο ονόμασε «Η παγίδα του Θουκυδίδη», στο οποίο εξηγεί επαρκώς τα όσα βλέπουμε να συμβαίνουν σήμερα διεθνώς, εφαρμόζοντας απλά και στο σήμερα τα συμπεράσματα που έβγαλε ο Θουκυδίδης καταγράφοντας τον περίφημο Πελοποννησιακό Πόλεμο. Μόνο εμείς εδώ στην Ελλάδα, αγαπητοί κυρίες και κύριοι συνάδελφοι, μοιάζουμε να μη θέλουμε να μάθουμε από τους προγόνους μας. Στην Αλβανία, λοιπόν, όπου οι Έλληνες ομογενείς τελούν υπό διωγμό, είχαν εκλογές εχθές και ανεξαρτήτως του αποτελέσματος ο κ. Ερντογάν υποσχέθηκε την αγάπη του σε όποιο κόμμα, λέει, έβγαινε πρώτο στις εκλογές της Αλβανίας, εφόσον του γύριζε αλυσοδεμένους τους γκιουλενιστές. Οι τουρκικές μυστικές υπηρεσίες, χρησιμοποιώντας τα χρήματα από το κάθε είδους λαθρεμπόριο, που επιτρέπει η πολιτική ηγεσία της γείτονος χώρας να γίνεται στα εδάφη της, κάνουν ό,τι μπορούν για να αποσταθεροποιήσουν τα Βαλκάνια. Στα Σκόπια όλα κρέμονται σε μία κλωστή. Η έξαρση του εθνικισμού στα Βαλκάνια δεν είναι ούτε πρωτοφανές φαινόμενο αλλά, φυσικά, ούτε είναι και τυχαίο που επαναλαμβάνεται στις μέρες μας στην περίοδο που διανύουμε. Το Κυπριακό αντιμετωπίζει, πέραν της φανερής πια σε όλους υπονομευτικής στάσης των Τούρκων, και τον φιλοτουρκισμό των Άγγλων, οι οποίοι να σας θυμίσω πως προχώρησαν πρόσφατα σε συμπαραγωγή πολεμικών αεροσκαφών με τους Τούρκους σε εργοστάσια μέσα στην Τουρκία. Φτάνω στα του Αιγαίου. Οι κρουαζιέρες μειώθηκαν από τέσσερις χιλιάδες διακόσιες ενενήντα το 2016 σε τρεις χιλιάδες τριακόσιες δεκαέξι το 2017. Αυτό λένε τα στοιχεία. Αυτά τα χίλια κρουαζιερόπλοια έκαναν πιο ήρεμα τα νερά του Αιγαίου, όχι πιο ασφαλή. Πιο ασφαλή τα έκαναν οι γυναίκες και οι άνδρες του Πολεμικού Ναυτικού. Πιο ήρεμα τα έκαναν. Όμως, θα μπορούσαν να είναι ακόμα πιο ήρεμα, αν η Κυβέρνηση είχε φροντίσει, όχι μόνο να τα κρατήσει αλλά και να τα αυξήσει. Αντ' αυτών ασχολούμαστε με το ποιον συνάντησε, με ποιον μίλησε και τι είπε ο Υπουργός Εθνικής Άμυνας, με το αν ο Σκουρλέτης κλείνει ραντεβού με τους εργαζόμενους από τα τηλεπαράθυρα και με το αν ο Πολάκης χειρούργησε ή πυροβόλησε και πάει λέγοντας. Η κρουαζιέρα στο Αιγαίο δεν είναι απλό θέμα. ΄Οπως και η νησιωτικότητα δεν είναι απλό θέμα, μια έννοια που η Κυβέρνηση ΣΥΡΙΖΑ αγνοεί τη σημασία της και δεν είναι καθόλου μια απλή υπόθεση. Η κρουαζιέρα στο Αιγαίο για την Ένωση Κεντρώων είναι ένα εθνικό θέμα. Η ανάπτυξη της κρουαζιέρας, η οποία αποτελεί μια πολλά υποσχόμενη αγορά για την ελληνική οικονομία, πρέπει να αποτελεί και εθνική επιλογή κυρίως για εθνικούς λόγους. Μας λυπεί εμάς στην Ένωση Κεντρώων το γεγονός ότι η κρουαζιέρα στην Ελλάδα δεν κερδίζει. Μας λυπεί ότι η πορεία της κρουαζιέρας είναι πτωτική, ότι η μείωση υπολογίζεται περίπου στο 20% την ίδια στιγμή που σε διεθνές επίπεδο υπολογίζεται ότι έχουν αυξηθεί κατά ένα εκατομμύριο περίπου οι τουρίστες στην κρουαζιέρα. Δεν υπάρχει δικαιολογία. Καμμιά γεωπολιτική αστάθεια δεν αποτελεί δικαιολογία, γιατί καμμία γεωπολιτική αστάθεια δεν υπάρχει αυτή τη στιγμή στην Ελλάδα. Δεν έχουμε την πολυτέλεια να αγνοούμε μονάδες από το ΑΕΠ, όταν την ίδια στιγμή ψάχνουμε να βρούμε πώς θα περισώσουμε συντάξεις, πώς θα σώσουμε τα ταμεία, γιατί μέσα από την κρουαζιέρα προσθέτουμε μονάδες στο ΑΕΠ. Τα περιβόητα ισοδύναμα, που ψάχνουμε, είναι ένα κομμάτι τους και μέσα στην κρουαζιέρα. Για να μην αφήσουμε, όμως, τις ευκαιρίες να εξελιχθούν σε χαμένες ευκαιρίες απαιτείται η έμπρακτη ενίσχυση του κλάδου της κρουαζιέρας, τόσο σε επίπεδο home porting από ελληνικά κρουαζιερόπλοια όσο και σε επίπεδο κλήσεων από κρουαζιερόπλοια μεγάλων εταιρειών του εξωτερικού. Ανύπαρκτες είναι οι υποδομές στα περισσότερα λιμάνια της χώρας. Αυτό δεν το αμφισβητεί κανείς. Ανύπαρκτη είναι και η σύνδεση με τα επίγεια δίκτυα. Ούτε και αυτό το αμφισβητεί κανείς. Επαναλαμβάνω και κλείνω με τη θέση της Ένωσης Κεντρώων για την κρουαζιέρα. Άργησε, αγαπητέ συνάδελφε, Μάνο, η ερώτηση να κατατεθεί. Τέλος Ιουνίου έχουμε. Έπρεπε να είχε κατατεθεί δύο ή και τρεις μήνες πιο πριν.
Τότε κατατέθηκε, στις 8 Μαΐου.
Η κρουαζιέρα στο Αιγαίο μας, στο Κρητικό μας, στο Ιόνιό μας, στα πελάγη μας, στα νησιά μας, στη χώρα μας είναι εθνικό θέμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Δεν κρίνεται η Κυβέρνηση από τις προθέσεις της. Δεν φτάνουν οι προθέσεις της. Κρίνεται από τα αποτελέσματά της, κρίνεται από αυτά τα οποία έχει ανάγκη η χώρα. Σήμερα τα έχει ανάγκη η χώρα τα αποτελέσματα της Κυβέρνησης, όχι το 2060. Δεν είστε Αντιπολίτευση, είστε στην Κυβέρνηση και πρέπει κάποια στιγμή να το καταλάβετε. Ευχαριστώ πολύ.
Ευχαριστούμε, κύριε Σαρίδη. Τον λόγο έχει ο τελευταίος από τους Κοινοβουλευτικούς Εκπροσώπους, ο Κοινοβουλευτικός Εκπρόσωπος από το Ποτάμι κ. Σπυρίδων Δανέλλης, για έξι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, ανέφερα πριν από περίπου ένα μήνα από αυτό εδώ το Βήμα, ως Κοινοβουλευτικός Εκπρόσωπος, πως δεν είναι δυνατόν να περιμένει κρουαζιερόπλοιο προγραμματισμένης επίσκεψης στον Πειραιά δύο ώρες αρόδο, μέχρι να φτάσουν τα ρυμουλκά και ο πλοηγός. Πρόσθεσα δε ότι δεν μπορούμε να αναμένουμε αύξηση των εσόδων μας από την κρουαζιέρα, όταν τα κρουαζιερόπλοια περιμένουν δύο ώρες για να δέσουν στον Πειραιά, την ώρα μάλιστα που ο Πειραιάς προβάλλει ως ένα από τα βασικά home ports της Μεσογείου και ότι δεν έχουμε την πολυτέλεια, ιδιαιτέρως σήμερα, να μη διαμορφώνουμε ένα φιλοεπενδυτικό κλίμα. Η εν λόγω τοποθέτησή μου προκάλεσε την άμεση αντίδραση του αρμοδίου Υπουργού Ναυτιλίας, που έσπευσε να χαρακτηρίσει τη δήλωσή μου ως ατυχή, εκδίδοντας μάλιστα σχετικό δελτίο Τύπου, το οποίο επικεντρωνόταν στη διαχρονική αδιαφορία διαδοχικών κυβερνήσεων σε σχέση με την κρουαζιέρα και συγκεκριμένα στα ζητήματα στελέχωσης της Πλοηγικής Υπηρεσίας. Η αμεσότητα απάντησης λίγες ώρες μετά την ομιλία μου στην Ολομέλεια αποτέλεσε, βεβαίως, μία θετικότατη έκπληξη. Επί της ουσίας, επιβεβαίωνε το συμβάν. Η αδυναμία ορθού προγραμματισμού εξυπηρέτησης των σκαφών, ακόμη μάλιστα πριν να αρχίσει ο φόρτος της καλοκαιρινής περιόδου, υποσκάπτει την ανάπτυξη μίας μορφής τουρισμού, για την οποία τα τελευταία χρόνια καταβάλλονται πολλές προσπάθειες και βεβαίως όλοι αναγνωρίζουν τη σπουδαιότητά του. Το ιστορικό διαχρονικής αδιαφορίας για την Πλοηγική Υπηρεσία μπορεί να ερμηνεύει αλλά δεν δικαιολογεί τη σημερινή αδυναμία να ανταποκριθεί στις αυξημένες ανάγκες του πρώτου λιμένα της χώρας. Η σπατάλη χρόνου από την ούτως ή άλλως ολιγόωρη παραμονή του κρουαζιερόπλοιου στο λιμάνι δημιουργεί δυσφορία στους επισκέπτες και αποστερεί την τοπική αγορά από την παρουσία τους. Κυβερνώντας ήδη δυόμισι χρόνια θα έπρεπε να έχει καταλάβει ο κύριος Υπουργός, όπως και όλοι οι Υπουργοί, πως η ανάπτυξη δεν επιτυγχάνεται ούτε με αναφορές στο παρελθόν ούτε με ευχές και καλές προθέσεις αλλά με συγκεκριμένες, σχεδιασμένες και ιεραρχημένες δράσεις. Και επειδή το γραφείο του κυρίου Υπουργού, δηλαδή ο ίδιος ο κύριος Υπουργός, που δυστυχώς δεν είναι σήμερα εδώ, με καλούσε με ιδιαίτερα επιθετικό τόνο να επανέλθω στο ζήτημα με επίκαιρη ερώτηση για περαιτέρω διευκρινίσεις από την πλευρά του, μου δόθηκε σήμερα η ευκαιρία να πω αυτά που είπα. Κυρίες και κύριοι συνάδελφοι, η κρουαζιέρα, πέραν όλων των άλλων, είναι ένα σημαντικό μέσο προβολής της Ελλάδας, αφού το 22-25% των επιβατών κρουαζιέρας ξαναέρχεται στη συνέχεια στην Ελλάδα για διακοπές. Η κρουαζιέρα στη χώρα μας ήταν αναμενόμενο και λογικό να επηρεαστεί από τη νέα κατάσταση που έχει διαμορφωθεί τα τελευταία χρόνια στην περιοχή της Ανατολικής Μεσογείου, καθώς για δεύτερη σεζόν η Τουρκία βρίσκεται εκτός προγραμματισμένων δρομολογίων πολλών εταιρειών, μετά τις πρόσφατες πολιτικές αναταραχές και βεβαίως τις εκδηλώσεις της τρομοκρατίας, ενώ ούτε η Αίγυπτος ούτε η Τυνησία συμπεριλαμβάνονται στα πακέτα κρουαζιέρας. Δεν είναι τυχαίο, λοιπόν, πως μέσα σε αυτή τη δύσκολη γεωπολιτική πραγματικότητα η κρουαζιέρα στην Ελλάδα έχει επηρεαστεί αρνητικά. Η ριζική αναδιαμόρφωση των πακέτων κρουαζιέρας κατά την περσινή περίοδο, με τις εταιρείες να βάζουν στο πρόγραμμα περισσότερα ελληνικά λιμάνια, ήταν μία λύση έκτακτης ανάγκης, που δεν μπορεί βεβαίως να πάει μακριά, δεδομένου ότι, παρά το γεγονός πως η Ελλάδα έχει να προσφέρει επιλογές προορισμών και βεβαίως μία πολύ μεγάλη ποικιλομορφία, η απουσία κατάλληλων υποδομών στα περισσότερα νησιά καθιστά αδύνατη την προσέγγιση των νέων μεγαλύτερων πλοίων. Αυτός είναι και ο βασικός λόγος που τα πακέτα προς την Ελλάδα, που μέχρι τώρα γίνονταν συνδυαστικά με την Τουρκία, γίνονται όλο και λιγότερα. Και βέβαια η δικτύωση λιμένων - προορισμών είναι αυτή που προσδιορίζει την ποιότητα και άρα την ανταγωνιστικότητα σε ένα πακέτο κρουαζιέρας. Το μεγάλο ζητούμενο και στοίχημα είναι η Ελλάδα να καταφέρει να μετατρέψει την κρίση αυτή σε μία ευκαιρία για μεγαλύτερη ανάπτυξη της κρουαζιέρας σε ό,τι την αφορά. Κυρίες και κύριοι συνάδελφοι, η Ελλάδα έχει πολλές ευκαιρίες να αυξήσει τις δυνατότητες home porting και τους όγκους των επισκεπτών κρουαζιέρας. Δεν είναι, βεβαίως, δυνατόν όλα τα λιμάνια να είναι home ports για λόγους αντικειμενικούς. Δεν σημαίνει, επίσης, πως οι ενδιάμεσοι προορισμοί δεν είναι δυνατόν να αποκομίσουν οφέλη, αν προβάλλουν και αξιοποιήσουν καταλλήλως τις μοναδικές εμπειρίες που μπορούν να προσφέρουν στους επισκέπτες τους. Αυτό απαιτεί, βεβαίως, έναν ολοκληρωμένο σχεδιασμό και οργανικές συνέργειες όλων όσοι εμπλέκονται στην υπόθεση της κρουαζιέρας. Η Ελλάδα είναι σε θέση να αντιμετωπίσει τις μελλοντικές προκλήσεις και εξελίξεις στην αγορά. Πρέπει να παραμείνει μέσα στο παιχνίδι τις επόμενες χρονιές. Αυτό επιτυγχάνεται μόνο με ένα σταθερό και αξιόπιστο νομικό και οικονομικό πλαίσιο λειτουργίας των εταιρειών που δραστηριοποιούνται στον τομέα της κρουαζιέρας ή επιδιώκουν να δραστηριοποιηθούν στην Ελλάδα. Οφείλει να χαράξει μια ολοκληρωμένη κεντρική στρατηγική ανάπτυξης στον τομέα της κρουαζιέρας, που μεταξύ άλλων θα περιλαμβάνει μελέτες για την ανάπτυξη των υποδομών, κυρίως σε περιφερειακά λιμάνια και πρόβλεψη για ορθότερη κατανομή των κονδυλίων. Λείπει ο κύριος Υπουργός, δεν είστε η κατάλληλη Υπουργός εσείς, κυρία Υπουργέ Τουρισμού. Είναι άλλοι Υπουργοί. Όμως, υπάρχουν ζεστοί κοινοτικοί πόροι στο Ειδικό Ταμείο CEF, το Connecting Europe Facility, στο πλαίσιο των TEN - T, των Διευρωπαϊκών Δικτύων Μεταφορών για έργα ή προμήθειες οι οποίες θα αναβαθμίσουν τις εγκαταστάσεις των λιμένων και των αεροδρομίων, σε ό,τι αφορά την Ελλάδα, των λιμένων και αεροδρομίων Πειραιώς, Αθηνών και Ηρακλείου, γιατί είναι οι πόλεις που έχουν ενταχθεί στο κεντρικό δίκτυο των TEN - T, των Διευρωπαϊκών Δικτύων Μεταφορών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Παρακαλώ, την ανοχή σας, κύριε Πρόεδρε, για ένα, ενάμισι λεπτό, όχι περισσότερο. Αυτοί οι πόροι είναι εκεί, δεν θα περιμένουν εσαεί και, βεβαίως, από τη χώρα μας δεν έχει γίνει τίποτα, δεν έχει ασχοληθεί κανείς με την αξιοποίησή τους. Και δεν είναι μόνο αυτοί. Θα πρέπει, βεβαίως, να συνεργαστεί η Κυβέρνηση - και εν προκειμένω και εσείς προσωπικά, κυρία Υπουργέ - με μεγάλες αεροπορικές εταιρείες, προκειμένου να υπάρξουν απευθείας αεροπορικές συνδέσεις με αγορές - στόχους, όπως είναι η Σεούλ, το Πεκίνο, η Σιγκαπούρη - γιατί όχι; - και η Ταϊβάν, η σύνδεση με την οποία έχει καταντήσει ένα ανέκδοτο. Τέλος, η οργανική διασύνδεση όλων των εμπλεκόμενων από τον δημόσιο και τον ιδιωτικό τομέα αποτελεί αναγκαία συνθήκη για την ανάπτυξη της κρουαζιέρας και όχι, βεβαίως, μονάχα της κρουαζιέρας. Πρέπει να πάψουμε, επιτέλους, να επαναπαυόμαστε στην ιδέα του καλού οικοπέδου και να δούμε πώς αυτό μπορεί να αναπτυχθεί, όχι περισσότερο κατ' ανάγκη, αλλά αποδοτικότερα, ορθολογικότερα και κυρίως με τρόπο βιώσιμο, ώστε να διαφυλαχθεί η αειφορία. Σας ευχαριστώ.
Ευχαριστούμε τον Κοινοβουλευτικό Εκπρόσωπο από το Ποτάμι κ. Σπυρίδωνα Δανέλλη. Κυρία Υπουργέ, θέλετε τώρα να μιλήσετε ή αφού δευτερολογήσουν - αν υπάρχουν δευτερολογίες - οι συνάδελφοι; Κύριε Κόνσολα, τι λέτε;
Ό,τι θέλει η κυρία Υπουργός.
Κύριε Πρόεδρε, να τελειώσουν πρώτα όλοι οι συνάδελφοι.
Πολύ ωραία. Να δούμε αν υπάρχουν δευτερολογίες. Βλέπω ότι δεν έχουν όλοι δευτερολογίες. Έχουν καλύψει οι περισσότεροι τον χρόνο της δευτερολογίας τους. Ο κ. Κόνσολας έχει δευτερολογία. Ορίστε, κύριε Κόνσολα, έχετε υπόλοιπο τέσσερα λεπτά με μια μικρή ανοχή.
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κύριε Πρόεδρε, κυρία Υπουργέ, κυρίες και κύριοι συνάδελφοι, άκουσα τον εκπρόσωπο της Κυβέρνησης, τον κ. Κουρουμπλή. Δεν άκουσα την κ. Κουντουρά. Επιφυλασσόμαστε διά του Κοινοβουλευτικού Εκπροσώπου να επισημάνουμε κάποια στοιχεία, όταν μιλήσει η κ. Κουντουρά. Επιτρέψτε μου, όμως, να σχολιάσω, κύριε Πρόεδρε, ότι η Κυβέρνηση φαίνεται να μην καταλαβαίνει ότι κυβερνά δυόμισι χρόνια. Και ειλικρινά, επικαλείται στοιχεία - και συνεχίζει να εμμένει σε αυτά - του 2016, την περίοδο, μάλιστα, που υπήρχε μια διόρθωση σε αυτά τα θετικά νούμερα μετά και την κατάσταση που επικρατεί στην Ανατολική Μεσόγειο. Και, μάλιστα, αυτό είναι κοινό μυστικό, αφού και οι άνθρωποι της αγοράς και του τουρισμού, καθώς, επίσης και ο ημερήσιος Τύπος, που αποτυπώνει τις αγωνίες των πολιτών, αυτά αναφέρουν. Επιτρέψτε μου να καταθέσω σε αυτή την εισαγωγή ένα δημοσίευμα της κ. Παναγιωταρέα από τον «ΕΛΕΥΘΕΡΟ ΤΥΠΟ», με τίτλο «Για τα… πανηγύρια». [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εκεί προβληματίζεται η αρθρογράφος, πράγμα που είναι και προβληματισμός της ίδιας της κοινωνίας, τι θα συμβεί μετά τη σταθεροποίηση στην ευρύτερη περιοχή της Ανατολικής Μεσογείου, με τα νούμερα που έφερε η Κυβέρνηση. Εμείς θα πανηγυρίσουμε, λοιπόν, και δεν θα λέμε ότι είμαστε για τα πανηγύρια, αν υπάρχει μια κατάθεση ενός μακρόπνοου στρατηγικού σχεδίου, με το οποίο να αποδεικνύει η Κυβέρνηση ότι έχει έναν σχεδιασμό για την επόμενη ημέρα. Δεν μας έχει πείσει ότι υπάρχει σχέδιο. Για να λύσουμε αυτή την απορία, αυτή η ερώτηση κατατέθηκε από τις 8 Μαΐου και η οποία συζητήθηκε και στην Επιτροπή Περιφερειών. Εμείς χαιρόμαστε κάθε φορά που υπάρχει τέτοιο ζήτημα δημόσιας συζήτησης στην Εθνική Αντιπροσωπεία. Εδώ βέβαια έρχεται να συζητηθεί αρκετό διάστημα μετά. Σε κάθε περίπτωση, όμως, εμείς χαιρόμαστε με αυτή τη συζήτηση. Και ας γυρίσουμε στο σημερινό ζήτημα. Η Ελλάδα είναι ασφαλής χώρα, αλλά πρέπει να κεφαλαιοποιήσουμε αυτό το πλεονέκτημα και έτσι πρέπει να συμφωνήσουμε ότι χρειάζεται ένα στρατηγικό βιώσιμο σχέδιο για την κρουαζιέρα, κάτι το οποίο επισήμανε και ο κ. Καραμανλής, ο κ. Πλακιωτάκης και ο Κοινοβουλευτικός μας Εκπρόσωπος. Όσο αυτό δεν γίνεται κατανοητό, θα υπάρχουν πάντα μεταβλητές αποσταθεροποίησης και κενά στη συζήτηση αυτή που γίνεται δημόσια. Επιτρέψτε μας πολύ συνοπτικά να αναφέρουμε τη δική μας θέση σε ό,τι αφορά τα στοιχεία της στρατηγικής για την κρουαζιέρα, που είναι αναγκαία για τη χώρα όσο ποτέ άλλοτε, αφού η Ελλάδα για άλλη μια φορά επισημαίνουμε ότι πρέπει να γίνει το hub της Ανατολικής Μεσογείου και μάλιστα με μεγάλα λιμάνια home ports. Είναι ένα σκεπτικό που κατέθεσε ο κ. Καραμανλής για τη βόρεια Ελλάδα σε σχέση με την Κωνσταντινούπολη. Επίσης, έχουμε καταθέσει στην επιτροπή αλλά και δημόσια για τα υπόλοιπα λιμάνια. Νομίζω ότι και με τα κριτήρια που κατέθεσε ο κ. Κεφαλογιάννης μπορεί να ανοίξει ένας διάλογος για το ποια από αυτά τα λιμάνια μπορούν να μετατραπούν σε home ports. Παράλληλα η αναβάθμιση του δικτύου των αερομεταφορών στη χώρα μας είναι προϋπόθεση, όταν μάλιστα βλέπουμε την ανταγωνίστρια Τουρκία να έχει υπερατλαντικές συνδέσεις στις αερομεταφορές της, κάτι που δεν μπορούμε να έχουμε εμείς αυτή την ώρα, τη δυνατότητα δηλαδή να συνδέσουμε ηπείρους για την κρουαζιέρα στη Μεσόγειο και μάλιστα σε μια περίοδο που είχε την αδυναμία η Κυβέρνηση να προχωρήσει γρήγορα τις συμβάσεις με τη «FRAPORT». Υπήρξαν δύο χρόνια καθυστέρησης με συνεπακόλουθα προβλήματα. Η άρση των αντικινήτρων για την κρουαζιέρα είναι ένα άλλο ζήτημα που θα πρέπει να συζητήσουμε το επόμενο διάστημα, σε ό,τι αφορά τα καύσιμα αλλά και την τροφοδοσία. Ο κ. Κουρουμπλής μίλησε για τα καύσιμα. Δεν μας απάντησε, όμως, για την τροφοδοσία, όπως συμβαίνει στην Ιταλία και στην Ισπανία, που είναι μάλιστα ένα ζήτημα άμεσης ανάγκης, όταν η Μάλτα και η Κύπρος, που είναι και χώρες της Ευρωπαϊκής Ένωσης, αυτή την ώρα έχουν λύσει αυτά τα προβλήματα. Ένα άλλο σημείο το οποίο πρέπει να καταθέσουμε είναι η παραχώρηση λιμενικών εγκαταστάσεων με μακροχρόνιες συμβάσεις σε εταιρείες κρουαζιέρας, για να αναβαθμιστούν οι υποδομές αλλά και οι υπηρεσίες της κρουαζιέρας. Άλλο σημείο είναι η ενίσχυση του προσωπικού των ηλεκτρονικών υποδομών των προξενείων μας στις χώρες εκτός Σένγκεν, ιδιαίτερα στην Τουρκία, στη Ρωσία και στην Κίνα. Επίσης η αναβάθμιση του ρόλου της Εθνικής Συντονιστικής Επιτροπής Κρουαζιέρας, κάτι που καταθέτουν και οι τουριστικοί φορείς, είναι σημαντικό σημείο, όπως και η δημιουργία ενός σύγχρονου φορέα προβολής και διαφήμισης σε συνεργασία με το ΣΕΠΕ. Άλλο σημείο είναι η αναβάθμιση του επιπέδου υπηρεσιών τελωνείων, λιμενικού, αστυνομίας, ώστε να εξυπηρετούνται άμεσα και γρήγορα και χωρίς ταλαιπωρία οι επισκέπτες των κρουαζιερόπλοιων, όπως επίσης η δημιουργία νέων τουριστικών προϊόντων, που συνδέονται με την κρουαζιέρα, όπως ανέφερα και στην πρωτολογία μου. Θα ήθελα επίσης, κύριε Πρόεδρε, κλείνοντας να πούμε ότι προϋπόθεση για τη βιώσιμη ανάπτυξη ενός στρατηγικού σχεδίου για την κρουαζιέρα, σε ό,τι αφορά τη χώρα μας, είναι οι νέες αγορές, όπως η κινεζική αγορά και μάλιστα τώρα με την παρουσία της «COSCO» στο λιμάνι του Πειραιά, κάτι που ανέφερε ο κ. Καραμανλής προηγουμένως. Όσα στοιχεία κατέθεσε ο κ. Κουρουμπλής αλλά και οι εκπρόσωποι του ΣΥΡΙΖΑ και των ΑΝΕΛ, δεν είναι τα μοναδικά, τα μόνα που μπορούμε να επισημάνουμε. Η Μυτιλήνη το 2014 είχε πενήντα τρεις αφίξεις, ενώ το 2017 μόλις μία. Η Χίος το 2014 είχε τριάντα έξι αφίξεις και το 2017 μόνο μία. Η Κως το 2014 είχε εβδομήντα εννέα αφίξεις και το 2017 μόνο δεκαεννέα. Αυτά τα νησιά, λοιπόν, που έχουν πληγεί από το προσφυγικό, είναι νησιά για τα οποία δεν έχει δώσει απάντηση η Κυβέρνηση ποια είναι τα κίνητρα στα οποία πρέπει να επενδύσει προκειμένου να άρει αυτές τις μικρές σε αριθμό αφίξεις κρουαζιερόπλοιων.
Ολοκληρώστε, παρακαλώ, κύριε Κόνσολα.
Ολοκληρώνω, κύριε Πρόεδρε. Εμείς δεν έχουμε ιδεοληψίες. Έχουμε μία κουλτούρα συνεννόησης και συνύπαρξης. Σε αυτή την Αίθουσα όλοι οι συνάδελφοι από τη Νέα Δημοκρατία έχουν καταθέσει στο ίδιο πνεύμα τις προτάσεις τους. Η ανάπτυξη της κρουαζιέρας προϋποθέτει σταθερή πορεία και ανοιχτές θάλασσες. Σε αυτή την κατεύθυνση θα συμμετάσχουμε σε όποιας μορφής συνεργασία θελήσετε το επόμενο διάστημα. Ευχαριστώ, κύριε Πρόεδρε.
Ευχαριστούμε, κύριε Κόνσολα. Κύριε Πλακιωτάκη, έχετε υπόλοιπο δύο λεπτά, αν θέλετε να μιλήσετε.
Ναι, θα ήθελα τον λόγο, κύριε Πρόεδρε.
Ορίστε.
Ευχαριστώ πολύ, κύριε Πρόεδρε. Δεν είναι εδώ ο κ. Κουρουμπλής. Δυστυχώς επιβεβαιώθηκα. Μετά τα ευχολόγια και τα αφηγήματά του, δεν υπήρξε καμμία ρεαλιστική πρόταση, κανένα απολύτως σχέδιο, ιδιαίτερα όσον αφορά το κομμάτι της αξιοποίησης των λιμενικών υποδομών. Εδώ τα πράγματα είναι πιο απλά και πρέπει να τα βλέπουμε πρακτικά. Για παράδειγμα, πρέπει να μελετήσουμε - τουλάχιστον στρατηγικά - ποια είναι τα λιμάνια home porting και ποια λιμάνια μπορούν να ικανοποιήσουν τα κριτήρια που οι παγκόσμιοι πάροχοι της κρουαζιέρας έχουν θέσει, έτσι ώστε τα λιμάνια μας να είναι ελκυστικά. Καταθέτω στα Πρακτικά τη μελέτη του Πανεπιστημίου Αιγαίου που θέτει μια σειρά από κριτήρια, έτσι ώστε τα λιμάνια μας να καταστούν ελκυστικοί προορισμοί home porting κρουαζιέρας. Αυτό είναι το σημαντικό, αν θέλει κάποιος να αυξήσει τα έσοδά του στον συγκεκριμένο τομέα. Αυτό είναι κρίσιμο και σημαντικό. [[Στο σημείο αυτό ο Βουλευτής κ. Ιωάννης Πλακιωτάκης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ένα άλλο ζήτημα, βεβαίως, που θα ήθελα να θέσω, με αφορμή τους παγκόσμιους παρόχους στον τομέα της κρουαζιέρας - επειδή και ο κύριος Υπουργός μάς είπε περί ελληνικής σημαίας - είναι ότι πέντε είναι αυτοί που ουσιαστικά είναι οι παγκόσμιοι παίκτες στον χώρο της κρουαζιέρας και όλοι αυτοί είναι υπό ξένη σημαία. Άρα ποιο είναι το μυστικό; Το μυστικό είναι να δημιουργήσουμε προϋποθέσεις home porting στη χώρα μας. Στη Βαρκελώνη, για παράδειγμα, τα home porting είναι πολύ περισσότερα απ' ό,τι τα transit. Στον Πειραιά από το ένα εκατομμύριο οι τριακόσιες χιλιάδες είναι home porting και επτακόσιες χιλιάδες transit. Αντιλαμβάνεστε ότι εδώ κρύβεται η λύση του συγκεκριμένου ζητήματος, όπως βεβαίως και όσον αφορά τα λιμάνια χρειάζεται σύγχρονο μάνατζμεντ από ανθρώπους έμπειρους, ικανούς, μέσα σε ένα διεθνοποιημένο ανταγωνιστικό περιβάλλον. Πρέπει να αφήσουμε κατά μέρος τους αποτυχημένους πολιτευτές ή αυτούς που εξυπηρετούν πολιτικές ή κομματικές σκοπιμότητες και να πάμε σε μία σύγχρονη διοίκηση, που απαιτεί το διεθνοποιημένο περιβάλλον. Τέλος, ρώτησα τον κ. Κουρουμπλή για την άρση του αντικινήτρου όσον αφορά το αφορολόγητο στην τροφοδοσία των κρουαζιερόπλοιων. Δεν πήραμε καμμία απάντηση περί του συγκεκριμένου ζητήματος. Ό,τι ισχύει στις ανταγωνίστριες χώρες, ό,τι ίσχυσε στο παρελθόν και στην Ιταλία και στην Ισπανία, το ίδιο να ισχύει και στην πατρίδα μας. Άρα εμείς, εν κατακλείδι - και ευχαριστώ για την ανοχή σας, κύριε Πρόεδρε - εμείς είμαστε θετικοί ώστε να υπάρξει συνεννόηση στον κρίσιμο και ευαίσθητο τομέα της κρουαζιέρας, αρκεί να υπάρχει βεβαίως κάποιο σχέδιο. Περιμένουμε και από την Υπουργό να καταθέσει τις απόψεις της και από τον κύριο Υπουργό Ναυτιλίας να καταθέσει το νομοσχέδιό του γιατί μέχρι τώρα μόνο αφηγήματα ακούμε και ευχολόγια. Θα πάει αύριο στο Λονδίνο. Ας λύσει πρώτα το πρόβλημα των capital controls, γιατί το ναυτιλιακό συνάλλαγμα έχει συρρικνωθεί. Από 14 δισεκατομμύρια έχει συρρικνωθεί στα 7 δισεκατομμύρια. Να τον βοηθήσουμε να αυξηθούν και τα ποντοπόρα πλοία με ελληνική σημαία, να συνδράμουμε σε αυτή την περίπτωση, αλλά αντιλαμβάνεστε ότι για όλα αυτά χρειάζονται ρεαλιστικές και πρακτικές απόψεις, διότι στα ευχολόγια και στα αφηγήματα η Κυβέρνηση του κ. Τσίπρα και οι Υπουργοί του τα πάνε καλά, στην πράξη χωλαίνουν! Ευχαριστώ πολύ.
Ευχαριστούμε.
Κύριε Πρόεδρε…
Κύριε Αθανασίου, έχετε καλύψει και τον χρόνο της δευτερολογίας σας απ' ό,τι βλέπω.
Ένα λεπτό, κύριε Πρόεδρε.
Έχετε τον λόγο για ένα λεπτό.
Ευχαριστώ, κύριε Πρόεδρε. Ο κ. Κουρουμπλής ρώτησε αν υπάρχουν αφελείς στην Αίθουσα αυτή, που να πιστεύουν ότι η αιτία της μείωσης των αφίξεων στα κρουαζιερόπλοια οφείλεται στο μεταναστευτικό. Θέλω να πω του κυρίου Υπουργού για να μας πει, πράγματι, για την πατρίδα μου τη Μυτιλήνη, που είναι το νησί που επλήγη περισσότερο από κάθε άλλη περιοχή της Ελλάδος από το μεταναστευτικό, πώς εξηγεί ότι το 2014 είχαμε πενήντα τρεις αφίξεις, το 2015 πενήντα τρεις αφίξεις κρουαζιερόπλοιων, το 2016 μειώνονται περίπου στις μισές, στις 29- σε έξαρση το μεταναστευτικό - και ήδη μέχρι τώρα προβλέπεται μια αύξηση. Τα ίδια για τη Χίο. Τα αντίστοιχα νούμερα για τη Χίο έχουν: Σαράντα τρεις για το 2014 και σήμερα προβλέπονται μόνο οκτώ. Δεν είναι εδώ ο κύριος Υπουργός εδώ για να μας απαντήσει, παρεκτός του ότι είχαμε και θεαματική μείωση των πτήσεων charter. Ενώ στη Λέσβο έρχονταν την εβδομάδα, κύριε Πρόεδρε και κυρίες και κύριοι συνάδελφοι, έξι με οκτώ πτήσεις charter την εβδομάδα, πέρσι όλη την περίοδο δεν ξεπέρασαν τις οκτώ. Κάτι λέει αυτό. Άρα να γιατί και το μεταναστευτικό με την αλλοπρόσαλλη πολιτική έφερε αυτά τα ζητήματα. Ένα άλλο θέμα είναι το εξής. Επειδή μίλησε και ο κ. Λαζαρίδης για στρατηγικό σχέδιο που υπάρχει από πλευράς της Κυβέρνησης, θέλω να πω το εξής: Ποιο στρατηγικό σχέδιο, κύριε Λαζαρίδη; Στις πρεσβείες μας και στα προξενεία σε χώρες όπως η Κίνα, η Ρωσία, η Τουρκία στοιβάζονται αιτήσεις για βίζες και, δυστυχώς, δεν υπάρχει προσωπικό να τις επεξεργαστεί. Επιθυμούν οι άνθρωποι να έλθουν στην Ελλάδα να αφήσουν τα χρήματά τους και δεν μπορούν να έλθουν, διότι δεν δίνουν βίζες. Δεν μιλώ για το ζήτημα που έχουμε με την Τουρκία για να μπει στο καθεστώς της ελεύθερης βίζας, αλλά μιλάω για χώρες που προανέφερα. Συνεπώς δεν υπάρχει στρατηγικό σχέδιο, κύριε Πρόεδρε, και αυτό είναι ένα από τα ζητήματα τα οποία πρέπει να τα δει η Κυβέρνηση με μεγαλύτερη προσοχή. Ευχαριστώ.
Ευχαριστώ.
Κύριε Πρόεδρε, θα ήθελα τον λόγο για λίγο.
Κύριε Λαζαρίδη, δεν είπε τίποτα.
Ούτε μισό λεπτό. Μόνο στο θέμα της βίζας.
Δεν γίνεται, όμως. Δεν είπε κάτι, απλώς έδωσε μία…
Λιγότερο από μισό λεπτό. Τώρα θα είχα τελειώσει, κύριε Πρόεδρε.
Πείτε.
Σας ευχαριστώ πολύ. Θα ήθελα να πω ότι για το θέμα της βίζας υπάρχει πράγματι έλλειψη προσωπικού, αλλά είναι συγκεκριμένη η διαδικασία που επιβάλλει η Ευρωπαϊκή Ένωση και οι χρόνοι που πρέπει να τηρούνται για την έκδοση της βίζας. Επομένως το μεγαλύτερο εμπόδιο είναι αυτό και εκεί οφείλονται οι καθυστερήσεις για την έκδοση της βίζας. Ευχαριστώ, κύριε Πρόεδρε.
Δεν αναφέρθηκα σε ευρωπαϊκές χώρες. Στη Ρωσία και στην Κίνα αναφέρθηκα.
Τον λόγο έχει η Υπουργός Τουρισμού κ. Έλενα Κουντουρά. Πόσο χρόνο θα χρειαστείτε, κυρία Υπουργέ;
Τι να σας πω; Τουλάχιστον είκοσι λεπτά.
Είκοσι λεπτά. Τόσο σας αντιστοιχεί, άλλωστε.
Επειδή ακούστηκαν πάρα - πάρα πολλά και είναι και πολύ αργά, θα είμαι πάρα πολύ γρήγορη, αλλά θα φροντίσω να απαντήσω στα πάντα. Απ' ό,τι βλέπουμε, μόνο η Αξιωματική Αντιπολίτευση και κάποια άλλα κόμματα της Αντιπολίτευσης βλέπουν μια πλήρη κατάρρευση στον τουρισμό, στην κρουαζιέρα, πράγμα που δεν το βλέπουν ούτε οι φορείς ούτε οι παράγοντες ούτε οι επαγγελματίες ούτε όλοι όσοι βρίσκονται και εργάζονται στον τουρισμό, αλλά και πάνω απ' όλα, οι τοπικές κοινωνίες που βλέπουν να έχει πλημμυρίσει η Ελλάδα από τουρίστες τα δύο τελευταία χρόνια. Η στρατηγική την οποία έχουμε κάνει βασίζεται σε πέντε άξονες και τη σχεδιάσαμε τον Ιανουάριο του 2015 με το που αναλάβαμε. Την υλοποιήσαμε άμεσα και είχαμε εξαιρετικά αποτελέσματα - θεαματικά, θα έλεγα - και το 2015, που ήταν μια πάρα πολύ δύσκολη χρονιά με την απειλή του Grexit, με πολιτικές διαπραγματεύσεις, με δύο εκλογικές αναμετρήσεις, με οικονομική ασφυξία, με το δημοψήφισμα. Καταφέραμε, λοιπόν, να έχουμε ρεκόρ τουρισμού και ρεκόρ εσόδων. Το 2016, μια πολύ δύσκολη χρονιά, με εξωγενείς και αστάθμητους παράγοντες, με τη γεωπολιτική αυτή αστάθεια στην περιοχή μας, καταφέραμε, επειδή ακριβώς η στρατηγική μας ήταν πολύ στοχευμένη, να φέρουμε πάλι αύξηση του τουρισμού μετά από μια χρονιά ρεκόρ το 2015. Φυσικά, την τρίτη αυτή χρονιά, το 2017, φαίνονται πλέον τα πραγματικά αποτελέσματα, με θεαματικά νούμερα σε προκρατήσεις, σε πληρότητες ξενοδοχείων σε όλη την Ελλάδα, που φτάνουν ήδη το 95%. Όλοι οι επαγγελματίες είναι πάρα πολύ ευχαριστημένοι, δεδομένου ότι η Ελλάδα μέσα σε όλη αυτή τη δυσκολία και την κρίση έχει τουλάχιστον τον τουρισμό να δίνει μία ανάσα στην εθνική οικονομία. Ο τουρισμός στο παρελθόν ήταν στον αυτόματο πιλότο, κύριοι συνάδελφοι. Όσο και εάν προσπαθήσετε να διαστρεβλώσετε την πραγματικότητα, δεν θα το καταφέρετε, γιατί πραγματικά οι παράγοντες της αγοράς, οι επαγγελματίες, είναι αυτοί οι οποίοι σας διαψεύδουν. Το χωροταξικό, όντως, είναι ένα πρόβλημα. Δυστυχώς το κάνατε πρόχειρο και κατέπεσε στο Συμβούλιο της Επικρατείας. Όσον αφορά τις επενδύσεις, ψεύδεστε. Έχουμε έκρηξη επενδύσεων. Μόνο το 2016 είχαμε εκατόν σαράντα δύο προτάσεις σε τετράστερα και πεντάστερα και ο αναπτυξιακός νόμος στο 50% είναι επιχειρήσεις τουριστικές. Θα σας θυμίσω ότι οι πέντε άξονες της τουριστικής μας πολιτικής - για πρώτη φορά υπάρχει μία πραγματική τουριστική πολιτική και στρατηγική - είχαν την επιμήκυνση της περιόδου. Το ξεκινήσαμε το 2015 και είχαμε μία μικρή επιμήκυνση δέκα ημερών την άνοιξη κι άλλες δέκα ημέρες περίπου το φθινόπωρο. Όμως, το 2016 πετύχαμε να έχουμε τη μεγαλύτερη επιμήκυνση όλων των εποχών, δηλαδή να ξεκινάει η περίοδος τον Απρίλιο, να τελειώνει τον Νοέμβριο και να έχουμε τον Σεπτέμβριο, τον Οκτώβριο και τον Νοέμβριο τους καλύτερους μήνες όλων των εποχών. Όμως, επειδή στόχος μας είναι ο τουρισμός και τις τριακόσιες εξήντα πέντε μέρες τον χρόνο, καταφέραμε ο Δεκέμβριος του 2016 να έχει διψήφια αύξηση, αλλά πάνω απ' όλα ο Ιανουάριος, ο Φεβρουάριος, ο Μάρτιος, ο Απρίλιος και ο Μάιος του 2017 να έχουν πρωτόγνωρα νούμερα. Η «ΕΡΓΑΝΗ» ανακοίνωσε πριν από μία εβδομάδα ότι υπάρχει ρεκόρ σε θέσεις πλήρους απασχόλησης, δηλαδή διακόσιες τριάντα χιλιάδες στο πεντάμηνο, ρεκόρ από το 2001 προ κρίσης. Αυτό μας κάνει πολύ χαρούμενους, γιατί μεγάλο μέρος των θέσεων εργασίας οφείλεται στην επιμήκυνση της περιόδου. Πώς, όμως, επιμηκύναμε την περίοδο; Όσον αφορά τον θεματικό τουρισμό που ήταν ένα ανεκμετάλλευτο κεφάλαιο στο παρελθόν, καταφέραμε να ενώσουμε τον θρησκευτικό τουρισμό κάνοντας τις τρεις εκκλησίες, την επιτροπή η οποία είχε στο παρελθόν φτιαχτεί στα χαρτιά και ουδέποτε ενεργοποιήθηκε. Κάναμε την Επιτροπή Ιαματικών Πηγών με μία νομοθεσία που μας πήρε πάρα πολύ χρόνο γιατί, δυστυχώς, οι παθογένειες του παρελθόντος, παθογένειες σαράντα ετών, ήταν πολύ δύσκολο μέσα σε ενάμισι - δύο χρόνια να λυθούν. Όμως, καταφέραμε, επιτέλους, να λύσουμε αυτό το σοβαρό πρόβλημα των ιαματικών πηγών, καθώς τα θεωρούσαν λύματα και απόβλητα. Αυτό ήταν για περίπου τριάντα χρόνια ένα τεράστιο εμπόδιο στην αξιοποίηση των ιαματικών πηγών. Όσον αφορά την περιφέρεια, ποτέ δεν υπήρχε ένα εθνικό περιφερειακό σχέδιο. Εμείς, λοιπόν, τα δύο τελευταία χρόνια έχουμε κάνει πάνω από έξι - επτά συναντήσεις με τις περιφέρειες. Εκπονήσαμε ένα συγκεκριμένο εθνικό περιφερειακό σχέδιο, έτσι ώστε να στηρίξουμε τις κοινωνίες οικονομικά και να προωθήσουμε νέους ελληνικούς προορισμούς που δεν ήταν δημοφιλείς, προκειμένου να μπορέσουν να έχουν οικονομικό όφελος όλες οι περιοχές στην Ελλάδα. Πολύ σημαντικό είναι το γεγονός ότι ανοίξαμε νέες αγορές, όπως είναι η Ινδία, η Κίνα, η Μέση Ανατολή και είχαμε τεράστια αύξηση το 2017, δεδομένου ότι τα πολύ έγκυρα στοιχεία έδειξαν ότι υπήρχε αύξηση της τάξης του 10% στον τουρισμό πολυτελείας. Όσον αφορά, λοιπόν, τα θέματα τα οποία αφορούν γενικά τη στρατηγική μας στον τουρισμό, δεν καταλαβαίνω γιατί συνεχίζετε να προσπαθείτε να υπονομεύσετε, να μηδενίσετε, να μειώσετε αυτή την επιτυχία και δεν χαίρεστε με την επιτυχία της Ελλάδας. Είναι σαν να κάνετε μνημόσυνο που ο τουρισμός πάει καλά. Ειλικρινά, οι παράγοντες με τους οποίους συνομιλώ, είναι έκπληκτοι γιατί, αντί να βλέπουν τη στήριξη και τη χαρά ότι ο τουρισμός πάει πάρα πολύ καλά και στηρίζει την εθνική οικονομία, βλέπουν από την Αντιπολίτευση μια μιζέρια, μια υπονόμευση, έναν μηδενισμό και να λέει, παραδείγματος χάριν, «ακόμα μια χρονιά να χάνεται». Το ακούσαμε πριν από τον συνάδελφο. Σε τι χάνεται η χρονιά; Ποια χρονιά χάνεται; Έχουμε ιστορικά ρεκόρ σε όλα τα μεγέθη. Ακούμε: «Σημειώνεται μείωση στις αφίξεις». Σε ποιους τα λέτε αυτά; Στον κόσμο; Στους Έλληνες πολίτες; Στους επαγγελματίες; Κάποιος είπε για το Καστέλι και για το πώς μπορεί να αυξηθεί η κρουαζιέρα αν ενισχύσουμε το Καστέλι. Μα, το Καστέλι είναι ετών εξαγγελίες δικές σας. Ο κ. Κόνσολας ανέφερε τους Δορυφόρους Λογαριασμούς. Ναι, έχετε δίκιο, με τους Δορυφόρους Λογαριασμούς, που ήταν εξαγγελίες ετών, βεβαίως θα έχουμε αξιόπιστα στοιχεία. Εμείς το ολοκληρώσαμε. Είναι έτοιμοι οι Δορυφόροι Λογαριασμοί. Καταφέραμε και έχουμε έτοιμο και το πιλοτικό πρόγραμμα, μαζί με την ΕΛΣΤΑΤ, με την Τράπεζα της Ελλάδος, με τον Παγκόσμιο Οργανισμό Τουρισμού, με την SRS που είναι η εταιρεία της Ευρωπαϊκής Επιτροπής. Και καταφέραμε και το ολοκληρώσαμε. Η μεγαλύτερη μεταρρύθμιση ήταν η κωδικοποίηση της τουριστικής νομοθεσίας. Πήραμε νομοθεσία εκατό ετών και την κάναμε ένα ολοκληρωμένο ψηφιακό κείμενο, το οποίο φυσικά θα το βελτιώνουμε, γιατί θα φέρουμε και τη νομοθετική ρύθμιση για την τουριστική εκπαίδευση. Την τουριστική εκπαίδευση την εγκαταλείψαμε. Κλείσατε τον ΟΤΕΚ. Κλείσατε την Σχολή Ξεναγών. Κλείσατε τα ΕΠΑΣ. Την αφήσατε και κατέρρευσε και έρχεστε και μας εγκαλείτε, που σε ενάμιση χρόνο δεν προλάβαμε να διορθώσουμε όλη την καταστροφή την οποία κάνατε; Να μιλήσουμε για τις στρατηγικές πολιτικής της κρουαζιέρας. Πότε είχατε εσείς στρατηγική στην κρουαζιέρα; Όταν εμείς αναλάβαμε, το 2015, δεν υπήρχε κρουαζιέρα. Για εσάς δεν υπήρχε καν ένα σχέδιο, μια στρατηγική επικοινωνίας, προβολής. Δεν είχατε πάει ποτέ παρά μόνο μία φορά, νομίζω, πριν από πέντε χρόνια στη μεγαλύτερη έκθεση κρουαζιέρας στο Μαϊάμι, για να συνομιλήσετε με τους μεγάλους tour operators, να κλείσετε προγράμματα, να κάνετε προβολή, να έχετε δυνατή παρουσία. Δεν κάνατε ποτέ τίποτα. Και μιλάτε εσείς για την κρουαζιέρα; Πήγαμε στο sea trade και είδαμε τον Αντιπρόεδρο Τσαρλς Μπαντ Νταρ της CLIA, τον Γενικό Γραμματέα κ. Τομ Φεκ, Πρόεδρο της CLIA. Είδαμε τον Κυριάκο τον Αναστασιάδη, ο οποίος είναι Έλληνας και είναι ο Πρόεδρος στην CLIA Ευρώπης. Συναντήσαμε όλους τους μεγάλους διευθύνοντας συμβούλους, όπως είναι η Έντι Ροντρίγκεζ της «CRYSTAL CRUISES», ο Άρνολντ της «CARNIVAL CRUISES», ο Μπρους Κράμριν της «PRINCESS», ο Μαρκ Κονρόι της «AMERICAS SILVERSEA CRUISES». Και φυσικά ό,τι έχει να κάνει με «PONANT CRUISES AMERICAS» συναντήσαμε τον Νάβιν Σόνευ. Από την NLC Group συναντήσαμε την Πρόεδρο, την Φρανκ Ντελ Ρίο, από την «AZAMARA» τον Λάρυ Πιμεντέλ. Είχαμε εξαιρετική συνεργασία με τους Έλληνες εκπροσώπους, όπως τον κ. Στυλιανόπουλο και από την «ZANKA» τον κ. Δημήτριο Κάπαρη. Αυτοί οι άνθρωποι ξέρετε τι μας είπαν; Μας είπαν ότι δεν υπήρχε ποτέ κανένα ενδιαφέρον από την Ελλάδα και ότι όσες φορές προσπαθούσαν να προσεγγίσουν ή να κάνουν ραντεβού με την πολιτική ηγεσία, για να υπάρξει μια συνεργασία, ουδέποτε έγινε. Αυτά είναι πολύ σοβαρά πράγματα, να τα καταγγέλλουν τόσο σοβαροί άνθρωποι, οι οποίοι είναι μεγιστάνες της κρουαζιέρας. Έχετε, επίσης, ένα νέο αφήγημα, που λέτε ότι τώρα πια θα ενωθεί ο πολιτισμός με τον τουρισμό και ότι θα πρέπει ο ΕΟΤ να συνεργαστεί με τον ιδιωτικό τομέα, τον ΣΕΤΕ. Θέλω να σας θυμίσω ότι αυτό ήταν ένα μοντέλο, το οποίο απέτυχε παταγωδώς. ΄Ηταν λογικό να αποτύχει, γιατί το Υπουργείο Τουρισμού είναι άκρως παραγωγικό Υπουργείο, συνεργάζεται με όλα τα συναρμόδια Υπουργεία και έχω την τύχη να βρίσκομαι σε μια Κυβέρνηση, που όλοι οι συναρμόδιοι Υπουργοί στηρίζουν με όλες τους τις δυνάμεις τον τουρισμό για έναν και μόνο λόγο, γιατί είναι προτεραιότητα της Κυβέρνησής μας και το έχουμε αποδείξει. Αυτές οι επιτυχίες, κύριοι συνάδελφοι, στον τουρισμό, με αυτά τα εξαιρετικά μεγέθη, ειδικά το 2017, που πλέον έχουν ξεπεράσει όλες μας τις προσδοκίες - και να ευχόμαστε να πάνε όλα καλά - για να έχουμε πραγματική αύξηση και - εάν θέλετε - να μη συμβεί κάτι, το οποίο θα μας φέρει σε δύσκολη θέση. Γιατί και ασφαλής χώρα είμαστε και φιλική χώρα είμαστε προς όλους τους τουρίστες είτε είναι μόνοι τους είτε έρχονται για γαμήλια ταξίδια είτε έρχονται οργανωμένα groups είτε έρχονται ηλικιωμένοι που ταξιδεύουν και όλο τον χρόνο είτε οικογένειες. Έχουμε καταφέρει, πραγματικά, να χτίσουμε τόσο δυνατές σχέσεις με τους tour operators, που με θλίβει το γεγονός, όταν ακούω να ενοχλούνται κάποιοι από την Αξιωματική Αντιπολίτευση και να λένε: Τα Υπουργεία γιατί μας λένε ότι φέρνουν τουρίστες και ότι συνεργάζονται με tour operators; Δεν είναι tour operators; Κάνετε λάθος! Αυτή η στενή επαφή, αυτή η δυναμική που έχουμε αναπτύξει, μας δίνει τη δυνατότητα να κάνουμε συμφωνίες, έτσι ώστε με τους μεγάλους tour operators που είναι παγκόσμιοι παίκτες, όπως είναι η «TUI», ο «THOMAS COOK» είτε είναι τοπικοί πολύ μεγάλοι tour operators, να κλείνουμε συμφωνίες, για να φέρουμε μεγαλύτερο μερίδιο και το έχουμε πετύχει, γιατί μας εμπιστεύονται και έχουν δει ότι είμαστε συνεπείς και έχουμε πραγματικά ένα σχέδιο. Επίσης αεροπορικές εταιρείες. Δεν είναι τυχαίο που έχουμε φέρει έξι χιλιάδες νέες πτήσεις το 2017. Έχουμε διαπραγματευθεί και έχουμε δει όλες τις μεγάλες εταιρείες, όλες τις low cost εταιρείες και όλους τους tour operators, οι οποίοι έχουν charter και δικά τους, όπως είναι ο Μουζενίδης από την Ρωσία, όπως είναι μεγάλοι tour operators από την Κίνα και επειδή αυτή η Κυβέρνηση δουλεύει ομαδικά και πάμε πάρα πολύ γρήγορα, μέσα από τις διμερείς σχέσεις, παραδείγματος χάριν, που δημιουργούμε και ανοίγει ο Πρωθυπουργός μας τον δρόμο στην Κίνα, οι αρμόδιοι Υπουργοί μιλάνε για την προσβασιμότητα, κλείνουν συμφωνίες, για να φέρουμε περισσότερες πτήσεις και εταιρείες, όπως τώρα από την Κίνα που θα έχουμε από Σεπτέμβριο πτήσεις από το Πεκίνο και πτήσεις από τη Σαγκάη. Ήδη βρίσκονται σε διαπραγματεύσεις με την Ινδία, για να έχουμε και εκεί απευθείας πτήσεις. Θα σας θυμίσω την «EMIRATES». Πήγαμε τέσσερις φορές στο Ντουμπάι για να κλείσουμε αυτή τη καταπληκτική συμφωνία, που η «EMIRATES» πετάει Ντουμπάι - Αθήνα - Νέα Υόρκη όλο τον χρόνο. Συνδέσαμε την Αμερική και την Ομογένεια όλο τον χρόνο με την Ελλάδα. Επίσης θα σας θυμίσω ότι το 2015 από την Αμερική πετούσε μόνο μία εταιρεία, η «DELTA». Εμείς καταφέραμε με τη βοήθεια της Εκκλησίας, με τη βοήθεια της Ομογένειας, όλοι μαζί οργανωμένα πολύ στοχευμένα, να φέρουμε το 2016 και την «AMERICAN AIRLINES» και την «UNITED AIRLINES». Γιατί το λέω αυτό; Γιατί η αγορά της Αμερικής ήταν μια αγορά που δεν είχε δουλευτεί ποτέ. Είχαμε και έχουμε ένα γραφείο μόνο στη Νέα Υόρκη. Ουδέποτε είχε γίνει κάποια επαφή με tour operators και επενδυτές από το Λος Άντζελες. Ουδέποτε, όπως σας είπα, είχατε πάει στο Μαϊάμι, που είναι η μεγαλύτερη έκθεση για κρουαζιέρα, που και εκεί είδαμε επενδυτές και φυσικά tour operators και όλους τους ηγέτες, θα έλεγα, της κρουαζιέρας. Επίσης πολύ σημαντικό είναι ότι πήγαμε στο Τορόντο και στο Σικάγο. Καταφέραμε, λοιπόν, να κλείσουμε πολύ σημαντικές συμφωνίες και είχαμε μια αρκετά μεγάλη αύξηση από την Αμερική το 2016. Αλλά, φυσικά, όπως ξέρετε, μια προετοιμασία θέλει λίγο χρόνο. Το 2017 έχουμε έκρηξη αφίξεων από την Αμερική. Έχουμε ξεπεράσει, απ' ό,τι λένε τα στοιχεία, το 40% νέων αφίξεων. Θέλω να αναφερθώ σε τρία μικρά θεματάκια, που είχατε στην ερώτησή σας και δεν πρόλαβε να απαντήσει ο κ. Κουρουμπλής. Είπατε για έμπειρους και ικανούς στα λιμάνια και όχι κομματικούς. Μα είχατε όλον τον καιρό να βάλετε εσείς έμπειρους και ικανούς στα λιμάνια και δεν το κάνατε. Βάλατε μόνο κομματικούς. Το πρόβλημα με τα ναύδετα το λύσαμε. Ήταν κάτι, το οποίο όντως ήταν ένα πρόβλημα. Λύθηκε. Υπήρχε νομοθεσία, απλά δεν υπήρχε ο φορέας υλοποίησης. Στο Παλαιό Φάληρο, το φαληρικό Δέλτα, γιατί δεν το κάνατε; Γιατί δεν το προχωρήσατε; Σε ό,τι αφορά τα θέματα των αρχαιολογικών χώρων, πάντα όλα τα χρόνια, υπήρχε η διπλή βάρδια και το καλοκαίρι ήταν από τις 8 το πρωί έως τις 8 το βράδυ. Γνωρίζετε πολύ καλά ότι τότε που είχατε τη δυνατότητα να κάνετε πολύ πιο σπουδαία πράγματα, δεν τα κάνατε. Όταν ήρθε μετά η κρίση, μας περιόρισαν λόγω του δημοσιονομικού ελέγχου και έτσι ήταν αδύνατον να προχωρήσουμε. Τα λιμάνια, τις υποδομές, τα αεροδρόμια τα εγκαταλείψατε. Εσείς ήσασταν αυτοί που τα εγκαταλείψατε και με μια προχειρότητα, αν θέλετε, με μία υποκρισία έρχεστε σήμερα εδώ και εγκαλείτε εμάς, γιατί δεν προλάβαμε σε δύο χρόνια, να φτιάξουμε όλα αυτά που εσείς επί χρόνια εγκαταλείψατε. Κλείνοντας, την μικρή αναφορά σε αυτό, θα πω το εξής: O κ. Ριφάι, ο Γενικός Γραμματέας του Παγκόσμιου Οργανισμού Τουρισμού, ο οποίος γνωρίζει για χρόνια τι έκανε η Ελλάδα όπως και εγώ, υποστηρίξαμε ότι ο τουρισμός ακόμα και στα δύσκολα χρόνια κράτησε την Ελλάδα και είχε μια μικρή αυξητική πορεία από το 2012 και μετά. Αυτή είναι η αλήθεια. Ό,τι καλό βρήκαμε εμείς το συνεχίσαμε. Απλά οι παθογένειες του παρελθόντος ήταν τόσο πολλές και τόσο μεγάλες, που ήταν αδύνατον να τα διορθώσουμε όλα. CLIA. Αύξηση 52% στους επιβάτες της κρουαζιέρας το 2016 και 113% αύξηση το home porting στον Πειραιά. Αυτά είναι καταγεγραμμένα νούμερα. Στα έφερε όλα στα Ποσειδώνια ο κ. Παράσχης, που αφορά το αεροδρόμιο. Ουδέποτε μέχρι σήμερα, λοιπόν, είχατε στρατηγικό σχέδιο στον τομέα του θαλάσσιου τουρισμού και της ελληνικής κρουαζιέρας. Ο θαλάσσιος τουρισμός αποτελείται από την ελληνική κρουαζιέρα, το yachting και τον καταδυτικό τουρισμό. Και τα τρία εμείς τα έχουμε ξεκινήσει, τα έχουμε υποστηρίξει και η Κυβέρνηση μας επειδή τα έχει θέσει ως προτεραιότητα, έκανε την προβολή και την προώθηση, έτσι ώστε να συνεκτιμήσουμε όλα τα οφέλη που συνεπάγονται από αυτή την ανάπτυξη στις τοπικές κοινωνίες και να μπορέσουμε φυσικά να τις ενισχύσουμε, όπως είπα πιο πριν. Ειδικότερα για την κρουαζιέρα μαζί με το Υπουργείο Ναυτιλίας, όπως είπε και ο Υπουργός, κάναμε αυτή τη Εθνική Συντονιστική Επιτροπή Κρουαζιέρας. Συμμετέχουν είκοσι οκτώ θεσμικοί φορείς, οι οποίοι παρεμπιπτόντως είναι πάρα πολύ ευχαριστημένοι. Στενοχωρήθηκα ιδιαίτερα που ακούστηκαν πάλι ανακρίβειες, για να μην πω ψεύδη ότι δεν υπάρχει ικανοποίηση. Αυτή η επιτροπή εκτός του ότι συνεδρίασε πάρα πολλές φορές, έκανε και τέσσερις υποεπιτροπές, την ομάδα «Υποδομές, Αναδομές», την ομάδα «Εμπορικά Θέματα, Πολιτικές Προώθησης και Προβολής», την ομάδα «Διεθνής Ναυτιλιακή Πολιτική, Θεσμοί, Οργανισμοί» και την ομάδα για τις «Υποστηρικτικές Υπηρεσίες», οι οποίες συνεδρίασαν, επίσης, πάρα πολλές φορές. Συγκεκριμένα προέκυψαν πάρα πολλά πράγματα, γιατί καταγράψαμε όλα τα προβλήματα, τα οποία στο παρελθόν δεν είχαν αντιμετωπιστεί. Όλοι οι φορείς δεν σας κρύβω ότι ήταν πολύ ευχαριστημένοι, γιατί είδαν ότι όλες τους οι προτάσεις εισακούστηκαν και ήδη λύθηκαν και νομοθετικά κάποια προβλήματα τα οποία είχαν. Εμείς, ως Υπουργείο Τουρισμού, μαζέψαμε το κομμάτι που μας αφορά. Για να διευκρινίσω, εμείς κάνουμε, αν θέλετε, την προσωπική πώληση - να το πω έτσι - μέσω του ΕΟΤ, την προβολή και την προώθηση. Επίσης για να μην μπερδευόμαστε και για να μην μπερδεύουμε και τους ρόλους μας, το Υπουργείο νομοθετεί, κάνει ελέγχους και δημιουργεί εκείνο το πλαίσιο, έτσι ώστε ιδιώτες να μπορέσουν να κάνουν τις εμπορικές τους συμφωνίες. Συγχρόνως διαπραγματεύεται και κλείνει συμφωνίες, για να φέρει μεγαλύτερο τουριστικό μερίδιο μέσα από διαφήμιση, μέσα από προώθηση, μέσα από προβολή. Έτσι, λοιπόν, η επιτροπή αυτή είναι βέβαιο ότι θα αξιοποιήσει όλες αυτές τις προτάσεις. Για το 2017 όπως πολύ σωστά ανέφερε και ο κ. Λαζαρίδης και κάποιοι που είναι πιο αντικειμενικοί - όχι όπως η Αντιπολίτευση που ξαφνικά ήρθε και παρουσίασε τη μέρα, νύχτα - καθώς και οι φορείς, μπορεί να υπάρχει μια μικρή μείωση στα καράβια, στα κρουαζιερόπλοια τα οποία έρχονται, διότι πραγματικά υπάρχει πολύ σοβαρό πρόβλημα με την Τουρκία - όντως το μόνο πρόβλημα είναι οι προσεγγίσεις της Τουρκίας και τίποτε άλλο, που ανάγκασε κάποια πλοία να αλλάξουν δρομολόγια - όμως επειδή η Ελλάδα έχει πάρα πολύ μεγάλη ζήτηση και είναι στρατηγική τους επιλογή, θα έχει τα επόμενα χρόνια πολύ μεγάλη ανάπτυξη. Αυτό που μας ενδιαφέρει, είναι να έρθουν οι τουρίστες. Αυτό που λένε, αυτό που πιστεύουν και οι ειδικοί της κρουαζιέρας - σας ανέφερα πριν τα ονόματα - οι διεθνείς όμιλοι της κρουαζιέρας, είναι ότι αν θα υπάρξει μια μικρή απώλεια λόγω της κατάρρευσης της Βορείου Αφρικής, Αιγύπτου και Τουρκίας στην κρουαζιέρα, θα καταφέρουμε να έχουμε περισσότερους, ίσως, τουρίστες, γιατί τα πλοία είναι πολύ μεγαλύτερα. Υπάρχει τεράστια ζήτηση κι έχουμε μεγάλη πληρότητα. Αυτό που είναι πολύ σημαντικό να σας πω, είναι ότι εμείς δεν επαναπαυθήκαμε στην Αμερική, που είναι μία - αν θέλετε - από τις μεγαλύτερες αγορές, αλλά κοιτάξαμε μέσα στην προσπάθειά μας, να ενισχύσουμε την κρουαζιέρα, να προσεγγίσουμε και την ευρωπαϊκή κρουαζιέρα. Έτσι, λοιπόν, η «TUI GROUP» δήλωσε ότι θα έχει αύξηση πάνω από 20% η κρουαζιέρα το 2017 όπως επίσης και η MSC. Είναι, λοιπόν, πάρα πολύ σημαντικό να σας πω ότι και η «CELESTYAL CRUISES» έχει αυξήσει τα κρουαζιερόπλοιά της. Θα ήθελα, λοιπόν, πριν κάνετε μνημόσυνο στην κρουαζιέρα, να περιμένετε, γιατί με τον τρόπο που χειρίζεστε τον τουρισμό, λέγοντας πολύ παραστατικά ότι εδώ δεν χωράνε πολιτικές συγκρούσεις και μικροκομματικές διαφορές, αυτό κάνετε, κύριοι συνάδελφο, και αυτό είναι, πραγματικά, θλιβερό. Αντί να χαίρεστε που ο τουρισμός πάει πάρα πολύ καλά και υπάρχει αυτή τη στιγμή ένα σχέδιο, ένα πρόγραμμα σε βάθος τετραετίας που μας έχει φέρει τόσο γρήγορα εξαιρετικά αποτελέσματα, αυτό που κάνετε είναι να διαστρεβλώνετε την πραγματικότητα, να δημιουργείτε λανθασμένες εντυπώσεις. Το χειρότερο απ' όλα είναι ότι με αυτή την τακτική όχι μόνο προβληματίζετε και μπερδεύετε τους επαγγελματίες του τουρισμού αλλά και όλους αυτούς οι οποίοι επενδύουν. Διότι τα εκατόν σαράντα δύο τετράστερα, πεντάστερα και τα διακόσα πενήντα στον αναπτυξιακό νόμο που αφορά μόνο τουριστικές επενδύσεις, είναι μία πρωτόγνωρη έξαρση στις επενδύσεις. Εσείς, λοιπόν, προσπαθείτε να αποτρέψετε τους επενδυτές. Προσπαθείτε να δημιουργήσετε μια ψεύτικη εικόνα. Αυτό δεν θα το επιτρέψουμε ούτε εμείς που εργαζόμαστε για να προβάλλουμε την πατρίδα μας και να τη στηρίξουμε αλλά ούτε και οι επαγγελματίες. Νομίζω ότι έχετε επιλέξει, πραγματικά, λάθος τακτική. Θα πρέπει να χαρείτε με τις επιτυχίες μας, όποιες κι αν είναι αυτές, όπως κι εμείς δεν απαξιώσαμε τη δική σας αναπτυξιακή πολιτική στον τουρισμό. Είναι θλιβερό αυτό που κάνετε. Νομίζω ότι θα σας κρίνουν οι επαγγελματίες και η κοινωνία. Σας ευχαριστώ πολύ.
Ευχαριστούμε, κυρία Υπουργέ. Τον λόγο έχει ο κ. Κεφαλογιάννης, Κοινοβουλευτικός Εκπρόσωπος της Νέας Δημοκρατίας, για έξι λεπτά.
Ευχαριστώ, κύριε Πρόεδρε. Προτού απαντήσω στην αγαπητή κυρία Υπουργό, θα μου επιτρέψετε δύο σχόλια. Άκουσα από τον Κοινοβουλευτικό Εκπρόσωπο της Ένωσης Κεντρώων, τον κ. Σαρίδη, ότι αργήσαμε να καταθέσουμε την επίκαιρη επερώτηση. Όπως σας είπε και ο εισηγητής μας, ο κ. Κόνσολας, κατετέθη αρχές Μαΐου, δηλαδή όταν είχαν αρχίσει να έρχονται κάποια ανησυχητικά μηνύματα από τον χώρο της κρουαζιέρας. Κυρία Υπουργέ, εμείς δεν απαξιώνουμε τίποτε. Τα μηνύματα αυτά - γιατί αναφερθήκατε πολλές φορές στους φορείς - τα αναφέρουν οι ίδιοι οι φορείς που ασχολούνται με την κρουαζιέρα. Σας το κατέθεσε και ο εισηγητής μας. Δεν είναι στοιχεία που τα λέει η Νέα Δημοκρατία. Έχω μπροστά μου τα στοιχεία που αναφέρει η Ένωση Εφοπλιστών Κρουαζιερόπλοιων και Φορέων Ναυτιλίας. Δεν γράφει Νέα Δημοκρατία» το έγγραφο. Λέει, λοιπόν, ότι με βάση, τουλάχιστον, τις προβλέψεις το 2017 θα έχουμε μείωση στις αφίξεις 10% και 20%, περίπου, στα πλοία τα οποία έρχονται στα λιμάνια. Αυτό το λέει η Ένωση των Εφοπλιστών. Αν διαψευσθεί από τα γεγονότα, μακάρι να διαψευσθεί. Όμως δεν το λέει η Νέα Δημοκρατία. Εμείς επικαλούμαστε στοιχεία του επίσημου φορέα. Άρα αν είναι κάποιον να ψέξετε, είναι ο φορέας ο συγκεκριμένος.
Να πείτε και το άλλο μισό. Μη λέτε μόνο το πρώτο μισό.
Εμείς αναφερόμαστε στις προβλέψεις για το 2017. Σας επαναλαμβάνω, αν μας διαψεύσουν τα γεγονότα ευχάριστα, μακάρι να μας διαψεύσουν και θα είμαστε οι πρώτοι που θα το επικροτήσουμε. Τώρα όσον αφορά αυτό στο οποίο αναφερθήκατε ότι έχει πλημμυρίσει η Ελλάδα από τουρίστες, πράγματι, όπως σας είπα και προηγουμένως, είναι και οι συγκυρίες θετικές, πατήσατε και σε ένα θετικό momentum το οποίο έχει δημιουργηθεί από το 2012 και έπειτα, που έκανε ένα ριμπάουντ ο ελληνικός τουρισμός. Εμείς δεν απαξιώνουμε το έργο κανενός. Όμως να έχετε και εσείς το πολιτικό θάρρος και να πείτε ότι πατήσατε σε ένα πολύ θετικό momentum ως Κυβέρνηση και συνεχίστηκε αυτό το ρεύμα. Μακάρι να συνεχιστεί και τα επόμενα χρόνια. Όμως ξέρετε, κυρία Υπουργέ, το πρόβλημα δεν είναι η αύξηση των αφίξεων. Τουλάχιστον όσοι είμαστε στον τουρισμό, γνωρίζουμε κάποια πράγματα. Το πρόβλημα είναι ο τζίρος. ¨Οταν τα επίσημα στοιχεία αυτή τη στιγμή δείχνουν ότι μειώνεται ο τζίρος για τις τουριστικές επιχειρήσεις - πάλι από τους φορείς, δεν τα λέει η Νέα Δημοκρατία αυτά - τότε, βεβαίως, υπάρχουν ανησυχητικά καμπανάκια. Υπάρχει υπερφορολόγηση του χώρου. Ξέρετε πολύ καλά ότι επί δικής σας Κυβέρνησης αυξήθηκε ο ΕΝΦΙΑ στις τουριστικές επιχειρήσεις, αυξήθηκε από 26% στο 29% ο φόρος των επιχειρήσεων, αυξήθηκε από το 6,5% στο 14% ο ΦΠΑ διανυκτέρευσης, αυξήθηκε από το 14% στο 24% ο ΦΠΑ στην εστίαση, αυξήθηκε ο φόρος μερίσματος από 10% στο 15%. Σας ρώτησα και στην πρωτολογία μου το εξής: Τι θα κάνετε με τον φόρο για το τέλος διανυκτέρευσης; Θα εφαρμοστεί από το 2018; Δεν θα εφαρμοστεί; Νομίζω ότι είναι θέματα, που σας τα θέτουν και οι φορείς του τουρισμού. Δεν μπορείτε ως Κυβέρνηση - δεν αναφέρομαι σε εσάς προσωπικά - άλλα να λέτε την μία ημέρα άλλα να εφαρμόζονται και άλλα να βγαίνει ο άλλος Υπουργός να τα διαψεύδει. Συγκεκριμένες απαντήσεις. Εγώ σας έθεσα και ένα πολύ συγκεκριμένο ερώτημα. Μειώθηκε ή όχι το έσοδο ανά διανυκτέρευση το 2016 και το 2017;
Όχι.
Να μας απαντήσετε, να μας δώστε συγκεκριμένα στοιχεία. Τουλάχιστον από τα στοιχεία που έχω εγώ, αυτό αποδεικνύεται. Σας είπα ότι η υπερφορολόγηση και η μείωση εσόδων, είναι κάτι το οποίο πρέπει να μας ανησυχήσει όλους. Δεν αρκεί το να αυξάνεται ο αριθμός των εισερχομένων τουριστών. Είναι ένα θετικό στοιχείο αλλά στο τέλος - τέλος όταν κάνει ταμείο ο επιχειρηματίας, όταν κάνει ταμείο αυτός ο οποίος έχει την τουριστική επιχείρηση, δεν θα δει πόσοι μπήκαν μέσα αλλά πόσα μπήκαν μέσα. Δυστυχώς η πολιτική την οποία εφαρμόζετε τα τελευταία δυόμισι χρόνια ως Κυβέρνηση - δεν αναφέρομαι προφανώς σε εσάς προσωπικά - είναι αντιπαραγωγική. Εξαντλείτε τη φοροδοτική ικανότητα των επιχειρήσεων, γιατί προφανώς τους έχετε δει σαν την ιερή αγελάδα που μπορείτε να τους αρμέγετε και είναι η εύκολη λύση - εννοώ ο τουριστικός τομέας - και, δυστυχώς, απαξιώνετε ένα προϊόν - τουλάχιστον φοροδοτικά - το οποίο, πραγματικά, θα μπορούσε να αποτελέσει την ατμομηχανή της ελληνικής οικονομίας. Αναφερθήκατε και στην τουριστική εκπαίδευση. Εγώ θα σας θέσω ένα πολύ συγκεκριμένο ερώτημα. Επί προηγούμενης κυβέρνησης πέρασαν δύο τμήματα αγγλόφωνα και συγκεκριμένα στο Ρέθυμνο, το οποίο τυχαίνει και γνωρίζω, και στην Ρόδο. Τα υποστηρίζετε αυτά τα τμήματα; Δυστυχώς η ηγεσία του Υπουργείου Παιδείας δεν τα έχει υποστηρίξει μέχρι τώρα. Θα ήθελα στην τριτολογία σας, να αναφερθείτε και σε αυτά τα ζητήματα. Είστε υπέρ των αγγλόφωνων τμημάτων; Ξέρετε τα πολύ μεγάλα πλεονεκτήματα που μπορεί να έχουν αυτά τα τμήματα όπως η προσέλκυση σπουδαστών εκτός Ευρωπαϊκής Ένωσης, σπουδαστών οι οποίοι θα μπορούν να πληρώνουν αντίτιμο μεγάλο, κάτι που θα έχει και μεγάλο όφελος στις τοπικές κοινωνίες, όσον αφορά τα έξοδα τα οποία θα κάνουν, το αντίτιμο το οποίο θα αφήνουν. Δυστυχώς η πολιτική του Υπουργείου Παιδείας διαχρονικά - κυρίως όμως, τα τελευταία δυόμισι χρόνια, μετά την ψήφιση του νόμου - είναι προς την αντίθετη κατεύθυνση. Θα ήθελα ως αρμόδια Υπουργός, να πάρετε μια ξεκάθαρη θέση, γιατί στην ερώτηση που είχα κάνει και στον κ. Γαβρόγλου πριν από μερικούς μήνες, είχε δεσμευθεί - θα μου πείτε, δεν είναι και η πρώτη δέσμευση - ότι μέχρι τέλος Ιουνίου θα είναι έτοιμο το προεδρικό διάταγμα ίδρυσης των δύο τμημάτων σε Ρέθυμνο και Ρόδο. Ήδη τελειώνει ο Ιούνιος και, δυστυχώς, φαίνεται ότι αυτά τα τμήματα δεν έχουν δημιουργηθεί. Θα ήθελα, πραγματικά, μια ξεκάθαρη απάντηση, γιατί ξέρετε, όπως σας είπα προηγουμένως, είστε πολύ τυχεροί ως Κυβέρνηση, γιατί ως Αντιπολίτευση μπορεί πολλές φορές να είμαστε επικριτικοί, αλλά δεν έχουμε φτάσει στο σημείο που φτάνατε εσείς ως αντιπολίτευση - εννοώ οι Ανεξάρτητοι Έλληνες και ο ΣΥΡΙΖΑ - όπου με απαξιωτικούς χαρακτηρισμούς, με απειλές πολλές φορές - πολλοί από εσάς σίγουρα το έχετε μετανιώσει - δημιουργούσατε εδώ πέρα ένα κλίμα εκρηκτικό, ένα κλίμα το οποίο σίγουρα δεν βοηθούσε σε μια ήπια συζήτηση. Εμείς σας θέτουμε ερωτήματα και σας είπα πολλές φορές ότι μπορούμε να κάνουμε και λάθος στους υπολογισμούς μας. Κανείς δεν είναι αλάνθαστος. Όμως γίνεται ένας πολιτισμένος διάλογος, κάτι το οποίο, δυστυχώς, εσείς το στερήσατε από τη χώρα όταν ήσασταν αντιπολίτευση. Εμείς σας θέτουμε, λοιπόν, αυτά τα ερωτήματα και θέλουμε απαντήσεις όχι ως Αντιπολίτευση. Η ελληνική κοινωνία θέλει τις απαντήσεις. Πραγματικά περιμέναμε να τεθούν συγκεκριμένα ζητήματα και από τη δική σας πλευρά και όχι να υπάρχουν γενικόλογες αναφορές, στο αν πάει καλά ή όχι ο τουρισμός. Μακάρι να συνεχίσει να πηγαίνει καλά. Όμως, δυστυχώς, κάποια νούμερα είναι αδιαμφισβήτητα. Περιμένουμε από εσάς υπεύθυνες απαντήσεις, συγκεκριμένες απαντήσεις, ακριβώς, για να κριθούμε και όλοι. Ευχαριστώ πολύ.
Ευχαριστούμε, κύριε Κεφαλογιάννη. Κυρία Υπουργέ, έχετε τον λόγο για μια σύντομη απάντηση, αν έχετε την καλοσύνη.
Έχετε δίκιο ότι κάποια νούμερα είναι αδιαμφισβήτητα. Αυτά που είναι αδιαμφισβήτητα, είναι αυτά τα οποία μπορούμε να τα συγκρίνουμε - και είναι και πολλές οι πηγές, οι οποίες έχουν αυτά τα έγκυρα στοιχεία - όπως παραδείγματος χάριν οι αφίξεις. Οι αφίξεις είναι η ανεξάρτητη αρχή, είναι τα περιφερειακά αεροδρόμια, η ΥΠΑ, η Πολιτική Αεροπορία, το «Ελευθέριος Βενιζέλος» και, φυσικά, οι πύλες εισόδου. Αυτά είναι αδιαμφισβήτητα. Άρα λίγο - πολύ στα όρια του στατιστικού λάθους μπορεί να βγούμε στις αφίξεις λίγο έξω. Δηλαδή εμείς ως Υπουργείο μετρήσαμε είκοσι οχτώ εκατομμύρια τετρακόσιες χιλιάδες και τα στοιχεία που παρουσιάστηκαν, ήταν είκοσι οχτώ εκατομμύρια πενήντα χιλιάδες. Είναι μικρές διαφορές. Θα σας αναφέρω κάτι που υπήρξε για πρώτη φορά και αυτό το έχω πει πάρα πολλές φορές, αλλά δεν θέλω να είμαι εγώ αυτή που το λέει. Το λέει τώρα ο Παγκόσμιος Οργανισμός Τουρισμού, το λέει η ΕΛΣΤΑΤ, το λέει η SRSS, η Ευρωπαϊκή Επιτροπή, οι δορυφόροι λογαριασμοί, τα γραφεία μας του ΕΟΤ κ.λπ.. Τι λένε, λοιπόν; Λένε ότι στα έσοδα για πρώτη φορά το 2016 τα στοιχεία που παρουσιάστηκαν είχαν μια απίστευτη απόκλιση της τάξης του 15%. Αυτό δεν είχε συμβεί ποτέ. Δεν είμαι εγώ αρμόδια να σας απαντήσω. Άλλοι είναι αρμόδιοι να απαντήσουν, πώς για πρώτη φορά αυτά τα στοιχεία είχαν τέτοια τεράστια απόκλιση απ' όλα τα έγκυρα στοιχεία, που πάντα ήταν πάλι στο 2% με 3%. Τι θέλω, λοιπόν, να πω; Θα σας πω ένα απλό παράδειγμα. Η Γερμανία λέει: Οι Γερμανοί που πήγαν στην Ελλάδα, ξοδέψαν μέσο όρο 1.271 ευρώ. Τα δικά μας στοιχεία λένε ότι οι Γερμανοί που πήγαν στην Ελλάδα, ξοδέψαν 560 ευρώ. Αυτό δεν μπορεί να συμβαίνει, γιατί ήταν για πρώτη φορά. Άρα τι κάνουμε; Γνωρίζουμε ότι είχαμε 10% αύξηση του τουρισμού πολυτελείας. Το γνωρίζουμε απ' όλες τις έγκυρες πλατφόρμες, όπως ας πούμε για παράδειγμα, από την έκθεση της Expedia, όπου - προσοχή είναι αυτός ο οποίος παίρνει τις διανυκτερεύσεις και πληρώνει τα ξενοδοχεία, άρα ξέρει ακριβώς τι αύξηση είχε - δηλώνει 28% διανυκτερεύσεις και 35% αύξηση στους τζίρους, όταν τα δικά μας τα γραφεία του ΕΟΤ έχουν όλα τα στοιχεία για αύξηση και στα δωμάτια. Δηλαδή μας λένε ότι πρώτη ήταν η Ιταλία, δεύτερη η Ελλάδα και τρίτη η Ισπανία στον μέσο όρο της τιμής των δωματίων. Όλα τα στοιχεία δείχνουν αυτό που εμείς βλέπουμε ότι, πραγματικά, υπήρξε αύξηση του τουρισμού πολυτελείας, όπως για παράδειγμα από τη Μέση Ανατολή κατά 55%, όπου είναι βασιλικά μέλη, είναι άνθρωποι οι οποίοι έρχονται και ξοδεύουν όχι απλά 1.000 και 2.000 ευρώ κατά μέσο όρο αλλά μπορεί και 10.000 ευρώ κατά μέσο όρο. Όταν, λοιπόν, δεν υπάρχουν επαρκή στοιχεία από αυτή τη μεθοδολογία η οποία παρουσιάστηκε, να καταγράψει και έχει και τέτοια απόκλιση, εκεί πρέπει να δούμε τι συμβαίνει. Όμως το 2017 με κάποιο τρόπο τα έσοδα συγκλίνουν. Άρα και τα δικά μας στοιχεία αλλά και τα στοιχεία που εμφανίζονται το 2017, συγκλίνουν. Για το 2016, λοιπόν, που ήταν μία περίεργη χρονιά, αφήστε τους ειδικούς να βρουν, γιατί δεν συνέκλιναν οι αφίξεις με τα έσοδα. Ας μην το λέμε εμείς, γιατί μπορεί να υπονοούνται και διάφορα. Ας αφήσουμε την Ευρωπαϊκή Επιτροπή, την ΕΛΣΤΑΤ, τον Παγκόσμιο Οργανισμό Τουρισμού, να κάνουν αυτή την ημερίδα που έκαναν, να κάνουν αυτή την ομάδα και να δουν τι συνέβη. Σε ό,τι αφορά την εκπαίδευση που λέτε, είναι τριτοβάθμια εκπαίδευση. Εγώ ως Υπουργείο Τουρισμού έχω τα ΙΕΚ, τις ΑΣΤΕ, τα ΕΠΑΣ που κλείσατε, τη Σχολή Ξεναγών που κλείσατε, τον ΟΤΕΚ που κλείσατε. Αυτό προσπαθώ να φτιάξω εγώ. Μάλιστα έχω πει και σε όλα τα κόμματα, να έρθουν με προτάσεις, πράγμα το οποίο δεν έχει συμβεί. Εγώ το ολοκληρώνω. Εγώ είμαι ανοιχτή. Κύριε Κόνσολα, σας το έχω ξαναπεί, όπως το έχω πει και σε όλα τα άλλα κόμματα. Ελάτε, φέρτε τις προτάσεις σας να τις συζητήσουμε. Θα γίνει ένα ολοκληρωμένο σχέδιο. Να συμφωνήσουμε. Δεν το έχετε κάνει. Όσον αφορά την τριτοβάθμια εκπαίδευση, βεβαίως είμαι υπέρ του να γίνει ένα πανεπιστήμιο τουρισμού. Να καθίσουμε να δούμε και αυτό πώς θα γίνει. Όχι, όμως, πρόχειρα και αποσπασματικά. Ο λόγος που βρεθήκαμε εδώ, είναι ότι δεν είχατε στρατηγική. Μας εγκαλείτε ότι εμείς πάμε τον τουρισμό στον αυτόματο πιλότο. Ξέρετε πολύ καλά ότι ήταν στον αυτόματο πιλότο ο τουρισμός και εμείς φτιάξαμε για πρώτη φορά μία στρατηγική. Αυτή είναι η αλήθεια. Το ότι υπήρχε αύξηση, είναι αλήθεια. Εγώ ήμουν η πρώτη που το είπα. Είπα πως ό,τι καλό βρήκα, θα το συνεχίσω. Μάλιστα μου έλεγαν: «Μα καλά όλα καλά τα βρήκες εσύ;». Και είπα: «Αφού ο τουρισμός πήγαινε καλά, ναι τα βρήκα καλά». Όμως βρήκα και άλλα χίλια προβλήματα, παθογένειες που έχουν να κάνουν με το νομοθετικό σύστημα, με τον θεματικό τουρισμό, το αναξιοποίητο κεφάλαιο. Να μην τα αναφέρω ξανά. Δεν υπήρχε θαλάσσιος τουρισμός, δεν υπήρχε θρησκευτικός τουρισμός, δεν υπήρχαν ιαματικά. Υπήρχαν ελλείψεις. Αυτή είναι η αλήθεια. Ακούσαμε για τον ιατρικό τουρισμό. Ναι υπήρχε ένα, ας πούμε, πρωτόλειο, το οποίο, όμως, έχει απίστευτες ελλείψεις. Εάν είναι να φέρουμε και εμείς πρόχειρα και αποσπασματικά, δεν έχει νόημα. Άρα αυτό που κάναμε, ήταν ότι τα μαζέψαμε όλα, κλείσαμε τρύπες, για να μπορούν οι επαγγελματίες να δουλεύουν. Μικρά πράγματα. Διευκολύναμε την καθημερινότητα τους, προσπαθήσαμε να μην υπάρχει γραφειοκρατία, κάναμε «one stop shop». Επίσης επενδύσαμε πολύ στο να φέρουμε επενδύσεις. Αυτό για εμένα ήταν κυρίαρχο, γιατί είμαι παραγωγικό Υπουργείο. Είμαι πολύ υπερήφανη, σε συνεργασία με όλη την Κυβέρνηση, που φέραμε στον τουρισμό όλες αυτές τις απίστευτες επενδύσεις. Φέραμε 80% ελληνικές επενδύσεις. Μόνο 20% είναι ξένες επενδύσεις. Τώρα προχωράμε για τις ξένες. Άρα όλο αυτό το κομμάτι είναι πάρα πολύ σημαντικό και σας θέλουμε κοντά μας. Όταν, λοιπόν, χτίσουμε αυτές τις σχέσεις, του χρόνου θα πάμε ακόμα καλύτερα. Εδώ θέλω να πω για τις συγκυρίες. Βεβαίως οι συγκυρίες μας ευνοούν. Ποτέ δεν είπαμε όχι. Για παράδειγμα αυτό το πεντάμηνο του 2017 ήταν εξαιρετικό, γιατί συνέπεσε το καθολικό Πάσχα με το ορθόδοξο. Βεβαίως ήταν εξαιρετικά ευχάριστη συγκυρία και έχουμε διψήφια νούμερα αφίξεων και θα ξεπεράσουμε τα τριάντα εκατομμύρια. Κλείνω με το εξής, κύριε Πρόεδρε: Πριν διαβάσατε ένα μέρος μόνο των παραγόντων, που είπαν ότι μάλλον με όλες αυτές τις καταστάσεις - εξαιτίας του ότι η Τουρκία έχει προβλήματα, η Βόρεια Αφρική έχει προβλήματα και κάποια δρομολόγια έφυγαν - θα έχουμε ίσως κάποια μείωση στα κρουαζιερόπλοια της τάξης του 10%. Όμως συμπλήρωσαν και είπαν ότι επειδή έρχονται μεγαλύτερα πλοία, είμαστε βέβαιοι έτσι όπως εξελίσσεται ότι στα νούμερα των επιβατών της κρουαζιέρας μπορεί να έχουμε και αύξηση. Άρα εμάς τι μας ενδιαφέρει; Μας ενδιαφέρει να έχουμε αύξηση στους τουρίστες και αν ακόμα δεν έχουμε αύξηση, να σας θυμίσω ότι το 2016 ήταν χρονιά ρεκόρ, φθάσαμε στα 3,3 εκατομμύρια. Άρα, λοιπόν, ας λέμε «ευχαριστώ» για αυτή την τεράστια προσπάθεια που κάνουμε να κρατήσουμε ισορροπίες, όταν γύρω μας φλέγεται το σύμπαν και να κρατήσουμε μια σταθερότητα και να προσευχόμαστε να πάνε όλα καλά, γιατί είδατε τι γίνεται στην Ευρώπη και του χρόνου βλέπουμε. Ευχαριστώ πολύ.
Καλώς, κυρία Υπουργέ. Ο κ. Κεφαλογιάννης έχει τον λόγο.
Κύριε Πρόεδρε, θα είμαι σύντομος. Δεν θα χρησιμοποιήσω και τα τρία λεπτά της τριτολογίας. Κυρία Υπουργέ, αυτό που σας είπα προηγουμένως, ίσως δεν θέλετε να το καταλάβετε. Εμείς δεν αμφισβητούμε τα στοιχεία των αφίξεων. Βεβαίως και υπάρχει αύξηση στις αφίξεις αλλά τα έσοδα είναι, πράγματι, τουλάχιστον αμφισβητούμενα, όσον αφορά το 2016. Το παραδεχθήκατε και εσείς. Αφήσατε ένα υπονοούμενο ότι υπάρχουν και σκοπιμότητες.
Όχι κανένα υπονοούμενο!
Αν κατάλαβα καλά.
Κανένα υπονοούμενο δεν άφησα!
Τι είπατε;
Είπα ότι ο Παγκόσμιος Οργανισμός Τουρισμού, η ΕΛΣΤΑΤ…
Θα ανατρέξω και θα το κοιτάξω, αλλά καλά κάνετε και το διευκρινίζετε…
…η SRSS είδαν ότι υπάρχει μια μεγάλη απόκλιση και ρώτησαν γιατί. Είπα ότι δεν είμαι αρμόδια να απαντήσω.
Κυρία Υπουργέ, επειδή σας παρακολούθησα πολύ προσεκτικά, είπατε…
Κυρία Υπουργέ, αφήστε να ολοκληρώσει ο κ. Κεφαλογιάννης και μετά τοποθετείστε…
Ναι αλλά δεν θέλω να λέγονται πράγματα τα οποία είναι ανακριβή.
Εντάξει, σύμφωνοι.
Κυρία Υπουργέ, μπορεί να μην το καταλάβατε αλλά να το δούμε και στα Πρακτικά. Είπατε συγκεκριμένα «μπορεί να υπάρχουν και κάποιες άλλες σκέψεις για την απόκλιση των εσόδων, που δεν μπορώ να σας πω».
Εγώ;
Τέλος πάντων μπορεί να κατάλαβα και λάθος. Δέχομαι αυτό που μου λέτε. Όπως και να έχει, είναι δεδομένη αυτή η απόκλιση εσόδων. Το ποια είναι η πραγματικότητα, είναι κάτι που πρέπει να το δείτε και εσείς.
Θα το δούμε ακριβώς.
Όμως είναι στη δική σας αρμοδιότητα ως Κυβέρνηση - γιατί αυτή τη στιγμή η ερώτηση είναι προς την Κυβέρνηση συνολικά και τυχαίνει εσείς και απαντάτε - για ποιον λόγο έχουμε αυτή την απόκλιση. Μπορεί όντως να είναι τα έσοδα σωστά αλλά μπορεί να είναι και μειωμένα. Άρα αυτό είναι κάτι το οποίο θα πρέπει να το δείτε. Είπατε για την ανάπτυξη, για τις επενδύσεις ότι υπήρξαν προσκλήσεις, υπήρξε ενδιαφέρον. Όμως πρέπει να σας ενημερώσω για το εξής: Σήμερα μόλις ο κ. Χαρίτσης κατέθεσε μια τροπολογία, η οποία λέει ότι στα σχέδια τα οποία κατατέθηκαν, υπάρχουν μειώσεις μέχρι και 25% έως 50% στο φυσικό αντικείμενο. Ξέρετε τι σημαίνει αυτό, κυρία Υπουργέ; Ότι προφανώς δεν είναι τόσο ρόδινα όσο τα παρουσιάζει η Κυβέρνηση. Για να δίνει τη δυνατότητα, λοιπόν, σε αυτά τα κατατεθειμένα σχέδια, να μειώνουν το φυσικό τους αντικείμενο μέχρι και 50%, καταλαβαίνετε ότι η εικόνα στην αγορά δεν είναι τόσο καλή όσο θέλετε να την παρουσιάζετε. Είναι σημερινή τροπολογία - μπορώ να σας τη δώσω κιόλας, αν δεν έχετε λάβει γνώση - όπου ο ίδιος ο Υπουργός παραδέχεται ότι προφανώς οι επιχειρηματίες του κλάδου - και όχι μόνο του τουρισμού, αλλά επειδή αναφερθήκατε πολύ σωστά στο 50% - δεν έχουν πλέον τη δυνατότητα να εφαρμόσουν το σχέδιο το οποίο κατέθεσαν. Είτε επειδή υπάρχουν τα capital controls είτε λόγω φορολογικής πολιτικής, δεν είναι τόσο καλά τα πράγματα, όσο τουλάχιστον θέλει να τα παρουσιάζει η Κυβέρνηση. Παραδέχεται και ο ίδιος ο Υπουργός πλέον με την τροπολογία την οποία κατέθεσε, αυτή την εικόνα που σας περιγράφω. Μπορείτε να αναφερθείτε και σε αυτή. Ευχαριστώ πολύ.
Καλώς ευχαριστώ πολύ, κύριε Κεφαλογιάννη. Ορίστε, κυρία Υπουργέ, έχετε τον λόγο για την τελευταία σας τοποθέτηση και κλείνουμε.
Ένα λεπτό θα ήθελα, κύριε Πρόεδρε. Να ξεκαθαρίσουμε λίγο το θέμα των εσόδων. Εγώ ως Υπουργείο έχω τα δικά μου στοιχεία. Τα δικά μου στοιχεία, λοιπόν, από τους tour operators, από τα στοιχεία του Παγκόσμιου Οργανισμού Τουρισμού, από τα γραφεία μου στο εξωτερικό, από το ΙΤΕΠ, όλα τα στοιχεία τα οποία μαζέψαμε, δεν είχαν αυτή την απόκλιση που παρουσιάστηκε από τα στοιχεία που δείχνουν μείωση. Γι' αυτό και είπαμε να το δούμε, να το διερευνήσουμε. Έγιναν, λοιπόν, συναντήσεις. Δεν είμαι αρμόδια να απαντήσω. Ούτε σκοπιμότητες υπάρχουν. Υπάρχει μια μεθοδολογία, η οποία προφανώς έχει κάποιο πρόβλημα και αυτό θα φανεί.
Ποιος θα απαντήσει, κυρία Υπουργέ;
Αυτή η ομάδα που δημιουργήθηκε. Εγώ θα απαντήσω; Εγώ δεν γνωρίζω από στατιστικά.
Το Υπουργείο Οικονομικών θα απαντήσει;
Δεν ξέρω, η ομάδα που δημιουργήθηκε σας είπα. Επαναλαμβάνω ότι είναι η Ευρωπαϊκή Επιτροπή, η ΕΛΣΤΑΤ, ο Παγκόσμιος Οργανισμός Τουρισμού και η Τράπεζα της Ελλάδος. Δεν θα απαντήσω εγώ. Εγώ μπορώ να σας πω με βεβαιότητα ότι έχω άλλα στοιχεία και γι' αυτό αυτή η απόκλιση έκανε εντύπωση σε όλους. Αυτοί θα απαντήσουν όχι εγώ. Όμως το 2017 δεν υπάρχει απόκλιση. Τα στοιχεία που έχω εγώ, είναι τα ίδια στοιχεία που δείχνουν μια μεγάλη αύξηση στα έσοδα. Άρα το 2013, το 2014, το 2015 δεν είχαμε απόκλιση. Το 2017 δεν έχουμε απόκλιση. Μόνο το 2016 υπήρχε μια απόκλιση. Να δούμε, λοιπόν, τι συνέβη. Από εκεί και πέρα, όμως…
Απαντήθηκε, νομίζω, κυρία Υπουργέ.
Ακριβώς. Από εκεί και πέρα, όμως, το 2017 να μη μείνουμε στο παρελθόν. Το 2017 πάμε μπροστά. Υπάρχει, λοιπόν, μια μεγάλη αύξηση. Αυτή την αύξηση να την χαιρόμαστε όλοι και να προσπαθήσουμε, να φροντίσουμε όλοι μαζί να την κρατήσουμε και το 2018 να επιτύχουμε ακόμη μεγαλύτερη αύξηση. Όσον δε αφορά τις δικές μου επενδύσεις - τα υπόλοιπα που λέτε για τον κ. Χαρίτση είναι στον αναπτυξιακό νόμο και δεν ξέρω τι λέει αυτή η τροπολογία, δεν την έχω δει, δεν πρόλαβα, δεν είναι της παρούσης - θέλω να σας πω ότι υπάρχει πολύ μεγάλη διάθεση επενδυτών, γιατί έχουν δει ότι υπάρχουν τεράστιες ευκαιρίες αυτή τη στιγμή στην Ελλάδα και τις αξιοποιούν. Αυτό κάνουν.
Πολύ ωραία. Ευχαριστούμε πολύ. Κηρύσσεται περαιωμένη η συζήτηση επί της υπ' αριθμόν 23/8-5-2017 επερώτησης σχετικά με την άμεση ανάγκη νέου στρατηγικού σχεδιασμού για την ανάπτυξη της κρουαζιέρας. Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 27 Απριλίου 2017 και της Παρασκευής 28 Απριλίου 2017 και ερωτάται το Σώμα αν τα επικυρώνει.
Συνεπώς τα Πρακτικά της Πέμπτης 27 Απριλίου 2017 και της Παρασκευής 28 Απριλίου 2017 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 0.12΄ λύεται η συνεδρίαση για σήμερα, ημέρα Τρίτη 27 Ιουνίου 2017 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.